
LA ÎNCEPUT 


Un astfel de-adăpost nicicând nu le-a fost dat 


Pajiștea cu iarba atât de verde, plină de flori sălbatice, fusese 
a ei, dintotdeauna. Nu-i venise prea greu să cadă la învoială cu 
sora ei; îi cedase mansarda din casa de vară, doar atât. Nu 
înțelegea de ce sora ei acceptase un astfel de schimb - o 
mansardă veche, anostă, pentru o pajiște. Dar nu spunea nimic. 
La urma urmei, sora ei putea să-i ceară și altceva. 

Pajiștea, năpădită de buruieni, se întindea dincolo de grădina 
lor. Când era mai mică, cele mai înalte plante îi ajungeau până 
la bărbie. Acum, că era mai mare, îi ajungeau doar până la brâu. 
Pășea ușor pe iarbă și privea în toate părțile, simțind cum florile 
și tulpinile i se agaţă de picioarele goale. Florile trebuia culese în 
tăcere, altfel nu-și mai făceau efectul. Șapte feluri, culese în 
ajunul solstițiului de vară și puse sub pernă. Și atunci îl va vedea 
pe bărbatul cu care se va mărita. 

Cel puţin așa credea când era mică și culegea florile verii 
pentru prima oară. Sora ei o tachina. 

— Pe Viktor vrei să-l vezi, spunea ea râzând. 

Bineînţeles că fusese prostuţă și naivă, chiar și atunci. Nu era 
vorba despre Viktor, ci despre altcineva. Un necunoscut. 

Apoi repetase ritualul în fiecare an. Acum era prea mare ca să 
mai creadă în această superstiție veche, dar tot i se părea ceva 
important. Și așa nu prea avea cu ce să-și umple timpul, se 
gândea ea cu cinism. An de an, părinţii insistau să vină aici, la 
tară, ca să sărbătorească solstițiul de vară, și de fiecare dată i 
se părea că e mai mult un chin. Anul acesta era și mai rău, 
fiindcă fusese invitată la petrecerea Annei, prietena ei. Părinţii 
Annei întotdeauna sărbătoreau solstițiul cu fast, invitându-i și pe 
prietenii copiilor lor. 

Tatăl ei însă nu voia să o lase la petrecere. 

— O să sărbătorim solstițiul ca de obicei. Adică împreună. Și 
așa o să fie mereu, până când o să pleci de acasă. 

Simţea cum o cuprinde panica. Oare tatăl ei nu vedea cât de 
absurd este? Mai era destul chiar și până să se gândească să 

plece de acasă. Atitudinea lipsită de loialitate a surorii ei 
înrăutăţea și mai mult situaţia. Sora ei oricum nu era invitată la 
nicio petrecere și nu avea nimic împotrivă să stea tot timpul cu 
părinţii. Mai mult de-atât, părea că-i plac musafirii care apăreau 
din subsol la căderea serii și erau poftiţi pe veranda închisă, 
unde mama trăgea jaluzelele ca să nu se vadă de afară. 

Ea, una, îi ura. Spre deosebire de restul familiei, nu simţea 
niciun fel de simpatie sau de compasiune pentru ei. Niște 
indivizi soioși, urât mirositori, care trăiau de azi pe mâine. Care 
nu găseau altceva mai bun de făcut decât să se aciueze într-un 
subsol undeva, în pustietate. Care se mulţumeau cu atât de 
puţin. Spre deosebire de ea, care nu era niciodată mulțumită. 
Niciodată. 

— Trebuie să-ţi iubeşti aproapele, spunea tatăl ei. 

— Trebuie să fim recunoscători pentru ce avem, spunea 
mama ei. 

De mult nu-i mai asculta. 

Îl zări în clipa în care culegea a patra floare. Probabil că 
scosese un sunet, altfel nu l-ar fi văzut. Ridică repede privirea 
dinspre pajiște și flori și simţi cum o orbește soarele. Nu desluși 
decât o siluetă întunecată, fără vârstă, fără nume. 

Miji ochii și își făcu mâna streașină. A, da, știa cine este. ÎI 
văzuse cu câteva seri în urmă, de la fereastra bucătăriei, când 
tata ajunsese târziu acasă, cu un nou grup de musafiri. Era mai 
înalt decât majoritatea. Nu mai în vârstă, ci mai înalt. Și mai 
vânjos. Maxilarul îi ieșea în evidenţă, ca la soldaţii americani din 
filme. Era pătrat. 

Rămaseră amândoi pe loc și se priviră cercetător. 

— N-ai voie afară, spuse ea, semeaţă, știind totuși că nu are 
niciun rost. 

Niciunul dintre cei de la subsol nu vorbea suedeza. 

Văzând că bărbatul nu face nicio mișcare și că nu spune 
nimic, oftă și se apucă din nou de cules flori. 

Campanulă. 

Romaniţă. 

În spatele ei, bărbatul se mișcă încet. Ea îi aruncă o privire pe 
furiș, întrebându-se unde vrea să ajungă. Văzu că se apropie. 

O singură dată fusese în străinătate, cu familia ei. Într-o 
excursie obișnuită, cu toate serviciile plătite, în Insulele Canare, 
unde făcuse plajă și se scăldase în mare. Străzile gemeau de 

câini vagabonzi care se ţineau după turiști. Tatăl ei se pricepea 
de minune să-i alunge. 

— Marş de-aici! striga el aruncând cu o piatră în altă direcţie. 

Stratagema îi reușea de fiecare dată. Câinele îi lăsa în pace și 
alerga după piatră. 

Bărbatul de pe pajiște îi amintea de câinii vagabonzi. Ochii lui 
aveau ceva imprevizibil, ceva indescifrabil. Poate era și furie în 
ei. Se întrebă ce vrea de la ea. Chestia cu piatra nu-și avea 
rostul. Se uită repede spre casă doar ca să-și confirme ceea ce 
știa deja - părinţii și sora ei plecaseră cu mașina în oraș ca să 
cumpere pește pentru masa festivă. O altă așa-zisă tradiţie 
absurdă, inventată de părinţii ei ca să-și păstreze imaginea de 
familie normală. Ca întotdeauna, le spusese că rămâne acasă, 
preferând să culeagă flori în liniște și pace. 

— Ce vrei? întrebă ea iritată. 

lritată și din ce în ce mai panicată. Instinctul ei nu dădea greș, 
își dădea seama de pericol. Toate simţurile îi spuneau că trebuie 
să-și țină cumpătul. 

Strânse în mână tulpinile florilor, simţindu-le asprimea. Doar 
una mai rămăsese de cules. O simplă margaretă. O buruiană cu 
pretenţii, așa o numea tatăl ei. 

Bărbatul făcu alţi pași spre ea. Apoi rămase pe loc, la câţiva 
metri. Faţa i se schimonosi într-un rânjet larg. 

În clipa aceea își dădu seama ce voia de la ea. Picioarele îi 
fură mai iuți decât gândurile. Reflexul ei spinal îi anunţă 
primejdia și imediat o luă la fugă. Grădina era la mai puţin de o 
sută de metri; strigă după ajutor, de mai multe ori. Țipetele ei se 
pierdură în liniștea pajiștii. Pământul uscat înăbuși zgomotul 
pașilor ei și bufnitura, când bărbatul o trânti pe iarbă, după o 
urmărire de douăzeci de metri. De parcă ar fi știut de la început 
că nu va scăpa și o lăsase să fugă doar din plăcerea de ao 
urmări. 

Se zbătu ca un animal în timp ce bărbatul o întoarse cu faţa în 
sus și îi smulse hainele, cu atâta putere și atât de metodic încât 
creierul ei înfierbântat realiză că bărbatul mai făcuse asta 
înainte. 

Și, când totul se termină, iar ea rămase plângând în scobitura 
pe care corpurile lor o lăsaseră în iarbă, își dădu seama că 
niciodată nu va uita clipele acestea. În pumnul încleștat, cu 
degetele zdrelite de zbaterea ei fără speranţă, încă mai păstra 

buchețelul de flori. Îi dădu drumul de parcă i-ar fi ars degetele. 
Florile erau inutile acum. Ştia deja chipul care îi va apărea în 
vise. 

Când mașina părinţilor se opri în faţa casei, ea încă zăcea pe 
pajiște, incapabilă să se ridice. Norii păreau că se joacă stângaci 
pe cerul albastru. Lumea arăta neschimbată, deși lumea ei 
fusese distrusă pentru totdeauna. Rămase acolo, pe pajiște, 
până când părinţii porniră să o caute. Dar, până să o găsească, 
ea devenise deja altcineva. 


PREZENTUL 


Tatăl nostru dă sau ia, 

Dar pe copiii Lui nicicând nu-i lasă; 
Rostul Lui e numai prin iubire 

Să-i țină puri în propria Lui casă. 


e VINERI, 22 FEBRUARIE 2008 


STOCKHOLM 


Fără să știe că va muri curând, își susţinu ultima conferinţă cu 
multă încredere și înflăcărare. Ziua de vineri fusese foarte plină, 
dar orele trecuseră repede. Publicul îl asculta cu atenție, un 
motiv în plus ca lui Jakob Ahlbin să-i crească inima de bucurie la 
vederea atâtor oameni care se arătau interesaţi de subiect. 

Când, doar câteva zile mai târziu, își dădu seama că totul e 
pierdut, se întrebă dacă nu cumva fusese ultima lui conferinţă. 
Dacă nu cumva se arătase prea deschis la sfârșitul ei, când 
răspunsese la întrebări, dacă nu cumva dezvăluise că se afla în 
posesia unor informaţii pe care n-ar fi trebuit să le aibă. Dar nu 
era foarte convins. Până în clipa morţii, crezu că ar fi fost 
imposibil să evite dezastrul. Când simţi în tâmplă apăsarea 
pistolului greu, de vânătoare, totul se terminase deja. Dar asta 
nu-l împiedică să simtă un mare regret că viaţa trebuia să se 
încheie aici. Mai avea atât de mult de oferit. 

De-a lungul anilor, Jakob ţinuse nenumărate conferinţe; știa 
că se folosise din plin de talentul lui oratoric. Conţinutul 
conferinţei era în general cam același, ca și întrebările care 
urmau. Publicul era mereu diferit. Uneori oamenii erau trimiși 
să-l asculte, alteori veneau de bunăvoie. Pentru Jakob era 
totuna. De fiecare dată se simţea în largul lui pe podium. 

De obicei, începea cu fotografiile bărcilor. Poate era un truc 
ieftin, dar știa că impactul asupra publicului era garantat. O 


duzină de oameni într-o barcă mult prea mică, săptămâni la 
rând, din ce în ce mai obosiţi și mai disperaţi. Și, ca un miraj de- 
abia deslușit, la orizont apărea Europa, ca un vis sau o născocire 
a minţii, ceva de neatins pentru ei în realitate. 

— Noi credem că acesta e un fenomen necunoscut nouă, 
începea el. Noi credem că e caracteristic altui colț de lume, ceva 
care nu ni s-a întâmplat și nu ni se va întâmpla niciodată. 

Fotografia din spatele lui se schimba fără zgomot și apărea o 
hartă a Europei. 

— Uneori memoria e scurtă, continua el oftând. Preferăm să 
nu ne aducem aminte că, nu cu multe decenii în urmă, Europa 
era în flăcări, iar oamenii fugeau îngroziţi dintr-o ţară într-alta. Și 
uităm că, cu numai un secol în urmă, mai bine de un milion de 
suedezi se hotărau să părăsească această ţară pentru a începe 
o nouă viaţă în America. 

Își trecea mâna prin păr, se oprea o clipă ca să vadă dacă 
publicul îl ascultă. Imaginea din spate se schimba din nou ca să 
facă loc unui cadru din ecranizarea după seria Emigrantții a lui 
Vilhelm Moberg, cu Max von Sydow și Liv Ullman. 

— Un milion de oameni, repeta el tare. Să nu credeţi, nici 
măcar o clipă, că cei doi, Karl-Oskar și Kristina, și-au văzut 
călătoria spre America altfel decât ca pe o pedeapsă. Să nu vă 
imaginati că, dacă le-ar fi stat în putere, n-ar fi rămas în Suedia. 
Gândiţi-vă cât de greu v-ar fi să faceţi o schimbare atât de 
radicală, să abandonaţi totul și să o luaţi de la capăt, pe alt 
continent, fără un ban în buzunar și doar cu lucrurile pe care le- 
ați îngrămădit într-o afurisită de valiză. 

Folosea intenționat cuvântul „afurisită”. Lumea nu se aștepta 
ca un preot să apeleze la cuvinte atât de tari. 

Ştia prea bine când se putea aștepta la reacţii adverse. 
Uneori, când arăta cadrul cu Karl-Oskar și Kristina. Alteori, mai 
târziu. În după-amiaza aceasta, prima reacţie veni imediat după 
ce folosise cuvântul cu pricina. Incitat, un tânăr așezat aproape 
de podium ridică mâna, înainte ca Jakob să continue. 

— Mă scuzaţi că vă întrerup, dar de unde până unde 
comparaţia asta? 

Jakob știa ce urmează, dar se încruntă, intrând în joc spre 
binele cauzei. 

— Karl-Oskar și Kristina, ca și toţi ceilalți suedezi care au 
plecat în America, au muncit pe rupte când au ajuns acolo, 

continuă tânărul. Au construit ţara aia afurisită. l-au învăţat 
limba și i-au adoptat cultura. S-au angajat imediat și au stat cu 
capul plecat. Cei care vin acum în Suedia nu fac nimic din toate 
astea. Trăiesc în propriile ghetouri, nu se deranjează să înveţe 
suedeza, trăiesc din ajutoarele sociale și nu-și caută de lucru. 

In sală se așternu tăcerea. Publicul se înfioră neliniștit, ca în 
prezenţa unui suflet care nu-și găsește pacea. Neliniștit de 
perspectiva unor complicaţii, dar și de teama că s-ar putea da 
de gol că e de acord cu opiniile tânărului. Murmure surde 
cuprinseră întreaga sală, iar Jakob mai așteptă câteva momente. 
Incercase adesea să explice acest lucru oricărui politician care 
avea răbdarea să-l asculte: faptul că rămâi tăcut nu atenuează 
deloc gândurile negative și frustrările cărora tocmai le-ai dat 
glas. 

Tânărul se foi pe scaun, își încrucișă brațele, își împinse 
bărbia înainte și aşteptă răspunsul preotului. Jakob îl lăsă să 
aștepte, cu o expresie care arăta că asemenea întrebare nu-i 
mai fusese pusă până acum. Privi imaginea din spate, apoi din 
nou spre public. 

— Credeţi că la asta s-au gândit când au venit încoace? Hai 
să-i luăm pe cei care au plătit până la 15.000 de dolari ca să 
ajungă în Suedia din Irakul aflat în flăcări. Credeţi că s-au gândit 
că vor sta într-un complex amărât din anii '60, din programul 
„Cămine pentru un milion de oameni”, într-o mahala undeva, la 
marginea orașului? Alături de alţi zece adulţi, înghesuiți într-un 
apartament cu trei camere, zi de zi, fără slujbe, departe de 
familiile lor? Singuri? Fiindcă 15.000 de dolari trebuie să 
plătească fiecare persoană ca să ajungă aici. 

Jakob împunse aerul cu degetul arătător. 

— Credeţi că le-a trecut vreodată prin cap că vor avea parte 
de tratamentul discriminatoriu la care îi supunem noi? Un medic 
în toată regula, dacă are noroc, muncește ca taximetrist, iar cel 
cu mai puţină școală nu se alege nici măcar cu atât. 

Având grijă să nu pară că-i reproșează ceva, Jakob își întoarse 
privirea spre tânărul care îl interpelase. 

— Eu cred că au gândit la fel cum au gândit Karl-Oskar și 
Kristina. Eu cred că s-au așteptat să fie ca în America acum o 
sută de ani. Țara tuturor posibilităţilor pentru cei care voiau să 
se înhame la treabă, unde efortul era răsplătit pe măsură. 


Atenţia lui Jakob fu atrasă de o tânără cu ochii strălucitori și 
un șerveţel mototolit în mână. 

— Eu cred că sunt puţini cei care ar sta toată ziua cu ochii în 
tavan dacă ar ști că au o alternativă, spuse el cu blândeţe în 
glas. Aceasta e concluzia la care am ajuns după toate 
cercetările mele. 

În clipa aceea, starea de spirit se schimbă. Ca întotdeauna. 
Publicul rămase tăcut, ascultând din ce în ce mai interesat. 
Imaginile se succedară pe măsură ce Jakob spunea povestea 
imigranţilor sosiți în Suedia în ultimele decenii. Fotografii 
dureros de clare înfățișau bărbaţi și femei închiși într-un camion, 
traversând Turcia și apoi Europa. 

— Astăzi, pentru 15.000 de dolari, un irakian primește un 
pașaport, face călătoria și i se fabrică o biografie. Rețelele, 
traficanţii de persoane, acoperă întreaga Europă, ajungând până 
în zonele de conflict pe care oamenii sunt forţaţi să le 
părăsească. 

— Cum adică i se fabrică o biografie? întrebă o femeie. 

— Biografia celui care solicită azil, explică Jakob. Traficantul le 
spune imigranţilor ce trebuie să declare la poliţie pentru a putea 
rămâne în Suedia. J 

— 15.000 de dolari? spuse un bărbat, neîncrezător. Aștia sunt 
bani, nu glumă, chiar atât de mult costă toată treaba asta? 

— Bineînţeles că nu, răspunse Jakob calm. Cei care conduc 
rețelele câștigă sume incredibile. E o piaţă nemiloasă, total 
injustă. Dar, până la un punct - în ciuda brutalităţii ei e și de 
înțeles. Europa este închisă celor nevoiaşi. Singurele căi de 
acces sunt cele ilegale. Care sunt controlate de infractori. 

Alte mâini se ridicară și Jakob se strădui să răspundă la toate 
întrebările. În cele din urmă, rămase o singură mână ridicată, 
aparţinând unei tinere. Cea cu șervețelul. Avea părul roșu, cu un 
breton bogat care îi atârna ca o cortină peste ochi, dându-i un 
aer anonim. Genul de persoană pe care n-o poţi descrie mai 
târziu. 

— Există oameni care se implică în aceste probleme doar din 
solidaritate? întrebă ea. 

O întrebare inedită, de care Jakob nu mai avusese parte până 
acum. 

— La urma urmei, în Suedia, ca și în restul Europei, există o 
mulţime de organizații care se ocupă de refugiaţi, continuă 

tânăra. Nu e nimeni care să-i ajute pe refugiaţi să ajungă în 
Suedia? Mai bine și mai uman decât o fac traficanţii? 

Întrebarea era cu miez și Jakob ezită câteva clipe înainte de a 
răspunde, neștiind cât de mult ar trebui să spună. 

— Introducerea ilegală de persoane în Europa constituie o 
infracțiune. Indiferent de ce credem noi despre acest lucru. In 
plus, cel care o comite este pasibil de pedeapsă, suficient 
pentru a-i descuraja până și pe cei care sunt animați de cele mai 
nobile sentimente... Dar am auzit că situaţia începe să se 
schimbe. Că există oameni care empatizează atât de mult cu 
refugiații încât sunt dispuși să-i ajute să vină în Europa pentru o 
sumă mult mai mică. Dar, cum spuneam, acestea sunt doar 
zvonuri, nimic nu e sigur. 

Se opri și simţi cum pulsul începe să-i bată cu putere în timp 
ce spunea o rugăciune în gând. Sfârși cum făcea de obicei. 

— Repet, în opinia mea nu trebuie să ne facem griji că în 
lumea aceasta sunt zeci de mii de oameni dornici să trăiască 
într-o mahala din Stockholm, fără slujbă, fără siguranţa zilei de 
mâine. Pe de altă parte, cu toţii trebuie să ne gândim serios la 
următoarele întrebări: Există vreun lucru pe care un tată să nu-l 
facă pentru a asigura viitorul copiilor lui? Există vreun lucru pe 
care o fiinţă umană să nu-l facă pentru a-și asigura un trai mai 
bun? 

e 

În timp ce Jakob Ahlbin își încheia ultima conferință și primea 
aplauze entuziaste, un Boeing 737 care plecase din Istanbul cu 
câteva ore în urmă ateriza pe Aeroportul Arlanda din Stockholm. 
Căpitanul care pilotase avionul îi informă pe pasageri că afară 
erau -3 grade și că spre seară era posibil să ningă. Apoi spuse 
că speră să-i aibă din nou la bord cât de curând, iar apoi o 
stewardesă le ceru să nu renunţe la centurile de siguranţă până 
nu văd semnalul cuvenit. 

Ali ascultă anunţurile agitat, dar nu-l înţelese nici pe cel în 
engleză, nici pe cel de-al doilea, despre care bănui că e în 
suedeză. Sudoarea i se prelingea pe spate făcându-i cămașa, pe 
care o cumpărase special pentru această călătorie, să i se 
lipească de piele. Incercă să nu se reazeme de spătarul 
scaunului, dar nici nu voia să atragă atenţia asupra lui 
aplecându-se în faţă, așa cum făcuse în avionul de la Bagdad la 
Istanbul. Stewardesele îl întrebaseră de câteva ori dacă totul e 

în ordine și dacă dorește să mănânce sau să bea ceva. Scutură 
din cap, își șterse sudoarea de pe buza de sus cu dosul mâinii și 
închise ochii. Spera să ajungă cât mai curând, să se termine 
totul, să fie, în sfârșit, în siguranţă. 

Tremura de neliniște. Strânse braţele scaunului cu ambele 
mâini și își încleștă dinţii. Pentru a o suta oară se uită de jur 
împrejur încercând să-și dea seama cine ar putea fi însoţitorul 
lui. Cine era necunoscutul care ședea printre ceilalţi pasageri ca 
să se asigure că Ali se poartă cum trebuie, urmându-i întocmai 
instrucţiunile? O umbră, trimisă de eliberatorul lui. Spre binele 
lui. Spre binele tuturor. Pentru ca alţii să aibă șansa de a veni în 
Suedia în condiţii la fel de generoase ca și el. Pașaportul fals era 
în buzunarul de la piept al cămășii. La început îl vârâse în 
bagajul de mână, dar fusese nevoit să-l scoată când stewardesa 
îi arătase indicatorul care îl avertiza că locul lui e chiar lângă 
ieșirea de urgenţă. Ceea ce însemna că nu ai voie să-ți lași 
bagajul sub scaunul din față, ci trebuie să-l pui în 
compartimentul de sus. Ali, cât pe ce să se lase cuprins de 
panică, nu suporta să stea departe de pașaportul lui. Cu mâinile 
tremurânde, trăsese fermoarul genţii și își căutase pașaportul, 
care alunecase la fund. Îi apucase strâns copertele tari, îl vârâse 
în buzunarul de la cămașă și dăduse geanta stewardesei. 

Odată ajuns în Suedia, instrucțiunile erau cât se poate de 
clare. Sub niciun motiv nu trebuia să ceară azil cât încă se afla 
în incinta aeroportului. Și nici nu avea voie să-și rătăcească 
documentele sau să i le înmâneze însoțitorului înainte de a 
cobori din avion. Viza de pe pașaport arăta că e un om de 
afaceri dintr-una din ţările Golfului, îndreptăţit să intre în Suedia. 
Faptul că nu vorbea engleza nu era o problemă. 

Avionul ateriză lin, străbătând fără probleme pista dură, 
acoperită de gheaţă, și se apropie de Poarta 37, unde pasagerii 
urmau să coboare. 

— Ce se-ntâmplă dacă dau greș? îl întrebase Ali pe cel care îl 
abordase în Damasc. 

— Nu-ţi face prea multe griji, îi replicase tipul cu un zâmbet 
reţinut. 

— Dar trebuie să știu. Ce se-ntâmplă dacă nu-mi iese tot ce 
trebuie să fac? Am vorbit cu alţii care merg în același loc și mi- 
au spus că la ei e altfel. 

Privirea tipului se înnegurase. 


12 


— Credeam că-mi ești recunoscător, Ali. 

— Chiar sunt. Dar întreb și eu... 

— Nu mai întreba. Și sub niciun motiv nu trebuie să mai 
vorbești despre asta. Cu nimeni. Trebuie să te concentrezi 
asupra unui singur lucru: să intri în Suedia așa cum am aranjat 
și să îndeplinești misiunea pe care o să ţi-o dăm noi. Pe urmă 
poţi să-ţi chemi și familia. Doar asta vrei, nu? 

— Mai mult decât orice pe lume. 

— Perfect. Deci mai puţine griji și mai multă concentrare. În 
caz contrar, riști să fii mai nefericit decât ai fost vreodată. 

— Nu pot fi mai nefericit decât sunt acum, șoptise Ali cu capul 
plecat. 

— Ba da, răspunsese tipul pe un ton atât de glacial încât, de 
groază, Ali își ţinuse respiraţia. Închipuie-ţi că-i pierzi întreaga 
familie, Ali. Sau că te pierde ea pe tine. Singurătatea e cea mai 
mare nefericire. Ţine minte asta, de dragul familiei tale. 

Ali închisese ochii, știind că nu va uita așa ceva. Amenințarea 
era prea evidentă. 

După ce, zece minute mai târziu, trecu de toate controalele și 
intră în ţară, gândul îi reveni la ameninţare. De acum încolo nu 
mai putea merge decât înainte, pe drumul care îl despărțea de 
viața pe care era din ce în ce mai sigur că o lăsa în urmă pentru 
totdeauna. 


e MIERCURI, 27 FEBRUARIE 2008 


STOCKHOLM 


Cornurile de casă care tronau pe masa din chicineta 
Departamentului de Anchete Penale arătau cu totul altfel. Peder 
Rydh luă două odată și rânji în timp ce-i dădea un ghiont noului 
său coleg, Joar Sahlin, care îl privi inexpresiv și se mulțumi doar 
cu unul. 

— Sule, spuse Peder ridicând ostentativ un corn. 

— Poftim? zise colegul, uitându-se în ochii lui. 

Peder vâări cornul în gură și răspunse mestecând: 

— Arată ca niște sule blegite. 

Apoi se așeză lângă stagiara care se angajase la ei cu doar 
câteva săptămâni în urmă. 

Toamna și iarna nu fuseseră deloc pe placul lui Peder. 
Sărbătorise un an de la nașterea gemenilor lui părăsindu-le 
mama și de atunci toate îi ieșiseră pe dos. Nu la serviciu, în 
viața privată. Femeia care dorise să-i fie alături, Pia Nordh, îi 
întorsese spatele pe neașteptate, anunţându-l că își găsise pe 
altcineva. 

— De data asta e ceva serios, Peder, spusese ea. Nu vreau să 
stric o chestie atât de serioasă. 

Peder pufnise și se întrebase cât de serioasă putea fi chestia 
pentru o bucăţică atât de bună ca Pia Nordh, dar avusese 
înţelepciunea să nu-și exprime opinia cu glas tare. Cel puţin, nu 
pe moment. 

Chestia care îl deranja cel mai mult după ce Pia îi dăduse 
papucii era că nu mai găsea una la fel de bună ca ea. Dar poate 
că acum îi surâdea norocul. Stagiara nu putea avea mai mult de 
25 de ani, deși părea mai matură. În plus, tipa era prea nouă 
aici ca să fi auzit tot ce se vorbea despre Peder. Despre cum își 
părăsise soția, despre cum o înșelase când trăiau împreună. 
Despre băieţii lui, atât de mici și abandonaţi de două ori de 
către tatăl lor care, în toiul concediului de paternitate, ajunsese 
la concluzia că nu mai suportă să stea închis în casă cu copiii, 
drept care îi returnase mamei lor. Care tocmai își luase o slujbă 
cu jumătate de normă după un an de concediu postnatal în care 
suferise de depresie. 

Peder se dăduse cu scaunul cât mai aproape de stagiară, dar 
fără să bată la ochi. Faptul că tânăra nu se îndepărtase era un 
semn bun. 

— Bune cornurile astea, remarcă ea lăsând capul într-o parte. 

Era tunsă scurt, cu cârlionţi neascultători, care se zbârleau în 
toate direcţiile. Dacă n-ar fi avut o faţă atât de drăguță, ar fi 
arătat ca un trol. Peder se hotări să treacă la atac și afișă cel 
mai obraznic zâmbet de care era în stare. 

— Arată aproape ca niște sule, nu crezi? zise el și îi făcu din 
ochi. 

Stagiara îl privi lung, apoi se ridică în picioare și părăsi 
încăperea. Colegii lui Peder de pe canapeaua de alături se 
strâmbară la el. 

— Numai tu, Peder, puteai da cu piciorul unei șanse ca asta, 
spuse unul dintre ei clătinând din cap. 

Peder rămase tăcut și, roșu la faţă, își făcu de lucru cu cornul 
și cafeaua de dimineață. 

Inspectorul-șef Alex Recht vâri capul pe ușă. 

— Peder și Joar, în zece minute la Bârlogul Leilor. 

Peder privi în jur pe furiș și constată cu satisfacţie că totul 
revenise la normal. Nu putea scăpa de reputaţia de cel mai 
mare bădăran din întreaga secţie; pe de altă parte, era singurul 
poliţist care ajunsese inspector la doar 32 de ani și tot singurul 
care avea un loc asigurat în echipa specială a lui Alex Recht. 

Se ridică alene de pe canapea, cu cana de cafea în mână. O 
lăsă pe masă, în ciuda faptului că mașina de spălat vase era 
deschisă și că anunțul „Mama ta nu lucrează aici” îl lămurea ce 
trebuie să facă. 

e 

În ceea ce părea o altă viață, Fredrika Bergman întotdeauna 
răsufla ușurată la căderea nopții, când o dovedea oboseala și, în 
sfârșit, se putea urca în pat. Dar asta se întâmpla atunci. Acum, 
când trecuse deja de ora zece, simțea doar neliniște, în ciuda 
nevoii de a dormi. Se ghemui ca un luptător de gherilă în faţa 
dușmanului, gata să lupte până la ultima picătură de sânge. De 
obicei nu-i trebuia mult ca să iasă victorioasă. Corpul și mintea îi 
erau atât de încordate încât rămase trează până la orele 
dimineţii. Epuizarea era ca o durere fizică, iar fătul dădea din 
picioare nerăbdător, încercând să-și calmeze mama. Nu că ar fi 
reușit. 

Medicul care o consultase la maternitate crezuse că o 
liniștește dacă îi spune că nu e singura femeie gravidă afectată 
de coşmaruri îngrozitoare. 

— E din cauza hormonilor. Sunt caracteristice mai ales 
femeilor pe care le dor încheieturile. 

Apoi medicul îi recomandase câteva zile de concediu medical, 
moment în care Fredrika părăsise cabinetul și se întorsese la 
serviciu. Inactivitatea sigur ar fi distrus-o. Și n-ar fi scăpat-o de 
coșmaruri. 

După o săptămână revenise la medic, recunoscând rușinată 
că ar dori un certificat care să-i reducă ziua de lucru cu 25%. 
Medicul îi îndeplinise dorinţa fără să mai stea la discuţie. 

Fredrika înaintă încet pe micul coridor al secţiei de detectivi în 
care activa echipa lui Alex. Burta îi arăta de parcă sub haine și- 
ar fi ascuns o minge de baschet, iar sânii îi erau de două ori mai 
mari. 

— Precum podgoriile frumoase din sudul Franței, unde se face 
vinul ăla așa de gustos, observase Spencer Lagergren, tatăl 
copilului, când se văzuseră cu câteva seri în urmă. 

Spencer era și el o problemă, de parcă încheieturile dureroase 
și coșmarurile nu ar fi fost de ajuns. Părinţii Fredrikăi, neștiind 
absolut nimic despre existenţa iubitului fiicei lor, chiar dacă 
relația dura de mai bine de zece ani, intraseră în panică atunci 
când îi anunţase, cu puţin înainte de prima duminică din postul 
Crăciunului, că e gravidă. Și că tatăl copilului e profesor la 
Universitatea din Uppsala și că e căsătorit. 

— Vai de mine, Fredrika! exclamase mama ei. Câţi ani are 
bărbatul ăsta? 

— E cu 25 de ani mai mare decât mine și o să-și asume 
responsabilitatea, răspunsese Fredrika, aproape crezând ce 
spune. 

— Aha, făcuse tatăl ei obosit. Și ce înseamnă asta în secolul 
XX? 

Bună întrebare, se gândise Fredrika, simțindu-se brusc la fel 
de obosită ca tatăl ei. 

În esenţă, asta însemna că Spencer va recunoaște copilul și 
că va plăti pensia alimentară. Și că va vedea copilul cât mai des, 
dar fără să-și părăsească soţia, care aflase deja secretul ce de 
mult nu mai era un secret. 

— Cum a reacţionat când i-ai spus? întrebase Fredrika 
precaut. 

— A spus c-o să fie frumos să-i vină copii în vizită, răspunsese 
Spencer. 

— A spus ea asta? întrebase Fredrika, neștiind dacă Spencer 
glumește sau vorbește serios. 

Spencer îi aruncase o privire piezișă. 

— Tu ce crezi? 

Apoi Spencer plecase și nu mai discutaseră subiectul. 

La serviciu, faptul că Fredrika era gravidă îi făcuse pe ceilalţi 
mult mai curioși decât se așteptase și, întrucât nimeni nu o 
întreba direct, inevitabil lăsa loc la bârfe și speculații. Cine putea 
fi tatăl copilului Fredrikăi Bergman, o femeie singură și obsedată 

de propria-i carieră? Singura angajată a Departamentului de 
Anchete Penale fără pregătire de poliţist, care încă din prima zi 
reușise să-i scoată din sărite pe absolut toţi colegii, fie 
acordându-le prea puţină atenţie, fie punându-le la îndoială 
competența. 

Era o surpriză, se gândi Fredrika oprindu-se în faţa ușii închise 
a lui Alex. Faptul că, iniţial atât de sceptică în privinţa rămânerii 
ei acolo, părea să-și fi găsit locul și, în consecință, își păstrase 
slujba, chiar și după ce încheiase stagiatura. 

Încă de la început am vrut să plec, se gândi ea, atingându-și 
burta. Fără regrete. Și totuși, iată-mă aici. 

Bătu tare în ușa biroului lui Alex. Observase că pe șeful ei îl 
cam lăsase auzul. 

— Intră, mormăi Alex de dincolo de ușă. 

Zâmbi larg când văzu cine îi trece pragul. Zâmbea mult în 
ultimele zile, cu mult mai mult decât ceilalți colegi ai ei. 

Fredrika îi întoarse zâmbetul. Până când văzu că expresia i se 
schimbă, arătând din nou îngrijorat. 

— Nu dormi destul? 

— A, mă descurc, răspunse ea evaziv. 

Alex înclină din cap, aproape numai pentru el. 

— Am un caz destul de simplu..., începu el, dar se opri și 
reluă. Am fost solicitaţi să investigăm un accident rutier care a 
avut loc la universitate. Şoferul a fugit de la locul accidentului. 
Un străin a fost găsit mort în mijlocul străzii. Călcat de mașină. 
Nimeni nu l-a putut identifica. Trebuie să-i introducem 
amprentele în calculator, poate descoperim cine e. 

— Și dacă nu, să aşteptam să-l declare cineva dispărut? 

— Întocmai, și să revedem toate datele cazului. Avea câteva 
obiecte asupra lui; uită-te peste ele. Verifică raportul, vezi dacă 
îți sare ceva în ochi. Dacă nu, închide dosarul și vino din nou la 
mine. 

Un gând îi trecu prin minte atât de repede încât Fredrika nici 
nu avu timp să-și dea seama despre ce e vorba. Strânse din 
ochi, încercând să și-l amintească. 

— OK, cam asta-i tot, spuse Alex rar, privindu-i grimasa. Peste 
câteva minute avem o ședință în Bârlog despre alt caz. 

— Atunci ne vedem acolo, zise Fredrika ridicându-se în 
picioare. 

Reveni pe coridor înainte să-și dea seama că uitase să-i spună 
lui Alex pentru ce venise. 

e 

Draperiile erau trase în sala de ședințe cunoscută sub numele 
de Bârlogul Leilor, motiv pentru care înăuntru era ca într-o 
saună supraîncălzită. Alex Recht le dădu deoparte și văzu cum 
fulgii ușori cădeau din cerul întunecat. Tipa de la televizor 
promisese că până diseară ninsoarea se va potoli. Alex avea 
ideile lui despre acest subiect. Vremea era capricioasă încă de la 
începutul anului: zile cu ninsoare și temperaturi sub zero 
alternau cu ploaie și vânturi puternice, tocmai bune ca să fie 
înjurate. 

— Afurisită vreme, zise Peder intrând în Bârlog. 

— Groaznică, replică Alex scurt. Vine și Joar? 

Peder înclină din cap și rămase tăcut când Joar intră în 
încăpere. Ellen Lind, asistenta grupului, veni din urmă, însoţită 
de Fredrika. 

Retroproiectorul recent instalat pe tavan bâzâia încet, iar Alex 
își concentra toată atenţia asupra computerului, încercând să-l 
pornească. Grupul aşteptă în liniște; toți știau că nu e deloc 
indicat să-i spună șefului că sunt mai pricepuţi la chestii tehnice 
decât el. 

— Trebuie să vă spun ceva, zise Alex în cele din urmă, cu 
asprime în glas, împingând laptopul. După cum poate că aţi 
observat, grupul ăsta n-a funcţionat cum a fost gândit iniţial. A 
fost înființat ca să intervină mai ales în cazurile complicate, 
persoane dispărute și crime violente. lar când Fredrika a început 
să lucreze part-time, ne-a fost trimis Joar, căruia îi suntem foarte 
recunoscători. 

Aici Alex se uită la Joar, care îi întoarse privirea fără să spună 
nimic. Aerul rezervat și reticent al acestui tânăr îl intriga pe 
Alex. Contrastul cu Peder, un tip pe cât de dibaci pe atât de 
instabil, era uimitor. La început îi apreciase comportamentul, 
acum însă începuse să aibă dubii în privinţa lui. Era clar, lui Joar 
felul în care se exprima Peder i se părea enervant și jignitor, în 
timp ce Peder părea că nu agreează deloc calmul și 
disponibilitatea noului său coleg. Probabil că ar fi fost o idee mai 
bună dacă l-ar fi pus pe Joar să facă echipă cu Fredrika 
Bergman. Dar Fredrika lucra part-time acum, la recomandarea 
medicului, iar sarcina îi afecta mult potenţialul. Văzuse 

certificatele care se refereau la dureri atroce, insomnie și 
coșmaruri; mai mult de atât, când reușea să ajungă la serviciu, 
Fredrika arăta atât de palidă și de slăbită încât îi speria pe toți. 

— Se pare, și nu e deloc o surpriză, că, în momentele de criză, 
niciodată nu suntem destui și avem nevoie de întăriri, iar în 
momentele de respiro suntem Împrumutați Departamentului de 
Omucideri din Stockholm ca să dăm o mână de ajutor și acolo. 
De aceea se pune întrebarea: Trebuie să fim un grup permanent 
sau să trecem fiecare la Poliţia din Stockholm sau la Divizia de 
Anchete Penale? 

Peder arăta cel mai dezamăgit dintre toți. 

— Dar... 

Alex ridică o mână. 

— Incă nu s-a luat nicio decizie. Eu doar am vrut să vă anunţ 
că problema e în discuţie. 

Nimeni nu scoase o vorbă, iar retroproiectorul își încetă 
băâzâitul. Alex răsfoi hârtiile din faţa lui. 

— În fine, avem un caz nou, ba chiar două, pentru care amicii 
noștri de la poliţia din Normalm ne solicită ajutorul. Un cuplu 
trecut de 60 de ani, Jakob și Marja Ahlbin, găsit mort ieri-seară, 
în propriul lor apartament, de un alt cuplu invitat la cină. Când 
au văzut că nu vine nimeni la ușă și că cei dinăuntru nu răspund 
nici la telefon, invitaţii au deschis cu cheia lor și i-au găsit pe 
Jakob și Marja Ahlbin morţi în dormitor. Potrivit raportului 
preliminar, care se bazează pe un bilet lăsat de soţul mort, 
acesta și-a împușcat soția și apoi s-a sinucis. 

In sfârșit, computerul începu să coopereze și pe ecranul alb 
din spatele lui Alex se succedară mai multe fotografii făcute la 
faţa locului. Ellen și Joar tresăriră la vederea fotografiilor mărite 
ale cadavrelor cu rănile provocate de gloanţe; Peder însă părea 
fascinat. 

S-a schimbat, se gândi Alex. Nu era așa. 

— Potrivit biletului, Jakob a aflat cu două zile în urmă că fiica 
lor mai mare, Karolina, a murit din cauza unei supradoze de 
heroină, motiv pentru care nu mai vedea pentru ce să mai 
trăiască. El însuși s-a tratat toată viața de adult în urma unor 
frecvente atacuri de depresie. Chiar și în luna ianuarie a făcut 
TEC și lua medicamente antidepresive. Într-un cuvânt, era 
bolnav cronic. 

— Ce înseamnă TREC? întrebă Peder. 

— TEC, îl corectă Alex. Terapie electroconvulsivă, e folosită în 
cazuri de depresie foarte complicate. Un fel de stimulare a 
creierului. 

— Adică șocuri electrice, zise Peder. Nu e ilegal? 

— După cum a spus și Alex, într-o formă controlată, TEC are 
efecte pozitive asupra pacienţilor aflaţi în stare gravă, interveni 
Joar pe un ton foarte firesc. Pacienţii sunt trataţi sub anestezic, 
iar starea celor mai mulţi se ameliorează spectaculos. 

Peder îl privi lung, dar nu spuse nimic. Apoi se întoarse spre 
Alex. 

— De ce ne-am înhămat la cazul ăsta? E ca și rezolvat, nu? 

— N-aș zice, răspunse Alex. Cei care i-au găsit spun că nu le 
vine să creadă că bărbatul și-a omorât soţia și pe urmă s-a 
sinucis. Au recunoscut arma, un pistol de vânătoare, calibrul 22, 
fiindcă cei doi bărbaţi mergeau des la vânătoare împreună, dar 
au negat cu vehemenţă că Jakob ar fi fost atât de îndurerat ca 
să facă așa ceva. 

— Atunci ce cred acești prieteni de familie că s-ar fi 
întâmplat? întrebă Fredrika, intervenind pentru prima oară. 

— Cei doi cred că e vorba de o crimă, răspunse Alex, 
aruncându-i o privire scurtă. Amândoi erau angajaţi ai Bisericii 
Suedeze: el era vicar, iar ea cantor. Jakob Ahlbin a fost destul de 
vocal în ultimii ani în dezbaterile privind imigrația. Prietenii lor 
de familie susțin că erau atât de credincioși încât ipoteza 
sinuciderii este absolut exclusă. Și e de neînțeles pentru ei ca 
Jakob să fi primit vestea morii fiicei și să nu i-o transmită și 
soţiei. 

— Și-atunci ce facem? întrebă Peder, în continuare convins că 
nu era vorba de un caz în care să se implice. 

— O să discutăm din nou cu cuplul care i-a găsit, răspunse 
Alex hotărât. Și trebuie s-o găsim pe Johanna, mezina familiei 
Ahlbin, care probabil n-a fost informată despre moartea surorii și 
a părinţilor ei. Fapt care ar putea fi mai greu decât credem; nu 
se știe nimic despre ea. Mă îngrozesc la gândul că mass media o 
să facă publice numele și fotografiile celor morți înainte s-o 
găsim noi. 

Alex se uită la Joar, apoi la Peder. 

— Vreau să discutați cu cei doi, după ce vă deplasaţi la locul 
faptei. Vedeţi dacă daţi de vreun fir. Apoi, dacă e nevoie, vorbiţi 

și cu alte persoane. Mai ales cu cei care i-au cunoscut prin 
intermediul bisericii. 

În timp ce se ridicau în picioare, Peder întrebă: 

— Cum rămâne cu celălalt caz? Ziceai că sunt două. 

Alex se încruntă. 

— Pe celălalt i l-am dat deja Fredrikăi. E o chestie de rutină, 
un individ neidentificat care a fost găsit mort lângă universitate, 
azi-dimineaţă. Se pare că mergea pe mijlocul drumului, noaptea, 
și a fost călcat de o mașină. Şoferul n-a avut curajul să oprească 
și sa anunţe poliţia... Nu uitaţi ce v-am spus. 

Peder și Joar așteptară. 

— Găsiţi fata cât mai repede. Nimeni n-ar trebui să afle 
vestea morţii părinţilor din presa tabloidă. 


BANGKOK, THAILANDA 


Soarele tocmai dispărea după zgârie-nori când își dădu seama 
că are o problemă. Fusese o zi incredibil de caldă, cu 
temperaturi mult peste cea normală, și încă de dimineață 
simţise cum se lipesc hainele de ea. Dar, deși avusese un șir 
întreg de întrevederi în încăperi înăbușitoare, fără aer 
condiționat, începuse să-și facă o imagine. Sau poate că era mai 
mult o bănuială. Încă nu se putea decide, dar era sigură că, 
după ce va ajunge acasă și își va pune gândurile în ordine, va 
găsi răspunsuri la toate întrebările. 

Peste câteva zile se întorcea în Suedia. Mult prea repede. 
Iniţial, dorise să-și încheie lunga călătorie cu câteva zile de stat 
la soare în Cha Am, dar împrejurări neprevăzute îi dăduseră 
planul peste cap, cea mai bună soluţie fiind acum să rămână în 
Bangkok până la plecare. 

În plus, ultimul e-mail de la tatăl ei o pusese pe jar: 

Ai grijă. Nu-ti prelungi șederea. Investighează cu discreție. 
Tata. 

După ce ultima întrevedere a zilei se încheie, ceru voie să dea 
un telefon. 

— Trebuie să sun la agenţie ca să-mi confirm rezervarea, îi 
explică ea tipului cu care tocmai stătuse de vorbă, scoțând folia 
din plastic cu biletele electronice pe care le printase. 

Telefonul sună de câteva ori până când funcţionarul ridică, în 
sfârșit, receptorul. 

— Aș dori să confirm rezervarea pentru cursa de vineri, zise 
ea, jucându-se cu un mic Buddha de pe birou. 

— Ce număr? 

Îi dădu numărul și așteptă. Auzi o muzică stridentă și privi 
alene pe fereastră. Afară, Bangkok-ul era în fierbere, 
pregătindu-se de seara și noaptea care se apropiau. Un număr 
infinit de discoteci și cluburi de noapte, baruri și restaurante. Un 
zgomot constant și un șuvoi nesfârșit de oameni care se 
îndreptau în toate direcțiile. Murdăria și praful se amestecau cu 
cele mai ciudate priveliști și mirosuri. Hoarde de vânzători, în 
pragul magazinelor sau ambulanți, și din când în când câte un 
elefant în inima orașului, deși așa ceva era interzis. Și, prin 
labirintul de clădiri, râul care tăia orașul în două. 

Trebuie să mă întorc aici, își spuse ea. Ca turistă, nu cu 
treabă. 

Muzica stridentă se opri și funcţionarul spuse: 

— Imi pare rău, domnişoară, dar nu găsim rezervarea. Sunteţi 
amabilă să repetaţi numărul? 

Oftă și repetă numărul. Tipul care îi împrumutase biroul își 
pierdea și el răbdarea. Un ciocănit discret în ușă îi anunţă 
dorinţa de a-l lua din nou în primire. 

— Imediat, strigă ea. 

Ciocănitul se opri, iar muzica stridentă se făcu iar auzită. De 
data aceasta așteptă mai mult, un bun prilej ca să-și 
prelungească reveria, să-și imagineze viitoarele călătorii în 
Thailanda. Vocea funcţionarului o făcu să tresară: 

— Imi pare rău, domnişoară, dar pur și simplu nu găsim 
rezervarea. Sunteţi sigură că aţi făcut-o la Thai Airways? 

— Am biletul electronic în faţa ochilor, răspunse ea iritată, 
privind biletul printat din mână. Ruta Bangkok-Stockholm, cu 
compania dumneavoastră, vinerea aceasta. Am plătit 4.567 de 
coroane suedeze. Banii mi-au fost extrași din cont pe 10 
ianuarie, anul curent. 

Auzi cum funcţionarul verifică din nou; de data aceasta nu se 
mai ostenise să o pună pe așteptare. 

— Domnișoară, îmi puteţi spune cum aţi ajuns în Thailanda? 
Tot cu compania noastră? 

Ezită, amintindu-și tot ce se întâmplase în timpul călătoriei, 
lucruri la care nu voia să se refere. 

— Nu. Nu, nu am venit cu compania dumneavoastră. Și, când 
am intrat în Thailanda, nu veneam de la Stockholm. 

Numele unui șir întreg de orașe i se perindară prin minte: 
Atena, Istanbul, Amman și Damasc. Nu, aceste amănunte nu 
trebuia să le știe altcineva. 

Așteptă în tăcere câteva minute și insul bătu din nou la ușă. 

— Mai durează mult? 

— Am o mică problemă cu biletul de avion, strigă ea. Sper să 
se rezolve imediat. 

Funcţionarul reveni: 

— Am verificat absolut totul, am vorbit și cu domnul director. 
Concluzia e că nu aveţi nicio rezervare la compania noastră și 
nu ați avut niciodată. 

Trase adânc aer în piept, gata să protesteze. Dar funcţionarul 
i-o luă înainte: 

— Îmi pare sincer rău, domnișoară. Sigur că, dacă doriţi să 
faceţi o altă rezervare, vă stăm la dispoziţie. Nu pentru vineri, 
din păcate, dar vă putem duce acasă duminică. Un bilet dus vă 
costă 1.255 de dolari. 

— Dar e absurd, zise ea plină de indignare. Nu vreau alt bilet, 
vreau să plec cu cel pe care l-am cumpărat deja. Vă cer să... 

— Am făcut tot ce ne-a stat în putinţă, domnișoară. Singura 
sugestie pe care o pot face este să vă verificaţi contul de e-mail 
ca să vedeți dacă aţi făcut rezervarea la noi, și nu în altă parte. 
Uneori se pun în vânzare bilete false, deși așa ceva se întâmplă 
foarte rar. Dar, cum vă spuneam, verificaţi și reveniţi cu un 
telefon. V-am rezervat un loc pentru duminică. OK? 

— OK, răspunse ea cu un glas pierit. 

Dar nu era OK. Deloc. 

Închise telefonul simțindu-se sleită de puteri. Asta-i mai lipsea 
acum. Încă de la început avusese parte de tot felul de piedici de 
ordin administrativ. Dar nici prin gând nu-i trecuse să-și facă 
griji în privinţa călătoriei de întoarcere. 

leși cu pași mari pe coridor. 

— Îmi cer scuze că am întârziat atât de mult. Se pare că amo 
problemă cu plecarea. 

Tipul o privi îngrijorat. 

— Vă pot ajuta cu ceva? 

— Aveţi un computer cu Internet? Aș vrea să intru pe e-mail 
ca să verific rezervarea. 

Tipul clătină din cap. 

— Îmi pare rău, domnişoară, nu avem așa ceva aici. 
Conexiunea noastră era atât de proastă, încât am hotărât că e 
mai bine să apelăm la cafeneaua de după colţ ori de câte ori 
avem nevoie de Internet. 

Plecă mulțumindu-i pentru ajutor și toate informațiile 
importante pe care i le încredinţase cu atâta curaj și se îndreptă 
spre cafeneaua recomandată. 

Intră cu pas săltat și închirie un computer pentru 
cincisprezece minute. Proprietarul o conduse la computerul 3 și 
o întrebă dacă dorește o cafea. Il refuză, sperând să revină la 
hotel cât mai curând posibil. 

Ventilatorul din computer începu să huruie în timp ce 
procesorul încerca să-i încarce inbox-ul pe ecran. Bătu darabana 
pe masă, rugându-se ca sistemul să nu cedeze și să nu fie 
nevoită să execute din nou toate comenzile. Ştia din experienţă 
că în străinătate Internetul nu funcţiona deloc precum cel din 
Suedia. 

Instalaţia de aer condiţionat făcea tot atâta zgomot ca o 
tanchetă pornită în trombă pe stradă, amintindu-i de regiunea 
pe care o vizitase înainte de a veni în Thailanda. Duse automat 
mâna la lănţișorul pe care îl purta la gât, pe sub bluză. Degetele 
i se încleștară pe stick-ul de memorie USB care atârna de el, lipit 
de piept. Acolo, în acea bucăţică de plastic, erau toate datele pe 
care le strânsese. Curând va ajunge acasă și toate piesele acelui 
puzzle își vor găsi locul. 

— Sigur ai să te descurci? o întrebase tatăl ei, îngrijorat, în 
seara de dinaintea plecării. 

— Bineînţeles. 

Tatăl o mângâiase pe obraz și nu mai discutaseră despre 
asta. Știau amândoi cât de mult se pricepea să-și poarte singură 
de grijă și, oricum, călătoria fusese ideea ei - întrebarea, totuși, 
trebuia pusă. 

— Sună acasă dacă ai nevoie de ajutor, o îndemnase tatăl ei 
când se despărţiseră pe aeroportul principal din Stockholm. 

Nu sunase decât o singură dată, în rest comunicaseră prin e- 
mail. Ștersese e-mairurile imediat, fără să știe prea bine de ce. 

Computerul accesă în sfârșit site-ul și pe ecran apăru un 
mesaj: 

„Parolă greșită. Încercaţi din nou”. 

Clătină din cap. O zi proastă de la început și până la sfârșit, 
încercă iar. Computerul hărâi și, după câteva clipe, pe ecran 
apăru același mesaj: 

„Parolă greșită. Încercaţi din nou”. _ 

Mai încercă de trei ori. De fiecare dată același mesaj. Inghiţi în 
sec. 

Ceva nu-i în regulă. Nu-i în regulă deloc. 

Și dintr-un alt ungher al minţii ţâșni gândul: oare să se teamă? 


STOCKHOLM 


Peder și Joar trecură în tăcere prin Kungsholmen, pe podul St. 
Erik, spre Odenplan, unde fuseseră găsite cele două cadavre. La 
volan era Peder, ambalând motorul de fiecare dată când aștepta 
la semafor. După incidentul cu cornul din chicinetă, în minte îi 
încolţise o bănuială. Joar nu schițase niciun zâmbet când Peder 
făcuse gluma cu sulele. Ceea ce era, clar, un semn rău. De-a 
lungul anilor, Peder devenise un adevărat expert în deslușirea 
lor. A semnelor. Semne care îi demonstrau că un coleg de-ai lui 
avea o altă orientare. Adică era pe invers. Gay. 

Nu că l-ar fi deranjat. Deloc. Atâta timp cât nu se dădea la el. 
Caz în care i-ar arăta el. 

Îi privi chiorâș profilul. Faţa lui Joar era foarte bine conturată, 
aproape ca într-o pictură. O faţă ca o mască. Ochii albaștri, reci, 
cu pupile care nu se dilatau niciodată. Buzele puţin prea roșii, 
genele imposibil de lungi. Peder miji ochii ca să-l vadă mai bine. 
Dacă se machia, pe viitor putea să meargă singur în mașină. 

Culoarea semaforului se schimbă și Peder porni din nou în 
trombă. Nu era nevoie să se mai uite la Joar ca să-și dea seama 
că acesta nu-i de acord cu felul lui de a conduce. 

— E greu să știi când să oprești și când să accelerezi pe o 
vreme ca asta, spuse Peder, doar ca să rupă tăcerea. 

— Hm, făcu Joar, privind în direcţia opusă. Cum se numește 
strada? _ 

— Dalagatan. Cei doi locuiau la ultimul etaj. Intr-un 
apartament mare. 

— Cadavrele sunt tot acolo? 

— Nu, bănuiesc că echipa de criminaliști a terminat deja, deci 
putem intra. 

Rămaseră tăcuţi. Peder parcă mașină, scoase permisul de 
parcare și se luă agale după colegul lui, spre clădire. Joar ignoră 
liftul și începu să urce cele cinci etaje până la apartamentul 
cuplului ucis. Casa liftului, din fier, era de pe vremuri. Peder se 
gândi la Ylva, femeia de care se despărțise. Ylva nu suporta 
spaţiile închise. Peder încercase odată să facă sex cu ea în 
debaraua din casa părinţilor ei, în timpul unei cine plictisitoare, 
Ylvei însă i se păruse atât de stresant încât se blocase și nu mai 
putea respira în voie. 

Apoi râseseră ori de câte ori își aminteau de acel episod. 

Nu și în ultimele optsprezece luni, remarcă Peder cu 
amărăciune. Când nu râseseră absolut deloc. 

La ușă nu sesizară nicio încercare de a intra prin efracţie. Pe 
cutia poștală de alături era scris simplu „Ahlbin”. Joar apăsă pe 
sonerie și le deschise un poliţist în uniformă. Doar el și un 
criminalist mai erau acolo. 

— Se poate? întrebă Peder. 

Agentul înclină din cap. 

— Criminalistul mai are de cercetat ferestrele și apoi pleacă. 

Peder și Joar intrară în apartament. 

— Era închiriat? întrebă Joar. 

Agentul clătină din cap. 

— Era proprietatea lor. Locuiau aici din 1999. 

Peder scoase un fluierat și trecu prin toate camerele. Un 
apartament spaţios, cu tavanul înalt. Toate camerele aveau o 
stucatură de calitate, iar pereţii albi erau acoperiţi atât cât 
trebuia de tablouri și fotografii. 

Fredrikăi i-ar fi plăcut să stea aici, se gândi Peder, deși habar 
nu avea cum arăta apartamentul ei. 

Oare de ce? De ce nu se mai vizitau oamenii în ziua de azi? 
Faptul că nu fusese niciodată acasă la Fredrika nu era deloc o 
surpriză, ceilalţi colegi însă erau mai greu de înțeles. Ura serile 
petrecute de unul singur în apartamentul în care se mutase 
toamna trecută. Deși preferase să-l cumpere, nu-l modificase în 
niciun fel. Mama lui îi făcuse perdelele și îi cumpărase pernute și 
fețe de masă, dar, când văzuse că el nu o ajută cu nimic, se 
lăsase păgubașă. Nu că i-ar fi găsit vreo vină. 

Ferestrele apartamentului cuplului dădeau în trei direcţii, în 
funcţie de cele patru camere. Bucătăria și camera de zi erau 
necompartimentate. Camera de zi și biblioteca erau despărțite 
de un perete mobil. Urmau un dormitor pentru oaspeţi și 
dormitorul unde fuseseră găsite cadavrele celor doi. 

Peder și Joar se opriră în pragul ușii și priviră camera cu luare 
aminte. Citiseră amândoi raportul întocmit de polițiștii care 
ajunseseră primii la faţa locului. Primele constatări probabil că 
rămâneau valabile chiar și după ce criminaliștii își terminau 
treaba acolo. Jakob își împușcase soţia în ceafă. Femeia probabil 
că stătea cu spatele la ușă, unde se afla Jakob. Se prăbușise pe 
pat, de unde alunecase pe podea. Apoi soțul ei dăduse ocol 
patului, se întinsese pe el și se împușcase în tâmplă. Biletul de 
adio fusese găsit pe noptieră. 

Nimic din cameră nu arăta că cei doi s-ar fi luptat înainte de a 
muri. Nicio piesă de mobilier nu fusese mutată din loc; nimic nu 
fusese rupt sau spart. Femeia era îmbrăcată în capot. Toate 
semnele arătau că se pregătea să-și întâmpine musafirii pe care 
îi aștepta să sosească peste o oră. 

— Avem un moment mai precis al morții lor? întrebă Peder. 

— Prietenii lor i-au găsit la ora șapte, iar medicul legist a 
estimat că erau morți de două ore. Deci trebuie să fi murit pe la 
cinci. 

— A stat cineva de vorbă cu vecinii? întrebă Joar. Trebuie să fi 
auzit cineva împușcăturile. 

Agentul, care se oprise chiar în spatele lor, înclină din cap. 

— Da, am vorbit cu toţi cei care erau acasă, au auzit 
împușcăturile. Dar s-a întâmplat atât de repede, iar locatarii de 
aici sunt atât de bătrâni încât nu și-au dat seama de unde venea 
zgomotul. Unul dintre ei a sunat la poliţie, dar, când a sosit 
mașina, nimeni n-a putut spune exact din care apartament s-au 
auzit împușcăturile. Alte zgomote n-au fost. Nimeni n-a fost 
văzut intrând sau ieșind după aceea. Motiv pentru care mașina 
poliţiei a plecat mai departe. 

— Deci zgomotele se aud bine în clădirea asta. Din moment 
ce locatarii au fost siguri că nimeni n-a venit și nimeni n-a 
plecat, remarcă Joar. 

— Probabil, replică polițistul în uniformă. 

În clipa aceea se auzi cum cineva trage un scaun în 
apartamentul de dedesubt. 

— Tocmai ce vă spuneam. Zgomotele se aud bine aici, zise 
agentul, mai sigur pe el. 

— Au fost aici tot timpul? întrebă Peder. 

— Cine? 

— Vecinii cu care ai stat de vorbă, cei care locuiesc dedesubt. 

Agentul aruncă o privire peste carnetul lui. 

— Nu. Din păcate, aseară au ajuns acasă de-abia la ora opt. 
Pe palierul ăsta mai e un singur apartament și cei care stau 
acolo au fost și ei plecaţi. 

— Deci niciunul dintre vecinii cei mai apropiaţi n-a fost acasă 
când s-au tras focurile de armă, observă Peder. 

— Cam așa ceva. 

Joar se plimba de colo-colo prin cameră, încruntat. Se uită din 
când în când la Peder și la polițistul în uniformă, dar fără să 
spună nimic. 

Cam suspect tipul ăsta, se gândi Peder. Pe lângă faptul că e 
gay, cred că ascunde ceva. 

— Urma asta, zise Joar brusc, întrerupând șirul gândurilor lui 
Peder. Știm ceva despre ea? 

Arăta spre o dungă de un cenușiu deschis care se arcuia la 
capul patului, chiar sub veioza de pe noptieră. 

— Nu, răspunde agentul. Dar poate că e de mult acolo... 

— Poate, spuse Joar. Dar poate că e de la veioza care a fost 
răsturnată de pe noptieră. Dacă așa s-a întâmplat. 

— Adică până la urmă tot a fost o încăierare aici și cineva a 
răsturnat veioza? spuse Peder. 

— Exact. Și, când totul s-a sfârșit, cineva a pus veioza la locul 
ei. Le putem cere criminaliștilor să verifice, dacă n-au făcut-o 
deja. 

Joar se lăsă pe vine. 

— Nu-i băgată în priză, constată el. Poate că a fost scoasă 
când a căzut de pe noptieră. 

— Hm, făcu Peder și se apropie de fereastră ca să privească 
afară. 

— Toate ferestrele erau închise când am ajuns aici, spuse 
polițistul. lar ușa de la intrare era încuiată. 

— Pe dinăuntru? 

— Păi, n-avem de unde să știm. Adică ar fi putut fi încuiată și 
pe dinafară și pe dinăuntru. Noi însă credem că a fost încuiată 
pe dinăuntru. 

— Dar ar fi putut fi încuiată pe dinafară? Știm cine mai avea 
chei de la apartamentul ăsta? 

— Potrivit prietenilor care au găsit cadavrele, numai ei mai 
aveau. Și fiica, cea care a murit, avea un set. Apropo, și asta li s- 
a părut extrem de ciudat. 

— Adică faptul că avea și ea cheile de la apartament? întrebă 
Peder, nedumerit. 

— Nu, faptul că a luat o supradoză, îl lămuri polițistul. Chiar 
dacă n-o mai văzuseră de câteva săptămâni, din câte știau ei 
tânăra se înţelegea foarte bine cu părinţii ei. Și habar n-aveau 
că se droghează. 

Joar și Peder schimbară o privire. 

— Trebuie să vorbim cu familia asta cât mai curând posibil, 
zise Joar. Locuiesc aproape? 

— Pe Vanadisplan. Sunt acasă. 

— Atunci să mergem acolo chiar acum, hotărî Peder 
îndreptându-se spre ușă. 

— O clipă, spuse Joar. Vreau să mai arunc o privire înainte de 
plecare. 

Peder se proțăpi în mijlocul camerei de zi și aşteptă 
nerăbdător ca Joar să termine ce avea de făcut. 

— Dacă te uiţi de jur împrejur, ce impresie îţi faci despre cei 
care-au locuit aici? îl întrebă Joar. 

Peder îl privi dezorientat, surprins de întrebare. 

— Că nu duceau lipsă de bani, răspunse el în cele din urmă. 

Joar, care se oprise la câţiva metri, cu faţa la el, își lăsă capul 
într-o parte. 

— Corect, zise el. Altceva? 

Vocea lui Joar îl făcu să se simtă stânjenit, fără să înţeleagă 
de ce. Ca și cum întrebările lui i-ar fi dezvăluit un complex de 
care de-abia acum devenea conștient. 

— Nu-mi dau seama. 

— Încearcă. 

Provocat, Peder traversă cu pași mari camera de zi și 
pătrunse în bucătărie. Apoi ieși pe hol, intră în bibliotecă și 
camera de oaspeţi și reveni de unde plecase. 

— Erau înstăriți, repetă el. Aveau bani de mult timp. Poate 
moșteniseră o parte din ei. Apartamentul arată de parcă nici n- 
ar fi locuit. Adică zi de zi. 

Joar așteptă. 

— Explică. 

— Fotografiile copiilor lipsesc aproape cu desăvârșire. Sunt 
doar câteva de când erau mici. Fotografiile de pe pereți nu sunt 
cu oameni, doar cu peisaje. Nu mă pricep prea bine la pictură, 
dar tablourile mi se par scumpe. 

— Este vreo excepție la ceea ce-ai spus până acum? Adică 
apartamentul pare să nu fi fost locuit? 

— Poate dormitorul. Acolo sunt fotografii cu ei care par destul 
de recente. 

Parchetul scârțâi când Joar traversă încăperea. 

— Și eu m-am gândit la fel, zise el, mulţumit după tonul vocii. 
Mă întreb ce-ar trebui să înțelegem din asta, fiindcă pe 
Vanadisplan e un cuplu care susţine că a cunoscut familia Ahlbin 
foarte bine. Eu însă am impresia că cei care au locuit aici au fost 
niște oameni reci, distanţi, care nu socializau deloc. Cred că 
trebuie să ţinem cont de asta când o să discutăm cu ei. Plus 
faptul că impresia pe care ne-am făcut-o ar putea însemna și 
altceva. 

— Ce anume? întrebă Peder, interesat, fără să vrea, de 
analiza lui Joar. 

— Că mai aveau o casă, unde erau ei înșiși și unde probabil o 
să-i cunoaștem mai bine. 

o... 

Lucra într-o lume bizară. Nu era prima oară când se gândea la 
asta, dar, de fiecare dată, parcă o lua prin surprindere. In 
general, Fredrika Bergman avea mare grijă să-și amintească, și 
să le amintească altora, că își alesese postul actual ca parte 
dintr-o strategie pe termen lung și nu considera că îl va păstra 
foarte mult timp. Motivul pentru care accentua acest lucru cu 
atâta grijă era pe cât de simplu, pe atât de deprimant: postul 
acesta nu-i plăcea prea mult. 

Ca angajat civil într-o mare de polițiști, cu sau fără uniformă, i 
se amintea constant cât de diferită era ea și cât de ciudată o 
considerau colegii. Se gândise de multe ori la ineditul situaţiei 
fiindcă, în alte contexte, aproape nimeni nu o vedea așa. Dar, 
între timp, lucrurile evoluaseră în bine. Mai ales în privinţa lui 
Alex și a lui Peder; cei doi păreau că o văd cu alți ochi de când 
lucraseră împreună la cazul din vara trecută. Un botez al focului 
pentru toţi. 

_ Fredrika era conștientă că tot de atunci se schimbase și ea. 
incerca să fie mai selectivă. Iniţial se ambala din orice, dar 
neașteptatele tribulaţii ale sarcinii o făceau să se gândească de 
două ori până să muște momeala. Existau însă și momente când 
conflictele erau inevitabile. Ca la ultima vizită făcută în 
laboratorul de criminalistică. Pusese o întrebare simplă: cei de 
acolo reușiseră să-l identifice după amprente, în arhiva lor sau 
în arhiva Agenţiei de Imigrări, pe străinul care fusese găsit mort 
în faţa universităţii? 

Intrebarea produsese o reacţie extrem de agresivă din partea 
femeii care lucra acolo. Cum, Fredrika nu știa câte au pe cap cei 
de aici, mai ales de când cu criza lui Gudrun, luna trecută? Nu-și 
dădea seama că ancheta găștii de motociclişti, declanșată de 
Departament acum o săptămână, avea întâietate? 

Fredrika nu se arătase prea înțelegătoare, neștiind nici ce i se 
întâmplase lui Gudrun, nici de concediul ei medical, nici de 
ancheta motocicliștilor. Mai mult de atât, era aproape sigură că 
întârzierea nu-și avea rostul; femeia pur și simplu uitase să 
verifice amprentele mortului. 

— Nu se poate să dai buzna aici cu tot felul de pretenţii, se 
răstise femeia din spatele computerului. Dar ce altceva să 
aștepți de la cineva care n-are niciun fel de experienţă în poliţie, 
care nu cunoaște prioritățile? 

Fredrika spusese doar că îi pare rău de cât de aglomerată era 
colega ei și că, desigur, mai putea aștepta rezultatul câteva zile, 
femeia o putea anunţa de îndată ce intra în posesia lui. li 
mulțumise și se retrăsese cu toată viteza în direcţia lifturilor. 

Se lăsă să cadă pe scaunul din birou. Mama ei credea că e 
încă destul de zveltă pentru o femeie aflată într-un stadiu atât 
de avansat al sarcinii, Fredrikăi însă îi venea greu să o ia în 
serios. Fătul dădea furios din piciorușe, lovind-o ritmic în burtă 
când îi era lumea mai dragă. 

— Nu mai ai răbdare, murmură ea, punând o mână pe 
stomac. Ca și mine. 

Părinţii o întrebaseră dacă își dorise copilul și îi asigurase că 
da. Dar evitase să intre în amănunte. Vara trecută, vara aceea 
cu ploi care nu se mai sfârșeau, își propusese să facă un copil. 
Avea aproape 35 de ani și trebuia să ia o decizie radicală: cu sau 
fără copil. Sau mai curând cum să procedeze. Prea multe opţiuni 
nu avea. Ori adopta un copil, în ideea unei familii 

monoparentale, ori se ducea la Copenhaga și rezolva problema 
prin inseminare. Ori găsea pe cineva cu care să trăiască și să 
aibă copii în mod natural. 

Această ultimă opţiune nu părea lipsită de complicaţii. Anii 
treceau și Fredrika tot nu era în stare să aibă o relaţie care să 
funcţioneze cu adevărat. Motiv pentru care, după ce toate 
încercările ei eșuaseră, se întorsese la Spencer, care părea legat 
pentru eternitate de o căsnicie în care nici el, nici soţia lui nu 
erau fericiţi. 

De-abia în vacanţa petrecută la Skagen se simţise capabilă să 
abordeze subiectul. 

_ — Mă gândesc să adopt un copil. Spencer, vreau să fiu mamă. 
Ințeleg că nu poţi și nu vrei să mă ajuţi, dar simt nevoia să-ți 
spun. 

Reacţia lui Spencer o luase prin surprindere. Se arătase 
revoltat și îi explicase cât de reprobabil e să dezrădăcinezi copii 
din alte părţi ale lumii doar ca să-i dai în grija unor suedezi care 
nu au asupra cui să-și reverse surplusul de afecțiune. 

— Chiar vrei să faci parte dintr-un astfel de sistem? o 
întrebase el. 

Fredrika izbucnise în lacrimi și răspunsese printre sughiţuri: 

— Ce altceva pot face? Spune-mi, Spencer, ce naiba îmi 
rămâne de făcut? 

Și așa găsiseră soluţia. După o lungă discuţie. 

Zâmbi. Era un mod pueril de a gândi și chiar o amuza cât de 
mult îi stârnise pe părinţii ei. 

— Dar ce te-a apucat, Fredrika? o întrebase mama ei, 
sceptică. Și cine e Spencer ăsta? De când îl cunoști? 

— De peste zece ani, răspunsese Fredrika privind-o drept în 
ochi. 

Inghiţi în sec. Sarcina și toţi hormonii ăia o făceau să treacă 
dintr-o extremă într-alta. Când râdea cu gura până la urechi, 
când plângea. Poate că trebuia să-și reevalueze imaginea pe 
care o avea despre sine. Era evident că nu numai colegii ei de 
serviciu o considerau sărită de pe fix; acum și părinţii ei se 
îndoiau că mai e în toate minţile. 

Frustrată, citi raportul despre moartea necunoscutului. Niciun 
fel de acte de identitate. Nimeni nu-i anunţase dispariţia. Puţine 
obiecte găsite asupra lui. Medicul care examinase cadavrul la 
spital declara în raportul preliminar că nu găsise niciun semn pe 

corp care să arate că, înainte de impact, omul fusese victima 
unei agresiuni. Fredrika observă că fusese solicitată o autopsie 
completă. 

Căută în punga de plastic de pe birou ce conţinea obiectele 
găsite asupra mortului. O broșură în limba arabă. Un lănţișor din 
aur. Un inel cu o piatră neagră, înfășurat într-o foaie de hârtie. O 
altă bucată de hârtie, făcută cocoloș, pe care se chinui să o 
desfacă. Din nou litere arabe, pe ambele hârtii. Și apoi o hartă. 
Părea să fi fost smulsă dintr-o carte de telefon veche și 
mototolită. Fredrika se încruntă. Era o hartă a centrului orașului 
Uppsala. Pe marginea hărţii era o măzgălitură; și aceasta părea 
a fi în arabă. 

Oboseala care din când în când îi paraliza creierul făcu loc 
unei bănuieli. Se întrebă dacă să-i dea curs. Probabil că nu avea 
să o ducă nicăieri, dar merita să încerce. Intră în biroul alăturat 
ca să se consulte cu Ellen. 

— Unde găsesc pe cineva care să citească și să traducă un 
text în arabă? întrebă ea. 

e 

Alex Recht fu cel care îi răspunse la telefon vicarului din 
parohia Bromma. După ce schimbară câteva amabilităţi, vicarul 
trecu la subiect: 

— În legătură cu Jakob Ahlbin, care a fost găsit mort ieri. 

Alex aşteptă. 

— Voiam să vă asigur că, în numele bisericii, vă vom ajuta cu 
tot ce doriți. Cu absolut tot. E o zi foarte tristă pentru noi. Ce s-a 
întâmplat e pur și simplu absurd. 

— Vă înțelegem durerea. Vă întâlneaţi și în afara bisericii? 

— Nu. Dar era un membru de vază al parohiei noastre. Ca și 
Marja. Au lăsat un mare gol în urmă. 

— Aţi fi de acord să vă facem o vizită în cursul zilei de azi? 
Dorim să stăm de vorbă cu cât mai multe persoane care i-au 
cunoscut pe cei doi soți. 

— Vă stau oricând la dispoziţie. 

După ce vorbi cu vicarul, Alex se gândi dacă să-și sune tatăl. 
Era un impuls pe care îl simţea din ce în ce mai rar în ultima 
vreme și singurul motiv pe care îl avea acum era legătura 
evidentă dintre acest caz și Biserică. Tatăl lui Alex era preot al 
Bisericii Suedeze, ca și fratele lui mai mic. Cândva, Alex se 
zbătuse mult ca să-și justifice în faţa părinţilor opţiunea pentru o 

carieră diferită. Toţi primii născuţi din familie se făcuseră preoţi, 
de generaţii întregi. 

În cele din urmă, tatăl lui cedase. O carieră de poliţist era, nu-i 
așa?, tot un fel de chemare. 

— Am ales asta fiindcă nu mă văd făcând altceva mai bun, 
spusese Alex. 

Și așa câștigase bătălia. 3 

Telefonul de pe birou începu să sune. li făcea bine să audă 
vocea Lenei, soția lui, chiar dacă în ultima vreme îl cam pusese 
pe gânduri. Lena avea ceva pe suflet, dar nu-i spunea ce 
anume. 

— Întârzii diseară? întrebă ea. 

— Nu cred. 

— Sper că n-ai uitat de ședința de fizioterapie. 

— Bineînţeles, răspunse el acru. 

Vorbiră despre ce vor mânca la cină și despre noul prieten al 
fiicei lor, care arăta ca un rocker și se exprima ca un politician. 

— Un adevărat dezastru, conchise Alex, succint, făcând-o să 
izbucnească în râs. 

Râsetul ei îi răsună în urechi chiar și după ce încheiară 
convorbirea. 

Alex își privi mâinile pline de cicatrice. Și le arsese în cazul 
acela nebun al fetiţei dispărute cu o vară în urmă. Copii răpiți 
din jurul capitalei și apoi uciși. Îl prinseseră pe făptaș în mai 
puţin de o săptămână, dar cazul îl solicitase mai mult decât 
oricare altul. Incendiul din apartamentul ucigașului fusese ca un 
bizar final grandios la un caz la fel de bizar. 

Alex își flexă degetele. Medicii îi promiseseră mobilitate 
deplină numai dacă avea răbdare, și avuseseră dreptate. De 
incendiu în sine nu-și amintea nimic, fapt care nu-l deranja 
deloc. Niciodată nu mai fusese într-un concediu medical atât de 
lung și, la doar câteva săptămâni după ce se întorsese la 
serviciu, plecase cu Lena în America de Sud ca să-și vadă fiul. 

Chicoti, așa cum reacţiona ori de câte ori se gândea la 
călătoria aceea. Dumnezeule, ce mai poliţie aveau și ăia! 

Telefonul sună din nou. Spre marea lui surprindere, era 
Margareta Berlin, șefa Serviciului de Resurse Umane. 

— Alex, trebuie să discutăm despre Peder Rydh, zise ea 
direct. 

— Da? replică Alex șovăitor. În ce problemă? 

— A cornurilor. 

o... 

Deși se afla în Suedia de câteva zile, încă nu văzuse nimic din 
țară. Luase autobuzul de la aeroportul Arlanda până în centrul 
Stockholm-ului, conform instrucțiunilor, și acum aștepta la 
autogară, pe o bancă de lângă un chioșc de ziare. 

Așteptă o jumătate de oră până sosi femeia. Nu arăta deloc 
cum își închipuise el. Era mult mai scundă și mai brunetă decât 
suedezele și purta un costum bărbătesc, cu pantaloni în loc de 
fustă. Brusc, se trezi că nu știe ce să spună. 

— Ali? întrebă femeia. 

Înclină din cap. 

Femeia se uită peste umăr, apoi scoase un telefon mobil din 
geantă și i-l dădu. Ali se simţi atât de ușurat încât îi veni să 
plângă. Telefonul era semnalul pe care îl așteptase, dovada că 
ajunsese unde trebuie. 

Vâri telefonul în buzunar cu degete stângace, iar cu cealaltă 
mână își scoase pașaportul din buzunarul de la piept. Femeia 
înclină scurt din cap și îl răsfoi repede. Apoi îi făcu semn să o 
însoțească. 

Trecură prin autogară, care se numea Terminalul Orașului, și 
intrară pe o stradă plină de mașini. In stânga, pe trotuar, se 
înșirau mai multe biciclete decât văzuse Ali vreodată într-o 
autogară. Suedezii probabil că merg tot timpul pe bicicletă. 

Femeia îl zori să ţină pasul și, când ajunseră la mașina ei, îi 
făcu semn să urce în faţă. Ali privi fascinat cum femeia se 
instalează la volan și pornește mașina. Afară era mult mai frig 
decât crezuse, în mașină însă era destul de cald. 

Traversară orașul în tăcere. Ali bănuia că femeia nu vorbește 
araba. El nu știa niciun cuvânt în engleză... Se uită pe geam, 
privind totul cu luare aminte. Poduri și întinderi de apă. Clădiri 
joase și mult mai puţin zgomot decât știa el că e în marile orașe. 
Se întrebă pe unde își strigau marfa vânzătorii ambulanți. 

Cincisprezece minute mai târziu, femeia parcă pe o stradă 
pustie și îi făcu semn să coboare. Intrară într-una dintre clădirile 
cu doar câteva niveluri și urcară la etajul doi. Femeia folosi trei 
chei ca să deschidă ușa. Intră ea prima; Ali o urmă, cu capul 
plecat. 

Apartamentul mirosea a detergent și a fum de ţigară. Și a 
vopsea proaspătă. Nu era foarte spaţios, dar Ali se gândi că va 


35 


primi unul mai mare după ce va veni și familia lui. Simţi un 
junghi în inimă când își aminti de soţie și de copii. Spera că totul 
e bine și că se vor descurca până va primi el permisul de 
ședere. Persoana de contact îi promisese că nu va dura prea 
mult; va primi permisul de îndată ce va îndeplini misiunea 
primită de la cei care îi finanţaseră călătoria. 

Femeia îi arătă micul dormitor și camera de zi. Frigiderul 
gemea de provizii, iar în dulapurile din bucătărie erau farfurii, 
oale și alte ustensile. Ali nu prea gătise până acum, dar asta era 
cea mai mică dintre probleme. Femeia îi dădu o hârtie 
împăturită, se răsuci pe călcâie și părăsi apartamentul. De 
atunci nu o mai văzu. 

Trecură trei zile. 

Nu mai avea astâmpăr. Poate pentru a o suta oară scoase 
bucata de hârtie pe care i-o lăsase femeia și citi scurtul text în 
arabă. 


Ali, aceasta este casa ta în primele săptămâni 
petrecute în Suedia. Sperăm că ai călătorit fără 
probleme și că te vei simti bine aici. Am încercat să-ți 
punem la dispoziție tot ce-ti trebuie. Te rugăm să 
rămâi în casă până te vom contacta din nou. 


Ali oftă și închise ochii. Bineînţeles că nu părăsi apartamentul 
- doar era închis înăuntru. Lacrimile îi ardeau pleoapele, deși nu 
mai plânsese din copilărie. În apartament nu era niciun telefon, 
iar cel mobil pe care îl primise de la femeie nu părea să 
funcţioneze. Televizorul avea numai canale pe care nu le 
înţelegea; Al-Jazeera nu era printre ele. Nici urmă de computer. 
Ferestrele nu se deschideau, iar ventilatorul din bucătărie nu 
mergea. Își fumase aproape toate ţigările și nu știa ce va face 
când nu va mai avea niciuna. 

Și alte lucruri erau pe sfârșite. Băuse tot laptele și tot sucul de 
fructe. Mâncase aproape toată pâinea din congelator fiindcă nu 
avusese chef să gătească ceva. Burgerii ambalaţi în plastic se 
acoperiseră cu o pojghiţă cenușie și, când se apucă să curețe 
niște cartofi, observă că erau verzi. 

Își rezemă capul de geam, bătând darabana cu degetele lui 
lungi. 

Nu mai am mult de așteptat, se gândi el. Trebuie să revină ca 
să-mi îndeplinesc misiunea. 

o... 

Telefonul primit de la Alex o luă prin surprindere. Alex îi 
explică în câteva cuvinte că Peder fusese chemat la sediu și că 
trebuie să meargă ea cu Joar ca să stea de vorbă cu familia care 
îi găsise morți pe reverendul Ahlbin și pe soţia lui. 

Ședeau într-un fel de cerc. Patru fotolii încăpătoare în jurul 
unei măsuțe octogonale, din lemn. Fredrika, Joar și cuplul care, 
cu o seară înainte, își descoperise prietenii morți: Elsie și Sven 
Ljung, amândoi născuţi la mijlocul anilor '40 și pensionati de 
câţiva ani. Fredrika se gândi cât de diferit puteau arăta oamenii. 
Elsie și Sven erau imaginea clasică a pensionarilor, chiar dacă 
nu aveau nici 65 de ani. Poate că așa se întâmplă când nu te 
mai duci la serviciu și stai toată ziua acasă... 

— Întotdeauna aţi locuit atât de aproape? întrebă Fredrika, 
referindu-se la apropierea dintre casa lor și cea a familiei Ahlbin. 

Elsie și Sven schimbară o privire. 

— Da, răspunse Sven. Cam așa ceva. Am stat aproape și când 
locuiam în Bromma, pe urmă ne-am mutat în oraș la interval de 
câţiva ani. După ce copiii au plecat de acasă. Dar n-a fost ceva 
planificat, faptul că ne-am mutat aproape. Chiar am râs de cum 
le aranjează soarta câteodată. 

Colțul gurii i se contractă, dar zâmbetul nu îi ajunse până la 
ochii întunecațţi. Sven trebuie să fi fost destul de arătos în 
tinereţe, se gândi Fredrika. Trăsături colțuroase, cam ca ale lui 
Alex Recht, și părul cărunt care, cândva, trebuie să fi fost 
castaniu închis. Era înalt și destul de impunător, spre deosebire 
de soție, mică de statură. 

— Cum v-aţi cunoscut? întrebă Joar. 

Fredrika constată din nou că vocea lui Joar o făcea să tresară. 
Avea el talentul ăsta de a părea interesat de orice. Era însă atât 
de corect. Un ins anost, mormăia Peder ori de câte ori avea 
ocazia. O părere pe care ea nu o împărtășea. 

— La biserică, răspunse Elsie, hotărât. Jakob era ajutor de 
vicar, iar Marja se ocupa de muzică. Eu citeam la slujbă acolo. 

— Deci ați lucrat cu toţii în aceeași parohie. Cât timp? 

— Aproape douăzeci de ani, răspunse Sven cu oarecare 
mândrie. Înainte de asta am lucrat în Karlstad, eu și Elsie, dar 

ne-am mutat în zona Stockholm-ului când copiii au trecut la 
liceu. 

— Asta înseamnă că și copiii dumneavoastră erau prieteni, 
observă Fredrika. 

— Nu, zise Elsie șovăitor, privind în altă parte. Nu chiar. Cele 
două fetele ale familiei Ahlbin erau mai mici decât băieţii noștri, 
deci n-au mers împreună la școală. Sigur, ne întâlneam cu 
diverse ocazii, uneori la biserică. Dar n-aș putea spune că eram 
prieteni apropiaţi. 

De ce nu? se gândi Fredrika. Băieţii nu puteau fi cu mult prea 
mari. Renunţă pentru moment la întrebare, dar i se păru că Elsie 
roșește. 

— Ce ne puteţi spune despre Jakob și Marja? întrebă Joar 
schițând un zâmbet. Știu că vă este foarte greu și că poliția v-a 
mai pus întrebarea asta, înainte de a prelua noi cazul. Dar și eu, 
și Fredrika v-am fi foarte recunoscători dacă ne-aţi răspunde la 
câteva întrebări. 

Elsie și Sven încuviinţară încet din cap. Ceva din limbajul 
corporal al celor doi nu se potrivea, constată Fredrika. O 
anumită neliniște. Nu că ar fi fost implicaţi în ceea ce se 
întâmplase, departe de ea gândul acesta, dar se purtau de 
parcă ar fi avut ceva de ascuns chiar înainte de a începe să-i 
întrebe. 

— Relaţia dintre ei era foarte solidă, declară Elsie. Aveau o 
căsnicie fără fisuri. Și două fete adorabile. Amândouă foarte 
pricepute în ceea ce făceau, fiecare în felul ei. 

Fredrika se trezi că-și dă ochii peste cap. „O căsnicie fără 
fisuri.” Cum adică? 

— Se cunoșteau de mici? întrebă Joar. 

— Da, răspunse Elsie. El avea 17 ani, iar ea 16. Pe vremea 
aceea relaţia lor a fost considerată un pic scandaloasă. Dar, 
după ce s-au căsătorit și au făcut copiii, lumea a uitat ce-a fost 
la început. 

— Dar, cum vă spuneam, asta s-a întâmplat înainte de a-i 
cunoaște noi, interveni Sven. Știm astea doar din ce ne-au 
povestit Jakob și Marja. 

— Eraţi apropiaţi? întrebă Fredrika cu precauţie. 

Și imediat își dădu seama că atinsese un punct delicat. Sven 
și Elsie se foiră pe scaun, stânjeniți. 

— Sigur că eram apropiaţi, răspunse Sven. De exemplu, noi 
aveam cheia de la apartamentul lor, iar ei aveau cheia de la 
apartamentul nostru. Mai mult din raţiuni practice, în caz de 
ceva, dacă tot locuiam atât de aproape. 

Dar, observă Fredrika. Exista un „dar” care încerca să iasă la 
iveală. 

Așteptă. 

Elsie fu cea care îi dădu glas. 

— Dar am fost și mai apropiaţi, spuse ea șoptit. 

— Și de ce v-aţi îndepărtat? întrebă Joar ca din întâmplare. 

Elsie păru să-și piardă vioiciunea. 

— Nu dintr-un motiv anume, dar, cum să vă spun... pur și 
simplu ne-am înstrăinat. Asta nu se întâmplă numai când ești 
tânăr, se întâmplă și mai târziu în viață. 

Sven aprobă din cap de mai multe ori, de prea multe ori, de 
parcă Elsie ar fi spus ceva nemaipomenit, deși nu în mod 
necesar și adevărat. 

— În ultimii ani am frecventat alte cercuri, zise el, aproape 
vesel, ca și cum cuvintele îi veneau mult mai ușor decât se 
aștepta. Și, după ce-am ieșit la pensie, am dat mai rar pe la 
biserică. 

— Dar ieri v-au invitat la cină, spuse Fredrika, apăsat. 

— Da. Ne mai vedeam din când în când. 

Apoi conversaţia se îndreptă firesc spre ceea ce se întâmplase 
cu o seară în urmă. Sunaseră la ușă de câteva ori, ciocăniseră și 
apoi bătuseră tare. Așteptaseră și ciocăniseră din nou. 
Incercaseră să sune pe telefonul fix, apoi pe telefoanele mobile 
ale lui Jakob și Marja. Fără folos. 

— Am avut așa, o senzaţie, zise Elsie, cu vocea tremurândă. 
Un fel de premoniţie că s-a întâmplat ceva îngrozitor. Nu pot 
explica de ce am avut-o și de ce am insistat să intrăm cu cheia 
noastră. Sven a spus că e o prostie, mai bine ne întoarcem 
acasă și așteptăm acolo. Dar eu n-am vrut și i-am spus că poate 
să se ducă singur acasă, eu tot intru. 

Elsie câștigase în disputa de pe palier și descuiase ușa cu 
cheia pe care o avea în poșetă. 

— De ce purtaţi cheia la dumneavoastră? întrebă Fredrika. 

Sven oftă. 

— Cheile sunt obiecte de valoare pe care trebuie să le porți 
tot timpul asupra ta, replică Elsie aproape furioasă, încruntându- 
se spre Sven. 

— Deci întotdeauna purtaţi cheile la dumneavoastră? întrebă 
Joar cu un zâmbet dezarmant. 

— Bineînţeles, răspunse Elsie. 

— Cheile noastre, cheile de la casa fiului nostru mai mic, 
cheile de la șalupă, mormăi Sven, clătinând din cap. 

Joar se aplecă spre ei și întrebă: 

— Ce aţi crezut când i-ați găsit morţi? 

Tăcere deplină. 

— Am crezut că au fost împușcați, șopti Elsie. Am ieșit în fugă 
din apartament și am sunat imediat la poliţie. 

— Dar acum știți că poliţia a găsit un bilet de adio, riscă 
Fredrika. 

Pentru prima oară de când începuseră discuţia, Elsie păru că 
mai are puţin și izbucnește în plâns. 

— Jakob se chinuia de mult, spuse ea cu o voce stridentă. Dar 
niciodată n-ar fi făcut un gest atât de nebunesc, s-o împuște pe 
Marja și să se împuște și el. Niciodată. 

Sven o aprobă din cap. 

— Jakob era un om al Bisericii și niciodată nu L-ar fi trădat pe 
Dumnezeu. 

Joar își mângâie ceașca de cafea. 

— În general, ne place să credem că știm totul despre 
prietenii noștri, zise el pe un ton măsurat. In cazul acesta însă, 
există câteva detalii care nu pot fi ignorate. 

Spre surprinderea Fredrikăi, Joar se ridică în picioare și începu 
să se plimbe încet prin încăpere. 

— Unu. Jakob Ahlbin suferea de depresie cronică. Urmase un 
tratament cu electroșocuri, de câteva ori. Doi. Jakob lua 
medicamente. Am găsit tablete și reţete în apartament. Trei. 
Acum câteva zile, a fost anunţat că fiica lui mai mare a murit în 
urma unei supradoze. 

Joar făcu o pauză, apoi continuă: 

— Este oare exclus să fi înnebunit de durere, să-și fi împușcat 
soţia și apoi să se sinucidă ca să-și curme suferinţa? 

Elsie clătină din cap cu vigoare. 

— Este! strigă ea. Absolut. Tocmai Lina să fi luat o supradoză. 
O cunosc de când era de-o șchioapă și pot jura pe Biblie că nu s- 
a atins în viaţa ei de droguri. 

Sven înclină iar din cap. 

— Pentru niște oameni ca noi, care i-am cunoscut de ani de 
zile, totul este pur simplu lipsit de sens, spuse el. 

— Pe de altă parte, toate familiile au problemele și secretele 
lor, nu? zise Fredrika. 

— Dar nu un secret ca ăsta, spuse Elsie cu convingere. Sigur 
am fi știut dacă una din fete s-ar fi apucat de droguri. 

Fredrika și Joar schimbară o privire, înțelegându-se să 
schimbe subiectul. Fiica era moartă; nu avea rost să mai discute 
despre asta. lar starea de sănătate a lui Jakob putea fi evaluată 
mult mai bine de către un medic decât de către doi oameni în 
vârstă care se întâmpla să fie cunoștințe de-ale lui. 

— Maa, făcu Fredrika. Dacă nu luăm în seamă lucrul cel mai 
evident, anume că Jakob a fost făptașul, cine ar fi putut fi? 

Tăcere. 

— Marja și Jakob aveau dușmani? 

Elsie și Sven se priviră uimiţi, ca și cum întrebarea i-ar fi prins 
pe nepregătite. 

— Un fapt e sigur: cei doi sunt morți, zise Joar cu blândeţe în 
glas. Dar dacă nu Jakob e făptașul, cine a fost? Erau cumva 
implicaţi în vreun conflict? 

Elsie și Sven clătinară din cap și priviră în podea. 

— Din câte știm noi, nu, răspunse Elsie cu o voce pierită. 

— Activitatea lui Jakob în domeniul refugiaților îi adusese o 
anumită notorietate, desigur, spuse Fredrika. l-a creat și 
probleme? 

Sven se îndreptă de spate imediat. Elsie își prinse la loco 
buclă căruntă care îi atârna pe obrazul palid. 

— N-am auzit de așa ceva, răspunse Sven. 

— Dar era o chestiune despre care avea opinii foarte ferme, 
nu? 

— Da. Mama lui era din Finlanda, s-a stabilit mai târziu aici. 
Sunt sigur că Jakob se vedea ca făcând parte dintr-o familie de 
imigranţi. 

— Și în ce consta activitatea lui? întrebă Joar, încruntându-se 
și lăsându-se pe spătarul fotoliului. 

Elsie privi derutată, de parcă n-ar fi știut ce să spună. 

— Păi... făcea parte din tot felul de organizaţii, răspunse ea 
într-un târziu. Tinea o grămadă de conferințe. Vorbea foarte 
frumos și reușea să fie convingător, ca și atunci când predica. 

— Bărbaţii și femeile care activează în cadrul Bisericii ascund 
uneori imigranţi ilegali, continuă Joar, cu o lipsă de subtilitate 
care o surprinse pe Fredrika. Se număra și el printre ei? 

Sven luă o gură de cafea înainte să răspundă, spre deosebire 
de Elsie, care rămase tăcută. 

— Din câte știm noi, nu... Dar se vorbea despre asta. 

Fredrika se uită la ceas, apoi la Joar. Acesta înclină din cap. 

— Vă mulțumim pentru timpul acordat, spuse el și își lăsă 
cartea de vizită pe măsuţă. Mă tem că, foarte probabil, va trebui 
să revenim. 

— Sunteţi bineveniţi oricând doriţi, zise Elsie repede. E 
important pentru noi să putem da o mână de ajutor. 

— Vă mulţumim, spuse Fredrika și îl urmă pe Joar în hol. 

— Apropo, zise Joar. Știţi cumva cum am putea s-o găsim pe 
Johanna, cealaltă fiică a lor? Am făcut tot posibilul să luăm 
legătura cu ea. N-am vrea să audă din presă despre moartea 
părinţilor ei. 

Elsie șovăi, clipind de câteva ori. 

— Johanna? Trebuie să fie în străinătate, pe undeva. 

— Nu aveţi din întâmplare numărul ei de mobil? 

Elsie își ţuguie buzele și clătină din cap. 

Își puseseră paltoanele și se îndreptau spre ușă când Elsie îi 
întrebă pe neașteptate: 

— De ce n-au contramandat? 

Fredrika se opri, la o jumătate de metru de ușă. 

— Poftim? 

— Dacă fata murise în urma unei supradoze, de ce n-au 
contramandat invitația? întrebă Elsie cu vocea încordată. leri am 
vorbit cu Marja și era la fel de calmă și de veselă cum o știam. 
lar Jakob cânta la clarinet, ca de obicei. De ce se purtau așa 
dacă știau că au să moară peste numai câteva ore? 


BANGKOK, THAILANDA 


Când se lăsă păgubașă, întunericul deja cuprinsese Bangkok- 
ul. Fusese la nu mai puţin de trei internet-caf&-uri cu speranţa 

naivă ca măcar una din cele două adrese de e-mail să 
funcţioneze, dar nici pomeneală. Sistemul îi spunea mereu că a 
scris incorect fie parola, fie numele utilizatorului, îndemnând-o 
să încerce din nou. 

Curgea transpiraţia de pe ea în timp ce străbătea străzile 
aglomerate ale capitalei. Era, desigur, doar o coincidență. 
Neputinţa companiei de aviaţie de a-i găsi rezervarea trebuie să 
fi fost consecinţa unei defecţiuni de sistem. La fel se explica și 
faptul că nu-și putea accesa conturile de e-mail, își spuse ea. O 
defecţiune majoră a serverului, probabil. Mâine va încerca din 
nou și totul va fi în ordine. 

Cu toate acestea, simţea cum i se strânge stomacul, durerea 
radiind în toate direcţiile. Pur și simplu nu putea scăpa de starea 
de neliniște. Luase toate măsurile de precauţie pe care le stipula 
proiectul. Numai o mână de oameni știau despre călătoria ei, și 
mai puţini despre scopul ei real. Printre ei se număra și tatăl ei, 
desigur. Făcu un calcul mental și ajunse la concluzia că la 
Stockholm era ora unu după-amiaza. Simţi cum îi alunecă mâna 
de transpiraţie când își scoase din buzunar telefonul mobil în 
care introdusese o cartelă SIM thailandeză chiar în ziua în care 
sosise aici. 

Telefonul pârâia, șoferii claxonau, iar oamenii ţipau ca să se 
facă auziţi în zgomotul care făcea să vibreze întreg orașul. Își lipi 
telefonul de ureche și își băgă un deget în cealaltă ca să poată 
auzi ceva. Telefonul sună o dată, apoi o voce de femeie o 
informă că numărul nu mai există și că altul nu e disponibil. 

Se opri brusc în mijlocul trotuarului, fără să-i bage în seamă 
pe trecătorii care se izbeau de ea din faţă și din spate. Inima îi 
bătea cu putere, iar transpiraţia îi curgea șiroaie. Sună iar. Și iar. 

Își privi crunt și neîncrezătoare telefonul și încercă să o sune 
pe mama ei. Auzi imediat căsuţa vocală, dar hotărî că era inutil 
să lase un mesaj, fiindcă mama ei oricum nu folosea decât 
rareori telefonul mobil. Încercă să-și sune părinţii pe fix. Închise 
ochii și își imagină cum sună telefonul în bibliotecă și în hol, 
simultan, iar părinţii dau fuga să răspundă, ca de obicei. De cele 
mai multe ori, tatăl ei ajungea primul. 

Telefonul sună în gol. O dată, de două ori, de trei ori. Apoi o 
voce de femeie, anonimă, îi spuse că nici acest număr nu mai 
există și că altul nu e disponibil. 

Ce naiba se întâmplă? 


43 


Nu-și amintea să-i mai fi fost atât de teamă. De data aceasta 
nu mai putea alunga neliniștea care punea stăpânire pe ea. Işi 
stoarse creierii ca să găsească o explicaţie raţională a încercării 
nereușite de a lua legătura cu părinţii ei. Nu erau plecați de 
acasă, ci pur și simplu renunţaseră la telefon. Dar cum să facă 
așa ceva fără să o anunte și pe ea? Își impuse să-și păstreze 
calmul. Trebuia să mănânce și să bea ceva, poate să doarmă un 
pic. Avusese o zi plină și trebuia să ia o hotărâre în privinţa 
călătoriei de întoarcere. 

Strânse tare telefonul mobil. Pe cine să mai sune? Dacă se 
mărginea la cei care știau deja unde se află, lista nu era prea 
lungă. Și oricum nu avea numerele lor; erau prietenii tatălui ei. 
Din câte știa, cei mai mulți nu erau trecuţi în cartea de telefon 
ca să fie siguri că nu-i deranjează nimeni când sunt acasă. Simţi 
cum o podidesc lacrimile. Rucsacul era greu și începea să o 
doară spatele. Copleșită de îngrijorare, porni înapoi spre hotel. 

De fapt, mai era o persoană pe care o putea suna. Ca să se 
asigure că totul e în regulă, că o poate ajuta să ia legătura cu 
părinţii. Dar ezită. Trecuseră câţiva ani de când relaţia dintre ei 
se răcise și, din câte auzise, ajunsese mai rău decât era atunci. 
Pe de altă parte, nu prea avea de ales. Se hotărî să sune în clipa 
în care se opri să cumpere ceva de mâncare de la o tonetă care 
vindea chebap din carne de pui. 

— Salut, eu sunt, spuse ea, răsuflând ușurată la auzul vocii 
familiare. Am nevoie de ajutor. 

Apoi adăugă ca pentru sine: 

— Sunt izolată de lume. 


STOCKHOLM 


Alex Recht își convocă echipa în Bârlog imediat după prânz. 
Fredrika se strecură înăuntru tocmai când şeful începea ședința. 
Alex observă că arăta un pic mai vioaie. In același timp, evită 
privirea lui Peder. Încă nu-i spusese de ce fusese chemat la 
sediu, se mulţumise doar să-i transmită prin Ellen că trebuie să 
verifice toate informaţiile despre cazul Ahlbin primite prin 
telefon de la diverși cetăţeni. Dat fiind că identitatea cuplului nu 
fusese dată publicităţii, numărul apelurilor fusese destul de 
redus. 

— Mda, spuse Alex hotărât. Cum stăm? 

Fredrika și Joar schimbară o privire, apoi Joar se uită la Peder, 
care îi făcu semn să prezinte ce aflaseră în ziua aceea. Joar 
încheie cu un rezumat al discuţiei purtate cu Sven și Elsie Ljung, 
care erau convinși că prietenii lor fuseseră uciși. 

— Așadar au rămas la aceeași părere când au vorbit și cu voi, 
spuse Alex lăsându-se pe spătarul scaunului. 

— Da, zise Fredrika. Și au remarcat un aspect foarte 
important. 

Alex așteptă. 

— S-au dus acasă la prietenii lor fiindcă fuseseră invitați la 
cină. De ce n-a fost contramandată invitaţia dacă cei doi tocmai 
aflaseră de moartea fiicei lor? 

Alex se îndreptă de spate. 

— O observaţie foarte bună, spuse el și se încruntă. Deși, 
potrivit biletului de adio, numai Jakob știa de moartea ei. Caz în 
care nu e deloc surprinzător că vocea Marjei părea normală la 
telefon. 

— Familia Ljung a pus sub semnul întrebării și felul în care a 
murit fiica prietenilor, interveni Joar. Și nu putem fi siguri dacă 
Marja știa ce i se întâmplase fetei. 

— Dar nu e atât de greu de verificat, nu? zise Alex gânditor. 
Dacă fata e moartă. 

— Nu, deloc, spuse Fredrika. Avem cópii după fișa completată 
de medic, confirmarea și cauza morții, de la spitalul Danderyd. 
Se pare că fata a murit în urma unei supradoze și, din 
documente, reiese că se droga de mai mulţi ani. Spitalul a 
anunţat poliţia, dar fără să susţină că ar fi vorba de altceva 
decât de sinucidere. Motiv pentru care s-a mers pe ipoteza asta. 
Pe de altă parte, nu știm cine le-a dat vestea părinţilor. Prietenii 
lor nu par să știe că fata se droga. 

— Interesantă chestia cu răceala intervenită între cele două 
familii, zise Alex, schimbând subiectul. Au spus și de ce? 

Fredrika șovăi. 

— Nu chiar, răspunse ea rar. Am simţit că ne ascund ceva, dar 
nu absolut relevant pentru cazul de față. 

Se lăsă tăcerea. Fredrika tuși discret, iar asistenta Ellen Lind 
își notă ceva în carnet. 

— OK, spuse Alex. Ce ne rămâne de făcut? Eu, unul, nu voi fi 
multumit decât atunci când vom discuta cu alţi prieteni și alte 

cunoștințe ale familiei Ahlbin. Ar fi păcat să nu găsim pe cineva 
care să aibă o altă opinie decât familia Ljung despre persoana 
care a apăsat pe trăgaci și dependenţa de droguri a fiicei 
familiei Ahlbin. 

Clătină din cap iritat și continuă, încruntându-se: 

— Ce altceva mai știm despre moartea fiicei? Ceva ieșit din 
comun? 

— N-am avut timp să intrăm în detalii, răspunse Joar. Dar mă 
gândeam, scuze, ne gândeam să ne ocupăm de asta după- 
amiază. Pare să merite. 

Alex bătu ușor cu pixul în masă. 

— Aș propune altceva. Fredrika, ce planuri ai pentru după- 
amiază? 

Fredrika clipi de câteva ori, de parcă ar fi dormit toată 
ședința. 

— Vreau să dau la tradus câteva bucățele de hârtie. Am spus 
la telefon despre ce e vorba. Cam atât. 

— Bucăţele de hârtie, repetă Peder bănuitor, mai mult ca să 
spună și el ceva. 

— Victima accidentului din faţa universităţii avea mai multe 
hârtii la el, făcute cocoloș. Au ceva scris pe ele în arabă. 

— Dacă tot veni vorba, avem vreo dovadă că ar fi fost un act 
deliberat? întrebă Alex cu ochii la Fredrika. 

— Nu, răspunse ea. Cel puţin dacă ne luăm după medicul care 
a întocmit raportul preliminar. Dar urmează autopsia completă. 

Alex înclină din cap. 

— Cunoscându-te destul de bine, probabil că asta n-o să-ţi ia 
toata dupa-amiaza. Ce-ar fi să te interesezi de moartea fiicei și 
să scrii un rezumat despre ce s-a întâmplat, ca să ne fie clară 
succesiunea evenimentelor? Nu pentru că așa am putea 
descoperi cine știe ce, dar e bine să știm că am verificat absolut 
totul. 

Fredrika schiță un zâmbet precaut, neîndrăznind să se uite la 
Joar. Poate că era la fel ca Peder, nu suporta să fie trecut cu 
vederea. Incă nu avusese timp să-și facă o părere despre el, 
deși prima impresie fusese bună. Chiar foarte bună. O privire 
scurtă în direcţia lui o liniști. Joar se uita impasibil. Da, era un tip 
OK. 

— Sigur că pot să mă interesez de moartea fetei, dar mă tem 
că n-am să pot sta prea mult în după-amiaza asta. 

— Nu contează. Poţi continua mâine, o asigură Alex. 

Peder încercă să surprindă privirea șefului peste masă, 
întrebându-se despre ce era vorba. 

Alex simţi cum crește furia în el și înghiţi în sec de câteva ori. 

— Împreună cu Joar, eu am să fac o vizită în parohia unde a 
lucrat familia Ahlbin, continuă el. Am primit un telefon de la 
vicarul de acolo, dimineață. Vicarul s-a arătat foarte dispus să 
ne ajute. După ce stăm de vorbă cu el, hotărâm încotro o 
apucăm - vedem dacă există motive ca să credem că a mai fost 
implicat cineva sau putem conchide că Jakob a fost făptașul, 
acţionând de unul singur. Și ne rugăm ca, până la sfârșitul zilei, 
s-o găsim pe Johanna, cealaltă fiică. 

Peder îl fixa cu privirea pe Alex. 

— Și eu ce fac? întrebă el, încercând să nu dea impresia că se 
milogește. 

Nu reuși. 

— La ora două trebuie să te întâlneşti cu șefa de la Resurse 
Umane, răspunse Alex sumbru. Dac-aș fi în locul tău, aș încerca 
să fiu punctual. 

Peder simţi cum îi sare inima din loc. 

— Mai e ceva? întrebă Alex. 

Joar ezită o clipă, apoi spuse: 

— Am avut senzaţia că cei doi nu locuiau acolo. 

— Cum adică? 

Joar se uită spre Peder, dar văzu că acesta fixa cu privirea 
peretele din față, cu faţa imobilă. 

— Cum am spus, a fost doar o senzaţie. Dar apartamentul 
părea atât de impersonal, de parcă ar fi fost folosit doar pentru 
a primi oaspeţi. 

— Trebuie să verificăm și asta, hotărî Alex. Casele de vară 
etc. Nu sunt neapărat pe numele părinţilor; una dintre fiice ar 
putea fi proprietarul apartamentului. Fredrika, poţi să te ocupi și 
de asta? 

Apoi Alex declară ședința închisă. 

(J 

Plin de presimțiri rele, Peder sosi la întâlnirea cu Margareta 
Berlin, şefa de la Resurse Umane, exact la ora două. Nu-și putea 
scoate din minte privirea aspră a lui Alex. Așteptă în fața ușii 
câteva minute până să fie invitat înăuntru. Despre ce dracu era 
vorba? 

— Intră și închide ușa, spuse doamna Berlin cu vocea ei 
inimitabilă, răgușită, foarte probabil în urma cantităţii uriașe de 
whisky consumat și a ţipetelor cu care își fericise subordonații în 
drum spre vârful ierarhiei. 

Peder se conformă. Avea un respect enorm pentru femeia 
aceasta înaltă, vânjoasă, din spatele biroului. Deși avea părul 
tuns scurt, arăta foarte feminină. Îi făcu semn cu mâna ei lată să 
ia loc în partea cealaltă a biroului. 

— Îţi spune ceva numele Anna-Karin Larsson? întrebă ea atât 
de brusc încât îl făcu să tresare. 

Peder clătină din cap și înghiţi în sec. 

— Nu, răspunse el, stânjenit că trebuie să-și dreagă glasul. 

— Nu? făcu Margareta, brusc mai puţin agresivă, deși ochii 
încă îi scăpărau de mânie. Hm, așa am crezut și eu. 

Făcu o pauză, apoi continuă: 

— Dar sigur știi că-ţi place ca la cafea să mănânci și un corn. 

Peder fu cât pe-aci să răsufle ușurat. Dacă fusese chemat 
doar pentru remarca aceea stupidă, termina repede aici. Dar tot 
habar nu avea cine e Anna-Karin Larsson. 

— Mda, spuse el, cu zâmbetul acela strâmb cu care dezarma 
femeile de orice vârstă. Dacă vreţi să discutăm despre 
incidentul de ieri, aș vrea să vă spun încă de la început că n-a 
fost cu rea intenţie. 

— Foarte frumos din partea ta, zise Margareta sec. 

— Vorbesc serios, o asigură el mărinimos, ridicând mâinile. 
Dacă vreuna din persoanele care se aflau în chicinetă s-a simţit 
ofensată de... cum să-i spun?... modul mai puţin elegant în care 
m-am exprimat, îmi cer scuze. Mii de scuze. 

Margareta îl privi scrutător. Peder îi întoarse privirea, cu 
încăpățânare. 

— Mai puţin elegant? spuse ea. 

Peder șovăi. 

— Atunci deloc elegant? zise el. 

— Cam așa ceva, chiar vulgar. Și e regretabil că Anna-Karin s- 
a confruntat cu un asemenea comportament aproape chiar din 
momentul în care și-a început serviciul aici. E de-abia de trei 
săptămâni la noi. 

Peder tresări. Anna-Karin Larsson. Așa o chema pe noua 
stagiară, atât de seducătoare, în faţa căreia se făcuse de râs? 

— Bineînţeles că îmi voi cere scuze personal, spuse el, atât de 
repede încât începu să se bâlbâie. Bineînţeles că... 

Margareta ridică o mână ca să-l oprească. 

— Bineînţeles că îţi vei cere scuze, zise ea cu hotărâre în glas. 
Dar asta nu te absolvă de vină. 

Ei, drăcie! Uite ce-i face o fufă care abia așteaptă să se 
plângă la Resurse Umane, mironosiţa naibii! De parcă i-ar fi citit 
gândurile, Margareta continuă: 

— Nu Anna-Karin ne-a informat despre incident. 

— Nu ea? întrebă Peder neîncrezător. 

— Nu, altcineva, o persoană căreia comportamentul tău i s-a 
părut revoltător, răspunse Margareta, aplecându-se peste birou 
cu o privire îngrijorată. Ce se întâmplă cu tine, Peder? 

Întrebarea îl uimi atât de mult încât nu știu ce să răspundă. 
Margareta clătină din cap. 

— Trebuie să încetezi, Peder, zise ea tare și clar, cu o voce 
care de obicei se folosește doar atunci când te adresezi unor 
copii. Știu și eu, știe și Alex prin ce-ai trecut în ultimele 
optsprezece luni, cât de afectat ești de tot ce s-a întâmplat. Dar 
asta-i altă treabă. Ca s-o spun pe șleau, prea de multe ori ai 
zbârcit-o, iar cu episodul cornul ai pus capac. 

Lui Peder îi veni să râdă și ridică mâinile în semn de apărare. 

— Staţi o clipă... 

— Nu! urlă Margareta, plesnind biroul cu palma atât de tare 
încât Peder simţi cum se clatină podeaua. Nu, ţi-am tolerat prea 
multe. M-am gândit dacă să intervin când te-ai îmbătat de 
Crăciun și ai pișcat-o de fund pe Elin, dar am auzit că până la 
urmă v-aţi împăcat. Am crezut că ţi-ai dat seama că ai mers 
prea departe. Dar e clar că m-am înșelat. 

Se așternu o liniște de mormânt. Peder simţi cum obiecțiile i 
se învălmășeau în minte, gata să se prefacă într-un strigăt, dar 
până la urmă reuși să le ţină numai pentru el. | se făcea o mare 
nedreptate și de-abia aștepta să-l strângă de gât pe ticălosul 
care îl turnase. 

— Ti-am rezervat un loc la un curs despre egalitatea la locul 
de muncă. Sper să-ţi deschidă ochii, Peder, spuse ea cu 
franchetțe. 

Văzându-i reacţia, Margareta continuă repede: 

— Decizia mea nu e negociabilă. Urmezi cursul sau înaintez 
cazul la eșalonul superior. De asemenea, vreau să accepţi o 
programare la un psiholog prin clinica cu care avem contract. 

Peder deschise gura, dar o închise la loc, roșu la faţă. 

— Ca angajatori, nu putem accepta sub niciun motiv acest tip 
de comportament, zise ea pe același ton ferm, împingând o 
foaie de hârtie spre el. Poliţia nu e loc de preacurvie. Aici ai 
datele și orele programărilor. 

O clipă, Peder se gândi să refuze foaia de hârtie și să-i spună 
să și-o bage în fund, apoi să iasă trântind ușa. Dar își aminti că 
Alex știa povestea și chiar părea să facă parte din conspirație. 
Își încleștă pumnul până i se albiră încheieturile și, cu cealaltă 
mână, înșfacă hârtia de pe birou. 

— Mai e ceva? întrebă el gâfâind de furie. 

Margareta clătină din cap. 

— Pe moment, nimic altceva. Dar de acum înainte vom fi cu 
ochii pe felul în care te porţi cu colegii. Incearcă să vezi asta ca 
pe un nou început, o a doua șansă. Învață ceva din asta, mai 
ales din discuţiile cu psihologul. 

Peder înclină din cap și părăsi încăperea, convins că, dacă mai 
stătea o clipă, sigur ar fi omorât-o pe femeia aceasta. 

o... 

Alex Recht și Joar Sahlin nu scoaseră o vorbă cât acoperiră 
scurta distanţă dintre sediul din Kungsholmen și biserica din 
Bromma unde lucraseră Jakob și Marja Ahlbin. Ragnar 
Vinterman, vicarul, promisese să-i aștepte la reședința lui, la ora 
două și jumătate. 

Alex se gândi la Peder. Era conștient că fusese dur cu el în 
cursul ședinței din Bârlog, dar nu-și dădea seama ce altceva ar fi 
putut face. Episodul cornul era pe cât de ciudat pe atât de 
inacceptabil și demonstra cât de nechibzuit putea fi un coleg al 
cărui șef se încrezuse în el fără rezerve. Alex știa prea bine că, 
de mai multă vreme, viaţa particulară a lui Peder avea de 
suferit. Era normal ca o asemenea situaţie să-i afecteze puterea 
de judecată și, dacă Peder ar fi recunoscut, într-un fel sau altul, 
că purtarea lui lasă de dorit, poate că lumea ar fi fost mai 
tolerantă cu el. Peder însă nu recunoscuse așa ceva. 
Dimpotrivă, greșea din ce în ce mai des, punându-și șeful într-o 
postură delicată faţă de alţi subordonați. 

Mai ales faţă de subordonate. 

Alex își reprimă un căscat. În plus, mai era și talentul lui Peder 
de a-și alege cele mai nepotrivite momente. Ultimul lucru pe 
care și-l doreau acum era publicitatea negativă, existența 
grupului special de investigaţii fiind oricum mereu în centrul 
atenţiei. Nu era destul că singura lor angajată civilă, singura 
anchetatoare din grupul lor, fusese obligată să lucreze part-time 
de o sarcină mai mult decât problematică, despre care șefii lui 
Alex bănuiau la început că este afectată de stres și de epuizare. 
Alex spusese „Doamne ajută” când, în sfârșit, Fredrika 
acceptase reducerea orelor de lucru în urma recomandărilor 
unui medic extrem de convingător. 

Între timp, grupul primise sânge proaspăt în persoana lui Joar. 
Chiar dacă pe o perioadă limitată. Decizia demonstra că grupul 
încă însemna ceva. Alex nu avusese nevoie de mult timp ca să- 
și dea seama că Joar era un detectiv extrem de înzestrat. Spre 
deosebire de Peder și Fredrika, părea și stabil din punct de 
vedere mental. Nu răbufnea ca Peder și nici nu răstălmăcea 
lucrurile ca Fredrika. Rămânea mereu calm, iar integritatea lui 
era fără cusur. Pentru prima dată în ultimele luni, Alex simţea că 
are cu cine se consulta la birou. 

— Pot să vă întreb ceva despre numele dumneavoastră de 
familie? spuse Joar pe neașteptate. E german? 

Alex izbucni în râs; era o întrebare care i se punea des. 

— Dacă mă caţăr până sus în arborele meu genealogic, s-ar 
părea că da. De fapt, e evreiesc. 

Se uită scurt la Joar, nerăbdător să-i surprindă reacția. Joar 
rămase impasibil. 

— Dar asta s-a întâmplat cu mult în urmă, adăugă Alex. 
Bărbaţii cu numele ăsta s-au căsătorit cu femei creștine și astfel 
legăturile de sânge evreiești dintre mamă și copil s-au 
destrămat. 

Se apropiau de biserică. Alex parcă în fața reședinței 
vicarului, cum fusese înţelegerea. Un bărbat înalt, distins 
aștepta pe trepte în cămașa cu guler preoţesc. Arăta ca o 
statuie întunecată pe fundalul clădirii albe și al cerului aproape 
cenușiu. Impune respect, constată Alex înainte de a cobori din 
mașină. 

— Ragnar Vinterman, se prezentă vicarul, dând mâna cu Alex 
și apoi cu Joar. 

Alex observă că vicarul nu-i aștepta de mult acolo, fiindcă 
avea mâna caldă. Și lată. Mâini atât de late nu mai văzuse până 
acum. 

— Să intrăm, spuse Ragnar Vinterman cu o voce groasă. Alice, 
asistenta noastră, v-a pregătit ceva. 

Pe una dintre mesele mari erau cești cu cafea și o tavă plină 
cu prăjituri. În rest, încăperea părea pustie și Alex simţi cât de 
frig era chiar înainte să-și scoată paltonul. Joar rămase îmbrăcat. 

— Îmi cer scuze că e atât de frig, zise Ragnar oftând. De ani 
întregi ne chinuim să reparăm instalaţia de încălzire; aproape că 
ne-am pierdut orice speranţă. Doriţi cafea? 

Cei doi acceptară cafeaua fierbinte cu nerăbdare. 

— Probabil că ar trebui să încep prin a-mi prezenta 
condoleanţele, spuse Alex precaut, după ce lăsă ceașca pe 
masă. 

Ragnar înclină încet din cap, cu privirea în jos. 

— E o pierdere uriașă pentru parohie, zise el blând. Ne va 
trebui mult timp ca să putem trece peste ea. E o durere prea 
mare. 

Ținuta și vocea acestui om îi inspirau încredere lui Alex. Fiica 
lui sigur ar fi spus că vicarul are alura unui fost sportiv de 
performanță. 

Vicarul își trecu mâna prin părul des, castaniu la culoare. 

— Aici în biserică ne conducem după zicala „Speră tot ce-i mai 
bun, dar pregătește-te pentru ce-i mai rău”. Dar ca să faci așa 
ceva trebuie să ai o idee clară despre ce-ar putea fi răul absolut. 

Se opri brusc și începu să învârtească ceașca de cafea. 

— Mă tem că, de data asta, noi, cei care lucrăm și ne rugăm 
aici, nu ne-am gândit la așa ceva. 

Alex se încruntă. 

— Mă scuzati, nu prea înţeleg. 

— Toţi cei de aici știau despre problemele de sănătate ale lui 
Jakob, răspunse vicarul susținându-i privirea. Dar numai puţini 
dintre noi știau cât de rău îi era uneori. De exemplu, doar câțiva 
dintre colegi și enoriași știau că a urmat un tratament pe bază 
de electroșocuri. Când era internat, le spuneam celorlalți că se 
reface într-o staţiune sau este în concediu. Așa voia el. 

— Adică se temea ca lumea să știe că e bolnav? întrebă Joar. 

Ragnar își întoarse privirea spre el. 

— Nu cred, răspunse el și se rezemă ușor de spătarul 
scaunului. Pe de altă parte, știa, ca fiecare dintre noi, cât de 
multe idei preconcepute există în legătură cu boala de care 
suferea. 

— Presupun că era bolnav de mai mult timp, zise Alex, 
reproșându-și că nu vorbise cu medicul lui Jakob. 

— De zeci de ani. Încă din adolescenţă. Slavă Domnului că 
tratamentul acestei boli a progresat mult în ultima vreme. Din 
câte am înţeles, primii ani de boală au fost groaznici. Se pare că 
o moștenea de la mama lui. 

— Mai trăiește? întrebă Joar. 

— Nu, răspunse vicarul și sorbi din ceașcă. S-a sinucis când 
Jakob avea 15 ani. Atunci Jakob s-a hotărât să se facă preot. 

Alex se cutremură. Unele probleme păreau să treacă de la o 
generaţie la alta ca într-o ștafetă. 

— Dumneavoastră ce credeți că s-a întâmplat ieri-seară? 
întrebă el pe un ton firesc, căutând privirea vicarului. 

— Dacă Jakob e făptașul? Dacă el a împușcat-o pe Marja și 
apoi s-a sinucis? Asta vreţi să știți? 

Alex înclină din cap. 

Ragnar înghiţi în sec de câteva ori, privind pe lângă Alex și 
Joar, pe fereastră, la zăpada care acoperea copacii și pământul. 

— Din păcate, cred că așa s-a întâmplat. 

Ca și cum chiar în acel moment și-ar fi dat seama că nu stă 
foarte bine, își schimbă poziţia pe scaun punând picior peste 
picior. Apoi își lăsă mâinile mari pe genunchi. 

Singurul zgomot care se auzea era cel făcut de pixul lui Joar, 
care adăuga alte însemnări la jumătatea de pagină pe care o 
umpluse deja. 

— În ultimele două zile era într-o stare groaznică, zise Ragnar 
cu vocea încordată. Și regret, da, regret din toată inima că n-am 
dat alarma... Măcar Marjei să-i fi spus totul. 

— În legătură cu ce? întrebă Alex. 

— În legătură cu fiica lor, Karolina, răspunse Ragnar, 
aplecându-se peste masă și ascunzându-și fața în mâini preţ de 
câteva clipe. Mica Lina, a cărei viaţă o luase razna. 

Alex observă că Joar se oprise din scris. 

— Aţi cunoscut-o bine? întrebă el. 

— Nu ca adult, când era mai mică. Dar Jakob îmi vorbea 
mereu despre ea. Despre dependența de droguri și încercările 
de a se lăsa. 

Vicarul clătină din cap și continuă: 

— Jakob și-a dat seama de problema ei abia acum câţiva ani. 
Fata era atât de pretențioasă cu ea însăși încât, atunci când, 
studentă fiind, și-a dat seama că nu poate realiza cât și-a 
propus, a început să ia tot felul de droguri. La început ca să-și 
depășească limitele, apoi dependenţa a devenit o altă problemă 
cu care se confrunta. 

— Dar mama ei, Marja, trebuie să fi știut de problema asta, 
nu? spuse Alex, nesigur. 

— Bineînţeles. Dar fata era mult mai apropiată de tatăl ei, 
deci numai el știa tot adevărul. Şi, fiindcă aveau și alte 
probleme, Jakob a preferat să n-o împovăreze pe soția lui cu tot 
ce i se întâmpla fiicei lor. 

— Dar mama ei trebuie să fi observat ceva, interveni Joar. Din 
câte am înțeles eu, fata era de ani buni dependentă de droguri. 

— Întocmai, zise Ragnar, ridicând vocea. Dar, cu un pic de 
îndemânare, realitatea poate fi ascunsă, mai ales dacă mama 
nu suportă adevărul. Chiar dacă ar vrea să-l vadă. 

— Adică mama a preferat să închidă ochii la felul în care își 
ducea viaţa fiica ei? întrebă Alex. 

— Da, răspunse Ragnar ferm. Și nu cred că e atât de 
surprinzător. La urma urmei, aveau probleme de ani de zile cu 
sănătatea lui Jakob când, brusc, și fiica lor a devenit o problemă. 
Cred că a fost prea mult pentru Marja. Așa se întâmplă uneori. 

Alex, el însuși tată a doi copii, nu era sigur că îi dă dreptate 
preotului; pe de altă parte, nici nu știa ce înseamnă să trăiești 
alături de cineva care suferă de depresie acută. Exista, desigur, 
o limită a suferinţei pe care o putea suporta cineva. In privinţa 
asta, Ragnar Vinterman nu putea fi contrazis. 

— Jakob a primit vestea duminică seară, continuă Ragnar. M-a 
sunat imediat, părea șocat, disperat. 

— Cine i-a dat vestea? întrebă Alex. 

Preţ de o clipă, Ragnar privi dezorientat. 

— Nu știu. Contează? 

— Probabil că nu, răspunse Alex, dar tot voia să știe. 

Joar se foi pe scaun, nerăbdător. 

— Și nu i-a spus nimic soţiei? întrebă el. 

Ragnar își mușcă buza de jos și clătină din cap. 

— Niciun cuvânt. Și m-a implorat să nu-i spun nici eu. Voia să 
înţeleagă toate implicaţiile înainte să-i spună Marjei. N-am văzut 
niciun motiv pentru care să nu-i împlinesc voia, dar i-am spus că 
aștept până miercuri, adică până azi. 

— Până azi? repetă Alex. 

Vicar aprobă din cap. 

— Marja trebuia să vină aici pentru o întrunire a enoriașilor și, 
dacă Jakob nu i-ar fi spus, aș fi făcut-o eu. Marja trebuia să afle 
și ea. 

Alex simţi cum i se învălmășesc gândurile în minte. Apoi cum i 
se limpezesc. 

— Aţi mai vorbit după aceea sau atunci a fost ultima oară? 

— Am mai vorbit o dată, răspunse Ragnar, din nou încordat. 
leri. Mi s-a părut neobișnuit de liniștit, voia ca spre seară să-i 
spună totul Marjei. Și m-a asigurat că va fi bine. 

Vicarul trase adânc aer în piept și începu să plângă, spre 
surprinderea lui Alex, ca și a lui. 

— Va fi bine, repetă vicarul cu o voce răgușită. Ar fi trebuit să- 
mi dau seama, ar fi trebuit să fac ceva. Dar nu mi-am dat 
seama. Și n-am mișcat un deget. 

— E o reacţie foarte obișnuită, remarcă Joar pe un ton firesc, 
făcându-i pe cei doi să-l privească lung. 

Joar lăsă pixul jos și îndepărtă carnetul de el. 

— Credem că putem fi raţionali și înţelegători în toate 
situaţiile, dar, din nefericire, oamenii nu se comportă așa. Nu 
suntem telepati, de fapt, singurul lucru la care ne pricepem este 
să ne dăm seama mai târziu, când avem toate informaţiile, ce 
anume ar fi trebuit să facem. Și atunci dăm vina pe noi înșine. 
Inutil. 

Clătină din cap. 

— Credeţi-mă, nu aţi avut informaţiile vitale pe care, 
retrospectiv, sunteți convins că le-aţi avut tot timpul. 

Alex își privi colegul mai tânăr cu uimire. Sunt atâtea lucruri 
pe care nu le știm despre ceilalţi, se gândi el. 

— Unii dintre prietenii familiei Ahlbin exclud posibilitatea ca 
Jakob să-și fi împușcat soţia și-apoi să se sinucidă, zise Alex 
schimbând subiectul. 

Ragnar Vinterman păru că șovăie. 

— Vă referiţi la Elsie și Sven? întrebă el cu blândeţe în glas. A 
trecut ceva vreme de când erau buni prieteni cu Marja și Jakob. 
Deci nu au cum să știe prea multe. 

Ca, de exemplu, dependența de droguri a fiicei, își spuse Alex. 

— De ce? întrebă Joar. De ce nu mai erau buni prieteni? 

— Adevărul e că erau în continuare prieteni, dar nu la fel de 
apropiaţi ca mai înainte, cel puţin așa îmi spunea Jakob. De ce? 
Nu știu. S-au certat de la ceva, acum câţiva ani, după aceea n-a 
mai fost ca înainte. Pe urmă Elsie și Sven s-au pensionat și, 
după ce au părăsit parohia, întâlnirile lor au devenit și mai rare. 

Joar lua notițe din nou. 

— Dar despre Johanna ce știți? Avea și ea probleme? întrebă 
Alex. 

— Nu, deloc. Am auzit numai lucruri bune despre ea... Dar, 
dacă stau bine să mă gândesc, părinţii ei nici nu prea vorbeau 
despre ea. Fata le-a spus clar, încă din adolescenţă, că n-o 
interesează Biserica, cel puţin nu la fel ca pe restul familiei, că e 
agnostică... Asta a cam înstrăinat-o de ai ei. 

— Știţi cumva cu ce se ocupă? întrebă Alex. 

— E avocat, răspunse Ragnar. Mai mult de atât mă tem că nu 
știu. 

— Deci nu știți cum am putea lua legătura cu ea? întrebă Joar. 

— Nu, din păcate nu. 

Rămaseră tăcuţi o vreme. Alex sorbi din ceașcă și cugetă la 
informaţiile furnizate de vicar. Cele mai multe i se păreau logice. 
Jakob nu contramandase cina cu Elsie și Sven ca să nu o tulbure 
pe Marja. lar motivul pentru care părea atât de relaxat la telefon 
era probabil cel clasic: hotărâse să pună capăt vieților lor și așa 
se împăcase cu soarta. 

Singurul semn de întrebare îl constituia Johanna. Se 
îndepărtase chiar atât de mult de familie încât să justifice 
decizia lui Jakob de a o lipsi de părinţi? Trebuie să o găsească, și 
asta cât mai repede. 

Se hotărî să pună o ultimă întrebare. 

— Presupunând că Jakob nu a fost atât de tulburat încât să ia 
viața soţiei lui și să se sinucidă, cine i-ar fi putut împușca? Vă 
puteţi gândi la vreun alt făptaș? 

Ragnar se încruntă. 

— Adică Jakob și Marja să fi avut un conflict atât de violent cu 
cineva încât acea persoană să se hotărască să-i ucidă? 

Alex încuviinţă din cap. 

— N-am idee. Absolut deloc. 

— Jakob a dus o adevărată campanie în favoarea 
refugiaților... începu Joar. 

— Da, asta i-ar fi putut pricinui destule necazuri, zise Ragnar. 
Dar n-aș putea să vă dau amănunte. 

Cu aceste cuvinte, discuția propriu-zisă luă sfârșit. Alex și Joar 
mâncară ultimele prăjituri și băură cafeaua, vorbind despre 
zăpada care crea probleme de tot felul. Apoi dădură mâna cu 
vicarul și plecară. 

— Mă tem că tot ce-a spus vicarul e corect, zise Alex gânditor, 
în timp ce se întorceau la Kungsholmen. Dar mai întâi trebuie s- 
o găsim pe fată și să vedem care-i varianta ei. Și trebuie să 
vorbim și cu medicul care îl trata pe Jakob. 

Dar, câteva ore mai târziu, când plecară de la serviciu, Alex și 
Joar încă nu dăduseră de el. Și, cu toate că, la început, crezuse 
că e stăpân pe situaţie, Alex simţi cum, încet-încet, lucrurile îi 
scăpau de sub control. 

o... 

Fredrika Bergman fugea cât o ţineau puterile. Protejându-și 
burta cu mâna, fugea prin pădurea întunecată mai repede decât 
o făcuse vreodată. Crengile lungi se agățau de fața și de corpul 
ei, picioarele i se afundau în mușchiul umed, iar ploaia fierbinte, 
de vară, îi lipea părul de cap. 

Urmăritorii ei erau aproape acum. Ştia că va pierde. Strigau la 
ea: 

— Fredrika, renunţă! Ştii că nu poţi scăpa de noi! Oprește-te! 
De dragul copilului! 

Cuvintele lor o biciuiau, silind-o să alerge mai departe. Copilul 
îl voiau, copilul încercau să i-l ia. Văzuse că unul dintre ei era 
înarmat cu un cuţit. Lung și strălucitor. Când o vor prinde, îi vor 
scoate copilul din burtă și o vor lăsa să moară în pădure. La fel 
cum făcuseră cu toate celelalte femei pe care le vedea zăcând 
cu faţa în sus printre copaci. 

Nu mai putea fugi și era din ce în ce mai disperată. Va muri în 
pădure, neputând să-și salveze copilul nenăscut. Lacrimile 
trăgeau de ea, încetinindu-i pașii care fuseseră atât de lungi și 
de iuți la început. 

În cele din urmă, se împiedică de o rădăcină și se prăbuși la 
pământ. Chiar pe burtă. Copilul nu mai mișcă, prefăcându-se 
într-un sloi de gheață. _ 

În doar câteva secunde, urmăritorii o înconjurară. Înalţi și 
întunecați. Fiecare înarmat cu un cuţit. Unul dintre ei se lăsă pe 
vine lângă ea. 

— Hai, Fredrika, șopti el. De ce-ţi îngreunezi situaţia când 
totul poate fi atât de simplu? 

Urmăritorii veniră și mai aproape de corpul ei sleit de puteri, o 
întinseră pe spate și o imobilizară. 

— Respiră, Fredrika, respiră, spuse unul și Fredrika văzu cum 
se ridică un cuțit. 

Scoase un urlet cu toată forța de care era în stare și se 
zvârcoli ca să scape de acolo. 

— Fredrika, pentru numele lui Dumnezeu, mă sperii! auzi ea o 
voce cunoscută. 

Se sili să deschidă ochii și privi în jur dezorientată. Spencer o 
prinsese în brațele lui puternice, iar picioarele i se încurcaseră în 
pilotă. Era leoarcă de transpiraţie și lacrimile îi brăzdau fața. 

Spencer o simți cum se relaxează și se așeză pe marginea 
patului. Continuă să o ţină în brațe, fără să spună nimic. 

— Doamne sfinte, ce-i cu mine? șopti Fredrika, scâncind la 
pieptul lui. 

Spencer rămase tăcut, strângând-o și mai tare. În cele din 
urmă, zise calm: _ 

— Îmi pare rău că n-am ajuns mai devreme. Îmi pare rău. 

Fredrika, uitând că Spencer trebuia să vină, se bucură că îl 
are lângă ea și o vreme nu mai spuse nimic. 

— Cât e ceasul? îngăimă ea într-un târziu. 

— Unsprezece și jumătate, răspunse Spencer oftând. Avionul 
de Madrid a aterizat cu întârziere. 

Fredrika își aminti brusc. Madrid. Spencer fusese la o 
conferință în Madrid. Trebuia să sosească la șase și jumătate și 
să ia cina cu ea. Dar până la urmă ajunsese cu puţin înainte de 
miezul nopţii și intrase cu cheia lui. Înainte să rămână gravidă 
se întâlneau în vechiul apartament al tatălui lui Spencer, acum 
însă, de când se chinuia cu sarcina, de cele mai multe ori se 
întâlneau acasă la ea. Provocările noi însemnau și obiceiuri noi. 

Ochii i se umplură de lacrimi de dezamăgire. 

— M-am săturat până peste cap. Credeam că sarcina mă va 
face fericită, că voi fi mai liniștită, mai senină. Și, când colo... 
mai jalnică decât acum n-am fost niciodată. 

Spencer schiță zâmbetul lui strâmb care o făcea să-l dorească 
mai mult decât dorise orice alt bărbat. 

— Jalnică, tu? spuse el scoțându-și paltonul. 

— N-ai apucat să te faci comod? întrebă Fredrika, nedumerită. 

— Nu, te zbuciumai așa de tare când am intrat, încât m-am 
gândit ca mai întâi să te liniștesc. 

Spencer ieși cu pași ușori ca să-și lase paltonul în hol. Cu 
părul zburlit, cu ochii obosiţi. Nu mai era tânăr Spencer. Și 
curând avea să fie tată pentru prima oară în viaţă. 

— Dumnezeule, Fredrika, așa păţești în fiecare noapte? 

— Aproape, răspunse ea evaziv. Dar m-ai mai văzut așa. 

— Da, dar credeam că se întâmplă rar. Mi-e groază să mă 
gândesc că nu sunt de fiecare dată alături de tine. 

Atunci stai cu mine, vru să spună Fredrika. Lasă-ţi nevasta aia 
plictisitoare și însoară-te cu mine. 

Cuvintele înghețară în ea, înghiţite de oceanul obișnuinţei. 
Relaţia ei cu Spencer era la fel de clară ca întotdeauna: sigur, 
formau un cuplu, dar numai între anumite limite. Spencer 
niciodată nu-i dăduse de înțeles că lucrurile se vor schimba doar 
fiindcă acceptase rolul de tată al copilului ei. 

Fredrika se dădu jos din pat și se duse la baie. Spencer 
dispăruse în bucătărie ca să-și facă un sandviș. Işi lăsă în coșul 
de rufe cămaşa de noapte udă de transpiraţie și făcu un duș. 
jeturile de apă caldă, odihnitoare erau mai mult decât 
binevenite. Se răsuci și se învârti sub curgerea apei, prea 
obosită ca să-și dea seama că plânge. La sfârșit, se înfășură într- 
un prosop uriaș. 

Cel puţin avusese o zi bună la serviciu. Scurtă, dar bună. 
Găsise cu mare greutate pe cineva care să traducă textele în 
arabă de pe bucăţile acelea de hârtie, fiindcă toţi traducătorii 
erau prinși într-un caz important de trafic de imigranţi, având 
foarte mult de lucru pentru Divizia Naţională de Anchete Penale. 
În cele din urmă, unul dintre ei îi luase hârtiile și îi promisese că 
îi va trimite traducerea a doua zi. 

Fredrika își înăbuși un oftat. Cu siguranţă, mâine va fi o zi 
plină. Va trebui să studieze traducerea, desigur; apoi să discute 
din nou cu medicul care se îngrijise de Karolina Ahlbin după 

internarea acesteia în spital. Singurul rezultat concret pe care îl 
obținuse cu o zi în urmă fusese informaţia despre o proprietate 
respectabilă din Ekerö, o casă și o bucată de pământ trecute pe 
numele surorilor Ahlbin, după ce iniţial aparținuseră părinţilor. 
Poate că aceasta era casa în care stăteau Jakob și Marja... 

Simţi un nod în gât la gândul că Johanna Ahlbin rămăsese 
singură acum. Nu rezistase și o căutase la starea civilă. Johanna 
Maria Ahlbin, născută în 1978, la un an după sora ei. 
Necăsătorită, fără copii. Numai ea locuia la adresa aceea, deci 
era singură. 

Ce putea fi mai rău de atât? Copilul se mișcă, de parcă ar fi 
făcut-o atentă să nu-l uite. Fredrika încercă să-l liniștească 
mângâindu-se pe burtă. Copilul era nenăscut. Era și nu era 
acolo. Dacă ar suna cineva la ușă și i-ar spune că părinţii și 
fratele ei au murit, ar înnebuni de durere. Cel mai mult i-ar lipsi 
fratele ei. Lacrimi proaspete îi împăienjeniră ochii. In afară de 
Spencer nu mai era alt om la care să ţină atât de mult. 

Își șterse lacrimile care îi alunecau pe obraji ca niște fiinţe 
pierdute. Copilul ei, mai mult ca sigur, nu va avea frați sau 
surori. 

— O să trebuiască să te descurci singur, șopti ea. 

Apoi înălță capul și își văzu ochii înroșiţi de plâns în oglinda 
din baie. Și i se făcu rușine. La urma urmei, ce motiv avea să fie 
atât de deznădăjduită? Trăia bine, avea prieteni și familie și 
aștepta primul copil de la bărbatul pe care îl iubea de atâţia ani. 

Maturizează-te, își spuse ea furioasă. Și nu-ţi mai plânge de 
milă. Doar în basme oamenii sunt mai fericiţi decât tine. 

Cu prosopul prins în jurul capului, părăsi baia și se duse în 
bucătărie, unde îl rugă pe Spencer: 

— Îmi faci și mie un sandviș? 

o... 

Zbârnâitul telefonului se auzi în toată casa chiar înainte de 
miezul nopţii. Se repezi să răspundă înainte să se trezească și 
soția lui. Trecu tiptil pe lângă ușa ei închisă, în sfârșit 
recunoscător că nu mai împărțeau același pat. Picioarele goale îi 
lipăiau pe podeaua din parchet. Dintr-o singură mișcare, reuși să 
deschidă și să închidă ușa biroului în urma lui. 

— Alo? spuse el ridicând receptorul. 

— A sunat, zise vocea de la celălalt capăt al firului. A sunat 
mai devreme. 

Nu răspunse imediat. Deși așteptase telefonul, tot tulburat 
era. Hotărî că e o reacţie sănătoasă. Niciun om nu putea face 
parte dintr-un proiect ca acesta fără să simtă ceva. 

— Deci totul merge conform planului, remarcă el. 

— Totul merge conform planului, confirmă vocea. lar mâine 
trecem la faza a doua. 

— Bănuiește ceva? Adică și-a dat seama de situaţia 
complicată în care se află? 

— Încă nu. Dar o să-și dea seama mâine. 

— Și atunci o să fie prea târziu pentru ea, conchise el cu un 
oftat. 

— Da, până atunci o să se termine totul. 

Mută din loc un carnet nou-nouţ de pe biroul din lemn de 
stejar. Lumina din stradă îngălbenea florile de pe pervazul 
ferestrei. 

— Ce face prietenul nostru care a sosit deunăzi? 

— E în apartamentul unde l-a lăsat persoana de contact. 
Mâine trebuie să-și îndeplinească misiunea. 

Prin faţa casei trecea din când în când câte o mașină. Roţile 
scrâșneau în zăpada înghețată. Fumul care ieșea pe țeava de 
eșapament părea alb în frigul din jur. Ce ciudat. Afară totul 
părea să fie exact ca înainte. 

— Poate că ar trebui să facem o pauză după ce terminăm 
operaţiunea asta, spuse el în șoaptă. Până se potolesc lucrurile. 

Auzea respiraţia interlocutorului. 

— Sper că nu dai înapoi. 

Clătină din cap. 

— Bineînţeles că nu, răspunse el calm și apăsat. Dar, pe 
moment, puţină precauţie nu strică, dacă toţi sunt cu ochii pe 
noi. 

Interlocutorul râse scurt. 

— Dragă prietene, tu ești singurul dintre noi care e la vedere. 
Toţi ceilalţi suntem invizibili. 

— Exact, spuse el răgușit. Tocmai asta și vrem, nu? Ar fi păcat 
să găsească un motiv ca să se apropie de mine. Pe urmă ar mai 
fi doar o chestiune de timp să ajungă și la voi, dragă prietene. 

Accentuă ultimele cuvinte și râsetul de la celălalt capăt încetă 
brusc. 

— Suntem cu toţii în aceeași barcă, zise vocea înăbușit. 

— Întocmai, insistă el. Și tare bine ar fi dacă n-aș fi singurul 
care ţine minte asta. 

Puse receptorul în furcă. Își aprinse o ţigară, chiar dacă știa că 
soția lui nu suporta să fumeze în casă. Afară, zăpada cădea de 
parcă zeii vremii încercau cu disperare să acopere sub gheaţă 
tot răul din lume. 


* JOI, 28 FEBRUARIE 2008 


STOCKHLOM 


Avea o claie de păr roșu, o rochie mov ca un sac și un limbaj 
corporal care te scotea din sărite. Vorbea răstit, cu o voce 
stridentă, furioasă. Peder Rydh era sigur că tipa mirosea a 
transpiraţie și nici nu se epila la subraţ. 

Peder ședea chiar în spate, într-un capăt, întrebându-se ce 
caută acolo. La un curs despre egalitatea la locul de muncă. 
Când avea atâtea lucruri, mult mai importante, de făcut. Dacă 
ar fi fost și ea acolo, Margaretei Berlin i s-ar fi facut rușine de 
decizia luată. 

Dintre toate cursurile despre egalitate, ăsta probabil era cel 
mai rău. Păcat. Pentru doamna Berlin. 

Se foi pe scaun. Nu avea stare, simțea cum îl mănâncă 
palmele, nerăbdarea clocotea în el, mai avea puțin și exploda. 
Nu era drept! Absolut deloc! 

Se înroși amintindu-și cum îl muștruluise Margareta Berlin. 
Femeia arătase atât de sigură de ea, impunându-și sentinţa din 
dosul biroului. De parcă ea era cea mai îndreptăţită persoană 
care să-l învețe pe e/cum să se poarte la locul de muncă. 

Și ce tupeu avusese, să aducă vorba despre acea mică 
neînțelegere de la petrecerea de Crăciun. 

Peder înghiţi în sec. Îi era rușine și teamă, dar simţea și cum 
crește furia în el, o furie animalică. Nu fusese vina lui. Oricine își 
putea da seama. În plus, Margareta Berlin încurcase lucrurile. 
Poliţia nu se deosebea prin nimic de alte locuri de muncă; puteai 
să te culci cu cine voiai. 

Alte imagini îi veniră în minte, de data aceasta de la 
petrecerea de Crăciun. Trupuri înfierbântate pe un ring de dans 

improvizat, supraaglomerat, în sala de ședințe. Prea mult alcool, 
plus dansul pe o muzică ce nu făcea parte din program. După 
cum se exprimase Hasse, un coleg de-ai lui, a doua zi după 
petrecere, lucrurile o luaseră razna. Cu Peder în frunte. Băutură 
și dans la greu. Picioarele i se mișcau singure în timp ce învârtea 
femeie după femeie. 

Apoi dansase cu Elin Bredberg. Față luminoasă, păr negru, 
ochi vii. Peder mai văzuse ochi din ăștia, oho. Înfometaţi, care îl 
aveau pe vino-ncoa. Ca niște magneti. Rugători. 

lar Peder nu era omul care să stea pe gânduri. Dacă ușa era 
deschisă, intra imediat. Așa și procedase. Mai întâi o lipise de el. 
Femeia mijise ochii, dar zâmbea în continuare. Aţâţându-l, 
invitându-l. În consecinţă, Peder își lăsase mâna pe fundul ei. Îl 
strânsese și o sărutase pe obraz. 

In secunda următoare, Elin îl plesnise peste față. Punând 
capăt petrecerii. 

Peder se gândi că viața are anumite reguli nescrise. Elin 
Bredberg trebuie să-și fi dat seama ce fel de mesaje primea el. Îi 
și spusese, cerându-i să-și asume o parte din vină, dacă nu 
toată vina, așa ar fi trebuit să facă. Până la urmă, Peder 
acceptase că vina era numai a lui. Dar de-abia a doua zi, când 
erau amândoi mai treji și capabili de o conversaţie normală - cel 
puţin rezolvaseră conflictul între ei. 

Deși Peder credea în continuare că ea greșise. 

Și uite unde era el acum. Intr-o sală de clasă, în orele de 
serviciu, unde i se ţinea o predică despre egalitate de către o 
femeie care arăta ca o sperietoare și probabil nu mai avusese 
parte de o partidă de sex ca lumea de când lisus mergea în 
sandale. 

Peder gemu în sinea lui. Câtă nedreptate! Întotdeauna se 
nimerea câte ceva care să-i distrugă până și cea mai mică 
fărâmă de fericire. Ticălosul care îl dăduse în gât cu cornul ar 
face bine să se păzească, fiindcă și-a făcut un dușman în poliţie. 
In timpul nopții îi încolţise o bănuială și, pe măsură ce se gândea 
la ea, i se părea tot mai plauzibilă. 

— Genul înseamnă putere, bubui vocea femeii. lar femeile 
sunt, într-un fel, cetățeni de mâna a doua în ţara aceasta. Chiar 
dacă Suedia este una dintre democraţiile de frunte. 

Femeia trase adânc aer în piept, fluturându-și claia de păr. 

— Și-acum vom face un mic exerciţiu, anunţă ea vioaie, 
rotindu-și privirea prin sală. Am nevoie de un voluntar, un tânăr 
drăguţ din sală. 

Nicio mișcare. 

— Hai, nu vă codiţi, gânguri ea. Nu e greu. E doar un exercițiu 
vechi de când lumea. Și amuzant. 

Peder oftă. Oftă și se duse cu gândul la Ylva, de care se 
despărţise în urmă cu șase luni. Luni întregi de singurătate în 
apartamentul lui din suburbie, unde băieţii veneau să stea din 
două în două weekenduri. Câte o seară sau o săptămână în care 
se întâlnea cu o femeie sau alta, întâlniri mai mult ca să-și 
umple timpul, care se terminau cu o partidă de sex, nebun la 
început, apoi mecanic. 

Simţi cum i se pune un nod în gât, cum îl ustură ochii și își 
acoperi fața cu mâna. Se întrebă dacă Ylva era în aceeași 
situaţie. Se întrebă dacă și ea se simţea pustie. 

Fiindcă așa se simţea el acum. 

Pustiu. Al naibii de pustiu. 

(J 

Vocea medicului o făcu să se simtă privită, chiar dacă știa că 
așa ceva e absurd. Medicul era la telefon, nu acolo, în fața ei. 
Dacă ar fi fost să ghicească felul în care arată, ar fi spus că are 
ochelari și părul rar. 

— Karolina Ahlbin a fost adusă la spital de o ambulanţă, joia 
trecută, spuse medicul, care se numea Göran Ahlberg. 
Diagnosticul a fost ceea ce popular se numește supradoză, în 
cazul acesta o supradoză de heroină injectată în venă. Am făcut 
tot ce ne-a stat în putere ca s-o salvăm, dar organele ei interne 
erau atât de afectate încât n-am mai putut s-o resuscităm. A 
murit la mai puţin de jumătate de oră după intervenţia noastră. 

Fredrika își notă totul. 

— Vă pot trimite c6pii după raportul privind cauzele morții, 
adăugă medicul. 

— L-am primit deja, dar v-am fi recunoscători dacă ne-ați 
trimite observaţiile privind starea pacientei. 

Fredrika desluși ezitarea din răspunsul lui Göran Ahlberg: 

— Există suspiciuni? 

— Nu. În cazul ei, nu. Dar moartea ei este legată de un alt 
caz, așa că... 

— Mă voi îngriji să primiţi documentele înainte de prânz. 

Fredrika avea senzaţia că medicul de-abia așteaptă să 
închidă. 

— A mai fost internată în spitalul dumneavoastră? 

— Nu. Niciodată. 

Fredrika auzi un ciocănit în ușă. Era Ellen Lind, care intră și 
lăsă câteva foi pe birou. Înclinară amândouă din cap, apoi Ellen 
părăsi încăperea. 

Ar trebui să ne vedem mai des în afara orelor de program, își 
spuse Fredrika, dar imediat ideea o făcu să se simtă obosită. 
Nici cu prietenele ei nu mai avea energia să se întâlnească. 

Göran Ahlberg își drese glasul ca să-i amintească de faptul că 
mai era la telefon. 

— Îmi cer scuze, zise Fredrika repede. Aș mai avea câteva 
întrebări despre felul în care a fost identificată Karolina. Avea 
vreun document la ea? 

— Da. Avea un portofel în buzunarul de la spate cu permisul 
de conducere. Identificarea s-a făcut cu ajutorul fotografiei de 
pe permis și a fost confirmată de sora ei, care a venit cu ea în 
ambulanţă. 

Fredrika rămase fără grai. 

— Poftim? 

— Sora ei. O clipă, am numele aici, spuse medicul răsfoind 
niște hârtii. A, l-am găsit. Se numește Johanna, Johanna Ahlbin. 
A fost aici. Și-a identificat sora. 

Fredrika simţi cum i se învălmășește totul în minte. 

— N-am reușit să luăm legătura cu sora ei. Știţi cumva unde 
se află? 

— N-am vorbit cu ea prea mult, răspunse Göran Ahlberg, 
obosit. Dar îmi aduc aminte că a pomenit de o călătorie în 
străinătate. Cred că a plecat chiar în weekendul acela. 

Frustrarea Fredrikăi nu mai avea limite. În niciun document 
primit de la poliţie sau de la spital nu se făcea referire la 
prezenţa surorii. 

— Poliţiştii trimiși la spital au vorbit cu sora? 

— Putin. Totul părea normal. Adică decedata era însoţită de 
sora ei, care ne-a dat toate informaţiile. lar identificarea a fost o 
simplă formalitate. 

Oboseala care, de obicei, îi îngreuna activitatea cerebrală 
dispăru brusc. Fredrika strânse pixul în mână și privi înainte. 
Așadar, Johanna Ahlbin fusese prezentă la moartea Karolinei. 

Apoi plecase în străinătate și nu mai putea fi contactată. lar 
acum două zile, tatăl ei, de durere, își luase viaţa. 

— Cine i-a anunţat pe părinţii Karolinei Ahlbin despre moartea 
ei? întrebă ea, cu o voce mult prea aspră. 

În alte condiţii, probabil că medicul ar fi zâmbit înainte de a 
răspunde. 

— Nu știu sigur. Dar Johanna Ahlbin a spus că îi va anunţa ea. 

— Știţi cumva dacă a mai spus cuiva despre moartea surorii 
ei? A telefonat cuiva cât a fost la spital? 

— Nu, din câte am văzut eu. 

Uluită, Fredrika încerca să înțeleagă ce se întâmplase cu 
adevărat. 

— În ce stare de spirit se găsea Johanna Ahlbin cât a stat 
acolo? 

Medicul făcu o pauză, ca și cum n-ar fi înţeles întrebarea. 

— Era, bineînțeles, tulburată. Dar nu la modul dramatic. 

— Cum adică? 

— Păi, nu era la fel de îndurerată cum sunt, de obicei, rudele 
apropiate atunci când le moare cineva pe neașteptate. Am avut 
impresia că dependenţa de droguri a Karolinei Ahlbin era 
cunoscută de familie de mai mult timp. Ceea ce nu înseamnă că 
familia se aștepta ca fata să moară, dar înseamnă că, într-o 
anumită măsură, familia era pregătită pentru un asemenea 
sfârșit. 

Nu și tatăl ei, se gândi Fredrika, posomorâtă. Tatăl fusese 
total nepregătit. Își împușcase soţia și apoi se sinucisese. 

Ciudată familie. Foarte ciudată. 

Aruncă o privire la ceas. Se apropia ședința de dimineaţă din 
Bârlog. Luă hârtiile lăsate de Ellen pe birou. O copie după 
raportul despre victima neidentificată a accidentului rutier. Il 
răsfoi repede și nu văzu nimic nou. Medicul patolog care făcea 
autopsia avea să trimită raportul mai târziu. 

Se întoarse cu gândul la bucăţile mototolite de hârtie scrise în 
arabă, pe care le dăduse la tradus. Poate că nu aveau nicio 
relevanţă, dar trebuia să fie sigură că verifică tot. 

Traducătorul răspunse după al treilea apel. 

— N-a fost scrisul de mână cel mai ușor de descifrat, remarcă 
el. 

— Dar, până la urmă, sper că aţi reușit, zise Fredrika grăbită. 

— Desigur, spuse translatorul, pe un ton aproape ofensat. 

Fredrika își reprimă un oftat. Era atât de ușor să calci oamenii 
pe bătături, să depășești niște limite care erau evidente de la 
bun început. 

— Să începem cu partea cea mai clară. Broșura. E o cărțulie 
de rugăciuni. O culegere de versuri din Coran, nimic deosebit. Și 
fără niciun fel de adnotare. Mai interesante sunt bucăţile de 
hârtie. 

Fredrika auzi foșnetul de la celălalt capăt al firului. 

— Pe prima sunt numele a două locuri din Stockholm: Globe și 
Enskede. Două cuvinte suedeze, dar scrise pe verticală, în 
arabă. Așa cred, altfel habar n-am ce înseamnă. Eu sunt arab, 
deci vorbesc în cunoștință de cauză. 

Translatorul izbucni în râs și Fredrika se simţi nevoită să 
zâmbească și ea. Râsetul de la celălalt capăt al firului încetă 
brusc. 

— Pe cealaltă bucată, în care mi-aţi spus că era înfășurat un 
inel, scrie: „Farah Hajib, Sadr City, Bagdad, Irak”. 

— Ce înseamnă? 

— Nu știu. Poate însemna doar ceea ce spune: în Sadr City din 
Bagdad trăiește o femeie numită Farah Hajib. S-ar putea ca 
inelul să fie al ei, nu? 

— Ce e Sadr City? 

— Un cartier mai puţin cunoscut din Bagdad care e, sau a 
fost, controlat în întregime sau în parte de o grupare șiită 
cunoscută sub numele de Armata Mehdi, explică translatorul cu 
detașare. E un cartier foarte periculos. Multă lume a fugit de 
acolo din cauza conflictului dintre musulmanii șiiţi și cei sunniţi, 
după căderea regimului lui Saddam. 

Fredrikăi îi reveniră în minte imagini văzute la televizor din 
infernul provocat de antagonismele și ciocnirile interne din Irak 
după anul 2003. Milioane de oameni care se strămutau în 
mijlocul ţării sau în statele vecine. Plus cei foarte puţini, prin 
comparaţie, care reușiseră să ajungă în Europa, în Suedia. 

— Poate că femeia e aici. In căutare de azil. 

— Vă trimit traducerea printr-un curier, zise translatorul. Ca 
să verificaţi la Agenţia de Imigraţie. Deși cred că o să fie greu s- 
o găsiți, având numai numele ei. Nici nu e sigur că s-a prezentat 
cu numele ăsta. 

— Știu, dar tot vreau să verific. Cum v-aţi descurcat cu harta? 
Aţi reușit să descifraţi ceva? 

— A, harta. Uitasem. 

Fredrika auzi din nou ceva foșnind. 

— Aici scrie „Fyristorg 8”. 

— Să fie o adresă din Uppsala? 

— Așa se pare. Atât am găsit. Dar, cum spuneam, vă trimit 
totul printr-un curier și, dacă aveţi alte întrebări, puteţi reveni cu 
un telefon. 

Fredrika îi mulțumi pentru ajutor și hotărî că prioritatea ei 
imediată era să verifice adresa din Uppsala, orașul unde îl 
cunoscuse pe Spencer. 

Era aproape zece și mai avea câteva minute până la ședință. 
Trebuia să și-l alunge din minte pe Spencer ca să se poată 
concentra. Ridică din sprâncene când descoperi ce era pe strada 
Fyristorg nr. 8. 

O casă de schimb valutar Forex. 

Fredrika se încruntă și încercă să-și dea seama ce anume o 
făcuse să reacționeze atât de violent la vederea cuvântului 
Forex. Nu-i veni nimic în minte, drept care intră pe Vilma, site-ul 
Agenţiei de Imigraţie, ca să vadă dacă Farah Hajib era în baza 
de date. Poate că femeia se afla în Suedia. Și poate că îi lipsea 
un inel. 

o... 

Când auzi cheia în broască, se simţi atât de ușurat, încât fu 
cât  pe-aci să izbucnească în plâns. Noaptea păruse 
interminabilă, iar în apartament era foarte frig. Ingenioasele 
desene lăsate de ger pe geamuri erau singurele lucruri 
frumoase din acest adăpost temporar, atât de mohorât. 

Ali nu se simţea deloc bine. De mai multe zile îl durea burta și 
avea diaree. Aerul din apartament era îmbâcsit de fumul de 
țigară, fiindcă niciuna dintre ferestre nu se deschidea, mai mult 
de-atât, uneori se trezea că evită să inspire normal. Resimţea și 
efectele unei insomnii prelungite. După două nopţi fără somn, 
simţurile îi erau deja afectate grav de oboseală. Sărea de la un 
gând la altul și uneori i se părea că doarme chiar dacă știa că e 
treaz. 

Nu pentru o astfel de viaţă plătise el. Chiar dacă îl costase 
mult mai puţin decât pe alţii. 

Chiar și așa, îi întâmpină în hol, vrând să le arate cât de 
bucuros e să-i vadă. 

Era dimineaţă, abia trecuse de nouă și jumătate. 

Aceeași femeie cu care se întâlnise în autogară. Însoţită de un 
bărbat. Scund și foarte blond. Greu de ghicit vârsta lui, dar arăta 
în jur de 60. Ali se întristă imediat. Sperase că va veni cineva 
care să vorbească araba. Spre surprinderea lui, omul deschise 
gura și îl salută pe limba lui: 

— Salaam aleikum, Ali, spuse el blând. Cum te simţi în 
apartamentul ăsta? 

Ali înghiţi în sec și își drese glasul de câteva ori. Trecuse atâta 
vreme de când nu mai vorbise cu cineva. 

— Bine, răspunse el cu o voce gâtuită. 

Înghiţi din nou în sec, sperând că cei doi nu-și dau seama că 
minte. Ar fi un dezastru dacă ar crede că e obraznic. Cel mai rău 
ar fi să-l trimită înapoi, acasă. Adică în iadul în care trăiau el și 
familia lui. 

Bărbatul și femeia intrară în camera de zi, iar Ali îi urmă fără 
tragere de inimă. Se așezară, femeia puse pe măsuţă câteva 
pachete de ţigări, nedesfăcute, și îi făcu semn lui Ali că sunt 
pentru el. Ali zâmbi și încercă să-și exprime recunoștința. Nu 
avusese ce să fumeze toată noaptea, motiv pentru care acum 
era și mai tensionat. 

— Mulţumesc, șopti el în arabă. Mulţumesc. 

Blondul îi spuse ceva femeii și aceasta izbucni în râs. 

— Sper că n-ai crezut că te-am părăsit, zise bărbatul, lăsându- 
se pe spătarul canapelei cu o privire îngrijorată. A trebuit să 
plecăm din oraș câteva zile, sper că înţelegi. 

Când văzu că Ali nu spune nimic, bărbatul adăugă: 

— Am plecat și în interesul tău. 

Ali trase din ţigară, simțind cum nicotina începe să-l calmeze. 

— N-a fost nicio problemă, zise el repede, trăgând iar din 
țigară. M-am descurcat. 

Bărbatul înclină din cap și privi mai liniștit. Femeia ridică 
servieta pe care o avea la ea și o puse pe genunchi. Apăsă pe 
încuietoare și servieta se deschise fără zgomot. 

— Am venit ca să discutăm despre ultima tranșă a sumei pe 
care ne-o datorezi pentru instalarea ta aici, în Suedia, spuse 
bărbatul pe un ton autoritar. Ca să obţii permisul de ședere și 
să-ți aduci familia, ca să începi o viaţă nouă. Și ca să te muţi în 
noua ta casă, să înveți suedeza și să-ţi cauţi de lucru. 

Ali înclină din cap nerăbdător. Aștepta momentul acesta de 
când coborâse din avion. 

Femeia îi dădu o pungă din plastic cu câteva hârtii. 

— Aceasta este casa din Enskede pe care ne-am gândit să v-o 
propunem, ţie și familiei tale, zise bărbatul, încurajându-l să se 
uite peste hârtii. Ne-am gândit că ai vrea s-o vezi. 

Ali văzu câteva fotografii ale unei căsuțe anonime, lipite de 
altele. Casa era albă, iar peluza din față era foarte verde. 
Ferestrele aveau perdele. Ali zâmbi fără să vrea. Familia lui s-ar 
simți minunat acolo. 

— Îți place? 

Ali încuviinţă din cap. Bărbatul vorbea bine araba, mai bine 
decât mulţi străini pe care îi întâlnise de la izbucnirea războiului 
în lrak. Se întrebă dacă și el va fi în stare să vorbească suedeza 
la fel de bine, cândva. Speranţa îi încălzea sufletul. Numai cei 
care nu se străduiau riscau să piardă totul. 

Femeia întinse mâna după pungă și Ali i-o înapoie imediat. 

— Ce vreţi să fac? întrebă el, foindu-se în fotoliu. 

II usturau ochii de oboseală, iar din cauza foamei, burta îl 
durea și mai tare. 

Bărbatul zâmbi din nou, la fel de larg. 

— Cât le-ai spus, acasă, în Irak? 

Ali oftă. 

— Nu prea mult. Doar că voi aveţi un alt sistem de plată faţă 
de celelalte rețele. Că dăm mai puţini bani, iar restul se bazează 
pe... 
Căută cuvintele potrivite. 

— ... servicii făcute de ambele părți. 

Zâmbetul bărbatului se lărgi și mai mult. 

— Exact, zise el, aprobându-l din toată inima, ca și cum Ali ar 
fi rostit o frază memorabilă. Servicii făcute de ambele părți, 
exact așa. 

Apoi tuși ușor și privi din nou îngrijorat. 

— După cum sper că-ţi dai seama, noi facem asta ca să vă 
ajutăm, pe tine și pe compatrioţii tăi. Dar nimic nu e gratis. Casa 
costă bani, pașaportul fals cu care ai ajuns aici costă bani. Și nu 
uita, în sistemul nostru, nu ai voie să soliciți singur permisul de 
ședere. Avem oamenii noștri care se ocupă de asta. 

Aceasta era partea din înţelegerea lor care i se păruse 
extraordinară și care îl convinsese pe Ali să le accepte condiţiile: 
să nu spună nimănui, nici chiar familiei, unde pleacă. Să nu 
spună nici cine sunt persoanele cu care ia legătura, înainte de 


70 


plecare. Și să jure pe onoarea lui că nu a mai fost în Suedia și că 
nu cunoaște pe nimeni acolo. 

Prima condiţie era singura care îi dăduse bătăi de cap: să nu 
poată spune nimic propriei sale familii. Fusese nevoit să plece 
pe furiș din casă, ca un hoţ, noaptea, și să pornească spre 
Europa și Suedia de unul singur. A treia condiţie însă o 
încălcase. Avea un prieten în Suedia, într-un oraș pe nume 
Uppsala, și îl anunţase în cel mai discret mod cu putinţă de 
sosirea lui. Fără îndoială, prietenul îl aștepta să ia legătura cu el, 
deși Ali îi explicase că va trece un timp până vor putea să se 
întâlnească. 

Ceilalţi traficanţi de refugiaţi păreau să-și bată joc de clienţii 
lor. Cereau de cinci până la zece ori mai mulţi bani, iar condiţiile 
erau pur și simplu inumane. In primul rând, nu le făceau rost de 
permisul de ședere, motiv pentru care Ali era foarte conștient 
de ceea ce îi aștepta. La început, Agenţia Suedeză de Imigraţie 
eliberase permise aproape tuturor irakienilor care solicitau azil, 
acum însă refuzau 70% din cereri. Dacă erai refuzat, puteai face 
apel, dar dura ani întregi până să primești decizia finală. lar 
dacă pierdeai, trebuia să te ascunzi ca să nu fii deportat. 

Altceva mai rău nu își putea imagina. Însuși gândul de a fi 
despărţit de Nadia, soţia lui, atât de mult timp îl făcea să-și 
piardă răsuflarea. 

Drept care înclină din cap nerăbdător către acest bărbat care 
vorbea despre servicii de ambele părți și nevoia de a-și plati 
permisul de ședere. 

— Ce vreți să fac? întrebă el din nou. 

Bărbatul îl privi câteva clipe în tăcere. Apoi se aplecă spre el 
și îi spuse ce trebuie să facă. 

o... 

Cândva, demult, totul fusese atât de diferit. Alex Recht, abia 
intrat în poliție, devenise curând unul dintre cele mai 
promițătoare talente. După doar câţiva ani în uniformă, fusese 
transferat la Departamentul de Anchete Penale și acolo 
rămăsese. Unde, de cele mai multe ori, i se părea că e fericit. 

Ideea de a fi numit în fruntea unui grup special de investigaţii, 
alcătuit din oameni aleși pe sprânceană din Poliția din 
Stockholm, nu îi aparținuse. De fapt, el o întâmpinase cu mult 
scepticism. Își imaginase un viitor în care anchete uriașe, de 
nerezolvat, ajungeau pe biroul lui, iar el nu avea niciodată 

oameni destui care să se ocupe de ele pentru ca, între două 
cazuri, toată lumea să ardă gazul. Și avusese dreptate, chiar așa 
stăteau lucrurile. După ancheta de mare amploare de vara 
trecută, privind dispariţia și uciderea Lillianei Sebastiansson, 
fluxul de cazuri fusese inegal. Întrebarea de start era invariabil 
aceeași: „Alex, se poate ca grupul tău să preia cazul ăsta?” 

Uneori, cazul se dovedea la fel de aberant ca la început și 
adesea nu justifica prin nimic preluarea lui de către Alex și 
grupul de investigații. 

Acum, Alex lucra la două cazuri: familia Ahlbin, care murise 
împușcată, și victima neidentificată a accidentului rutier din 
Frescativăgen, la universitate. Până să deschidă ședința din 
Bârlog, se hotărâse deja. Dacă Fredrika nu venea cu argumente 
convingătoare în privința celui de-al doilea, cazul urma să fie 
transferat colegilor de la Poliţia din Normalm. 

Alex oftă cu amărăciune. Era sigur că foarte curând dunga de 
pe fruntea lui va deveni o trăsătură permanentă. In clipa aceea 
nu înțelegea de ce își alesese o asemenea meserie. 

— OK, suntem toţi, spuse el tare pentru ca toată lumea să ia 
loc. 

Puţini, ca de obicei. Fredrika, Joar și Ellen. Doar Peder lipsea, 
dar Alex nu făcu niciun comentariu. 

— Dar Peder..., începu Ellen. 

— Vine mai târziu, răspunse Alex, cu o iritare evidentă. 

Apoi ascultă atent, împreună cu Joar, rezultatele convorbirii 
pe care Fredrika o avusese cu spitalul. 

— Deci pe Karolina a identificat-o sora ei, spuse Joar surprins. 

— Nu numai că a identificat-o. A venit cu ea în ambulanţă și a 
rămas acolo cât au încercat s-o resusciteze. l-am întrebat pe 
polițiștii care au stat de vorbă cu ea la spital. Părea foarte calmă 
și le-a povestit cu detașare despre problemele surorii ei. Și a 
adăugat că e bine că sora și-a găsit, în sfârșit, liniștea. 

Alex își frecă bărbia. Degetele îl dureau puţin, dar fizioterapia 
își făcea încet-încet efectul. 

— Deci ce trebuie să înţelegem din asta? întrebă el rar, 
lăsându-se pe spătarul scaunului. Karolina moare joi în spital. 
Tatăl ei primește vestea abia duminică, poate de la Johanna, 
cealaltă fiică, potrivit medicului de la spital. Mamei însă nu i se 
spune nimic. lar Johanna se dă la fund. 

Clătină din cap și continuă: 

— Ce-am reușit să aflăm despre locul de muncă al Johannei 
Ahlbin? Unde e femeia asta? 

— E în concediu, răspunse Joar. În sfârșit am reușit să găsesc 
compania la care lucrează și să vorbesc cu cineva din 
conducere, care mi-a spus că Johanna e în concediu. E plecată 
de două săptămâni și mai lipsește încă trei. 

— Deci era deja în concediu când a murit sora ei, constată 
Fredrika. 

— Exact, zise Joar. Dar tipul cu care am vorbit nu știa de cea 
primit concediul. Se pare că din motive personale. Nu era sigur 
nici dacă Johanna este în ţară. 

— Ce companie îţi dă un concediu de cinci săptămâni fără să 
te întrebe de ce ai nevoie de el și unde te duci? întrebă Fredrika. 

— Asta, de exemplu, răspunse joar, ușor nesigur. l-am 
explicat tipului de ce o căutăm și că e urgent. Dar tot nu mi-a 
putut spune mai mult. 

— N-avem e-mail-ul? interveni Ellen. 

— Nu putem da o veste ca asta prin e-mail, răspunse Alex 
exasperat. 

— Așa e, dar am putea să-i spunem că vrem să vorbim cu ea, 
insistă Ellen. 

— Am e-mail-ul ei de la serviciu, zise Joar. Dar n-avem nicio 
garanţie că Johanna o să-l verifice cât e în concediu. Telefonul ei 
mobil de la serviciu e închis. 

Nimeni nu comentă. Alex cugetă la cele auzite, așteptând să i 
se limpezească gândurile. Într-un târziu, reuși să întrezărească 
ceva. 

— Ceva nu se potrivește aici, spuse el apăsat. Cum naiba să-și 
anunţe tatăl de moartea surorii ei - o veste atât de tragică - și 
apoi să plece din ţară? Fără să schimbe o vorbă cu mama ei? 

Joar înclină din cap, mai mult pentru el. 

— Sună ciudat, chiar dacă știm că familia era la curent cu 
dependența de droguri a fetei, moartea ei nefiind neapărat o 
surpriză. 

— Ceea ce ne conduce la o altă ciudățenie, zise Fredrika. Cum 
se poate ca cineva din cercul ei de cunoștințe să uite de viciul 
Karolinei? La urma urmei, fata era de mult timp dependentă de 
droguri. 

— Cred că Ragnar Vinterman ne-a dat un indiciu, spuse Alex. 
Dependenţa Karolinei era un subiect despre care preferau să nu 
discute. 

— Dar, dacă se obișnuiseră deja cu ideea că fata ar putea să 
moară, reacția tatălui a fost ieșită din comun, remarcă Joar, 
revenind la vechiul subiect. Potrivit lui Ragnar Vinterman, viciul 
Karolinei îi măcina pe părinţii ei de multă vreme; în plus, am 
aflat și că Johanna nu s-a consumat prea mult la moartea surorii 
ei. 

— Poate că nu erau foarte apropiate, sugeră Fredrika. Știm 
ceva despre relaţia dintre ele? 

— Sau despre relaţia Johannei cu părinţii ei? adăugă Alex. De 
ce-a plecat imediat după ce a dat vestea? Știa cât de instabil 
poate fi tatăl ei. Ințeleg, te ţii departe de familie, cum am auzit 
că se ţinea ea, dar asta nu înseamnă că trebuie să te porți total 
iresponsabil. 

Rămaseră toţi pe gânduri. Alex bătea darabana pe birou. 

— Ideea e că nu trebuie să confundăm lucrurile, zise el cu 
asprime. Faptul că relaţiile dintre ei erau ciudate e irelevant în 
cazul ăsta. Personal, nu văd cum aspectele discutate aici pot 
schimba radical ceva. 

Ceilalţi dădură din cap aprobator. Alex văzu cu coada ochiului 
cum Fredrika răsfoiește alte hârtii din faţa ei. Aproape că uitase 
de victima neidentificată a accidentului rutier. 

— O să-i trimitem un e-mail! Johannei Ahlbin la adresa pe care 
o avem, hotărî el. Și o să-l rugăm pe șeful companiei să discute 
cu câţiva dintre colegii ei, să vadă dacă avea prieteni printre ei 
care ar putea ști unde se află în acest moment. Eu merg cu Joar 
la cealaltă casă, cea trecută pe numele surorilor, ca să vedem 
dacă aflăm ceva util. Ce știm despre casa asta, Fredrika? 

Fredrika lăsă teancul de hărtii pe care îl ţinea în mână și răsfoi 
altul. 

— Casa este în afara Stockholm-ului, la Ekerö. Aparține 
familiei Marjei Ahlbin de mult timp: a fost cumpărată de bunicii 
ei din partea mamei în anii '30. A fost trecută pe numele Marei 
în 1967 și apoi pe cel al Karolinei și Johannei acum patru ani. 

— Au părţi egale? întrebă Joar. 

Fredrika înclină din cap. 

— Da, conform actului de proprietate, Johanna și Karolina 
Ahlbin deţin fiecare câte o jumătate. 

— Și părinţii Marjei? întrebă Alex. Sper că nu mai sunt în viață, 
altfel am uitat să-i anunţăm că fiica lor a fost împuşcată în cap 
de propriul ei soț. 

Fredrika înclină de mai multe ori din cap. 

— Da, părinţii lui Jakob și ai Marjei sunt morţi de câţiva ani. 
Jakob a avut un frate care a emigrat în America. Marja a fost 
singură la părinţi. 

— Casa asta din Ekerö e mare? întrebă Joar, gânditor. 

— Am printat o hartă, spuse Fredrika și le-o arătă. Casa se 
află la capătul unei străduțe. Are mult teren în jur, iar 
proprietatea este evaluată la două milioane și jumătate de 
coroane. 

Alex scoase un fluierat. 

— Deci, după moartea Karolinei, casa îi rămâne Johannei... 

— Așa cred, zise Fredrika. Dar n-aş spune că e un noroc prea 
mare. Mai întâi trebuie achitată ipoteca. Destul de consistentă. 

— De ce a fost trecută pe numele lor atât de repede? întrebă 
Joar. Cum să lași o asemenea proprietate pe seama unui 
dependent de droguri? 

— Cred că ar trebui să vedem în ce condiţii s-a efectuat 
transferul, spuse Fredrika. 

— Mai întâi să vedem casa, hotărî Alex. De hârtii ne ocupăm 
pe urmă. 

Îi aruncă o privire Fredrikăi ca să fie sigur că tonul lui autoritar 
e valabil și pentru ea. La început, avuseseră câteva probleme de 
comunicare tocmai din cauza asta. 

Fredrika însă nu se arătă deloc afectată. 

Alex continuă: 

— Unde ai ajuns cu insul neidentificat? 

Fredrika făcu un rezumat al informaţiilor culese până atunci. 
Omul scrisese mai multe nume și adrese pe bucăţi de hărtie și 
înfășurase un inel într-alta, pe care era trecut un nume de 
femeie. Femeia nu părea să se afle în Suedia; cel puţin în banca 
de date nu exista nicio solicitantă de azil din cartierul Sadr City 
din Bagdad cu numele respectiv. 

— Nu cred că o casă de schimb valutar Forex e ceva ieșit din 
comun, remarcă Alex. Poate că a vrut să schimbe niște bani... 

— Dar de ce tocmai în Uppsala? se întrebă Fredrika. 

— Fiindcă locuia acolo? sugeră Joar relaxat. 

Pe fața altfel serioasă, sobră a Fredrikăi se insinuă o umbră de 
zâmbet care îl tăcu pe Alex să-și spună, ca și cu alte ocazii, că 
femeia asta chiar era frumoasă. 

— Atunci ce căuta chiar în faţa Universităţii din Stockholm în 
toiul nopţii? continuă ea. Eu am senzaţia că omul locuia aici, nu 
în Uppsala. 

Alex se îndreptă de spate. 

— Există vreun indiciu care să ne facă să credem că a fost 
ucis în mod intenţionat? întrebă el direct. 

— Nu, răspunse Fredrika. Până acum, nu. Dar aştept 
verificarea amprentelor și raportul privind autopsia. 

— În regulă, spuse Alex. După ce primeşti toate datele, 
hotărâm cum să continuăm ancheta. Dacă o continuăm. 

Fie din cauza sarcinii, fie din alt motiv, Fredrika nu părea să 
aibă obiecţii nici de data aceasta. 

N-o mai recunosc, se gândi Alex, începând să-și facă griji. De 
obicei, își susținea ideile cu mai multă tenacitate. 

Ședinţa fu întreruptă de un ciocănit în ușă. Era Peder. Nu se 
uită la nimeni, doar intră și se lăsă să cadă pe un scaun de lângă 
masă. 

— Salut, spuse el. 

Din spatele lui apăru un tip despre care Alex știa că e 
criminalist. 

— Mă scuzați că vă deranjez, zise el tărăgănat, din ușa. M-am 
gândit că vreți să vă uitaţi peste astea. 

Criminalistul îi întinse lui Alex câteva foi de hârtie. 

— Ce ai aici? întrebă Alex. 

— Cópii după e-mail-urile trimise bisericii unde lucra Jakob 
Ahlbin. Astăzi am primit aprobarea să accesăm contul lui de 
acolo. Se pare că a primit mai multe ameninţări. A salvat e-mail- 
urile într-un fo/der separat. 

Alex ridică din sprâncene. 

— Serios? făcu el. 

Criminalistul înclină din cap. 

— Citiţi-le, spuse el. Ameninţări grave dacă Jakob nu înceta să 
apere cauza imigranţilor. La prima vedere, Jakob se implicase 
într-o dispută de care trebuia să se ferească. 

Joar sări în picioare și veni să citească peste umărul lui Alex. 

— Uitați-vă la date, zise el arătând cu degetul. Ultimul a fost 
trimis cu mai puţin de o săptămână în urmă. 

Alex simţi cum pulsul i se înteţește în timp ce citea copiile. 
— Așadar, primea ameninţări, spuse el într-un târziu. 
Astfel, cazul familiei Ahlbin lua o nouă întorsătură. 


BANGKOK, THAILANDA 


Prietenul ei îi spusese să aștepte, o va suna el ca să o 
lămurească ce trebuie să facă. Promisese că va lua legătura cu 
ea până a doua zi, la ora două. Se uită la ceas cu nerăbdare; 
trecuse de trei. Acasă, în Suedia, era nouă dimineaţa. 

Pentru a o suta oară, își scoase telefonul mobil din poșetă și 
verifică dacă a pierdut vreun apel. Nimic. Pe de altă parte, 
punctualitatea nu fusese niciodată un motiv de mândrie pentru 
el. 

Proprietarul cafenelei îi mai oferi o ceașcă de cafea. O 
recunoscuse și se întristă când femeia îl refuză. 

— Vă pot ajuta cu ceva? 

Femeia încercă să zâmbească și clătină din cap. 

— Nu, dar vă mulţumesc pentru amabilitate. 

Își întoarse privirea spre ecranul computerului. Ar fi vrut ca 
problemele ei să poată fi rezolvate prin intervenţia unui 
proprietar de cafenea din Thailanda. Continuase să-și sune 
părinţii, dar fără folos. Singurul lucru care se schimbase de ieri 
era că telefonul mobil al mamei ei nu mai răspundea nici el. E- 
mail-ul tot nu funcţiona, iar compania aviatică susținea în 
continuare că rezervarea nu apărea nicăieri. 

— Nu vă faceţi griji, îi repeta funcţionarul de acolo. Vă scot eu 
din încurcătură. Dacă mai aveţi răbdare până mâine, vă asigur 
că totul va fi OK. 

Se întrebă dacă să-și sune prietenul din nou, să-l întrebe de 
ce n-a sunat-o el. 

Stomacul îi chiorăia de foame și își simţea capul greu. Trebuia 
să mănânce și să bea ceva, să-și refacă energia. Se hotări să se 
întoarcă la hotel și, pe drum, să găsească ceva de mâncare. 

Când ieși pe trotuar, căldura o izbi în plin. Merse pe 
Sukhumvit, marea arteră care străbate Bangkok-ul, relaxându- 
se la gândul că hotelul era la numai două străzi de acolo. 
Curelușa poșetei îi rodea umărul, drept care iuți pasul. Ca să 
scape de soare, se strecură pe o stradă lăturalnică. Se uita și în 

stânga și în dreapta ca să vadă un local în care să mănânce 
ceva. 

Tot gândindu-se la mâncare, îl văzu când era prea târziu. 
Brusc, tipul apăru lângă ea, cu un cuţit în mână și un rânjet pe 
faţă. Zgomotul infernal produs de mașini și de oameni venea de 
la mai puţin de treizeci de metri, dar pe strada lăturalnică se 
aflau numai ei doi. 

N-am nicio scăpare, își zise ea și, la început, nu simți niciun fel 
de frică. 

— Poșeta, se răsti tipul la ea, ameninţând-o cu cuțitul. Poșeta. 

li veni să plângă, așa cum stătea acolo. Poate nu fiindcă era 
tâlhărită pentru prima oară în viaţă, ci fiindcă de acum încolo va 
avea probleme și mai mari. Tot ce avea era în poșetă. Portofelul, 
cardul Visa, telefonul mobil. Asta fusese hotărârea ei pentru 
întreaga călătorie; i se păruse mai riscant să lase ceva la hotel 
decât să poarte totul la ea. Singura excepţie era laptopul, pe 
care nu-l putea căra după ea. Dar și de pe el ștersese toate 
informaţiile. 

Gâfâia. Curelușa poșetei i se desprinse de pe umăr și îi 
alunecă până la cot. 

— Repede, repede, o zori tipul făcându-i semn cu mâna liberă 
să dea drumul la poșetă. 

Când văzu că femeia nu se conformează imediat, tipul se 
repezi la ea silind-o să facă doi pași înapoi ca să evite lovitura 
de cuţit. Ea se împiedică de o piatră și căzu pe spate. Poșeta i se 
desprinse de braț și, în secunda următoare, tipul o înșfacă, dar 
nu fugi cu ea. 

Rămase pe loc, uitându-se la femeie. Deschise poșeta și 
începu să caute prin ea. 

— USB-ul, spuse el. 

Femeia îl privi fără să înțeleagă nimic. 

— USB-ul, strigă el. Unde e? 

Femeia înghiţi în sec de câteva ori, clătinând îngrozită din 
cap. 

— N-am așa ceva, răspunse ea în engleză, încercând să se 
îndepărteze de el. 

Insul se aplecă spre ea și, cu un gest brusc, o ridică în 
picioare. Femeia încercă să scape din mâinile lui, zvârcolindu-se 
ca un șarpe. Apoi cuțitul se abătu din nou asupra ei, de data 

aceasta foarte aproape. Insul îl lipi de fața ei, iar ea tresări la 
contactul cu răceala metalului. 

Accentuând fiecare silabă, insul întrebă din nou: 

— Unde e USB-ul? 

Cuprinsă de panică, dar fără să scoată un sunet, se gândi ce 
opțiuni ar avea. Niciuna, își zise ea văzând expresia de pe fața 
insului. Era furioasă și agresivă, dar foarte controlată. Știa mult 
prea bine ce anume caută. 

Bâjbâi după stick-ul de memorie prins de lănţișorul de la gât. 
Insul o strângea la fel de tare, mult prea tare. Când o văzu ce 
face, îi smulse lănţișorul. Stick-ul căzu pe trotuar și insul se 
aplecă să-l ia. 

O șansă mai bună de a scăpa nu avea cum să mai apară. 

Femeia o luă la fugă, din toate puterile, plesnind trotuarul cu 
sandalele ei. Dacă reușea să ajungă pe Sukhumvit, era salvată. 

— Stai! strigă insul din spatele ei. Stai! 

Dar, firește, femeia nu se opri, convinsă că așa ceva ar fi 
însemnat moarte curată. Insul ăsta fusese angajat de cineva și 
misiunea lui nu era doar să o tâlhărească. Işi dăduse seama 
aproape imediat că se purta ciudat. Tâlharii nu-ți răscolesc 
poșeta după un stick USB. Și de unde știa? De unde știa că 
trebuie să caute un stick USB? 

Alergă tot drumul până la hotel, luând-o doar pe străzile mai 
mari. Nu știa exact când insul renunţase să o mai urmărească - 
oricum, după ce ajunsese pe Sukhumvit nu-i mai auzise 
strigătele. Privi în spate abia când ajunse în holul hotelului, 
aproape leșinată și udă de transpiraţie. Insul dispăruse. 

Se lăsă să cadă pe podeaua din hol, disperată. 

Un gardian și o recepţioneră se repeziră la ea. Ce-a păţit? O 
puteau ajuta cu ceva? 

Ar fi vrut din toată inima să le spună întreaga poveste. Era 
atât de obosită, incapabilă să-și adune forțele ca să-și ducă 
proiectul la bun sfârșit. Călătoria de una singură se dovedise, 
până la urmă, o idee total neinspirată. Unde-i fusese capul? Cum 
de nu înțelesese ce risca, cum de nu simţise pericolul iminent? 

— Am fost tâlhărită. 

Cei doi rămaseră descumpăniţi. Tâlhărită? Ziua în amiaza 
mare, în Bangkok? O femeie albă? Erau șocați, nu mai auziseră 
de așa ceva. Recepţionera dădu fuga după un pahar de apă, iar 
gardianul sună la poliţie. 

În timp ce sorbea din pahar, recepţioneră o întrebă cu 
blândeţe dacă mai avea nevoie de ceva. 

— Nu, răspunse ea, încercând să zâmbească. Aș vrea să-mi 
daţi cheia, ca să urc în cameră și să fac un duș. 

Recepţionera se duse după cheie, iar gardianul începu să 
măsoare holul cu pași mari, tulburat. 

— Poliţia ajunge aici în jumătate de oră, o asigură el. 

Femeia încercă să se arate recunoscătoare, conștientă că 
poliţia nu avea cum să o ajute prea mult. 

Recepţionera reveni, arătând foarte îngrijorată. 

— Îmi cer scuze, în ce cameră aţi spus că staţi? 

— 214, răspunse ea, obosită. 

Bău din nou din pahar, se ridică și se apropie de recepţie. 

— Îmi pare rău, domnişoară, zise recepţionera. În camera 214 
avem un domn care s-a cazat acolo alaltăieri. Sunteţi sigură că e 
numărul corect? 

Brusc, simţi că nu mai are aer. Privi fix spre numele hotelului, 
care era deasupra recepţiei, ca să le amintească locatarilor 
unde se află. 

Manhattan Hotel. Hotelul în care stătea de șase zile. 

Simţi cum o cuprinde panica. Recepţionera și gardianul o 
priveau bănuitori. Încercă să spună ceva fără să-i tremure 
vocea: 

— Îmi cer scuze. Am ameţit de tot. Aveţi dreptate, nu-mi mai 
amintesc numărul. 

— Domnișoara, noi vrem să vă ajutam, dar numele 
dumneavoastră nu apare în computerul nostru. În nicio cameră. 

Femeia înghiţi în sec. 

— OK, atunci poate că, din greșeală, acolo apare că am 
eliberat camera. 

Recepţionera scoate un oftat. 

— Potrivit computerului, n-aţi stat deloc aici. 

Trecură câteva clipe. Femeia clipi de mai multe ori ca să-și 
rețină lacrimile. 

Se uită în ochii recepţionerei, implorând-o. 

— Dar nu se poate să nu mă recunoașteţi. De câteva zile am 
tot intrat și ieșit de aici. 

Recepţionera schimbă o privire cu gardianul, părând că ar 
vrea să întrebe ceva. Apoi clătină din cap. 

— Îmi pare rău, domnișoară, spuse ea cu sinceritate. E prima 
oară când vă văd. Și sigur nu v-a mai văzut nimeni pe aici. Vreţi 
să vă chem un taxi? 


STOCKHOLM 


Peder Rydh încercă să-și controleze furia, în timp ce Joar și 
Alex porneau spre casa surorilor Ahlbin din Ekerö. Alex îl pusese 
să citească e-mairurile de ameninţare și să afle, împreună cu 
secţia tehnică, cine anume le trimisese. Fredrika trebuia să se 
intereseze de colaborarea lui Jakob cu organizaţiile de refugiați. 
Chiar și asta i se părea mai interesant decât să se holbeze la 
niște amărâte de e-mail-uri. 

Peder își scoase telefonul mobil și îl sună pe Jimmy, fratele lui. 
Nu primi niciun răspuns, drept care trânti telefonul pe birou. 
Bineînțeles că nu răspundea, cum să răspundă dacă toate 
mergeau anapoda? 

În clipa următoare se simţi vinovat. Ar trebui să se bucure că 
Jimmy nu răspunde la telefon, însemna că are altceva mai bun 
de făcut. 

— Jimmy are mare noroc cu un frate care are atâta grijă de el, 
spuneau îngrijitorii de la azil, ori de câte ori Peder se ducea 
acolo. 

Uneori i se părea că azilul e singurul loc de pe planetă în care 
Peder mai făcea o impresie bună și se simţea binevenit. Jimmy 
locuia acolo de când împlinise douăzeci de ani și părea fericit. 
Acolo, lumea avea alte dimensiuni, cărora le putea face faţă, 
unde era înconjurat de oameni ca el, care nu se puteau 
descurca singuri. 

— Trebuie să ţii cont că, în ciuda oricăror opreliști, duci o viață 
privilegiată, spunea mama lui. 

Peder o înţelegea, dar tot îl deranjau cuvintele ei. Fredrika 
Bergman, de exemplu, nu avea un frate care să fi fost lovit la 
cap, la vârsta de cinci ani, în timpul unui joc stupid care o luase 
razna; asta însemna că Fredrika era mai puţin obligată decât 
Peder să se autodepășească? 

Uneori, când stătea cu unul dintre băieţii lui pe genunchi, se 
gândea cât de incredibil de fragilă e viaţa. Imagini de neșters 
din copilărie îi aminteau de accidentul cu scrânciobul care 

distrusese viaţa fratelui său și îi arătau cât de ușor poţi pierde 
ceva irevocabil dacă nu ești atent. 

Atent. Demn de încredere. Conștient. 

Dumnezeu știe de când n-a mai fost așa. 

Mama lui, care juca mai mult rolul de dădacă pentru cei doi 
gemeni, începuse să-l privească îngrijorată când ajungea târziu 
acasă, duhnind a bere, sau ieșea la băut după serviciu, câte trei 
seri la rând. Ceva se întâmplase cu el, de asta era mai puţin 
atent și mai neglijent. La nașterea băieţilor, când Ylva căzuse 
pradă depresiei postnatale care nu se mai sfârșea. 

Acum însă el era cel care nu reușea să-și revină, nu ea. Când 
se despărţiseră prima oară, se simţise puternic și responsabil. 
leșise dintr-o situaţie imposibilă și făcuse ceva radical ca să-și 
schimbe viața. 

Dar se dusese naibii totul. 

Scrâșni din dinţi, ca de obicei. Cel puţin la serviciu avea altele 
pe cap. 

Se uită peste lista cu toate amenințările trimise în ultimele 
două săptămâni pe adresa de e-mail de la biserica la care lucra 
Jakob Ahlbin. Tonul devenea din ce în ce mai ostil, iar 
amenințările păreau să fi început după ce preotul intervenise 
într-o dispută despre care expeditorul credea că nu-l privește. £- 
mail-urile nu erau semnate cu un nume, ci doar cu inițialele FP. 
Aceste inițiale apăreau și în adresa de e-mail a expeditorului. 

Peder se încruntă. Habar nu avea ce însemnau cele două 
litere. 

Reciti e-mai/-urile. Primul era din 20 ianuarie. 

Popă nenorocit, te sfătuim să te lași păgubaș cât încă mai 
poți. FP 

Să te lași păgubaș de ce? se întrebă Peder. 

Următorul e-mail sosise câteva zile mai târziu, pe 24 ianuarie. 

Noi nu glumim, vicarul dracului. Nu te atinge de oamenii 
noștri, nici acum, nici în vecii vecilor. FP 

Deci FP era un fel de grup, deduse Peder. Altceva? Celelalte e- 
mail-uri amenințătoare nu ofereau alte indicii, doar tonul era 
mai aspru. Un e-mail din ultima zi a lunii ianuarie suna astfel: 

Dacă nu dai doi bani pe prietenii noștri, nu dăm nici noi pe 
prietenii tăi. Îți arătăm noi ție. Ochi pentru ochi, popa dracului. 
FP 

Scris aiurea. Dar cu un mesaj clar. Peder se întrebă cum 
reacționase Jakob Ahlbin. Din câte știa el, preotul nu anunţase 
poliția. Asta însemna că nu luase amenințările în serios? Sau 
avea alte motive ca să nu anunţe poliţia? 

Ultimele două e-mail-uri sosiseră în ultima săptămână din 
viaţa lui Jakob. Pe 20 februarie, expeditorul scrisese: 

Ar trebui să ne asculti, vicare. Dacă nu încetezi imediat, te 
așteaptă chinurile lui lov. 

Și cel din 22 februarie: 

Nu uita cum a sfârșit lov; mai e timp să te răzgândești și să 
faci ce trebuie. Nu mai căuta. 

Peder cugetă. Ce să caute? Numele de lov îi suna cunoscut, 
dar nu știa de unde. Din Biblie, poate. Căută repede pe Internet 
și avu confirmarea. 

Se pare că lov era omul pe care Dumnezeu îl supusese la cele 
mai mari încercări ca să-i arate Satanei cât de mult rezistau cei 
care trăiau fără prihană. 

lov pierduse tot, observă Peder posomorât. Dar supraviețuise. 

Ridică receptorul și telefonă secţiei tehnice ca să afle dacă cei 
de acolo aflaseră numele expeditorului e-mai;/-urilor anonime. 

e 

Ajunseră la Ekerö în doar o jumătate de oră. Drumurile erau 
libere la miezul zilei, nu înțesate de mașini ca în orele de vârf. 

— Ce părere aveți? întrebă Joar pe un ton neutru. 

— N-am nicio părere, răspunse Alex hotărât. Prefer să știu. lar 
despre cazul ăsta ştiu prea puține lucruri ca să spun ceva. Dar 
merită atenție faptul că Jakob a primit nişte amenințări atât de 
serioase chiar înainte de a fi găsit mort. 

Alex nu trebuia să explice de ce faptul merita atenţie. 
Problema era clară. Dacă se dovedea că nu Jakob era făptașul, 
ancheta se împotmolea de tot. Criminaliștii cercetaseră fiecare 
centimetru pătrat din apartament, dar nu găsiseră absolut 
niciun indiciu cum că, la momentul împușcăturilor, acolo mai 
fusese și altcineva. În sinea lui, Alex spera ca Jakob să fie 
vinovatul. Altfel, situația devenea a naibii de complicată. 

Parcară pe alee și coborâră din mașină. Cerul era senin, iar 
zăpada îngheţase bocnă. Cea mai frumoasă vreme de iarnă, nici 
pe departe condiţiile pe care le asociai spontan cu moartea și 
nenorocirea. 

Zăpada era de un alb imaculat în faţa și în jurul casei. 

— N-a mai călcat nimeni pe aici de ceva vreme, remarcă Joar. 

Alex nu spuse nimic. Fără să vrea, se gândi la Peder. Poate că 
fusese prea aspru cu el; cazul fusese al lui încă de la început. 
Dar colegii trebuia să se aștepte la o pedeapsă severă a unui 
comportament necuviincios. Peder nu avea nicio scuză că își 
ratase căsnicia; problemele de familie trebuia lăsate acasă. Mai 
ales dacă erai poliţist. 

— Intrăm de îndată ce ajung și criminaliștii, zise Alex mai tare 
decât de obicei, ca să-și oprească gândurile care îi roiau în 
minte. Cred că erau chiar în urma noastră. 

Procurorul le eliberase un mandat de percheziţie fiindcă 
exista bănuiala unei încălcări a legii. Mai greu găsiseră o cheie. 
Chiar dacă Elsie și Sven Ljung aveau cheia lor de la 
apartamentul familiei Ahlbin din Odenplan, nu aveau una și de 
la casa aceasta, iar fetele erau, evident, indisponibile. Până la 
urmă, ceruseră voie să intre în apartamentele din oraș ale 
familiei Ahlbin și Karolinei ca să caute cheia, dar tot nu găsiseră 
nimic. Așa că acum îi așteptau pe tehnicieni să deschidă ușa de 
la intrare cu minimum de stricăciuni. 

— Cum arată apartamentul Karolinei? îl întrebă Alex pe Joar, 
care căutase acolo. 

Joar șovăi, neștiind ce să răspundă. 

— În niciun caz n-aș zice că arată ca o casă de drogat, zise el 
într-un final. Am făcut câteva fotografii; le puteţi vedea mai 
târziu. 

— Arată ca și cum cineva a intrat și a făcut curăţenie? întrebă 
Alex gândindu-se la Johanna, care ar fi putut face așa ceva după 
moartea surorii ei. 

— E greu de spus, răspunse Joar cu sinceritate. Mai degrabă 
arată ca o casă în care n-a mai călcat nimeni de ceva vreme. Ca 
și cum cineva a făcut curăţenie generală și apoi a plecat. 

— Hm, făcu Alex gânditor. 

În clipa următoare auziră cum scârţâie zăpada sub roţile 
mașinii în care erau tehnicienii. Zece minute mai târziu, erau în 
casă. 

Primul lucru pe care îl observă Alex era căldura dinăuntru. Cel 
de-al doilea - felul în care casa era mobilată, plăcut, intim, nu ca 
apartamentul familiei Ahlbin pe care i-l descriseseră Joar și 
Peder. Era curată, cu toate lucrurile la locul lor. Pereţii erau 
împodobiți cu fotografii ale familiei la diverse vârste. Mesele 

erau acoperite cu milieuri făcute de mână, iar perdelele arătau 
destul de modern. 

Trecură dintr-o cameră într-alta, neștiind ce anume caută. 
Alex intră în bucătărie, deschise dulapurile și sertarele. in 
frigider văzu un litru de lapte; cutia era neatinsă, iar termenul 
de folosire era depășit cu două săptămâni. Ceea ce însemna că 
cineva fusese aici de curând. 

Casa avea două niveluri. În cele două dormitoare de la etaj 
erau câte două paturi suprapuse. În intervalul dintre ele era 
instalat un televizor. La parter se aflau bucătăria și sufrageria, 
plus o cameră de zi destul de spațioasă. La fiecare nivel era câte 
o baie. 

— Două perechi de paturi suprapuse, remarcă Alex. Cam 
ciudat, nu? Până s-o preia surorile, casa a aparţinut întregii 
familii. Mi se pare ciudat ca domnul și doamna Ahlbin să fi 
dormit în paturi separate. 

Joar se gândi o clipă, apoi spuse: 

— Poate că n-a fost întotdeauna așa. 

Alex scoase un oftat prelung. 

— Să sperăm, zise el coborând treptele. 

Se plimbă de colo-colo, studiind fotografiile. Ceva nu era în 
regulă și nu-și dădea seama ce anume. Privi din nou. Mama, 
tatăl și cele două fiice în grădină. Probabil o fotografie veche, 
fiindcă fetele erau mici. Alte fotografii făcute în grădină, cu 
fetele mai mari. Karolina și părinţii ei, Karolina suită pe un cal. 

Alex își dădu seama ce anume i se păruse straniu. 

— Joar, vino repede, strigă el. 

Treptele scârțâiră sub pașii grei ai lui Joar. 

— Vită-te la fotografiile astea, zise Alex arătând spre peretele 
din camera de zi. Uită-te cu atenţie și spune-mi ce crezi. 

Joar studie fotografiile în tăcere, trecând de la una la alta. 

— Îmi puteţi da un indiciu? întrebă el, derutat. 

— Johanna, răspunse Alex, hotărât. N-ai observat? Dispare 
brusc din fotografii și rămâne doar Karolina. Plesnind de 
sănătate, aș zice eu. 

— Dar fotografiile astea sunt foarte vechi, nu? spuse Joar 
nesigur. 

— Da. Dar cele mai recente par să fi fost făcute cu cel mult 
cinci ani în urmă. 

Făcură din nou turul casei. Karolina apărea în câteva fotografii 
de la etaj, inclusiv într-una mărită, alături de părinţii ei, care 
stătea la loc de cinste pe televizor. Johanna strălucea prin 
absenţă. 

— Poate nu era în grațiile familiei, zise Alex mai mult pentru 
sine. Poate erau certațţi. 

Dar nici teoria aceasta nu ţinea. La urma urmei, Johanna era 
coproprietara casei. De ce să nu apară în fotografiile din propria 
ei casă? 

Un tehnician vâri capul pe ușa de la intrare. 

— Se pare că în subsol se poate intra și prin spate, anunţă el. 
Vreţi să deschid și ușa de acolo? 

Incuietoarea era îngheţată bocnă, dovedindu-se mai puţin 
cooperantă decât prima. Tehnicianul se văzu nevoit să 
meșterească la ea aproape douăzeci de minute până să 
deschidă ușa, care scârțâi prelung. Alex privi în jos și văzu un șir 
scurt de trepte abrupte care coborau la subsol. Dădu să ceară o 
lanternă, dar văzu comutatorul pe perete și apăsă pe el, trezind 
un bec la viaţă. 

Subsolul era mobilat complet și, ţinând cont de stratul gros de 
praf, nu mai fusese folosit de mult. Bucătăria data de la 
începutul anilor '80, aerul era îmbâcsit, dar cei doi se lămuriră 
imediat. O canapea într-un colţ, cu câteva fotolii și o măsuţă. 
Trei șiruri de paturi suprapuse de-a lungul pereţilor. O baie cu 
doar strictul necesar, ce mirosea a mucegai. O cămăruţă fără 
ferestre, cu un alt șir de paturi suprapuse. Paturile aveau pături 
și perne, dar nu și cearșafuri. 

Alex izbucni în râs. 

— Ei, drăcie, mormăi el. Se pare că zvonurile se adeveresc. 
Jakob Ahlbin sigur ascundea imigranţi ilegali aici, altfel la ce-ar fi 
folosit subsolul ăsta? 

Joar privi în jur. 

— Poate la iniţierea celor care doreau să fie confirmaţi, spuse 
el sarcastic. 

Alex schiță un zâmbet, apoi își reluă tonul grav. 

— Dulap de arme, constată el, arătând spre un dulap înalt, din 
metal, dintr-un colț al camerei. 

Incercară ușa. Era descuiată. 

— Trebuie să verificăm dacă vreunul din membrii familiei 
avea permis de portarmă, în afară de Jakob, zise Alex. 

Amplasarea dulapului de arme îl puse pe gânduri. De ce era în 
subsol, și nu în casă, dacă subsolul era folosit pentru 
ascunderea fugarilor? Alex conchise că dulapul fusese adus aici, 
poate, atunci când subsolul nu mai servise drept ascunzătoare. 

— De aici a luat-o? întrebă Joar calm. 

— Ce să ia? 

— Arma, răspunse Joar. De aici a luat pistolul de vânătoare cu 
care și-a împușcat soţia și apoi s-a împușcat și el? 

— De aici sau din altă parte, zise Alex gânditor. 

e 

La o oră după ce polițiștii părăsiră casa din Ekerö, o altă 
mașină opri pe alee, chiar în locul unde opriseră mașinile 
poliţiei. Din ea coborâră doi bărbați. 

— Ce ghinion, exclamă unul dintre ei. Să ajungă aici înaintea 
noastră. 

Celălalt, mai tânăr, era mai relaxat. 

— Nu-i niciun bai, replică el răgușit. 

— Nu, dar era cât pe-aci s-o încurcăm, șuieră celălalt, dând cu 
piciorul într-un troian de zăpadă. 

Bărbatul mai tânăr îi puse o mână pe umăr. 

— Totul merge conform planului, insistă el. 

Celălalt pufni dispreţuitor. 

— Nu prea văd cum. Unii au și plecat din ţară. Când se 
întoarce tipa? 

— Curând. Și atunci o să se termine totul. 

o... 

Fredrika Bergman se străduia să strângă informaţii despre 
colaborarea lui Jakob Ahlbin cu grupurile de refugiaţi, un lucru 
deloc ușor. O mare parte din material nu era disponibil pe 
Internet, drept care se vedea obligată să caute în colecţiile de 
ziare ale bibliotecii. 

Implicarea lui Jakob în apărarea refugiaților data de câteva 
decenii și, din când în când, fusese obiect de dispută chiar și în 
interiorul Bisericii. Situaţia se agravase în momentul în care 
Jakob susţinuse un caz foarte delicat, oferind familiei respective 
adăpost în biserică pentru a nu fi deportată. 

„Ziua în care poliţia va trece pragul bisericii mele cu armele la 
vedere va fi ziua în care îmi voi pierde ţara”, declarase el pentru 
unul din ziarele în care apăruseră mai multe articole despre 
familia refugiată în biserică. 

Familia rămăsese acolo timp de câteva luni, pentru ca, într-un 
târziu, să primească permisul de ședere. 

De fapt, acțiunile lui Jakob Ahlbin erau cele care stârniseră 
controverse, mai puţin opiniile lui. Jakob nu se mulțumise să 
scrie articole și să-și exprime părerile cu fiecare ocazie, ci își 
susținuse cauza pe străzile și în piețele mai multor orașe. Se 
înfruntase public chiar și cu grupările de neonaziști și alţi 
extremiști de dreapta. 

Jakob Ahlbin era, de fapt, unul dintre puţinii oameni care se 
angajaseră într-o dezbatere cu grupările xenofobe din Suedia; 
surse neconfirmate susțineau că făcea parte și dintr-o 
organizaţie de susţinere a tinerilor din Suedia - fiindcă problema 
extremiștilor de dreapta ţinea aproape în exclusivitate de 
bărbaţi - care voiau să părăsească gruparea sau rețeaua la care 
aderaseră. Ceea ce se potrivea cu e-mai/-urile care îl amenințau 
pe Jakob să nu se bage în chestiuni care nu-l priveau, se gândi 
Fredrika. Făcu o copie și după acest material. Peder avea să se 
bucure de ceea ce găsise. 

Chiar după prânz primi un telefon de la medicul patolog care 
terminase autopsia victimei accidentului rutier. Medicul fu 
concis și, ca de obicei, folosi termeni pe care Fredrika nu-i 
înţelegea. Dar speranţa ei era că nu va auzi prea multe detalii; 
de când cu sarcina, părea mai sensibilă la tot ce ţinea de răni și 
cadavre mutilate. 

Am ajuns un papă-lapte, se gândi ea, neștiind ce să facă. 

— A murit în urma unei lovituri extrem de violente, probabil la 
impactul cu vehiculul, un automobil, spuse medicul. Rănile 
corespund unui impact violent care l-a catapultat pe o distanţă 
de câţiva metri. 

— A fost lovit din faţă sau din spate? 

— Din față. Dar poate că a auzit mașina și s-a întors. 
Interesant este că mașina nu numai că a intrat în el, dara și 
trecut peste el. 

Fredrika își tinu răsuflarea. 

— Mai întâi avem rănile care i-au provocat moartea - impactul 
iniţial. Apoi rănile de la spate, de la stomac și de la gât, 
provocate ulterior, prin călcare. Părerea mea e că cel care l-a 
izbit pur și simplu a dat mașina înapoi, peste el, așa cum zăcea 
în drum. 

Fredrika simţi cum o apucă greața și înghiţi în sec de câteva 
ori. Tocmai asta nu voia să audă. 

Trase adânc aer în piept și spuse: 

— Deci, mai pe înțelesul tuturor, n-a fost vorba de un 
accident. 

— Exact. 

Brusc, Fredrika simţi cum o trec sudorile. lată o altă crimă pe 
care trebuie s-o investigheze. La naiba. 

e 

Alex și Joar reveniră la sediu puțin după prânz. Spre iritarea 
lui Peder, Joar merse direct în biroul lui, fără să-i ofere nici cea 
mai mică informație despre cele aflate. Peder se ridică hotărât și 
se duse să-l ia la întrebări. 

— Cum au mers lucrurile la Ekerö? întrebă el, fără nicio 
introducere. 

Se oprise în faţa lui Joar cu mâinile încrucișate, încercând să 
pară degajat. 

— Au mers bine, răspunse Joar după ce îl privi câteva clipe. 

— Aţi găsit ceva? 

— Și da, și nu, replică Joar, uitându-se peste niște hârtii. Nu 
știu dacă am căutat ceva în mod deosebit. Dar ceva tot am 
găsit. 

Roșu la față, Peder insistă: 

— Ce anume? 

— Un subsol care corespunde zvonului cum că Jakob Ahlbin 
ascundea imigranţi ilegali. 

Peder înclină din cap, brusc nesigur. 

— Și eu am descoperit câteva lucruri importante, împreună cu 
Fredrika, spuse el în cele din urmă. 

Joar zâmbi, dar nu se uită la Peder și nici nu îl întrebă ce 
anume descoperiseră cei doi. 

— Foarte bine, zise el. Sper că ai să ne informezi pe toţi la 
următoarea ședință din Bârlog. A 

Peder rămase tăcut și părăsi încăperea. In viața lui nu 
întâlnise un coleg mai îngâmfat ca ăsta. Se dădea mare chiar 
mai mult decât Fredrika. Peder încă își mai amintea de 
tensiunea dintre ei în primele zile ale colaborării lor. Ar fi avut 
numai de câștigat dacă ar fi fost un pic mai relaxată, un pic mai 
prietenoasă. Dar nu. E adevărat, întotdeauna arătase bine, dar 
mai mult de-atăât nu prea știa ce să spună despre ea. 

Peder nu înţelegea nimic. La urma urmei, spre deosebire de 
Fredrika, Joar era polițist și detectiv cu acte în regulă. Ar fi 
trebuit să se înțeleagă bine cu el, să formeze o echipă. | se 
părea inexplicabilă decizia eșaloanelor superioare, luată cu 
câţiva ani în urmă, de a aduce anchetatori civili în poliţie. Era un 
afront la adresa competenţei colective a poliţiei, cel puţin așa 
vedea el lucrurile, și, când fusese transferat în grupul lui Alex, 
fusese surprins să găsească printre membrii acestuia și un civil. 
De atunci trecuse ceva timp și Fredrika se mai dăduse pe 
brazdă. La început își băgase nasul în toate și își asumase un rol 
mult prea important în unele anchete. Peder era atât de 
exasperat, încât îi atrăsese atenţia lui Alex asupra 
incompetenței Fredrikăi în anumite privințe. Pe urmă, femeia 
rămăsese gravidă și acum parcă era altcineva. 

Nu-și putu reţine un zâmbet gândindu-se la sarcina ei; erau o 
grămadă de zvonuri pe seama tatălui. Un ins căsătorit, mai în 
vârstă. Peder se stricase de râs când auzise asta și spusese că 
pariază pe orice că nu e adevărat. Nu aveai cum s-o prinzi pe 
Domnișoara Fandoseală culcându-se cu cineva care era legat de 
altcineva. Niciodată. Dar, după o vreme, se răzgândise. Nu era 
chiar atât de deplasat pe cât credea el. Așa se explica și faptul 
că Fredrika vorbea atât de puţin despre copil și despre sarcină. 
Chicoti din nou. În fiecare Madonă zace o curvă, cum spunea 
bunicul lui. Deși bunicul se întreba de multe ori cu voce tare ce 
e o Madonă. 

— Se poate? Doar câteva clipe, întrebă el după ce bătu în ușa 
deschisă a biroului Fredrikăi. 

Fredrika tresări, dar zâmbi când văzu cine este. 

— Intră. 

Zâmbetul ei neobișnuit și părul ei negru, lung îl făceau adesea 
să se gândească la lucruri necurate, cu sau fără voia ei. 

Intră și luă loc. 

— Ai găsit ceva? întrebă el nonșalant. 

— A, da, răspunse Fredrika, părând mulţumită de sine în timp 
ce scotea un teanc de fotografii dintr-un dosar din plastic. Am 
găsit destul de multe chestii despre activităţile lui Jakob Ahlbin 
legate de refugiați. Și ceva foarte important despre apartenenţa 
lui la o reţea de sprijin a unor foști extremiști de dreapta. Grupul 
e încă activ și e alcătuit din polițiști, asistenţi sociali și membri ai 
unor asociaţii de imigranţi. 

Fredrika împinse hârtiile spre Peder. 

— Perfect, spuse el scurt, întrebându-se cum de nu auzise de 
acest grup de sprijin. 

l-ar fi plăcut să lucreze și el la așa ceva. 

— Am luat deja legătura cu ei, continuă Fredrika. Mi-au 
confirmat că Jakob Ahlbin era membru al grupului. De fapt, s-a 
numărat printre iniţiatorii lui. Grupul funcţionează de vreo doi 
ani. 

Peder scoase un fluierat. 

— Și l-a deranjat atât de mult pe un anume domn Tony 
Svensson încât acesta a început să trimită scrisori de 
ameninţare. Sau e-mail-uri. , 

— Tony Svensson? repetă Fredrika, nedumerită. Asta e 
numele celui care a trimis e-mail-urile? 

Peder înclină din cap cu satisfacție. 

— Întocmai, potrivit echipei tehnice și Comhem -ului, furnizorul 
de Internet. Am găsit adresa IP a majorităţii e-mai/-urilor și am 
stabilit că e a lui. 

— Dar nu sunt implicate mai multe persoane? Spuneai că e- 
mail-urile au venit de la mai multe adrese IP. 

— Unele au venit de la o bibliotecă din Farsta și de la un 
magazin Seven-Eleven din cartierul Söder. Deci fără un 
deținător anume. Dar mi se pare logic ca acest Tony Svensson 
să fi trimis e-mail-uri din mai multe locuri. Conţinutul tuturor e- 
mail-urilor e același, ceea ce demonstrează că au fost trimise de 
aceeași persoană. 

Fredrika înclină din cap, gânditoare. 

— Nu le-am citit pe toate. Mi le trimiţi și mie? 

— Bineînţeles. 

— Ce știm despre Tony Svensson? Are cazier? 

Faţa lui Peder se destinse într-un zâmbet larg. 

— De-abia aşteptam întrebarea asta, zise el triumfător, 
așezându-se mai bine ca să-i spună tot ce descoperise. Ai auzit 
de o organizaţie numită FP? 

e 

De îndată ce reveni împreună cu Joar de la Ekerö, Alex 
convocă o ședință în Bârlog. Zâmbi în sinea lui în timp ce 
asculta cum Peder vorbește despre cel care îl ameninţase pe 
Jakob Ahlbin. Când reușea să se controleze, Peder putea fi un 
detectiv și jumătate. 

— Tony Svensson s-a născut și a crescut în Farsta, zise Peder. 
Acum are 27 de ani. Prima oară a avut de-a face cu poliţia la 
vârsta de 12 ani. Furt din magazine și vandalism. Poliţia din 
Söder și serviciile sociale au colaborat strâns în cazul lui până 
când băiatul a împlinit 13 ani. A fost închis de două ori, prima 
oară la 17 ani, când și-a zvântat tatăl vitreg în bătaie. Cât pe-aci 
să-l omoare. 

— Mda, făcu Alex cu un aer resemnat. Lasă-mă să ghicesc - 
tatăl vitreg o bătea pe maică-sa? 

— Nu. Tatăl vitreg a refuzat să-i împrumute 3.000 de coroane 
pentru o vacanţă la Ibiza. 

— Ei, drăcie, exclamă Alex, surprins. Deci tipul e o brută... 

— Cam așa ceva, spuse Peder. Al doilea act de violență l-a 
comis ca membru al unei bande. L-a învineţit bine pe unul, pe 
urmă i-a tras cu o sticlă goală în cap. Pe urmă, cu un ciob de 
sticlă, i-a retezat... 

— Te rog, zise Fredrika, albă la față. N-ai putea să intri în 
amănunte mai târziu? 

Privi rușinată și își acoperi burta cu mâna. De parcă s-ar fi 
temut să nu dea buzna cineva acolo și să-i atace, pe ea și pe 
copilul ei, cu o sticlă spartă. 

Peder îi făcu pe plac, puţin deranjat că nu fusese lăsat să 
insiste pe cele mai picante amănunte. 

— OK, spuse el. A fost aproape de o condamnare pentru viol 
în stare agravantă, dar procurorul a trebuit să renunţe la 
acuzaţii din lipsă de probe. Victima a refuzat să coopereze. Ca 
de obicei. 

— Poate că a băgat-o în sperieți, interveni Joar calm, semn că 
nu ar fi vrut să deranjeze, dar fiind conștient că o face. 

Peder își încleștă pumnul sub masă și continuă, fără să ţină 
cont de Joar. 

— În plus, Tony Svensson a fost implicat într-o serie de furturi 
și intrări prin efracţie. E bănuit și că a comis jafuri armate. Unde 
mai pui că este un cunoscut extremist de dreapta și membru 
vechi al organizaţiei neonaziste numite Fiii Poporului, aceeași 
care a semnat e-mairurile trimise lui Jakob Ahlbin. 

Peder lăsă pixul pe masă, semn că prezentarea luase sfârșit. 

— Bravo, Peder, zise Alex fără să vrea. E clar că avem de ce 
ne lega aici. Avem și ceva mai concret despre conflictul dintre 
Jakob Ahlbin și gruparea asta? 


92 


— De asta ne ocupăm acum, răspunse Peder. Poate ne spune 
Fredrika unde ne aflăm cu cercetările... 

Auzindu-și numele, Fredrika se îndreptă de spate și, ca de 
obicei, începu prin a-și deschide carnetul. Alex se văzu nevoit 
să-și reprime un zâmbet care ar fi putut fi interpretat greșit. 
Fredrika era întotdeauna atât de bine pregătită. 

— Jakob Ahlbin a atras atenţia asupra lui mai ales în două 
contexte, începu ea și le povesti despre familia de refugiaţi care 
primise permisiunea de a sta în biserica lui cât timp Agenţia de 
Imigraţie analiza cazul. Apoi grupul de susţinere. Am luat 
legătura cu persoana care îl conduce, Agne Nilsson. Agne s-a 
arătat foarte afectat de moartea lui Jakob și s-a oferit să vină 
aici mâine dimineaţă ca să discute cu noi. Am spus că n-avem 
nimic împotrivă. 

— l-ai spus și despre amenințările primite de Jakob? Ştia ceva 
despre ele? întrebă Alex. 

— Ştia. Dar nimeni nu le luase în serios. Adică cei de acolo 
erau conștienți că activitatea lor nu era văzută cu ochi buni de 
toată lumea. Și, oricum, Agne a crezut că amenințările 
încetaseră. 

Alex privi surprins. 

— De ce a crezut asta? întrebă Peder. 

— Fiindcă a vorbit cu Jakob despre ele săptămâna trecută și 
Jakob i-a spus că nu mai primise așa ceva de mai bine deo 
săptămână. 

Peder răsfoi hârtiile din faţa lui. 

— Nu-i adevărat, zise el. A primit încă trei e-mail-uri în 
ultimele două săptămâni de viaţă. 

— Ciudat, remarcă Alex. Trebuie să-l întrebăm mâine despre 
asta. 

Își notă în carnet. 

— Și mai e ceva ciudat, continuă el. Altcineva nu pare să fi 
știut de ameninţări. Nici Sven Ljung, care a găsit cadavrele, nici 
Ragnar Vinterman. Oare de ce nu le-a spus Jakob? 

Joar își lăsă capul într-o parte. 

— Poate că nu-i atât de ciudat, spuse el aproape în șoaptă. 
Dacă Jakob nu le lua în serios... Poate că mai primise așa ceva și 
înainte, când era implicat în alte cazuri. 

— Mai sunt și alte mesaje de ameninţare în inbox-ul lui? îl 
întrebă Alex pe Peder. 

Peder clătină din cap. 

— Nu, dar asta nu înseamnă că n-a mai primit. Doar că nu le-a 
salvat. 

Alex se uită la ceas și hotărî să pună capăt ședinței. 

— OK, spuse el. Incă nu știm dacă amenințările sunt relevante 
pentru ceea ce ne interesează pe noi, dar nu le putem trece cu 
vederea până nu discutăm cu grupul de susținere și, evident, cu 
Tony Svensson. Vreau o listă cu toate apelurile telefonice către 
și de la numerele folosite de Jakob Ahlbin; verificaţi dacă acest 
Tony l-a sunat sau i-a trimis e-mail-uri. Pe urmă mergem la 
procuror și îl întrebăm dacă, pentru început, îl putem acuza 
pentru proferare de ameninţări. Mai aveţi ceva de adăugat? 

Peder șovăi și, în cele din urmă, ridică mâna. 

— Faptul că într-unul din ultimele e-mail-uri e amintit lov, zise 
el și le spuse ce gândea despre asta. 

La sfârșit avu senzaţia că spusese o mare prostie. Alex însă îl 
urmărise cu toată atenţia. 

— Interesant, remarcă el. Voi ce părere aveți? 

Joar se foi pe scaun. 

— Ar putea avea o semnificaţie anume, dar nu cine știe ce. 
Tony Svensson știa prea bine că i se adresează unui preot, 
spuse el. 

lritat, Peder simţi cum îl trec sudorile. 

— Presupunând că un individ de teapa lui Tony Svensson ar 
ști cine a fost lov, remarcă Fredrika. Nu asta trebuie să avem în 
vedere? 

— Cum adică? întrebă Alex. 

— Adică posibilitatea ca un individ de teapa lui Tony Svensson 
să apeleze cu bună știință la nume biblice în corespondenţa lui e 
destul de mică. 

Alex privi ușor stânjenit. 

— Trebuie să recunosc că, până adineauri, când Peder ne-a 
spus povestea lui, nici eu nu prea știam cine a fost lov. 

Fredrika zâmbi, dar nu comentă. 

— Apropo, aţi mai aflat ceva despre Johanna? întrebă Alex ca 
să schimbe subiectul. Mi se pare că e vital s-o găsim cât mai 
repede posibil. Mai ales după vizita pe care am făcut-o azi la 
casa din Ekerö. 

Nu răspunse nimeni. Nu aveau nimic nou. 

Alex își trecu privirea peste echipa lui. 

— Altceva? insistă el. 

Fredrika ridică mâna. 

— Da? 

— Am mai aflat ceva despre victima accidentului. 

— Aha. Dă-i drumul! 

— Se pare că omul a fost ucis. Mașina nu numai că l-a lovit... 
a dat înapoi peste el. 

Alex scoase un geamăt plin de frustrare. 

— Ei, drăcie! Asta ne mai lipsea, încă o crimă! 

Ideea că trebuia să se înhame la un nou caz pur și simplu îl 
îngrozea. Mai ales că cel la care tocmai lucra nu părea să se 
limpezească prea curând. 

e 

Înainte să plece de la serviciu, Fredrika încercă să-l sune pe 
Spencer. Acesta nu răspunse, fapt care o neliniști. Simţea din ce 
în ce mai mult nevoia să-i audă vocea în fiecare zi, mai ales 
când se lăsa seara și mai avea puţin timp până să se dezlănţuie 
spaimele nopții. 

Cum de-am ajuns aici? se întrebă ea poate pentru a mia oară. 
Cum se face că toate visele și planurile mele m-au adus la 
această nefericită răscruce? 

Răspunsul era mereu același, ca și în această seară. De zeci 
de ani se lăsa condusă de cele mai ascunse vise. Apelase la 
soluţii de moment și alesese numai ce-i era la îndemână. 

Sunt ceea ce devii atunci când ţi se ia liberul-arbitru, se gândi 
ea obosită. Sunt un produs secundar, marcat de acel Accident 
nenorocit. 

lată că se întorcea din nou la el. Accidentul. Punctul nevralgic 
cel mai tangibil. 

În prima parte a vieţii își dorise să devină violonistă. Muzica 
era a doua natură a familiei; Fredrika și fratele ei crescuseră 
practic în culisele celor mai mari scene, unde așteptau, alături 
de tatăl lor, sfârșitul concertului sau al recitalului mamei lor. 

— O vedeţi pe mama cum cântă? șoptea tatăl lor, cu ochii 
strălucind de mândrie. Vedeţi cum trăiește pentru ceea ce face? 

Fredrika era prea mică, nu înţelegea ce spune tatăl ei, dar 
mai târziu începuse să-i întoarcă întrebarea pe toate părțile. Să 
trăieşti pentru ceea ce faci, oare era bine? 

Dar tatăl ei ce vise, ce idealuri avea? Înţelese cu groază că nu 
știa nimic despre așa ceva. Poate că dorința lui cea mai mare 

era să-și urmeze soţia în jurul lumii și să o vadă cum își farmecă 
spectatorii? Sigur, situaţia se schimbase după ce copiii 
începuseră școala. Mama ei acceptase mai puţine angajamente 
în străinătate și, pentru prima oară, copiii își făcuseră o idee mai 
clară despre identitatea profesională a tatălui lor. Avea un 
serviciu la care trebuia să poarte costum și să vândă anumite 
lucruri. O treabă la care se pricepea, probabil, fiindcă familia lor 
o ducea foarte bine. 

Fredrika începuse să ia lecții de vioară la vârsta de șase ani. 
Fusese prima ei experienţă a ceea ce înseamnă dragoste la 
prima vedere. lubea și vioara, își iubea și profesorul, care 
probabil că o considera talentată fiindcă rămăsese cu ea până la 
blestematul acela de Accident. Rămăsese alături de ea și pe 
toată durata convalescenţei, încurajând-o și asigurând-o că va 
putea cânta la fel de bine ca înainte. 

Dar profesorul se înșelase, se gândi Fredrika, închizând ochii o 
clipă. 

Deși trecuseră atâţia ani, imaginile îi reveneau la fel de ușor 
în minte. Mașina în timp ce derapa, se dădea peste cap și zbura 
în aer. Pământul tare, schiurile care se desprindeau de pe 
mașină. Țipetele nesfârșite ale prietenei sale când o văzuse 
mama ei cu faţa strivită de portieră. Și încercările disperate ale 
pompierilor: 

— Mașina poate exploda dintr-o clipă într-alta! Trebuie să-i 
scoatem cât mai repede! 

Fredrika se gândea uneori că ar fi fost exact același lucru 
dacă ar fi lăsat-o acolo, fiindcă viaţa de după Accident nu mai 
merita trăită. Grav rănit, braţul ei stâng nu a mai fost la fel. 
Medicii făcuseră atâtea eforturi încât toată viața ei ajunsese să 
se concentreze pe bătălia de recuperare a brațului. 

— Nu va rezista solicitărilor, anunţase medicul care, în sfârșit, 
dădea verdictul. Vei putea cânta câteva ore pe săptămână, dar 
câteva ore pe zi? În niciun caz. Ai avea niște dureri care, pe 
termen lung, ar deveni de nesuportat. lar după atâta efort, s-ar 
putea să nu-ţi mai poţi folosi braţul. 

Desigur, medicul nu înţelesese care îi erau așteptările. Avea 
iluzia că Fredrika îi era recunoscătoare, bucuroasă că 
supravieţuise. Bucuroasă că nu murise, ca fratele prietenei sale. 
Dar nu asta simţea ea. 

Nici atunci, nici acum, se gândi Fredrika posomorâtă, stând pe 
canapea, în liniștea apartamentului ei. 

Niciodată nu cântase la vioară doar de plăcere, ci ca un mod 
de viață, un mod de a-și câștiga existenţa. lar de la Accident nu 
mai cântase niciodată. Pe raftul de sus al unui dulap, în spate, 
vioara stătea în cutia ei, neacordată, așteptând. 

Fredrika se mângâie pe burtă, unde se odihnea fătul. 

— Dacă mă rogi frumos, poate am să-ţi cânt un pic, șopti ea. 
Poate. 

e 

Era ora șase când Alex ajunse acasă. Soția lui îl întâmpină la 
ușă, însoțită de un miros puternic de usturoi. 

— Mâncare italienească în seara asta, îl anunţă ea zâmbind și 
îl sărută. Am scos și o sticlă de vin. 

— Sărbătorim ceva? întrebă Alex surprins. 

Rareori beau vin în timpul săptămânii. 

— Nu, dar m-am gândit că merită să ne desfătăm și noi puţin. 
Azi am plecat mai devreme de la serviciu. 

— Da? De ce? 

— A, fără niciun motiv special, dar, dacă tot s-a nimerit, m-am 
gândit să vin acasă și să pregătesc ceva gustos pentru cină. 

Lena râse ascuţit din bucătărie, unde se apucase să facă o 
salată. 

Alex se uită peste corespondenţă. Primiseră o ilustrată de la 
fiul lor, care trăia în America de Sud. 

— Frumoasă vedere, strigă el. 

— Așa e, am văzut-o. Ce bine că ne scrie din când în când, 
nu? spuse Lena și râse din nou ascuțit. 

Alex se duse în bucătărie și o văzu cum stătea acolo, cu 
spatele la el. Dintre ei doi, ea fusese întotdeauna cea mai 
deschisă și mai atrăgătoare. Ar fi putut avea orice bărbat, dar îl 
alesese pe Alex. Chiar dacă încă de foarte tânăr avea părul 
negru vârstat cu fire cărunte și fruntea brăzdată de cute adânci. 
Fără să știe prea bine de ce, întotdeauna îl deranjase faptul că, 
în relaţia lor, mai degrabă el fusese cel ales. De-a lungul anilor, 
uneori fusese incredibil de gelos pe bărbaţii care deveneau prea 
familiari cu ea sau care i se părea lui că întrec măsura. Această 
gelozie fusese o problemă pentru amândoi și un bun prilej de a- 
și face reproșuri. Ce se întâmpla cu el? De ce nu avea încredere 
în Lena, care îi dăruise un cămin fantastic și doi copii minunaţi? 

Dar, cu trecerea timpului, se simţise din ce în ce mai în 
siguranţă. Asta, în parte, și datorită meseriei lui, care îl ajuta să- 
și dezvolte intuiţia și să-și înfrângă demonii care îl chinuiau cu 
tot felul de fantezii în care soția lui îl înșela cu tot felul de 
bărbați. 

intuiţia îi aducea certitudine. Certitudine și când nu avea de 
ce să-și facă griji, și când avea. De data aceasta avea. 

Senzaţia că ceva nu era în regulă îl încerca de câteva 
săptămâni bune. Lena vorbea altfel, fluturând din mâini cum nu 
mai făcuse de mult. Insista asupra unor subiecte care le erau 
nefamiliare amândurora. Despre locuri pe care voia să le 
viziteze și oameni cu care regreta că nu mai ţinea legătura. Pe 
urmă era râsul acela, care trecuse rapid de la profund și intens 
la ascuţit și superficial. 

Privind-o din spate, se gândi că până și ţinuta i se schimbase. 
Părea mai ţeapănă acum. Și tresări când o cuprinse în brațe, 
râzând din nou ascuțit și îndepărtându-se de el. Uneori îi suna 
telefonul mobil, iar ea se ducea în altă cameră ca să răspundă. 

— Pot să te ajut cu ceva? o întrebă el privind-o din spate. 

— Poţi să destupi sticla de vin, răspunse ea încercând să pară 
fericită și relaxată. 

Încercând. Asta era. Încerca să fie naturală, ca și cum ar fi 
jucat un rol ciudat, într-o piesă de teatru, în care fusese 
distribuită pe neașteptate. Alex simţi cum i se strânge stomacul 
de teamă, iar demonii se trezesc din nou la viaţă. 

Ar trebui să discutăm despre asta, se gândi el. De ce n-o 
facem? 

— Ai avut o zi bună la serviciu? întrebă ea după ce rămaseră 
tăcuți o vreme. 

— Da, răspunse Alex cu blândeţe în glas. Bună. Foarte bună. 

În mod normal, Lena i-ar fi cerut amănunte. Dar nu și acum. 
Acum părea să întrebe despre niște lucruri de care nu-i păsa. 

— La tine cum a fost? 

— Bună și la mine, răspunse ea, deschizând cuptorul ca să 
vadă dacă s-a copt ce pusese în el. y 

Mirosul era îmbătător, dar lui Alex nu-i era foame. li mai puse 
câteva întrebări despre serviciu, ca întotdeauna, iar ea îi dădu 
răspunsuri scurte, privind în altă parte. 

După ce se așezară la masa plină de bunătăti, Alex începu să 
înghită cu noduri. 

— Noroc! spuse ea. 

— Noroc! 

Când ridică ochii ca să-i surprindă privirea, i se păru că Lena 
mai are puţin și începe să plângă. 


e VINERI, 29 FEBRUARIE 2008 


STOCKHOLM 


Era dimineaţă și îi clănțăneau dinţii de frig. Mirosul de ţigară 
nu mai era atât de copleșitor ca înainte, fiindcă cei doi 
reparaseră ventilatorul și îi dăduseră cheia de la una dintre 
ferestrele mici. Era aproape ora prânzului, dar Ali nu avea niciun 
chef să se dea jos din pat. Geanta zăcea pe podea, la piciorul 
patului, un memento sumbru, ostentativ al noii realităţi. 

Tot nu știa pe cine să blesteme pentru nefericirea lui. Poate 
pe părinţii lui fiindcă îl aduseseră pe lume într-o ţară ca Irakul. 
Poate pe președintele Americii, pe care toată lumea îl ura, care 
îl răsturnase pe marele conducător Saddam și apoi, văzând că 
țara se prăbușește, îi abandonase pe irakieni. Sau poate Europa, 
care îl primea doar în condiţiile cu care se confrunta acum. 

Indiferent cum privea lucrurile, nu considera că ar fi vina lui. 
Nu el pornise acel război afurisit, nu el renunțase la slujbă ca să 
devină atât de vulnerabil. Nu făcuse decât să-și asume 
raspunderea ca soţ și tată. 

Soţia lui probabil se întreba pe unde este. lar prietenul lui, 
care nu primise nicio veste de la el, probabil își punea aceeași 
întrebare. Întoarse privirea spre fereastra rece. Prietenul lui era 
pe undeva, pe acolo. Într-un oraș pe care nu-l cunoștea, într-o 
tară unde era un străin de toate și de tot. Dar vor lua viaţa de la 
început aici, el și familia lui. De dragul ei își va îndeplini 
misiunea duminică. Dar altădată nu va mai face așa ceva. Cât 
timp va trăi. 

— Sunt câteva reguli de bază, băiatul meu, îi spunea tatăl lui 
în copilărie. Nu te baţi și nu furi. Simplu, nu? 

Tatăl lui murise deja când Irakul se prăbușise ca stat și 
naţiune, iar viața de zi cu zi se transformase într-un haos. Poate 
ar fi înţeles că acum era imposibil să mai respecte regulile. Nu 

fiindcă situaţia ar fi fost mai bună înainte, ci fiindcă atunci era 
mai multă liniște și, în aparență, mai multă siguranţă. Doar în 
aparenţă. Mulţi știau ce înseamnă să auzi mașinile cum opresc 
în faţa casei tale, dis-de-dimineaţă, și necunoscuţi înarmaţi, 
trimiși de stat, să năvălească peste tine, să te ia și să te ducă la 
interogatoriu. Unii nu se mai întorceau niciodată. Alţii erau aduși 
acasă într-o stare jalnică, victime ale unor atrocități de 
nedescris care le lăsau familiile fără cuvinte. 

Irakul era altfel acum. Violenţa neprevăzută venea dintr-o altă 
direcție, creând o nesiguranţă și mai mare. Banii erau mult mai 
importanţi decât înainte și nu trecea o zi fără să auzi de răpiri, 
furturi, incendieri și jafuri armate. 

Oare era și el capabil de așa ceva? Cu geanta asta de lângă 
pat, în care erau un pistol și o cagulă, răspunsul era ușor de dat. 

Nu mai puteam continua așa, se gândi Ali. lartă-mă, tată, 
pentru ceea ce-o să fac, dar nici eu, nici ai mei nu mai puteam 
continua așa. 

Apoi întinse o mână tremurândă după a opta ţigară din 
dimineaţa aceea. Curând se va termina totul și va avea asigurat 
un viitor mai bun. 


BANGKOK, THAILANDA 


Ambasada suedeză se deschidea la ora zece. Fusese o noapte 
lungă, chinuitoare. Până la urmă, se văzuse nevoită să tragă la 
un cămin de tineri, ieftin, de la periferia Bangkok-ului și să 
petreacă noaptea fără să închidă un ochi. Banii pe care îi avea la 
ea, rămași ca prin minune după ce fusese tâlhărită, nu-i 
ajungeau ca să achite nota de plată. II întrebase pe recepţioner 
unde era cel mai apropiat bancomat, dându-i de înţeles că va 
reveni imediat cu banii. Recepţionerul îi spusese că bancomatul 
era la trei străzi de acolo și așa reușise să plece de la cămin fără 
scandal. 

Ambasada se afla într-o clădire înaltă, chiar lângă Landmark 
Hotel, pe Sukhumvit, unde ocupa două etaje. Fu atât de ușurată 
când văzu steagul suedez la intrare, încât simţi cum i se umplu 
ochii de lacrimi. 

Își ticluise povestea cu mare grijă. Nu trebuia sub niciun motiv 
să spună de ce venise în Thailanda, ceea ce era, totuși, o 

problemă minoră. Era acolo pur și simplu ca turistă. Ca alte sute 
de mii de suedezi care soseau aici în fiecare an. lar faptul că 
fusese tâlhărită nu era nimic nou. În buzunarul de la pantaloni 
avea o copie a raportului poliţiei cu care își putea susţine 
povestea. Restul - faptul că cineva îi contramandase rezervarea 
la compania aviatică, că îi închisese conturile de e-mail și o 
scosese din computerul hotelului - hotărâse să rămână doar 
pentru ea. Ar fi provocat mult prea multe întrebări la care nu era 
pregătită să răspundă. 

Pierderea materialului la care lucrase era greu de suportat. 
De gravitatea ei își dăduse seama abia în cursul nopţii. Nu mai 
avea nici aparatul de fotografiat, cu toate fotografiile pe care le 
făcuse. Înghiţi în sec de mai multe ori ca să nu o podidească 
lacrimile. Curând va ajunge acasă, unde va încerca să descurce 
misterul. Cel puţin așa spera, din toată inima. 

Poate că ar fi trebuit să ia în calcul și că vine degeaba aici. Că 
cel care făcuse atâtea eforturi ca să o desființeze, bucată cu 
bucată, va intui și va apela la Ambasadă. Ea însă nu mersese cu 
gândul atât de departe, drept care nu sesiză privirea încruntată 
cu care insul de la intrare o urmări în timp ce era condusă în 
biroul unuia dintre membrii corpului diplomatic. 

Primul-secretar Andreas Blom îi strânse mâna cu răceală, 
apoi, impasibil, o invită să ia loc. Când secretara intră ca să 
întrebe dacă musafira lui dorește o cafea, diplomatul îi făcu 
semn să iasă și îi spuse să lase ușa deschisă. Cu coada ochiului, 
femeia văzu un gardian care patrula pe coridor, mereu aproape 
de camera în care se afla ea. 

— Nu prea înțeleg cum aș putea să te ajut, spuse Andreas 
Blom, lăsându-se pe spătarul scaunului. 

Își împreună mâinile pe genunchi și o privi cu ochii mijiţi. Ca și 
cum ar fi făcut economie de energie. 

Femeia își drese glasul de câteva ori, dorindu-și ca diplomatul 
să-i ofere un pahar cu apă. Diplomatul însă o privi în tăcere. 

— Cum vă ziceam, sunt într-o mare încurcătură, începu ea cu 
precauţie. 

Și îi spuse povestea așa cum o gândise ea. Despre tâlhar și 
despre „greșeala”, cum o numea ea, de la hotel, ceea ce 
însemna că bagajul ei dispăruse. 

— Trebuie să ajung acasă, zise ea începând să plângă. Nu pot 
lua legătura cu părinţii mei, iar un prieten care voia să mă ajute 

nu m-a mai sunat. Am nevoie de un nou pașaport și trebuie să 
împrumut niște bani. Îi voi înapoia de îndată ce voi ajunge 
acasă, dar am nevoie de ajutorul dumneavoastră. 

Lăsă lacrimile să curgă în voie, incapabilă să se mai 
stăpânească. Abia după o lungă tăcere ridică ochii și îl privi pe 
Andreas Blom. Care stătea acolo la fel de impasibil. 

— Deci aceasta este versiunea ta, spuse el. 

Femeia îl privi lung. 

— Poftim? 

— Aceasta este povestea pe care vrei s-o spui autorităţilor 
thailandeze când se vor ocupa de cazul tău? 

— Nu înțeleg. 

— Cum spuneai că te numești? 

Femeia își repetă automat numele și prenumele. 

— Nu încerci deloc să-ţi ușurezi situaţia. 

Cuvintele lui fură întâmpinate cu tăcere; femeia nu înțelegea 
ce ar fi trebuit să spună. 

— Uite cum stau lucrurile, Therese. Eu nu te pot ajuta decât 
cu un avocat și cu o persoană de contact aici, la ambasadă. 
Dacă nu te predai imediat Poliţiei thailandeze, lucrurile o să stea 
și mai rău. Deja ţi-ai asumat o identitate falsă în fața unei 
oficialități. 

Femeia nu spuse nimic. Gândurile i se învălmășeau în minte 
ca nişte păsări sălbatice care încearcă să scape dintr-o colivie. 

— Imi pare rău, nu înţeleg, șopti ea, deși începea să înțeleagă 
cât de gravă e situaţia. Nu mă cheamă Therese... 

Andreas Blom lua o foaie de hârtie de pe masă și i-o puse în 
faţă. 

— Recunoști că aceasta este o copie după reclamaţia pe care 
ai făcut-o la poliţie ieri? 

Femeia scoase propria copie și o compară cu cea arătată de 
diplomat. Era același document. 

— Da. 

— Nu, nu este. Fiindcă acesta e numele tău. 

Andreas Blom îi întinse altă hârtie. 

Femeia se uită la ea fără să-și dea seama prea bine ce anume 
vede. O copie după un pașaport cu fotografia ei, dar cu un alt 
cod numeric și numele altei persoane. Therese Bjork, așa se 
numea deținătoarea pașaportului. 

Camera începu să se învârtească. 

— Nu, nu, nu. Asta nu sunt eu. Vă rog, trebuie să lămurim 
situaţia asta... 

— Poate fi lămurită foarte ușor, zise Andreas Blom cu hotărâre 
în glas. Asta e pașaportul tău, asta e identitatea ta. Am vorbit cu 
poliţia suedeză, și cu Fiscul suedez. Despre tine e vorba, 
Therese. lar pașaportul ăsta a fost găsit împreună cu toate 
lucrurile tale în hotelul la care ai stat, Hotel Nana. In camera pe 
care ai părăsit-o când brigada de narcotice a făcut descinderea 
în hotel și a găsit o jumătate de kilogram de cocaină printre 
lucrurile tale. 

Femeia simţi cum i se întoarce stomacul pe dos și se temu să 
nu vomite pe podea. Următoarele cuvinte ale lui Andreas Blom 
ajunseră la ea cu intermitențe. Abia reuși să pună fragmentele 
cap la cap ca să înțeleagă ceva. 

— Între noi fie vorba, ai șansa să scapi mai ușor dacă faci 
următoarele. Unu: te predai imediat. Doi: spui cine te-a anunţat 
de descindere ca să fugi din hotel la timp. Două lucruri foarte 
simple. 

Andreas Blom ridică două degete ca să sublinieze cât de 
simplu era totul. 

Femeia se foi pe scaun, incapabilă să-și stăvilească lacrimile. 

— De ce-aș mai fi venit aici dacă eram vinovată de tot ce-mi 
spuneţi dumneavoastră? Puteam să plec din ţară... zise ea 
privindu-l drept în ochi. 

Diplomatul se lăsă din nou pe spătarul scaunului și îi zâmbi 
trufaș. 

— Fiindcă asta e Thailanda și știi la fel de bine ca și mine că 
n-ai cum scăpa de aici. 


STOCKHOLM 


Noaptea adusese noi coşmaruri, variaţiuni pe aceeași temă. În 
aceste vise nu mai era fugărită, ci legată de un copac și 
înconjurată de bărbaţi cu cagule care voiau să-i facă rău. 
Fredrika Bergman nu-și dădea seama de unde răsăreau aceste 
scenarii absurde, care nu-i aminteau de nimic din ceea ce 
făcuse sau auzise vreodată. Și nu mai suporta să se trezească 
țipând, noapte de noapte, leoarcă de transpiraţie și gata să 
izbucnească în lacrimi. Și obosită. Atât de obosită. 

Dar tot se ducea la serviciu. Pur și simplu nu putea să stea 
acasă. 

— Cum te mai simţi? o întrebă Ellen Lind îngrijorată, când 
dădu de ea în chicinetă. 

Fredrika nici nu încercă să mintă. 

— Groaznic, trebuie să recunosc. Dorm prost de tot. 

— Atunci de ce mai vii? N-ar fi mai bine să stai acasă și să te 
odihnești? 

Fredrika dădu din cap încăpăţânată. 

— Acasă n-am stare, spuse ea aproape șoptit. De asta prefer 
să vin aici. 

Ellen rămase tăcută. Ca toţi ceilalți, și ea se întreba la ce se 
așteptase Fredrika. Să rămâi gravidă fără să fii măritată și apoi 
să naști fără ca tatăl copilului să-ţi fie aproape. 

Fredrika se simţi vinovată fiindcă Ellen era cea care punea 
întrebările, iar ea nu o făcea niciodată. Nu o întreba ce face sau 
despre copii sau cum o mai ducea cu dragostea. Ellen îl 
cunoscuse pe prietenul ei cu un an în urmă, în timpul unei 
excursii, și se îndrăgostise nebunește de el. 

Nebunește. 

Până să rămână însărcinată, fusese mai mult sau mai puţin 
mulțumită de relaţia dintre ea și Spencer. Nu o deranja că venea 
și pleca mereu din viaţa ei; la urma urmei, uneori și ea se purta 
la fel. Își găsea un nou iubit, îl părăsea pe cel vechi... Ca apoi să- 
| piardă și să se întoarcă la Spencer. Problema era că acum îi era 
din ce în ce mai clar cât de mult se schimbase și cât de bine se 
simţea în compania lui. Sigur, Spencer venea la ea cât putea de 
des, iar în ultimele zile răspundea la telefon ori de câte ori îl 
suna. Dar tot nu era un reper fix în viaţa ei de zi cu zi. 

— Pur și simplu nu înțeleg nimic din toată situaţia asta, îi 
spusese Julia, prietena ei. 

Aceeași prietenă care o întreba adesea cum de suporta să 
facă sex cu un bărbat cu atât mai în vârstă decât ea. 

— Sunt multe lucruri pe care nu le înţelegem în viața asta, 
răspunsese ea pe un ton ridicat și închiseseră subiectul. 

(J 

Primise o mulțime de e-mail-uri. Nu avea deloc chef să le 

citească, majoritatea fiind oricum lipsite de interes. 

„A sosit momentul cursului de perfecționare în armele de 
foc”, anunţa unul. „E cineva amator să împărţim mașina până 
acolo?” 

Cursul de perfecționare în armele de foc. De parcă polițiștii n- 
ar fi știut despre ce e vorba. 

Câteva e-mail-uri erau de la liderul de sindicat, care o 
îndemna să se implice în campania de ameliorare a condiţiilor 
de muncă pentru angajaţii civili. Uneori, sindicatul poliţiei părea 
că-și dă toată silinţa să le facă viaţa amară angajaţilor civili, 
motiv pentru care Jusek considera că acum e momentul să 
riposteze. Fredrika nu găsea destulă energie ca să se alăture 
campaniei, deși i-ar fi plăcut să o facă. 

Mi-am terminat călătoria, se gândi ea letargic. Am ales să 
rămân aici. Pe moment. Și, pe moment, n-am puterea să-mi fac 
griji despre cum se simt alții. 

Răsfoi la întâmplare hârtiile din faţa ei. Măcar să-și adune 
bruma de energie ca să facă strictul necesar. Alex spusese că 
vicarul și soţia lui aveau prioritate față de cazul individului găsit 
mort la universitate. De fapt, Alex hotărâse ca, pe cât posibil, să 
scape de cel de-al doilea. Pur și simplu nu aveau cum să se 
ocupe de două crime în același timp, având în vedere resursele 
lor limitate. 

Dar toate datele îi erau încă transmise Fredrikăi, nu altcuiva. 
Citi raportul de la laboratorul de criminalistică în care se 
confirma că probele luate din hainele victimei demonstrau că 
mașina nu numai că o lovise, dar o și călcase, dând înapoi peste 
ea. Pe haină erau urme de vopsea de mașină. Acum criminaliștii 
încercau să identifice tipul de vopsea pentru a-l putea confrunta 
cu cel de pe o mașină suspectă, dacă se ivea așa ceva. 

Se uită repede peste ultimele e-mail-uri. În continuare, niciun 
semn despre amprente de la Divizia Naţională de Anchete 
Penale. Frustrată, ridică receptorul. 

— Tocmai voiam să vă sun, zise femeia, nerăbdătoare, de la 
celălalt capăt al firului. 

Fredrika fu surprinsă de tonul ei vesel, mult schimbat față de 
cel de acum două zile. 

— Foarte bine, spuse ea, încercând să nu pară la fel de 
entuziastă. 

Nu reuși, dar femeia nu păru să bage de seamă. 

— Am verificat în baza noastră de date și l-am găsit. 

Vocea femeii, ascuţită, de o claritate neobișnuită, o 
descumpăni pe Fredrika. 

— Adevărat? zise ea uluită. 

— Adevărat, răspunse femeia, triumfător. Vă mai amintiţi de 
atacul armat asupra furgonetei din faţa Forex-ului în Uppsala, 
săptămâna trecută? 

Fredrika simţi cum îi sare inima din loc. Forex. 

— Bineînţeles, spuse ea repede. 

— O armă despre care se crede că a fost folosită în timpul 
atacului a fost găsită în weekend de un ins care își plimba 
câinele. Foarte ciudat, ţinând cont de cât de minuţios s-a pus 
totul la cale. Oricum, criminaliștii au reușit să ia amprentele de 
pe armă. 

— Sunt ale tipului neidentificat, zise Fredrika, încordată. 

— Exact. 

Fredrika îi mulțumi femeii și închise. Jaful de la Forex era 
ultimul dintr-o serie de atacuri armate din și din jurul Stockholm- 
ului. Se simţea în al nouălea cer, de parcă ar fi realizat ceva 
important, doar printr-un telefon. Descoperirea înlătura confuzia 
privind apartenenţa cazului; era absolut logic ca de el să se 
ocupe Divizia Naţională de Anchete Penale, dacă tot era vorba 
de un jaf. 

Zâmbi în timp ce ciocănea în ușa lui Alex. 

e 

Când auzi cât de ușor putea scăpa de cazul individului călcat 
de mașină, Alex acţionă cu o viteză neobișnuită. Și, de îndată ce 
cazul fu transferat la Divizia Naţională de Anchete Penale, 
Fredrika se concentră cu mai multă tragere de inimă asupra 
cazului Ahlbin. Era aproape ora unsprezece când, împreună cu 
Joar, trebuia să discute cu Agne Nilsson de la grupul de 
susținere a foștilor extremiști de dreapta. | se părea ciudat să-l 
aibă pe Joar alături. Nu greșit, nici pe departe, ci altfel. 

Joar ciocăni în ușă cu doar câteva minute înainte să coboare 
ca să-și întâmpine invitatul. 

— Gata, spuse el, zâmbind politicos, ţeapăn și corect. 

Nu lăsa să se vadă nimic, reflectă Fredrika. Zâmbetul era 
acolo, în mijlocul feţei, ca o mască. 

Se întrebă ce era în îndărătul măștii. Joar nu purta verighetă, 
dar poate avea pe cineva... Avea copii? Locuia într-o casă sau la 
bloc? Avea mașină sau venea cu autobuzul? 

Nu era curioasă, își punea toate întrebările acestea doar 
fiindcă se pricepea atât de bine să-i „citească” pe alţii. Nu avea 
nevoie să se întrebe ce și cum, fiindcă totul era scris pe faţa 
oamenilor, chiar dacă ei nu erau conștienți de asta sau nu voiau 
să recunoască. 

— Citește și ai să știi, spunea mama ei. 

Și era adevărat, în opinia Fredrikăi. 

Agne era la recepţie. Părea pierdut. Arăta altfel decât și-l 
închipuise Fredrika. Scund și îndesat, palid și cu părul rar. Ochii 
lui însă - se surprinse privindu-l atent -, ochii lui erau duri și 
iscoditori, luminoși și plini de o energie debordantă. 

Ca un copil, încăpățânat, nărăvaș, se gândi ea în timp ce 
dădea mâna cu el și se prezenta. 

Fredrika văzu că privirea lui se îndreptă automat spre burta 
ei, dar nu comentă. Era recunoscătoare. Oamenii păreau să 
presupună, greșit, că era normal să atingă o femeie gravidă, 
gest inimaginabil în cazul unei femei negravide. Să-i mângâie 
tandru burta, cu o mână sau cu amândouă. Fredrika intra în 
panică ori de câte ori se întâlnea pe coridor cu unii colegi, 
fiindcă simţea cum ochii lor par să o sfredelească. Chiar se 
gândise să ridice problema în cadrul unei ședințe, dar nu găsea 
cuvintele potrivite. 

Îl poftiră pe Agne Nilsson într-o cameră de vizite cu ferestre. 
Sălile de interogatoriu, fără ferestre, nu erau prielnice unor 
discuţii mai rezonabile. Și nu avea niciun rost să-i trateze pe 
cetățenii obișnuiți ca pe niște infractori. Drept care Joar aduse 
cafea, iar Fredrika schimbă câteva amabilităţi cu Agne Nilsson. 

— Ne puteți spune mai multe despre grupul dumneavoastră? 
întrebă Joar după ce se așezară la masă, fiecare cu câte o 
ceașcă de cafea în faţă. 

Agne Nilsson se foi pe scaun, semn că nu știa de unde să 
înceapă. 

— A luat fiinţă acum doi ani. Cu Jakob eram prieten de mult. 
Am crescut în același cartier. 

Zâmbi trist și continuă. Proiectul fusese ideea lui Jakob Ahlbin, 
ca multe altele. După una dintre conferințele lui, fusese abordat 
de un tânăr din public. Era îmbrăcat ca mai toţi tinerii, dar părul 
- sau, mai degrabă, absenţa lui - și mai multe tatuaje arătau 
care era orientarea lui ideologică. 

— „Să nu credeţi că-i chiar așa de simplu”, i-a spus el lui 
Jakob. „Îi daţi întruna despre cum o duc imigranții și cum ar 
trebui să-i tratăm, dar nu știți că cei mai mulţi dintre noi n-au 
altă alternativă. Pe bune!” 

Fusese începutul unei discuţii lungi. Tânărul era speriat și 
nefericit. Nimerise în mai multe cercuri de extremă dreaptă încă 
de la vârsta de 14 ani, prin fratele lui mai mare. Acum avea 19 
ani și peste puţin timp termina școala. Fratele lui părăsise 
mișcarea cu câţiva ani în urmă, se mutase din oraș și își găsise o 
slujbă. El rămăsese în Stockholm, își dădea seama că învățase 
degeaba și că nu știa încotro s-o apuce, prins într-un anturaj cu 
care simţea că nu mai are nimic în comun. Și tocmai întâlnise o 
fată pe nume Nadima, din Siria. 

— „Familia ei, nu camarazii mei, ar trebui să-și facă probleme 
că suntem împreună”, i-a zis el lui Jakob. „Dar tatăl n-are nimic 
împotrivă ca fiica lui să iasă cu un suedez. Dacă ar afla, 
camarazii mei ne-ar ucide pe amândoi.” 

Tânărul ajunsese la capătul răbdării. Jakob își dăduse seama 
de asta, motiv pentru care se hotărâse să-l ajute. 

— „Ai răbdare câteva zile”, i-a spus el. „Am să-mi întreb 
cunoștințele ce ar trebui să faci în situaţia ta.” 

Dar câteva zile se dovediseră prea mult. Banda aflase că unul 
dintre membrii ei avea de gând să o părăsească și să se mute 
cu o imigrantă și, într-o zi, când cei doi se întorceau de la 
plimbare, le ieșise în cale. 

Ochii lui Agne Nilsson se umplură de lacrimi. 

— Asta l-a dat peste cap pe Jakob, zise el răgușit. Și faptul că 
nu-și dăduse seama de pericolul iminent în care se aflau cei doi. 

— Ce s-a întâmplat? întrebă Joar, făcând-o pe Fredrika să-i 
arunce o privire încruntată. 

Fredrika nu voia să audă niciun fel de detalii, temându-se să 
nu i se facă rău. 

— Pe fată au violat-o, toţi, unul după altul, iar pe băiat l-au 
forțat să se uite. Apoi l-au snopit în bătaie. Acum e într-un 
cărucior cu rotile, nu mai judecă bine. 

Fredrika simţi că îi dau lacrimile. 

— Și fata? întrebă ea, încercând să se stăpânească. 

Agne Nilsson zâmbi pentru prima oară de când era acolo. 
Ușor, dar sincer. 


108 


— Face parte din reţeaua noastră. Fără să se ascundă. 
Muncește de dimineaţă și până seara. E singura persoană căreia 
consiliul local i-a dat o slujbă cu normă întreagă. Asta cred că o 
s-o ajute să-și facă o carieră serioasă. 

Cuvintele lui veniră ca o ușurare pentru Joar și Fredrika. 

— Concret, cu ce se ocupa Jakob? întrebă Joar. Aţi pomenit de 
niște bani veniţi de la consiliu. 

Agne Nilsson înclină din cap, înțelegând ce vrea să spună Joar. 

— Cum vă spuneam, Nadima este singurul angajat cu normă 
întreagă. Plătită de consiliu. În rest, consiliul preferă să lucreze 
cu grupurile mai stabile. Noi, ceilalţi, am găsit alte modalităţi de 
implicare, cu sprijin de la angajatorii noștri. De fapt, Jakob a fost 
singurul care nu beneficia de așa ceva; el făcea aproape în 
întregime muncă de voluntariat. Nu mă întrebaţi de ce, așa voia 
el. În primul rând, era purtătorul nostru de cuvânt, atent la tot 
ce se întâmpla în jur, mereu cu ochii în patru, cum s-ar spune. 
Aţi asistat la vreo conferință de-ale lui? 

Fredrika și Joar clătinară din cap. 

Agne Nilsson clipi de câteva ori. 

— Era nemaipomenit, continuă el zâmbind larg. Te făcea să 
vezi totul dintr-o altă perspectivă. Obiceiul lui era să prezinte 
altfel lucrurile despre care publicul auzise de sute de ori. Și cu 
câtă energie! Avea darul ăsta de a-ţi atinge coarda sensibilă. 

Își trecu degetele peste nasturii de la cămașă. 

— Politician ar fi trebuit să se facă, adăugă el. Reușea să-i 
influenţeze și pe ei. 

Mi-ar fi plăcut de Jakob, se gândi Fredrika. 

— Cum stătea cu sănătatea? întrebă ea. Activitatea lui o 
afecta în mod vizibil? 

— Nu... Nu știu cum să spun, răspunse Agne făcând o 
grimasă. Sigur, erau momente când se simţea rău și nu ne 
ascundea asta. Din câte am înțeles eu, a suferit mai mult când 
era mai tânăr. 

— Dar n-aţi vorbit niciodată pe îndelete despre asta? întrebă 
Joar, surprins. Chiar dacă vă cunoșteaţi de-atâta vreme? 

— Nu, recunoscu Agne Nilsson. N-am vorbit. Jakob spunea că 
nu se simţea deloc mai bine dacă vorbea despre starea lui de 
sănătate și, într-un fel, îi dădeam dreptate. De aceea se referea 
la ea doar la modul general. 

Işi drese glasul. 

— Când ne întâlneam, vorbeam mai mult despre munca 
noastră. Așa ni se părea corect. 

— Știaţi ceva despre amenințările pe care le-a primit Jakob? 

— Sigur. Câţiva dintre noi au primit și ei ameninţări, cam în 
același timp. 

Fredrika încetă să mai ia notițe. 

— Poftim? făcu ea. 

Agne Nilsson înclină din cap. 

— Da. E adevărat. Și nu numai recent. S-a întâmplat și 
înainte. 

— De la același expeditor? întrebă Joar. 

— Nu, dar, în general, cu același scop. Când se credea că ne 
băgăm unde nu ne fierbe oala. 

Joar scoase copiile după e-mail-urile trimise lui Jakob. 

— Le recunoașteţi pe acestea? 

— Bineînţeles. Am primit și eu câteva aproape la fel, cum v- 
am mai spus. Dar acolo nu scria „popa dracului”, ci „socialist 
împuţit”. 

Zâmbi trist. 

— Și nu v-a fost teamă? interveni Fredrika. 

— Nu, de ce să-mi fie? răspunse Agne Nilsson de parcă nu ar 
fi fost o întrebare la care se aștepta. Ameninţările n-au fost puse 
în practică. Și nu erau ceva ieșit din comun. Intotdeauna am 
știut că activităţile noastre o să-i irite pe alţii. 

— Dar cei care au scris e-mairurile astea par mai mult decât 
iritaţi, remarcă Joar ridicând mâna cu teancul de hârtii. 

— Da, dar numai în contextul ultimului caz la care am lucrat. 
Un tânăr care voia să părăsească organizaţia Fiii Poporului. 
Ştiam că o să fie foarte greu. Și, dacă e-mairurile n-ar fi încetat 
să sosească, am fi reclamat la poliţie. Chiar dacă în grupul 
nostru sunt și polițiști cu care putem discuta lucrurile astea, 
intenţia noastră era să facem o reclamaţie oficială, dar n-am 
mai apucat. 

Fredrika își înăbuși un oftat, sperând ca data viitoare să fie 
mai prompti. 

— Cum adică e-maiLurile au încetat să sosească? întrebă Joar, 
încruntându-se. Jakob le-a primit practic până în ziua morții. 

Agne ridică mâinile. 

— Asta nu-mi pot explica. Am vorbit cu Jakob săptămâna 
trecută și, la momentul acela, niciunul dintre noi nu mai primise 

nimic. N-am primit nici după aceea, motiv pentru care nu i-am 
mai pomenit despre asta. Și nici el. 

Agne Nilsson privi stingher. 

— Deși trebuie să recunosc că în ultimele zece zile nu prea 
am schimbat multe cuvinte. El trebuia să susțină mai multe 
conferinţe, iar eu eram ocupat cu altele. 

— Îmi puteţi da câpii după e-mairurile pe care le-aţi primit? 
întrebă Joar. 

— Desigur. 

— İl cunoaștetți pe un anume Tony Svensson? întrebă Joar. 

Agne Nilsson se înnegură la faţă. 

— Desigur. Ca orice asistent social sau poliţist din cartierul în 
care locuiește. 

— Știaţi că el a trimis e-mail-urile membrilor grupului 
dumneavoastră? Lui Jakob, mai precis? 

Agne Nilsson clătină din cap și spuse: 

— Ştiam că face parte din organizaţie, dar nu știam că el a 
trimis amenințările. Erau semnate doar FP. 

Joar stătea pe gânduri. 

— Deci ce s-a întâmplat? întrebă el după un timp. Cu băiatul 
care încerca să părăsească Fiii Poporului? 

— Situaţia a fost mai complicată decât părea, răspunse Agne. 
Apropo, îl cheamă Ronny Berg. Eu n-am urmărit cazul până la 
capăt; în ultima parte, Jakob s-a ocupat de el. Dar n-a mai avut 
timp să ne spună cum s-a terminat. Eu însă am simţit că băiatul 
voia să părăsească organizația din alte motive. 

Fredrika se aplecă înainte, curioasă, dar își dădu seama că nu 
poate, cu burta ei mare, și imediat se îndreptă de spate. 

— Puteţi fi mai explicit? 

— Mi s-a părut că nu din motive ideologice vrea să 
părăsească organizaţia, ci fiindcă se certase cu unul dintre 
membri. Dar, cum vă spuneam, era doar o bănuială. Altcineva 
din grupul nostru poate că știe mai bine; aș putea întreba. 

Joar aprobă din cap. 

— Chiar vă rugăm, zise el. 

În timp ce Joar își aduna hârtiile, Fredrika sugeră pe un ton 
firesc: 

— N-ar fi rău să beneficiaţi de protecţia noastră. Până punem 
lucrurile cap la cap. Dacă se potrivesc. 

Agne Nilsson nu răspunse imediat. 


111 


— Cu alte cuvinte, credeţi că n-ar fi vorba de sinucidere? zise 
el într-un târziu. 

— Da, răspunse Joar. Dar nu punem mâna în foc. 

— Foarte bine, spuse Agne Nilsson privindu-i drept în ochi. 
Fiindcă nici măcar unul dintre noi nu crede că Jakob ar fi putut 
face așa ceva: să-și împuște soţia și apoi să-și ia și el zilele. 

Joar lăsă capul pe o parte. 

— Uneori, oamenii nu sunt deloc ce par a fi, zise el blajin. 

o... 

Puțin după ora unu, vestea explodă pe site-ul unuia dintre 
ziarele de seară: „Moartea violentă a vicarului și a soţiei lui: 
poliţia bănuiește implicarea unor extremiști de dreapta”. 

— Ei, drăcia dracului! răcni Alex Recht, bătând cu pumnul în 
masă. Cum de-a răsuflat? 

De fapt, nici nu era nevoie să întrebe - informaţiile răsuflau 
mereu în faza preliminară a anchetei. Alex însă știa că, de data 
aceasta, își dăduse toată silința ca așa ceva să nu se întâmple. 
lar adevărul era că foarte puţine persoane știau despre această 
ipoteză. 

— Presa ne asaltează cu telefoanele, anunţă Ellen vârând 
capul pe ușă. Ce le spunem? 

— Nimic, urlă Alex. Deocamdată, nimic. Am reușit s-o găsim 
pe Johanna Ahlbin? 

Ellen clătină din cap. 

— Nu. 

— Și de ce, mă rog? gemu Alex. Unde dracu' s-a ascuns și 
nefericita aia? 

Nici nu îndrăznea să se uite pe ecranul computerului, de unde 
îi întorceau privirea mai multe fotografii ale lui Jakob Ahlbin. 
Gata, se aflase, nu mai aveau cum s-o anunţe ei pe fiica mai 
mică. Singurele lucruri omise de jurnaliști erau numele și 
fotografiile celor două fete. 

Dar cel puţin am încercat, își spuse Alex obosit. 

Ellen făcuse imposibilul să dea de Johanna. Aflase de la șeful 
fetei și colegii ei numele și numerele de telefon ale unor prieteni 
care poate știau unde plecase, dar niciunul nu avea habar dacă 
a păţit ceva sau cât de mult a auzit despre ce se întâmplase. 

— E îngrozitor, șopti Alex. Să afli vestea din gura presei. 

— Dar nu putem spune că n-am încercat, zise Ellen privind 
nefericită. 

— Da, cam așa e, spuse Alex întorcându-se cu spatele la 
computer. 

— Apropo, iată ce-a trimis unul din tehnicieni, zise Ellen și 
lăsă pe birou un dosar din plastic. Texte ale unor conferinţe 
ținute de Jakob, descărcate din computerul lui. 

— Ceva util? 

— Nu, nu cred. Dar numele de pe blocnotes ar putea fi 
interesant. Zic și eu. 

— Blocnotes? mormăi Alex, răsfoind foile de hârtie de pe 
birou. 

ÎI găsi chiar la sfârșit. Un carnet modest, cu un singur cuvânt 
trecut în el, „Muhammad”, și un număr de telefon. 

— Asta unde a fost găsit? 

— Într-un sertar încuiat din biroul lui. Sub un suport de stilou. 

Ascuns, conchise Alex. 

Poate că Muhammad era un imigrant ilegal pe care Jakob îl 
cunoștea personal sau un tip care îl căutase ca să discute ceva 
important. 

— Am găsit numărul de telefon în banca de date? 

— Adineauri, răspunse ea, mulţumită de sine. A apărut și ceva 
legat de un pașaport care a fost dat dispărut. Alături de numele 
și adresa păgubașului. 

Ellen îi întinse altă foaie de hârtie. Alex îi zâmbi cu toată gura. 

— Nu are cazier, adăugă Ellen și ieși când auzi că îi sună 
telefonul. 

Alex se întrebă ce să facă în continuare. Se uită la numele și 
numărul de pe foaia de hârtie, apoi la dosarul din plastic cu 
conferințele lui Jakob. Apoi se uită la raportul despre pașaportul 
pierdut, printat de Ellen. Toate pașapoartele astea care 
„dispăreau pur și simplu”! Fără ele, fluxul de imigranţi ilegali ar 
trăi clipe grele, Alex știa asta prea bine. 

Am transformat Europa într-o fortăreață la fel de 
inexpugnabilă ca Fort Knox, se gândi el sumbru. Cu preţul 
pierderii controlului celor care intră și ies din ţara noastră. O 
mare rușine pentru toţi cei care au înlesnit așa ceva. 

Privi lung pe fereastră. Cerul albastru, senin, soarele 
strălucitor și doar câteva ore până începea weekendul. Clipi de 
câteva ori. Nu suporta gândul de a sta un weekend întreg acasă 
alături de Lena, care se purta ca un străin. Devenise atât de 
inaccesibilă. Din motive pe care îi venea greu să le exprime în 

cuvinte, simțea că nu poate discuta cu ea despre ce se 
întâmplase sau despre cât de mult îl afecta întreaga situaţie. 

Oare de ce? se întrebă el. Întotdeauna am discutat despre 
orice. 

Poate că n-ar fi rău să încerce. Poate. Dar, oricum, în weekend 
tot va lucra câteva ore la cele două cazuri. 

e 

La început i se păru că săptămâna se va încheia la fel de rău 
pe cât începuse. Peder Rydh primise sarcina de a verifica toate 
listele cu apeluri pe care poliţia le primise de la Telia! și de la 
operatorul de telefonie mobilă la care fusese abonat Jakob 
Ahlbin, în timp ce Joar și Fredrika trebuia să coboare ca să 
discute cu Agne Nilsson. Când simţise că îi vine să se urce pe 
pereţi de nervi, aflase că, după-amiază, va fi unul dintre cei care 
îl vor lua interoga pe Tony Svensson și se calmase. Era chiar 
vesel în timp ce verifica listele. 

De fiecare dată când avea de-a face cu materiale provenite 
din ascultarea sau supravegherea telefoanelor, era uimit de câte 
telefoane dădeau oamenii în fiecare zi. Adesea găsea și un fel 
de șablon, de genul soț și soţie care se sună de două ori pe zi 
sau deloc. Dar rămâneau de analizat multe alte numere și 
apeluri. Apeluri care păreau extrem de interesante prin ora la 
care erau făcute, dar care, la o examinare mai atentă, se 
dovedeau a fi, de exemplu, la pizzeria din apropiere. 

În cazul telefonului lui Jakob Ahlbin și al apelurilor pe care le- 
ar fi putut primi de la Tony Svensson, cercetarea nu dură prea 
mult. Peder zâmbi larg și scoase un chiot de bucurie când găsi 
ce căuta. 

Tony Svensson îl sunase pe Jakob Ahlbin de trei ori și de 
fiecare dată foarte scurt, ceea ce îl făcu pe Peder să presupună 
că îi răspunsese robotul. Sigur, nu vor ști niciodată cum a fost cu 
adevărat, dar simplul fapt că Svensson îl sunase pe Ahlbin era 
concludent. 

leși în grabă și se îndreptă spre biroul lui Alex. Se opri în prag, 
nehotărât; șeful lui arăta mai morocănos ca de obicei. Peder tuși 
discret. 

— Da? spuse Alex cu asprime, dar se îmblânzi când văzu cine 
îl caută. A, intră! 


1 TeliaSonera AB este cea mai importantă companie de telefonie din Suedia și 
Finlanda. (n. tr.). 

Prinzând curaj, Peder intră și îi arătă lui Alex listele cu apeluri 
telefonice. 

— Foarte bine, foarte bine. Fă repede o cerere către procuror; 
vreau ca individul ăsta să fie adus aici imediat, pentru proferare 
de ameninţări. Mai ales că presa a prins de veste. 

Peder simţi cum se înviorează. Vasăzică nu era lăsat de 
izbeliște. Dar odată cu înviorarea veni și stresul. Cine informase 
presa despre ipoteza implicării extremei drepte? 

Dădu să plece, dar Alex îl opri din drum: 

— Mai stai puţin. 

Fusese prea frumos ca să fie adevărat. Știa ce vrea să-i spună 
Alex chiar înainte de a lua loc. Dar felul în care șeful alese să-i 
spună îl surprinse total. 

— Aici, cât timp eu sunt cel care ia hotărările, un corn e doar 
un corn. Nimic altceva, zise Alex accentuând fiecare silabă. 

Cred că am să mor, se gândi Peder. Cred că am să mor de 
rușine. Nu că n-aș merita. 

Nici nu îndrăzni să se uite la Alex, care continuă pe același ton 
ferm. 

— lar când un subaltern - din motive personale sau de altă 
natură - este într-o stare în care nu știe diferența dintre un 
produs de patiserie și altceva, vreau ca persoana respectivă să- 
și vină în fire și să se comporte ca un om responsabil. 

Alex se opri și îl fixă cu privirea. 

— S-a înțeles? 

— S-a înţeles, șopti Peder. 

Și se întrebă cum naiba să mai rămână în poliţie. 

e 

Se întâlniră în camera de zi a insului mai în vârstă. Se 
întâlneau pentru a treia oară într-un timp foarte scurt și nici 
unuia nu-i convenea compania celuilalt. Dar, ținând cont de 
ultimele evenimente, nu aveau cum să evite aşa ceva. 

— Ştiam că o să provoace un mare interes, spuse insul mai 
tânăr. N-a fost deloc o surpriză, pentru niciunul dintre noi, ca 
sinuciderea unui vicar să ajungă pe prima pagină a ziarelor. 

Nu avea niciun rost să-l contrazică. Pregătirea unei operațiuni 
de genul acesta era una, ducerea ei la îndeplinire era cu totul 
altceva. Autocontrolul, păstrarea calmului erau de o importanţă 
vitală. 

— Trebuie, totuși, să avem în vedere o serie de întâmplări 
nefericite, spuse hotărât insul mai în vârstă. În primul rând, felul 
în care presa prezintă lucrurile. Mă așteptam să văd articole cu 
numele și fotografiile celor doi soți abia mâine dimineaţă. 

— La fel ca noi toţi. 

— Asta-i poliţie? Orice anchetă e ca o sită, se scurge totul din 
ea. 

Urmă o pauză. 

— Asta ne cam dă programul peste cap, oftă insul mai în 
vârstă. Mai ales în privinţa prietenei noastre din străinătate. 
Când se întoarce? 

— Ne-am gândit că luni ar fi cel mai bine. 

— Pare credibil? Dacă presa a aflat deja? 

— Cred că putem găsi o explicaţie plauzibilă, zise insul mai 
tânăr pe un ton firesc. 

Încercă un zâmbet care îl schimonosi și mai mult. Un șir de 
operaţii menite să-l scape de cicatrice reușiseră doar pe 
jumătate. Drept care se hotărâse să rămână așa. Zâmbetul 
strâmb devenise semnul lui caracteristic. 

Insul mai în vârstă se ridică și se apropie de fereastră. 

— Mă îngrijorează retragerea lui înainte ca toate astea să se 
întâmple, spuse el. Mă îngrijorează mult. Faptul că individul ăsta 
știe prea multe. Dar sper să ai dreptate când spui că a rămas 
prieten cu noi. Altfel, situația noastră n-ar fi deloc roz. 

— Știi că nu și-a primit partea, motiv pentru care nu-și 
permite să facă un pas greșit. Unde mai pui că, atunci când s-a 
retras, era și el în mare rahat. Nu cred că poate să ne vândă și 
să nu se ducă la fund odată cu noi. 

Argumentul păru să-l liniștească pe insul mai în vârstă, care 
trecu repede la punctul următor. 

— înțeleg că am avut o problemă cu ultima noastră 
margaretă, zise el așezându-se în fotoliul de lângă biblioteca 
plină de dicţionare și enciclopedii. 

Tânărul se cătrăni la faţă. Pentru prima oară de când sosise 
aici, păru vizibil îngrijorat, iar cuvintele lui îi confirmară starea: 

— E mai mult decât o problemă. Din păcate, n-am putut 
culege floarea înainte ca tipul să răspândească vestea cea bună, 
ca să spun așa, unora dintre amicii lui. Sau cel puţin unuia. Care 
apoi a luat legătura cu vicarul. 

Insul mai în vârstă se încruntă. 

— Știm exact care sunt daunele? întrebă el. 

— Aproape exact. Cum spuneam, n-a reușit să anunţe prea 
multe persoane. Din păcate, nu știm cum îl cheamă pe amicul 
lui. Dar facem cercetări. 

Cei doi rămaseră tăcuţi. Ca și cum sunetele fuseseră 
absorbite de rafturile bibliotecii care aproape că acopereau 
pereţii, din tavan și până în covoarele scumpe de pe podea. In 
cele din urmă, insul mai în vârstă întrebă: 

— Și următoarea margaretă? 

Pe faţa insului mai tânăr apăru din nou zâmbetul schimonosit. 

— Plătește duminică. 

— Foarte bine. Foarte bine... O să supraviețuiască? 

Din nou tăcere. 

— Probabil că nu. Se pare că l-a luat gura pe dinainte și pe 
el... a încălcat regulile. 

Insul mai în vârstă păli la faţă. 

— Nu așa am prevăzut noi. Și nu ne mai putem permite astfel 
de eșecuri. Poate că, pe moment, ar trebui să suspendăm 
operaţiunea... 

Insul mai tânăr nu părea să vadă iminenţa dezastrului. 

— Eu zic să așteptăm. Să vedem ce face azi amicul nostru 
aflat de partea cealaltă a legii. 

Insul mai în vârstă își ţuguie buzele. 

— Asta n-ar trebui să fie o problemă. Ştie ce s-ar întâmpla 
dacă ar face greșeala să ne trădeze. 

Simţi un junghi în stomac rostind aceste cuvinte, ca și cum ele 
l-ar fi făcut să se teamă de el însuși. 


STOCKHOLM 


Tony Svensson era omul tabieturilor. Lumea lui era alcătuită, 
de fapt, din trei locuri: sediul mișcării, atelierul de reparaţii auto 
și casa lui. Poliţiștii aleseră atelierul. 

Întâlnirea se desfășură fără prea multă bătaie de cap. 
Svensson scuipă și înjură la vederea mașinilor de poliţie care 
frânară brusc în fața atelierului, dar, când văzu că situaţia e 
albastră, nu opuse niciun fel de rezistenţă. Poliţiștii sosiți ca să-l 
ridice declarară că individul chiar zâmbise în momentul în care i 

se puneau cătușele. Ca și cum metalul rece i-ar fi redeșteptat 
amintiri aproape uitate. 

Procurorul fusese de acord că existau probe suficiente pentru 
ca Tony Svensson să poată fi acuzat de proferare de amenințări. 
E-mail-urile și apelurile telefonice o dovedeau din plin. Mai 
rămânea de văzut dacă îl puteau urmări penal; totul depindea 
de cât de cooperant era Agne Nilsson. Spre deosebire de Jakob 
Ahlbin, Nilsson era în viaţă și deci capabil să depună mărturie cu 
privire la ameninţări. Nu foarte multă lume îndrăznea să depună 
mărturie împotriva unor grupări precum cea condusă de Tony 
Svensson. 

Peder și Joar urmau să se ocupe de interogatoriu. Energia pe 
care orice interogatoriu i-o insufla lui Peder nu reușea să se 
materializeze când trebuia să colaboreze cu Joar. li aruncă o 
privire colegului în timp ce coborau cu liftul. Cămașă roz. Cum 
să porţi așa ceva când ești poliţist? Încă un semn de rău augur. 

Tipul ăsta e cam ciudat, se gândi Peder. Și-am să aflu motivul 
chiar dac-ar fi să-l scot cu cleștele de la el. 

Tony Svensson îi aștepta în sala de interogatorii unde fusese 
adus după ce i se făcuseră formele de arestare. 

— Ştii de ce ești bănuit? întrebă Joar. 

Tony Svensson zâmbi și înclină din cap. Era clar că mai 
trecuse prin așa ceva și că privea totul flegmatic. Ca și cum ar fi 
acceptat ideea că uneori lucrurile nu-ți ies cum vrei și atunci 
trebuie să suporţi consecințele. 

Dacă n-ar fi fost atât de netînagrijit, ai fi zis că e un bărbat 
arătos. Dar capul ras, braţele tatuate și negrul de sub unghii îl 
făceau să arate exact ce era: un gangster. Avea ochii negri, ca 
două gloanţe trase spre Peder și Joar. 

Îi merge mintea, intui Joar. De asta e atât de calm. Și fiindcă 
și-a chemat deja avocatul. 

— Ar fi bine dacă ai răspunde cu cuvinte, ca să rămână 
înregistrate, spuse Joar pe un ton prietenos. 

Poate prea prietenos. 

Peder se încruntă. Joar juca un rol periculos. Părea prea 
degajat ca să fie real. Nu ar fi fost de mirare ca, dintr-o clipă 
într-alta, să i se întunece mintea, să sară peste masă și să-i facă 
felul celui care stătea în fața lor. 

Psihopat, acesta fu cuvântul care îi veni în minte. 

— Jakob Ahlbin, spuse el cu o voce fermă. Îți spune ceva 
numele ăsta? 

Tony Svensson șovăi. Avocatul lui încercă să-i prindă privirea, 
dar Svensson îl evită. 

— Se prea poate să-l fi auzit cândva, răspunse el. 

— În ce context? întrebă Joar. 

Tony Svensson se lumină din nou. 

— S-a amestecat în treburile mele și ale prietenilor mei; așa 
ne-am cunoscut. 

— In ce fel s-a amestecat? întrebă Peder. 

Insul ras în cap scăpă un oftat. 

— A încercat să ne despartă, să ne asmuţă. 

— Cum? 

— Și-a vârât nasul într-un conflict care nu avea nicio legătură 
cu el. 

— Ce conflict? 

— Nu vreau să intru în detalii. 

— Cumva un conflict legat de cineva care nu a mai vrut să 
rămână în gruparea voastră? spuse Joar, lăsându-se pe spătarul 
scaunului cu mâinile încrucișate. 

Exact cum stătea Tony Svensson. 

— Poate că da, replică Tony. 

— Și ce-ai făcut? întrebă Peder. 

— Când? 

— Când Jakob Ahlbin s-a arătat interesat de niște lucruri care 
nu-l priveau. 

— A, atunci... 

Tony își schimbă poziţia și avocatul își răsfoi discret hârtiile. 
Era clar că se gândea la întâlnirea cu următorul lui client. 

— Am încercat să-l conving să-și vadă de treburile lui și să nu 
se mai amestece în treburile altora. 

— Și cum ai încercat? 

— L-am sunat și i-am spus să se ducă la dracu’. l-am trimis și 
câteva e-mail-uri. 

Joar și Peder începură numaidecât să se uite prin copiile din 
fața lor. 

— Ai scris și altceva în e-mail-uri? întrebă Peder. 

— Le aveți în față, ce mama dracului, șuieră Tony Svensson 
pierzându-și răbdarea. De ce nu le citiți cu voce tare? 

Joar își drese vocea și citi: Situaţia e cam albastră, Ahlbin. 
Lasă-te păgubaș cât încă mai poți. 

— Tu ai scris asta? 

— Da. Dar nu văd unde-i amenințarea. 

— O clipă, spuse Peder. Mai sunt câteva. 

Citi și el cu voce tare: Păcat că te tii de capul nostru, vicar 
nenorocit. Păcat că nu vezi că cel care o să aibă de tras ești 
chiar tu. 

Tony Svensson izbucni în râs. 

— Asta e ameninţare? 

— Eu așa cred, răspunse Joar. De obicei, expresia „a avea de 
tras” nu se folosește în sens pozitiv. 

— Dar în contextul ăsta e mai greu să-ţi dai seama, nu? zise 
Tony făcând cu ochiul. 

Gestul lui îl înfurie pe Joar, iar Peder simţi cum crește 
tensiunea din încăpere. 

— Bine, spuse el sperând să preia frâiele interogatoriului. Să 
încercăm un e-mail mai colorat: Ar trebui să ne asculti, vicare. 
Dacă nu încetezi imediat, te așteaptă chinurile lui lov. 

Tony Svensson nu spuse nimic, dar se întunecă la față. Apoi 
se aplecă peste masă și ridică un deget. 

— Să fiu al naibii dacă am scris eu asta, șuieră el, accentuând 
fiecare silabă. 

Peder ridică o sprânceană. 

— Zău? întrebă el, prefăcându-se surprins. Cu alte cuvinte, 
brusc altcineva s-a apucat să-i trimită e-mail-uri lui Jakob Ahlbin 
de la computerul tău și să le semneze FP? 

— Vreţi să spuneţi că e-mailul asta a fost trimis de pe 
computerul meu? strigă Tony Svensson. 

— Da, răspunse Peder, privindu-și hârtiile. 

Ca să descopere că greșise. E-mail-ul pe care tocmai îl citise 
era printre cele care nu fuseseră trimise de pe computerul 
suspectului. 

Tony Svensson îl văzu cum se schimbă la faţă și se relaxă, 
lăsându-se din nou pe spătarul scaunului. 

— V-am spus eu. 

— Adică susţii că altcineva i-a trimis e-mail-uri lui Jakob pe 
același subiect? Nu tu? 

— Exact, răspunse Tony Svensson răstit. Eu i-am trimis e- 
mail-uri vicarului numai de pe computerul de acasă. 

— Adică de pe cel pe care tocmai l-am adus aici? îl corectă 
Joar sarcastic. Ți-am percheziţionat casa și am luat câteva 
obiecte ca să le examinăm mai de aproape. 

Ochii negri ai lui Tony Svensson se înnegriră și mai mult. 
Peder îl văzu cum înghite în sec de câteva ori, dar fără să spună 
ceva. 

E deștept, se gândi Peder. Ştie când să se oprească. 

— OK, mai doriţi ceva? întrebă Tony, iritat. Mă grăbesc. 

— Noi nu ne grăbim, îl asigură Joar. Ce i-ai spus lui Jakob 
Ahlbin la telefon? 

Tony scoase un oftat sonor, exagerat. 

— Am lăsat în total trei mesaje pe robotul bătrânului. Aproape 
identice cu e-mai/-urile. Pe care le-am trimis de pe computerul 
meu, nu de pe al altcuiva. 

— Ai avut și altfel de contacte cu Jakob Ahlbin? întrebă Joar. 

— Nu. 

— N-ai fost niciodată la apartamentul lui? 

— Nu. 

— Atunci cum se face că amprentele tale au fost găsite pe 
ușa de la intrare? întrebă Joar. 

Peder înțepeni. Ei, drăcie! Nu citise nicăieri așa ceva. 

Tony Svensson păru că fusese și el prins cu garda 
descoperită. 

— Am fost până acolo și am sunat la ușă. Am bătut în ușă. Dar 
n-a deschis nimeni, așa că m-am cărat. 

— Când s-a întâmplat asta? 

— Hm, făcu Tony Svensson, părând că se gândește. Cred că 
acum o săptămână. Sâmbătă, cel mai probabil. 

— De ce? întrebă Joar. Dacă n-ai mai simţit nevoia să trimiţi e- 
mail-uri, te-ai hotărât să... 

— M-am temut că n-am judecat bine, răspunse Tony Svensson 
furios. Am trimis e-mairurile ca să-l potolesc pe boșorogul ăla, 
să-l conving să nu-și mai bage nasul în treburile noastre. Pe 
urmă, conflictul din grupul nostru a părut că se rezolvă de la 
sine. Cel puţin, așa am considerat noi. Tipul cu care ne-am 
certat... Mă rog, am lămurit lucrurile între noi. Pe urmă, iar ne- 
am certat și de data asta am fost sigur că vicarul și-a băgat din 
nou coada. De aia m-am dus la el acasă. Singura dată. 

Joar înclină încet din cap. 

— Singura dată? repetă el. 

— Jur. lar dacă-mi spuneţi că mi-aţi găsit amprentele în 
apartament, minţiţi cu nerușinare. Fiindcă n-am călcat în viaţa 
mea pe acolo. 

Joar rămase tăcut, în timp ce Peder fierbea de furie. Cum de 
îndrăznea Joar să participe la un interogatoriu fără să-i spună 
colegului tot ce știe? 

Joar privea amuzat. 

— Ne poţi da toate numele celor care îţi pot confirma spusele? 
întrebă el. 

— Da, sigur, răspunse Tony Svensson pe un ton exagerat de 
pozitiv. Puteţi începe cu Ronny Berg. 

Berg. Numele pe care Agne Nilsson îl menţionase deja. 

— Asta dacă vrea să stea de vorbă cu dumneavoastră, 
continuă Tony. Și-o să aflaţi ce voia vicarul în schimb. 

Ultimele cuvinte ricoșară din pereţii încăperii. În schimb? 

LA 

În clipa în care Peder și Joar coborau ca să-l interogheze pe 
Tony Svensson, Alex bătu la ușa Fredrikâi Bergman ca să o 
întrebe dacă vrea să vină cu el. 

— Unde mergem? întrebă ea după ce își luă lucrurile. 

Alex îi spuse despre numele și numărul de telefon pe care 
poliţia le găsise într-un sertar încuiat din biroul lui Jakob Ahlbin. 

— Aș zice că mi-am încercat norocul, continuă el. L-am sunat 
pe tip, i-am spus ce s-a întâmplat și l-am întrebat dacă l-a 
cunoscut pe Jakob Ahlbin. La început a refuzat să răspundă, a 
zis că nu vrea să comunice în niciun fel cu poliţia. Apoi a spus că 
Ahlbin l-a sunat în legătură cu o problemă; așa a ajuns să-l 
cunoască. Dar n-a vrut să-mi spună care a fost problema. 

— N-a vrut să spună la telefon sau n-a vrut să spună în 
general? 

— N-a vrut să spună în general, dar m-am gândit că, dacă 
mergem acolo neanunţaţi, poate că îl convingem. 

Coborâră în garaj cu liftul. Fredrika observă cât de obosit 
arăta Alex. Obosit și îngrijorat. Altădată, și în alt loc, l-ar fi 
întrebat cum se simte și i-ar fi dat de înțeles că l-ar asculta cu 
plăcere dacă ar vrea să-și descarce sufletul. Acum însă simţea 
că nu mai are energia necesară. 

Traversară Kungsholmen în tăcere și o luară pe E4, spre 
Skärholmen. Alex deschise radioul. 

— Presa te-a agasat destul? întrebă Fredrika, știind care va fi 
răspunsul. 

— Ba bine că nu, replică Alex supărat. Presa asta blestemată 
pur și simplu nu acceptă că nu avem de făcut niciun comentariu. 
Trebuie neapărat să ieşim cu ceva, câteva fraze, ca să-i 
mulțumim pe jurnaliști, să aibă și ei ce spune la știrile de seară. 

Fredrika rămase tăcută, gânditoare. 

— Ăsta-i exact lucrul pe care nu-l înțeleg, zise ea într-un 
târziu. 

— Ce anume? 

— Ideea că Tony Svensson și amicii lui au putut să pătrundă 
într-un apartament din centrul orașului, la ora cinci după- 
amiaza, și să iasă de acolo fără să-i vadă cineva și fară să lase 
măcar o urmă. Și, mai presus de toate, să creeze impresia că e 
vorba de o sinucidere. 

Alex întoarse privirea spre ea. 

— Și eu m-am gândit la același lucru. Dar trebuie să recunosc 
că îmi vine din ce în ce mai greu să cred că a fost vorba deo 
sinucidere. 

— Și mie. 

e 

— Cum de-ai putut fi atât de iresponsabil? răbufni Peder de 
îndată ce reveniră la departament. 

Joar arăta impasibil. 

— Raportul despre amprente a sosit în ultima clipă, de asta n- 
am mai avut timp să-ţi spun, zise el ridicând ușor din umeri. Imi 
pare rău, se mai întâmplă. 

Peder îl privi neîncrezător. 

— Mai aveam puţin și mă făceam de râs, continuă el indignat. 
Noroc că m-am abținut. 

Rămase pe loc, așteptând replica lui Joar. Când o auzi, rămase 
la fel de surprins ca și la ieșirea lui Alex de mai devreme. 

— Noroc? repetă Joar atât de încruntat încât Peder simţi cum i 
se usucă gura. Noroc? 

Tensiunea din aer deveni palpabilă. Joar făcu un pas spre el. 

— Norocul pare a fi ultima speranţă pentru noi, cei care 
lucrăm cu tine. Numai Dumnezeu știe cum de-ai reușit să 
promovezi cu toată nesimţirea ta și lipsa de profesionalism. 

Peder își încleștă pumnii, se balansă pe călcâie și se întrebă 
dacă poate ieși din cameră fără să-și zvânte colegul în bătaie. 

— Ai grijă cum vorbești, spuse el aproape șoptit. Spre 
deosebire de tine, eu fac parte din departamentul ăsta; nu se 
știe cât o să-ţi mai suporte Alex ieșirile astea. 

Joar îl privi dispreţuitor. 

— Știm amândoi prea bine că ţi-ai răci gura de pomană. Alex 
e foarte mulţumit de cum îmi fac treaba. Spre deosebire de tine, 
unde e mai problematic. Mai ales când vine vorba de cornuri. 

Până să-și termine replica Joar, Peder era deja convins că, 
pentru prima oară în viaţă, va sări asupra altui bărbat la fel de 
furios ca și el. 

Te aranjez altă dată, nebunul dracului, se stăpâni el, se răsuci 
pe călcâie și părăsi încăperea. 

Ajuns în birou, se întrebă ce anume știe despre colegul lui. Nu 
prea multe, își dădu el seama. Joar lucrase la diverse cazuri 
pentru Agenţia pentru Protecţia Mediului și, în ultimul an, fusese 
angajat al Poliţiei din Södermalm. Ca și Peder, cu un an înainte. 
Se încruntă. Din când în când, se mai întâlnea la o bere cu băieţi 
cu care lucrase, dar, ciudat, niciunul nu pomenise de Joar. 

Gândurile i se învălmășeau în minte fără ca el să li se poată 
împotrivi. 

Pia Nordh încă lucra în Södermalm. 

Numele ei îi evocă atâtea momente petrecute împreună, încât 
simţi o durere aproape fizică. La început o aventură cu o colegă 
atrăgătoare, ca să evadeze din cotidianul care semăna din ce în 
ce mai mult cu un drum prin deșert, fără apă și fără miraje. Apoi 
un obicei. Apoi nimic. Până se plictisise din nou. In cursul acelui 
caz, atât de solicitant, al fetiţei dispărute vara trecută. 

Îi căută numărul cu degetele tremurânde. Îi telefonă cu 
respiraţia întretăiată. Și, în cele din urmă, îi auzi vocea: 

— Alo, Pia la telefon. 

Peder simţi cum îl cuprinde un val de căldură. Pia aparţinea 
altcuiva acum, unui bărbat serios. Cuvântul îi întoarse stomacul 
pe dos - „serios”. Ce însemna asta? 

— Salut, sunt eu, Peder. 

Vocea lui sună jalnic. Mai pierită decât ar fi vrut. Tăcere. 

— Salut, Peder, zise ea într-un târziu. 

— Ce mai faci? 

Peder tuși și încercă să prindă curaj. Undeva, în sinea lui, știa 
că se purtase urât cu ea, dar și că nu putea repara nimic făcând- 
o pe pudelul ei. 

— Bine, mulţumesc, răspunse ea, prudentă ca întotdeauna. 

— Păi, aș vrea să te întreb dacă m-ai putea ajuta într-o 
problemă, zise el coborând vocea, în caz că, prin absurd, Joar 
era îndeajuns de ţicnit ca să tragă cu urechea pe coridor. 

Simţea cum îi fierbe sângele în vine și că nu are cum să-și 
stăpânească tremurul. Cum naiba își bătuse joc de relaţia lor în 
halul ăsta? 

Dinspre coridor auzi râsetul lui Joar. Peder se dezmetici și din 
nou gândurile i se îndreptară spre colegul care îl făcuse să 
înghită un hap atât de amar. 

— Te ascult, spuse Pia aproape șoptit. 

— Joar Sahlin. ÎI cunoști? 

Tăcere. 

— E nou-venit. Din câte știu, a lucrat cu voi înainte. Am avut 
câteva probleme cu el, de asta aș vrea să știu care-i viaţa lui. Să 
văd dacă n-are vreo bubă-n cap. 

Auzi cum Pia trage adânc aer în piept. 

— Peder, pentru numele lui Dumnezeu! 

— Nu-ţi cer să pierzi prea mult timp cu asta, adăugă el iute. 

Pia râse sec și Peder parcă o văzu cum clatină din cap. 
Fluturându-și părul blond. 

— Nu-mi ceri să pierd prea mult timp? repetă ea ursuz. 
Frumos din partea ta. 

— N-am vrut să..., începu Peder, surprins de reacţia ei. 

— Las-o baltă, șuieră ea. 

Peder clipi de câteva ori, consternat, dar nu avu timp să 
continue, fiindcă Pia i-o luă înainte: 

— Crezi că nu știu ce ai de gând să faci? 

Brusc, Pia păru că mai are puţin și izbucnește în plâns. 

— Las-o baltă, Peder. Te rog eu. 

Apoi, cuvintele care îl făcură să rămână ca o stană de piatră: 

— Joar este primul tip cu care am avut o relaţie cu adevărat 
constructivă în ultimii ani. Acum suntem în căutarea unui 
apartament ca să ne mutăm împreună. E un om extrem de 
cumsecade, plin de calităţi. Și tu vrei să-l distrugi. 

Deci asta era. Furia explodă în el, dădu pe dinafară, scoțându- 
| din minţi. Lucra cu psihopatul ăla de mai multe săptămâni. Și 
tot timpul - tot timpul - Peder fusese în dezavantaj. Joar se 
dusese la șefa de la Resurse Umane ca să-l dea în gât cu 
cornurile. Joar se culca cu fosta lui iubită. 

— Trebuie să te împaci cu gândul și să mergi mai departe, 
oftă ea când văzu că Peder nu spune nimic. Spre binele tău. 

Peder se simţi copleșit de rușine. Pia nu l-ar crede niciodată 
dacă i-ar spune că habar nu avea că Joar e noul ei prieten. 

— Uită că am sunat, șuieră el și trânti receptorul în furcă. 

Apoi se așeză la birou și așteptă să-i treacă furia. 

e 

Muhammad Abdullah se refugiase în Suedia cu mai bine de 
douăzeci de ani în urmă. Din cauza regimului lui Saddam 
Hussein, le spuse el după ce Fredrika și Alex îl convinseseră să-i 
invite în apartamentul lui. Foarte spaţios acum pentru 
Muhammad și soția lui, după ce copiii se mutaseră de acolo. 

— Dar amândoi locuiesc în apropiere, zise el, fericit. 

Soţia lui îi servi cu cafea și fursecuri. Alex privi în jur. Cine va 
își dăduse toată silinţa să asorteze perdelele cu fețele de masă 
și tablourile. În aer plutea un miros dulceag pe care Alex nu-l 
putea recunoaște. 

Când văzu că omul se destinde puţin, Alex profită de ocazie: 

— Ne interesează doar ce-a vrut Jakob Ahlbin când a luat 
legătura cu dumneavoastră, spuse el pe un ton prietenos. 

Muhammad se albi la faţă. 

— Nu știu nimic, zise el clătinând din cap. Absolut nimic. 

— Nu vă cred. Dar vă asigur că nimeni din poliţie nu crede că 
sunteţi implicat în această tragedie, replică Alex cu blândeţe și 
sorbi din cafea. 

— Aţi vorbit de multe ori cu Jakob Ahlbin? întrebă Fredrika, 
jovială. 

— Nu. Doar o singură dată. El m-a sunat. Pe urmă ne-am 
întâlnit. O singură dată. 

Alex simţea că poate obţine o informaţie importantă. Mai mult 
de-atât, vedea că și pentru Muhammad informaţia era 
importantă. Dar omul era speriat, prea speriat. 

Apoi Muhammad hotărî că nu are de ales. Se lăsă ușor pe 
spătarul canapelei, privind iscoditor în jur. 

— A fost doar un zvon, spuse el cu o voce joasă. 

— Ce anume? întrebă Fredrika. 

— Că există o altă cale de a ajunge în Suedia. 

Soţia lui veni de la bucătărie cu o nouă porție de fursecuri. 
Muhammad continuă abia după ce femeia termină de servit. 

— Știţi cum e în ziua de azi. Te costă până la 15.000 de dolari 
ca să ajungi în Suedia. Mulţi din cei care vor să plece din ţară nu 
au atâţia bani. Când am venit eu aici, alta era situaţia. Europa 
era altfel, rutele nu erau aceleași. Am auzit de la fiul unui bun 
prieten al meu că vine în Suedia în alte condiţii. 

Alex se încruntă. 

— Ce fel de condiţii? 

— Altfel de condiţii. Mai puţini bani și mai ușor de obţinut un 
permis de ședere, răspunse Muhammad, care răsuflă adânc și 
se întinse după ceașca de cafea. Dar cu mai multe pretenţii. 

— Din partea cui? _ 

— A traficanţilor. Aștia au reguli stricte și, dacă nu le respecţi, 
gaia te mănâncă. Sau dacă spui cuiva. De asta nici n-am vrut să 
vă spun. Până când nu sosește fiul prietenului meu. 

— Incă n-a sosit? întrebă Fredrika precaută. 

Muhammad clătină din cap. 

— A dispărut într-o dimineaţă, mi-a spus tatăl lui. Dar n-a 
ajuns aici. Sau, dacă a ajuns, se ascunde pe undeva. 

— Dar n-ar fi trebuit să meargă la Agenţia de lmigraţie? 
întrebă Alex. 

— Poate că a mers, spuse Muhammad. Dar n-a dat niciun 
semn de viață. 

— Are familie acasă, în Irak? întrebă Alex. 

— O logodnică. Voiau să se căsătorească, dar n-au mai 
apucat. Băiatul a plecat în grabă. Și nu i-a spus nimic fetei. 

— Sunteţi sigur că a plecat din Irak? întrebă Fredrika. Poate i 
s-a întâmplat ceva acolo. 

— Poate, răspunse Muhammad evaziv. Dar nu cred. Nu mai e 
ca înainte, veștile circulă rapid dacă se întâmplă ceva. Am fi 
auzit dacă ar fi fost răpit sau mai știu eu ce. 

Alex se gândi câteva clipe și apoi întrebă: 

— De ce v-a sunat Jakob? Știa că aveţi această informaţie? 

Muhammad se întunecă la față. 

— Am câteva cunoștințe, răspunse el prudent și Alex își dădu 
seama că mersese la ţintă. Pe ele le suna Jakob Ahlbin. Așa am 
ajuns la chestia asta; eu i-am dat informația. 

— Jakob nu știa despre ce e vorba? 

— Nu, de la mine a aflat. După ce m-a sunat, ne-am înțeles să 
ne întâlnim undeva și acolo i-am spus ce și cum, răspunse 
Muhammad aproape mândru de el. 

— Și aceste cunoștințe, cine sunt ele? întrebă Alex pe un ton 
cât mai firesc. 

— Se ocupă de cei care vor să vină în Suedia, spuse 
Muhammad aproape șoptit, privindu-și mâinile. Eu nu sunt 
implicat în asta, știu doar cui să telefonez. 

Alex avea colegi în Divizia Naţională de Anchete Penale care 
ar fi fost în stare să-și vândă părinţii numai să afle numele 
acelea, dar hotărî să nu le spună nimic despre Muhammad. Să-l 
găsească și singuri. 

— Credeţi că asta are vreo legătură cu moartea lui Jakob 
Ahlbin? întrebă Muhammad curios. 

Raspunsul lui Alex fu scurt și la obiect: 

— Poate, încă nu știm. Ar fi bine să nu spuneţi nimănui că am 
fost aici. 

Muhammad îi asigură că nu va spune și le umplu din nou 
ceștile cu cafea. 

— Sper ca prietenul dumneavoastră să apară până la urmă, 
zise Fredrika din pragul ușii. 

Muhammad privi neliniștit. 

— Și eu sper. Măcar de dragul lui Farah. 

Fredrika se opri în loc. 

— De dragul cui? 

— De dragul lui Farah. Logodnica lui. Sunt sigur că fata e 
îngrijorată la culme, acasă, în Bagdad, răspunse Muhammad și 
scoase un oftat. Mă întreb cum se poate să dispari așa, pur și 
simplu, de pe faţa pământului. 

o... 

Înainte de weekend, Alex convocă o ultimă ședință în Bârlog. 
Peder și Joar tocmai transcriau interogatoriul. Când îi văzu, Alex 
își dădu seama că, dacă privirile ar fi putut ucide, Joar ar fi 
trebuit să fie mort de mult. Ochii lui Peder erau plini de ură - 
Alex nu mai văzuse așa ceva. Ce naiba se întâmplase? 

— Necazul e că aproape toate informaţiile pe care le-am 
strâns au ajuns în presă, spuse el indignat. În plus, presa a 
stabilit deja: vicarul nu s-a sinucis, ci a fost omorât de niște 
extremiști de dreapta fiindcă și-a făcut cunoscute opiniile în 
privinţa imigrației, care, la ora asta, e o chestiune foarte 
delicată... E adevărat? Tony Svensson e vinovatul? 

— E o pistă care merită să fie luată în considerare, replică Joar 
gânditor. Dar nu cred că Tony Svensson e neapărat vinovatul. În 
jurul lui sunt și alte personaje interesante. 

— Cum ar fi? întrebă Alex. 

— După interogatoriu am reușit să pun mai multe lucruri cap 
la cap, răspunse Joar. M-a ajutat o cunoștință de la Divizia 
Naţională; cei de acolo sunt cu ochii pe gruparea lui Svensson 
de ceva timp, bănuind-o de mai multe tipuri sofisticate de crimă 
organizată. Tony Svensson este liderul grupării, dar sub el - sau 
alături de el - sunt alți infractori bine-cunoscuţi. De exemplu, 
unul dintre ei este spărgător de profesie. Asta sigur ar fi putut 
pătrunde în apartamentul familiei Ahlbin ziua în amiaza mare 
fără să-l vadă cineva. Altul se pricepe de minune să facă rost de 
tot felul de arme. 

— Dar soţii Ahlbin au fost împușcați cu pistolul de vânătoare 
al lui Jakob, obiectă Alex. 

— Adevărat, spuse Joar. Dar poate că s-au folosit de alte arme 
ca să-i facă pe cei doi să le deschidă ușa... 

Alex cugetă la această supoziţie și îi aruncă o privire lui 
Peder. Era clar că subordonații lui nu discutaseră în prealabil. 

— Peder, ai luat parte și tu la interogatoriu. Ce părere ai la 
prima vedere? 

— Cred că e logic ce-a spus Joar, răspunse Peder răspicat și 
Alex îi văzu venele de la gât ieșite în afară. 

Peder se ridică în picioare și îi făcu semn lui Joar. 

— Ai terminat? Vreau să vă arăt ceva. 

Pe ecranul alb din spatele lui apăru o fotografie, prima dintr-o 
prezentare de diapozitive pe care o pregătise Peder. 

— Ăsta e Ronny Berg, anunţă el. El e cel care s-a retras din 
organizaţia Fiii Poporului cu care a intrat în conflict Jakob Ahlbin. 

Peder îl fixă pe Joar cu o privire triumfătoare. E 

— Azi după-amiază am hotărât să am o discuţie cu el. În urma 
căreia am obţinut mai multe informaţii. 

— Ai discutat cu el de unul singur? întrebă Alex. 

Peder inspiră adânc. 

— Da. M-am gândit că nu e nicio problemă. 

Dar era, Peder știa asta prea bine. Toate discuţiile de acest fel 
trebuia aprobate de Alex. 

— Jakob Ahlbin i-a pus o singură condiţie lui Ronny, continuă 
Peder. Să înceteze orice activitate infracţională în care era 
implicat. Ceea ce se pare că a fost o problemă. 

— În ce fel? întrebă Alex, ridicând din sprâncene. 

— Politica grupului de sprijin e foarte clară. Grupul e dispus să 
ajute pe oricine dorește să revină pe drumul cel bun cu condiţia 
ca persoana respectivă să abandoneze absolut toate activităţile 
infracționale la care participă. La asta s-a referit Tony Svensson 
când a spus că Jakob i-a cerut lui Berg ceva în schimb. 

Peder trase aer în piept și trecu la următoarea fotografie. 

— Ronny Berg, fost spărgător, pusese la cale un jaf de 
proporţii care urma să-i aducă o grămadă de bani, dar despre 
care nu voia să știe organizaţia. Fiii Poporului au prins însă de 
veste și l-au băgat bine în corzi. Ala a fost momentul în care 
Ronny Berg s-a hotărât să părăsească organizaţia, drept care a 
apelat la grupul de susţinere, a făcut-o pe păcătosul care se 
căiește, susținând că nu mai e de acord cu scopurile și ideologia 
organizaţiei. 

— Și grupul l-a crezut? întrebă Fredrika. 

— Fără rezerve, răspunse Peder. Cel puţin la început. Pe 
urmă, organizaţia Fiii Poporului a dat de înţeles că noul protejat 
al grupului nu e chiar atât de dispus să renunţe la vechile 
obiceiuri și, în consecinţă, Jakob Ahlbin s-a hotărât să-și ia mâna 
de pe el. 

— Deci Ronny Berg s-a întors la Fiii Poporului? întrebă Alex. 

— Nu, nici vorbă. A mizat totul pe jaful despre care v-am spus. 
Dacă-i reușea, pleca din ţară. Dar Jakob Ahlbin i-a ghicit 
intenţiile și l-a informat pe unul dintre polițiștii care făceau parte 
din grup. Polițistul a transmis informaţia mai departe. 

Peder privi în jur mulțumit de sine. 

— Și acum unde e? întrebă Fredrika, derutată. 

— E aici, în Stockholm, la închisoarea Kronoberg. 

— Și ţi-a spus ţie toată povestea asta? întrebă Alex, 
nevenindu-i să creadă. 

— Mi-a spus cât a vrut să-mi spună. Restul l-am aflat de la 
polițiștii din grupul de susţinere care au primit informaţia de la 
Jakob. 

Alex bătu cu degetele în masă. 

— Ce părere are Ronny Berg despre Jakob Ahlbin acum? 
întrebă el. 

— Îl urăște. 

— Are vreun alibi pentru noaptea în care s-a comis crima? 

— Da, era deja arestat. Jaful armat eșuase între timp. Adică 
joia trecută. 

Deci cu câteva zile înainte ca Jakob și soţia lui să fie găsiţi 
morţi, conchise Alex gânditor. O grămadă de timp ca să pui la 
cale o crimă dublă și să dai ordine ca să fie dusă la îndeplinire. 

Peder clătină din cap. 

— Teoretic, da, zise el. Dar practic? Nu, nu cred. Ronny Berg 
nu dispune de o asemenea rețea. Mai ales acum, când nu mai 
beneficiază de susţinerea și protecţia organizaţiei. 

Fredrika citea ceva din carnetul ei, iar Joar privea impasibil. 
Deși pare să scrâșnească din dinţi, se gândi Alex. 

— Eu nu cred în varianta asta, spuse Fredrika pe un ton 
categoric pe care Alex nu-l mai auzise la ea de mult timp. 

— Nu crezi în varianta asta? întrebă el. 

— In varianta cu extremiștii de dreapta, răspunse ea hotărât. 
Cum spuneam și înainte, mi se pare prea complicată. Nu mă 
refer la faptul că s-a pătruns în apartament și că cei doi au fost 
împușcați în cap, ci la modul de operare. Pe urmă mai e și boala 
lui Jakob Ahlbin. Cine a pus la cale crima trebuie să fi știut de ea, 
asta reiese clar din așa-zisul bilet de adio... Dacă am presupune 
că autorul e un cunoscut de-al familiei Ahlbin, cred că am fi mai 
aproape de adevăr. Atunci n-ar mai fi deloc ciudat că făptașul a 
fost primit în casă sau că nu s-au găsit urme de violenţă. 

— Așa s-ar explica și scrisoarea și detaliile despre viaţa lor 
privată, adăugă Peder. 

— In cazul ăsta, care ar fi mobilul? întrebă Alex, plin de 
frustrare. 

Fredrika îl privi lung. 

— Nu știu. Dar cred că ar trebui să vedem și care e legătura 
dintre Jakob Ahlbin și tipul care a fost călcat de mașină în 
Frescativăgen, Yusuf. 

Un tip căruia, în sfârșit, îi descoperiseră identitatea, legat 
indirect de Jakob Ahlbin. Jakob îl cunoștea pe Muhammad, care îl 
cunoștea pe Yusuf. 

— Crezi că aici e implicată și organizaţia de extremă dreaptă? 
întrebă Joar. 

— Din câte știu eu, nu. 

— Dar Muhammad era speriat, interveni Fredrika hotărât. Fiul 
prietenului său a venit în Suedia și a murit înainte să ajungă la 
Agenţia de Imigraţie. 

— Da, dar mai întâi s-a grăbit să jefuiască o bancă, adăugă 
Peder. 

— Asta ne mai trebuia, să ne ocupăm și de jaful ăla, zise Alex 
făcând o grimasă. 

Fredrika se menţinu pe poziţie, dând de înțeles că nu a 
terminat. 

Aha, se gândi Alex. În sfârșit, s-a trezit! 

— Mai a ceva, spuse ea. 

Alex observă că Joar o privește lung. Era prima oară când o 
vedea atât de agresivă, își dădu el seama. 

— E-mail-urile, zise Fredrika. Cred că Tony Svensson a spus 
adevărul, nu le-a scris el pe toate. 

Ceilalţi o priviră cu nerăbdare. 

— Am înţeles asta în timp ce le reciteam. Chiar de la început 
mi s-a părut puţin deplasat ca Tony Svensson să facă referire la 
lov. E-mail-urile care au fost trimise de pe alte computere decât 
cel de la el de acasă sună altfel. 

Alex se uită la ea neîncrezător. 

— Cine să aibă acces la contul lui de e-mai? Expeditorul este, 
evident, același, indiferent de computerul de pe care și-a trimis 
e-mail-urile. 

— E-mail-urile trimise de pe computerul lui Tony Svensson n- 
au venit de pe contul lui personal. Au venit de pe unul la care au 
acces toți Fiii Poporului. Ceea ce înseamnă că foarte multă lume 
și-a expus parolele și numele de utilizator. 

Fredrika răsfoi copiile după e-mairurile pe care le adusese cu 
ea. 

— Sunt sigură de asta. Cel care a trimis aceste e-mail-uri de 
pe alte computere a încercat să fie în ton cu celelalte, darnu a 
reușit pe deplin. Toate e-mai/-urile lui conţin referiri biblice, dar 
nu și cele provenite din computerul lui Tony Svensson. E-mail- 
urile Fiilor Poporului sunt mai dure și mai directe. 

— Atunci care e concluzia ta? întrebă Alex, rezemându-și 
bărbia în palmă. 

— Încă n-am ajuns la o concluzie foarte clară, recunoscu 
Fredrika. Poate că altcineva știa de amenințările pe care Jakob 
le primise deja și le-a folosit ca să ne inducă în eroare, să nu mai 

căutăm în altă parte ca să nu-i dăm de urmă. Jakob însă, mai 
mult ca sigur, și-a dat seama. 

— De ce anume? întrebă Alex, mai iritat decât și-ar fi dorit. 

— Că amenințările proveneau din surse diferite. Și erau legate 
de lucruri diferite. Asta ar explica motivul pentru care Jakob s-a 
hotărât să nu-i spună nimic lui Agne Nilsson despre ultimele e- 
mail-uri. 

Fredrika își împinse la loc câteva șuvițe de păr care îi 
scăpaseră pe față. 

— Am putea urmări e-mail-ul trimis din biblioteca Farsta, 
continuă ea. Trebuie doar să-ţi treci numele pe o listă și să-ți 
prezinţi cartea de identitate ca să intri în sala computerelor. Cei 
de acolo au apelat la măsurile acestea ca să împiedice accesul 
celor care vor să se uite pe site-uri porno. 

— Atunci verifică-l tu, luni, la prima oră, spuse Alex 
pregătindu-se să pună capăt ședinței. Și vezi cum decurg 
lucrurile în cazul celui călcat de mașină la universitate. Vreau să 
știu ce găsesc cei de la Divizia Naţională. 

Fredrika înclină din cap, iar ceilalţi se ridicară în picioare, 
înțelegând că ședința a luat sfârșit. 

— OK, a început weekendul, zise Alex. Să mergem acasă. 

Acasă. Alex simţi cum începe să-l roadă neliniștea la 
perspectiva celor două zile libere care îl așteptau. La naiba, 
chiar trebuia să ia o hotărâre. Părăsi Bârlogul fără să mai spună 
ceva și se întoarse fără niciun chef în birou. 

Ce bine ar fi să sune fiul lui din America de Sud. 

Vino acasă, îl rugă el în gând. În ultimele săptămâni, mama ta 
e de nerecunoscut. 

Înghiţi în sec și își atinse cicatricele de pe mâini. America de 
Sud părea la ani-lumină de Stockholm. 

Apoi se hotărî. Dacă Lena nu va da nicio explicaţie în 
weekend, îi va împărtăși îngrijorarea lui la începutul săptămânii 
viitoare. 

Și, în umbra neliniștii pricinuite de viața lui particulară, se 
insinuă alta, legată de serviciu. Dacă nu Tony Svensson a fost 
cel care i-a ucis pe Jakob și Marja Ahlbin, atunci cine naiba e 
făptașul? 

o... 

Întuneric, frig și un cer deja negru ca smoala o întâmpinară pe 

Fredrika în momentul în care părăsi sediul ca să meargă acasă. 

Spencer avea să ajungă mai târziu; între timp, trebuia să-și 
omoare câteva ore de singurătate. 

Imi trebuie un hobby, își spuse ea în vreme ce străbătea 
drumul din Kungsholmen până la apartamentul ei de lângă 
Parcul Vasa. Și mai multe prietene. 

Nu că ar fi fost adevărat. Avea mai multe prietene decât îi 
permitea timpul și mai multe activităţi recreative la care putea 
apela dacă ar fi avut chef. Cum oare se pricopsise cu aceste 
accese de singurătate și inactivitate? Fredrika își punea 
întrebarea de câţiva ani buni și ajunsese la concluzia că 
răspunsul era foarte simplu: problema era că nu avea întâietate 
în fața nimănui. Nu exista nicio persoană pentru care ea să fie 
prioritatea numărul unu, motiv pentru care, uneori, se simţea 
singură și abandonată, în timp ce toate prietenele ei erau 
ocupate până peste cap și nu se puteau întâlni cu ea, când 
Fredrika avea cel mai mult nevoie de ele. 

Oare și seara aceasta era la fel? Fusese decizia ei să nu 
aranjeze nimic cu o prietenă cât timp îl aștepta pe Spencer. Pe 
de altă parte, nu o sunase nimeni. 

Senzaţia de singurătate și deznădejde se accentuase de când 
era însărcinată. Epuizarea și coșmarurile contribuiau și ele. Ca și 
durerile atroce din cauza cărora uneori îi venea să urle. 

Sosi acasă - un apartament tăcut, pustiu. Cât de mult îi 
plăcuse la început. Ferestrele mari, care lăsau să intre toată 
lumina; podeaua de pin, lustruită ca o oglindă. Bucătăria vecină 
cu o cămăruţă pentru menajeră, pe care o putea transforma 
într-o mică bibliotecă. 

Aici am renăscut, se gândi Fredrika. 

Luminile se trezeau la viaţă în timp ce trecea dintr-o cameră 
într-alta aprinzându-le, una câte una. Atinse un calorifer și își 
dădu seama că era aproape rece. Spencer mereu îi făcea 
observație că temperatura era prea scăzută în apartamentul ei. 

Spencer. Mereu Spencer. Ce înseamnă că am fost sortiti să ne 
întâlnim? 

Sunetul telefonului străpunse apartamentul. Mama ei sigur 
avea să-i spună ceva extrem de important. 

— Dormi mai bine? întrebă ea, ca de obicei. 

— Nu. Dar nu mai am dureri ca înainte. Azi, cel puţin. 

— Mi-a venit o idee, îndrăzni mama ei. 

Tăcere. 


134 


— Nu crezi că te-ai simţi mai bine dacă te-ai apuca din nou de 
cântat? 

Preţ de o clipă, timpul păru că se oprește, Fredrika înecându- 
se în amintirile de dinainte de Accident. 

— Nu mult, adăugă repede mama ei. Nu mult, doar un pic, ca 
să te simţi mai în armonie cu tine. Știi doar că eu întotdeauna 
cânt când n-am somn. 

Era o vreme când astfel de conversații ar fi fost firești pentru 
Fredrika și mama ei. Pe atunci cântau împreună și se gândeau la 
viitorul Fredrikăi. Dar asta se întâmpla atunci, înainte de 
Accident. Acum, mama nu mai avea dreptul să discute despre 
cântatul împreună și chiar înţelese acest lucru când văzu că fiica 
ei nu spune nimic. Drept care hotărî să schimbe subiectul. 

— Trebuie să ne faci cunoștință cu el. 

Pe un ton ferm, dar și rugător. Cerând să facă iar parte din 
viaţa fiicei ei. 

Fredrika rămase surprinsă. 

— Și eu, și tatăl tău încercăm din răsputeri să ne împăcăm cu 
situaţia în care ne-ai pus. Încercăm să înţelegem cum ai gândit 
asta, cum ai planificat totul. În același timp, ne simţim extrem 
de neglijaţi. Nu numai că, de mai bine de zece ani, ai o relaţie 
secretă cu un bărbat, acum mai aștepți și un copil de la el. 

— Nu știu ce să spun, oftă Fredrika. 

— Dar eu știu, replică mama ei tăios. Adu-l aici. Mâine. 

Fredrika se gândi câteva clipe și conchise că nu-l mai putea 
ține pe Spencer departe de familia ei. 

— Am să vorbesc cu Spencer când vine aici, diseară, promise 
ea. Și vă anunţ. 

Apoi rămase pe canapea, cugetând la întrebarea fatală care o 
chinuia de-atâta timp. Ce rost avea să se îndrăgostească de un 
bărbat mai mare cu douăzeci de ani decât ea care, căsătorit sau 
nu, o va părăsi cu mult înainte ca ea să-și termine de trăit viața? 

Alături de întuneric, oboseală și plictiseală, veni și chemarea 
șoptită dintr-o încăpere pe care credea că o ferecase cu mulți 
ani în urmă. 

Cântă, șopti o voce. Cântă. 

Mai târziu nu-și putu explica pornirea care o făcuse să se 
ridice, să iasă pe hol și să-și scoată vioara pentru prima oară de 
la verdictul primit în urma Accidentului. Și acum iat-o, ţinând 

instrumentul în mâini, simţindu-i greutatea, atât de familiar, atât 
de dorit. 

Asta e tot ce mi-am dorit să fiu. 

Până să sosească Spencer, câteva ore mai târziu, 
instrumentul se odihnea din nou în cutia lui. Acordat și trezit din 
nou la viaţă. 

eoo 

Veniră după el seara târziu. Era o procedură care nu se 
deosebea prea mult de cele pe care și le amintea din trecut. 
Străinii soseau noaptea cu cheile de la o ușă pe care numai el ar 
fi trebuit să o poată deschide. Rămase nemișcat sub pătură, 
știind că nu are încotro să o apuce. Apoi auzi o voce de bărbat, 
blondul care vorbea atât de bine araba. 

— Bună seara, Ali. Eşti treaz? 

Bineînţeles că era treaz. Cât dormise de când părăsise Irakul? 
Poate că nici zece ore în total. 

— Sunt aici, răspunse el, dându-se jos din pat. 

Intrară în dormitor, toţi odată. De data aceasta femeia lipsea, 
dar blondul era însoţit de alţi doi bărbaţi, pe care Ali nu-i mai 
văzuse până acum. Se simţi stingher cum stătea acolo, doar în 
chiloţi. Și șosete. Avea mereu picioarele reci. Pe de altă parte, 
nu-l mai deranja mirosul de ţigară din apartament, iar cel de 
pereţi proaspăt vopsiți, pe care îl simţise de îndată ce intrase 
acolo, dispăruse de mult. 

— Îmbracă-te, spuse blondul zâmbind. Până duminică o să 
stai în altă parte. 

Ali răsuflă ușurat. Va ieși de aici - în sfârșit. Va simţi aerul 
proaspăt, își va umple plămânii cu el. Dar vestea îl descumpăni. 
Nimeni nu-i spusese că se va muta de acolo. 

Se uită la ceas în timp ce își trăgea blugii și puloverul pe el; 
era aproape de miezul nopţii. Cei trei se mișcau prin apartament 
ca niște spirite fără odihnă. Îi auzi cum umblau în bucătărie, 
deschizând dulapurile și frigiderul. Mâncase tot și acum spera 
că, la noul loc, va avea parte de mai multe alimente. 

Coborâră la parter. Blondul care vorbea araba era primul, Ali 
și ceilalţi veneau imediat după el. leșiră pe trotuar. Ali ridică 
privirea și ochii i se umplură de fulgi de zăpadă. Ciudată ploaie, 
cât de multă era prin părțile astea! 

De data aceasta era o mașină mai mare, aducea cu o 
furgonetă. Blondul îi spuse lui Ali să stea pe bancheta din spate, 

între cei doi necunoscuţi. Apoi îi vâri geanta în portbagaj. Unul 
dintre necunoscuţi purta un palton lung, așa cum văzuse Ali într- 
un film. Celălalt avea o privire fioroasă. Și o faţă diformă. De 
parcă i-ar fi crestat-o cineva cu un cuţit, de sus până jos, și apoi 
i-ar fi cusut-o la loc. Omul simţi că Ali se uită la ei și întoarse 
încet capul spre el. Ali îi evită privirea fără să vrea. 

Trecură printr-un cartier în care toate blocurile arătau la fel. 
Apoi ieșiră pe un bulevard unde mașinile mergeau mai repede. 
Ali privi în dreapta, apoi în stânga. Și, brusc, în dreapta. In 
depărtare, dar perfect vizibil. Ceva care aducea cu o minge de 
golf, uriașă, luminată ca un templu. 

— Globul, spuse cel de lângă el. 

Ali privi înainte. De câte ori ai mers cu mașina fără să știi 
încotro te îndrepţi? 

Noaptea părea să se strângă în jurul lor. Își simţi pleoapele 
grele. 

Odată și-odată, se gândi el obosit. Odată și-odată o să ajung 
la capătul acestei călătorii fără sfârșit. 


BANGKOK, THAILANDA 


Nu o puteau forța să se predea poliţiei. Dar nici nu-i puteau 
asigura protecţia. După ce o sfătuiră să ia imediat legătura cu 
poliția, îi făcură vânt în stradă. O luă la fugă cât o ţineau 
picioarele, la întâmplare, pe Sukhumvit. Efortul însă o copleși. 
Flămândă și însetată, pe o căldură de aproape 40 de grade 
Celsius, se opri după câteva sute de metri, încercând să-și dea 
seama unde se află. Își pierduse simţul orientării; habar nu avea 
încotro o duseseră pașii. 

Cineva, se gândi ea posomorâtă, cineva - nu mai conta cine - 
trebuie să-mi confirme identitatea. 

Toate planurile ei se duseseră pe apa Sâmbetei. Nu se mai 
punea problema alegerii prietenilor sau cunoștințelor în care se 
putea încrede. Acum avea nevoie de ajutorul cui se nimerea. 

Simţi că i se înmoaie genunchii și se lăsă să cadă pe trotuar. 
Încercă să stoarcă ultimul strop de gândire raţională. 

Gândește, gândește, gândește, se zori ea. Care e principala 
mea problemă în acest moment? 

Lipsa banilor era o chestiune presantă, dar îi putea face faţă. 
Lipsa detaliilor de contact cu persoanele cele mai apropiate, 
acum, că nu mai avea acces la telefonul mobil și la e-mail, era 
mai serioasă. Dar existau modalităţi de a face rost de numere 
de telefon, iar în privința e-mail-ului putea deschide un alt cont. 

Prioritatea numărul unu era să ia legătura cu tatăl ei. Exista 
riscul ca și el să fie în pericol. 

Gândul la tatăl ei îi împăienjeni ochii. De ce nu răspundea la 
telefon? Dar mama ei? Unde erau? 

Își numără banii thailandezi și constată că îi ajungeau pentru 
o jumătate de oră pe Internet și câteva telefoane internaţionale. 

După aceea nu mai rămân cu nimic, se gândi ea, silindu-se să 
controleze valul de panică ce ameninţa să o copleșească. 

Proprietarul cafenelei era un om cumsecade care făcea cinste 
cu o cafea dacă închiriai un computer. Femeia acţionă repede și 
eficient. Găsi numerele de telefon ale câtorva persoane în care 
avea încredere și le notă. Apoi intră pe Hotmail și își deschise un 
cont nou. Hotărî să nu-și folosească propriul nume în noua 
adresă și optă pentru un pseudonim mai criptic. Degetele i se 
mișcară sprinţare pe tastatură, scriind un e-mail scurt și la 
obiect către tatăl ei. Îl trimise la ambele lui adrese, cea privată 
și cea de la biserică. Stătu la îndoială dacă să-l contacteze pe 
prietenul care nu-i mai telefonase. Oare greșea dacă nu apela la 
el? Gândurile îi roiau prin mintea obosită ca niște viespi 
întărâtate. Îi scrise, totuși, câteva cuvinte: 

Am nevoie urgentă de ajutor. Contactează Ambasada 
Suedeză din Bangkok și trimite-le o copie după cartea mea de 
identitate și una după pașaport. 

După ce termină de scris e-mai/-urile, avu o pornire pe care 
ulterior nu o va putea explica. Intră pe site-ul unuia dintre 
ziarele suedeze de seară. Poate ca să se simtă mai aproape de 
tara ei, măcar o clipă, poate ca să se simtă mai puţin fugară. 

Dar nu simţi niciuna, nici alta, fiindcă în clipa în care apăru 
pagina află că părinţii ei fuseseră găsiți împușcați, cu trei zile în 
urmă, și că poliţia lua în calcul și ipoteza că ar fi fost uciși. 
Automat, convinsă că nimic din ce citea nu era adevărat, trecu 
la alte articole. „Posibilă sinucidere”, „probleme mintale 
cronice”, „devastaţi de moartea fiicei”. Simti cum creierul 
încetează să-i mai funcţioneze. Tastă repede numele altui ziar. 
Și încă unul. Ragnar Vinterman era citat în mai multe articole. 

Era dat peste cap, declara că Biserica pierduse una dintre 
personalităţile ei de frunte. 

Țipătul care încerca să-și facă loc i se opri undeva în gât, 
refuzând să-i părăsească trupul. Simţea că se sufocă, iar titlurile 
articolelor se izbeau de ea ca un camion care nu reușise să 
oprească la trecerea de pietoni și intra frontal într-un vehicul 
mult mai mic. Oroarea o făcu să tremure din toate încheieturile, 
în ciuda căldurii din încăpere. 

Ai grijă de mine, imploră ea disperată, în tăcere. Scapă-mă de 
acest coșmar. 

Cuvinte disparate îi veniră în minte, alcătuind rugăciuni pe 
care le spunea cu părinţii ei când era mică, îndemnând-o să 
îngenuncheze lângă computer. 

— Nu plânge, își șopti ea, simțind cum îi ard obrajii, iar ochii i 
se umezesc. Doamne, nu mă lăsa să plâng, altfel n-o să mă 
opresc niciodată. 

leși în fugă pe stradă ca să poată respira, inhalând aerul 
supraîncălzit, insuportabil, al orașului. 

Reveni în cafenea un minut mai târziu. Se așeză în faţa 
computerului. Proprietarul privi neliniștit, dar nu spuse nimic. 
Mai citi două articole. „Se spune că Jakob Ahlbin ar fi aflat 
despre moartea fiicei lui în weekendul trecut...” Clătină din cap. 
Imposibil. Nu se putea întâmpla așa ceva. Să-ţi pierzi toată 
familia așa, dintr-odată. 

Abia ţinându-se pe picioare, se apropie de proprietarul 
cafenelei și îl rugă să o lase să dea un telefon. Imediat. E urgent. 
Vă rog, repede. Omul îi întinse receptorul și insistă să formeze el 
numărul. 

Îi dictă rar numărul. Numărul la care nu apelase de atâta 
timp, dar pe care nu avea cum să-l uite vreodată. 

Sora mea, sora mea dragă... 

Telefonul sună, prelung, dar nimeni nu răspunse. Apoi 
interveni robotul, vocea care îi amintea de tot ceea ce i se părea 
atât de îndepărtat acum. Atât. Lacrimile începură să o ia la vale. 
Dintre toate gândurile care i se învălmășeau în minte, doar unul 
păru că trece pe lângă ea. Cel care îi spunea că nu citise ziarul 
cum trebuie, nu înţelesese cine anume murise. Când bipul 
încetă, semn că trebuie să-și lase mesajul, femeia plângea în 
hohote. 

— Te implor, răspunde dacă mă auzi. 


e SÂMBĂTĂ, 1 MARTIE 2008 


STOCKHOLM 


Gândul că îmbătrânește îi veni noaptea și îl trezi dis-de- 
dimineaţă. Era prima dată când îl obseda așa ceva, motiv pentru 
care nici nu știa ce să facă. Totul începuse când soția lui 
observase că liniile de pe frunte i se adânciseră și că firele de 
păr cărunt se făceau și mai albe pe zi ce trece. O scurtă privire 
în oglindă îi confirmase observaţia. Procesul de îmbătrânire 
prindea viteză. lar îmbătrânirea era însoţită de teamă. 

Întotdeauna fusese sigur de el. În orice privinţă. Mai întâi de 
rostul studiilor pe care le urma. Apoi de cariera pe care și-o 
alesese. Apoi de soția pe care și-o alesese. Sau, mai degrabă, ea 
îl alesese pe eP Incă se contraziceau, veseli, când lucrurile 
mergeau bine. Dar asta se întâmpla din ce în ce mai rar. 

Gândul la soţia lui îi mai atenuă din grija că îmbătrânește. 
Poate că era și acesta un semn al neliniștii provocate de 
problemele ivite în căsnicia lor. Se cunoscuseră în toiul verii, cu 
puţin înainte de a împlini amândoi vârsta de 20 de ani. Doi tineri 
ambiţioși, cu toată viaţa înainte, care își imaginau că împart 
totul între ei. Ceea ce-l interesa pe el o interesa și pe ea, ceea 
ce preţuia ea prețuia și el. Porneau amândoi de la o bază solidă. 
Işi amintise de asta de-a lungul anilor, când nu găsea nicio 
justificare pentru felul în care își alesese tovarășa de viață. 

Deși se alesese praful de relaţia lor, din când în când mai 
aveau puterea să râdă împreună. Dar granița dintre râs și 
lacrimi era mult prea fragilă și îi readucea la tăcere. Adică fără 
să îndrepte cu nimic situaţia. 

Problemele începuseră din momentul în care își cunoscuse 
mai bine socrul. Sau poate că atunci își cunoscuse mai bine 
soţia. Oricum, concluzia era aceeași: niciodată nu ar fi trebuit să 
accepte împrumutul acela. Niciodată. 

Fiindcă, deși în tinerețea lor crezuseră că au atât de mult în 
comun, existau și lucruri asupra cărora nu cădeau de acord. ȘI, 
de cele mai multe ori, ca și în cazul acesta, era vorba de bani. 
Sau de lipsa lor și de dorinţa soţiei lui de a trăi pe măsura 
statutului ei. Banii trebuia să-i facă el, chiar dacă voia și ea să 
muncească. El, unul, niciodată nu avusese bani, nu că le-ar fi 

simţit prea mult lipsa. Evident, nu în copilărie și nici în 
adolescenţă. Pe urmă însă, i se păruse că lipsa de bani era 
ghinionul lui și că femeia pe care credea că o iubește va alege 
pe altcineva. 

Dar socrul lui cunoștea prea bine și lista de priorităţi a fiicei, și 
situaţia financiară a ginerelui, drept care propusese o soluţie 
simplă la o dilemă majoră: ginerele putea împrumuta bani ca să 
cumpere o casă și astfel problema se rezolva. 

O idee extraordinară. Banii îi fuseseră transferați discret în 
cont și, la fel de discret, i se eșalonase rambursarea lor. Fără ca 
mireasa să afle ceva. Până la urmă înțelesese că, semnând 
polița, își amaneta întreaga viaţă. Poliţa era însoţită de un acord 
prenupţial strict. Când dragostea pălise și prima criză devenise 
realitate, socrul avusese o discuţie foarte serioasă cu el. Divorțul 
era exclus. Dacă voia așa ceva, trebuia să returneze împrumutul 
imediat, fără a mai avea dreptul asupra părții lui din casă. Când 
îi spusese că acceptă și asta, socrul scosese asul din mânecă pe 
care probabil că îl avea pregătit încă de la început. 

— Îţi știu secretul. 

— N-am niciun secret. 

Un singur cuvânt: 

— Josefine. 

Și așa se încheiase discuția. 

Oftă în sinea lui. De ce oare toate aceste gânduri nenorocite îi 
veneau numai noaptea? La ora la care orice om își alunga 
gândurile negre ca să poată dormi în pace. 

Se uită la femeia care dormea lângă el, ca și cum ar fi fost 
soţia lui. Dar nu era. Atâta timp cât mai era prizonierul vechilor 
lui temeri. Femeia asta îi purta copilul în pântece și din acest 
motiv el va face tot ce trebuie. Sau, cel puţin, cât îl ţineau 
puterile. Dragostea era deja o certitudine, iar intensitatea ei 
aproape că îl sufoca, o iubea atât de mult, de atâta vreme, deși 
îi spusese atât de rar. De parcă s-ar fi temut că se va prăbuși 
totul dacă îi spune cât de mult înseamnă pentru el. Și, dacă nu 
s-ar fi cunoscut, iar lucrurile nu ar fi ajuns aici, sigur nu ar fi 
rezistat. Situaţia i se părea cât se poate de clară. 

Viitorul? Imposibil de prevăzut. Imposibil. 

Cineva spunea că nu există singurătate mai mare decât 
atunci când trăiești cu persoana nepotrivită. Puţini știau asta 
mai bine decât bărbatul lipsit de tihna nopţii. Cu mintea și 

sufletul împovărate de gândurile negre ale nopții, stătea lângă 
femeia pe care o considera marea iubire a vieţii lui. li sărută 
ușor umărul. 

La urma urmei, exista și lumină în viaţa lui Spencer 
Lagergren. Și dragoste. Numele ei era Fredrika Bergman. 

e... 

O amintire din alt timp și spaţiu. Ședinţa obligatorie cu un 
psiholog atunci când voia să lucreze în străinătate. 

Psihologul: Care e cel mai rău lucru care vi s-ar putea 
întâmpla astăzi? 

Alex: Astăzi? 

Psihologul: Astăzi. 

Alex: | Tăcere.] 

Psihologul: Nu vă gânaliți prea mult, fiți spontan. 

Alex: Să o pierd pe Lena, soția mea, ăsta ar fi cel mai rău 
lucru. 

Psihologul: Am văzut că aveți doi copii, unul de 14 ani, celălalt 
de 12. 

Alex: Așa e, nici pe ei nu vreau să-i piera. 

Psihologul: Dar nu la ei v-ati gândit când v-am pus întrebarea. 

Alex: Nu. Dar asta nu înseamnă că nu-mi iubesc copiii. Doar 
că-i iubesc altfel. 

Psihologul: Încercaţi să explicati. 

Alex: Pe copii îi împrumuți. Stii asta de la bun început. Nu vor 
să stea cu tine pentru totdeauna. Scopul prezenței mele în viața 
lor e să-i pregătesc ca să se descurce singuri. Cu Lena, situația e 
diferită. Ea este „a mea” altfel. Și eu sunt al ei. Vom fi mereu 
împreună. 

Psihologul: Mereu? Așa simtiti astăzi? 

Alex (convins): Așa am simţit întotdeauna. De când o cunosc. 
Vom fi mereu impreună. 

Psihologul: Gândul acesta vă liniștește sau vă stresează? 

Alex: Mă linisteste. Dacă m-aș trezi dimineață și n-aş găsi-o 
lângă mine, n-aș fi în stare să merg mai departe. Ea este 
prietenul meu cel mai bun și singura femeie pe care am iubit-o 
necondiționat. 

Alex înghiţi în sec. De ce naiba era așa de greu să-și dea 
seama ce anume nu mergea? Istoria se repetase și ieri. Lena îi 
întorsese spatele când încercase să o privească în ochi și 

tresărise când o atinsese. Scosese acel râset strident, fals și se 
culcase mult prea devreme. 

Alex spera că orele petrecute la serviciu îi vor abate 
gândurile. 

Când cobori din lift la etajul lor, văzu coridorul gol. Se 
îndreptă cu pași greoi spre birou și se lăsă să cadă pe scaun. 
Apoi răsfoi la întâmplare teancurile de hârtii. 

Cazul apăruse în primul ziar online cu o zi în urmă; în 
dimineața aceasta observă că vestea fusese preluată de toate 
cotidienele mari. La naiba cu toate scurgerile de informaţii. Nu 
mai conta cât de mic era numărul celor cu care lucra; 
întotdeauna se găsea unul care să audă ceva ce nu trebuia să 
audă. 

Nu-i ajuta nici decizia procurorului, luată cu o seară în urmă, 
de a-l lăsa liber pe Tony Svensson, ţinând cont de ceea ce-i 
spusese Ronny Berg lui Peder despre dedesubturile afacerii 
Jakob Ahlbin. 

— Nu există dovezi suficiente, nu există un motiv serios 
pentru a-l pune sub urmărire, rezumase procurorul, obosit. Doar 
dacă aveţi confirmarea faptului că tot el a trimis mesajele de la 
celelalte computere. 

— Dar nu e posibil să le fi trimis de la alte computere doar ca 
să nu-i fie puse lui în cârcă? Să le fi formulat altfel, știind că așa 
va scăpa de acuzații? 

— E posibil, dar mai trebuie s-o dovediţi. Ceea ce până acum 
n-aţi reușit. 

Alex citi declaraţia procurorului și se înciudă. Nu, nu reușiseră 
să dovedească nimic. Dar asta nu schimba lucrurile, tot era ceva 
necurat la mijloc. Întrebarea era: Ce anume? 

Chestia asta cu extremiștii de dreapta ne duce direct la 
moartea familiei Ahlbin, se gândi Alex. Dar nu știu ce-ar putea fi. 

Nemulțumit, continuă să întoarcă afacerea pe toate feţele. Și 
arma crimei merita atenţie. Făcea parte din colecţia de arme de 
foc pe care Jakob Ahlbin o ţinea în casa de vacanţă trecută pe 
numele fiicelor lui cu câţiva ani în urmă. Nu avea niciun motiv să 
creadă că pistolul de vânătoare fusese separat de restul 
colecţiei, deci trebuie să fi fost adus cu un anumit scop. Fie de 
Jakob Ahlbin, fie de persoana care l-a împușcat. Jakob era 
singurul membru al familiei Ahlbin care avea permis de armă. Și 
singurul dulap cu arme era cel din casa de vacanță. 

Poate că Jakob luase arma de acolo fiindcă se simțea 
amenințat? Alex se îndoia. Nimeni nu părea să fi luat în serios 
amenințările lui Tony Svensson. Dar mai rămâneau de explicat 
unele lucruri. Alex scoase un set de fotografii pe care le 
făcuseră în faţa casei din Ekerö. 

Nimeni nu părea să se fi apropiat de ea. Zăpada era intactă, 
fără urme de pași sau de mașină. 

Alex simţi cum îi crește pulsul. Zăpada neatinsă. Se împlineau 
aproape două săptămâni de când căzuse prima ninsoare. 
Zăpada era de atunci; rămăsese așa din cauza frigului. lar când 
fusese împreună cu Joar acolo, joi, era intactă. Sigur, între timp 
mai ninsese de câteva ori, dar nu îndeajuns ca să ascundă urme 
de pași sau de mașină. Deci arma trebuie să fi fost adusă înainte 
ca Jakob Ahlbin să fi auzit de moartea fiicei, înainte de a avea 
motiv să-și ia viaţa. Ceea ce însemna? Alex șovăi. Dacă porneau 
de la premisa că pistolul de vânătoare fusese adus de la Ekerö 
pentru uciderea lui Jakob și a soţiei lui, nu era logic să creadă că 
nu Jakob se dusese să-l aducă? 

Dar, în cazul acesta, persoana care îl adusese trebuie să fi 
avut acces la un set de chei, fiindcă nimic nu arăta că s-ar fi 
intrat prin efracţie. Sau poate că persoana era atât de 
experimentată încât se gândise să încuie ușile la plecare. Ceea 
ce îl ducea din nou la tovarășii lui Tony Svensson. 

Mai era și Johanna. Care îi dăduse vestea tragică tatălui și o 
ștersese în străinătate. Care dispăruse ca o nălucă din toate 
fotografiile de familie găsite în casa din Ekerö. Și care nu 
răspundea nici la e-mail-uri, nici la telefon. 

Zgomotele de pe coridor îl treziră din meditaţie. Peder apăru 
brusc în pragul ușii. 

— Salut, spuse Alex surprins. 

— Salut. Nu credeam să găsesc pe cineva aici. 

— Nici eu, replică Alex sec. Trec din nou prin cazul Ahlbin. 

Peder oftă. 

— Mă gândeam să fac la fel, zise el evitând privirea lui Alex. 
Copiii sunt la Ylva, așa că... 

Alex înclină din cap. Atâţia oameni cu probleme în subordinea 
lui. Adesea mult prea solicitați ca să facă față și în familie, și la 
serviciu. Și adesea punând serviciul în faţa familiei. 

Își drese glasul. 

— Cred că trebuie să vorbim din nou cu Ragnar Vinterman. Vii 
cu mine? 

Peder aprobă din cap nerăbdător. 

— Bineînţeles. Cum rămâne cu soţii Ljung, care au găsit 
cadavrele marți? 

— Cum adică? 

— Ar trebui să vorbim și cu ei. Să-i întrebăm despre conflictul 
care i-a făcut să se înstrăineze. 

Alex scoase un oftat de ușurare. Avea cu ce să-și ocupe 
mintea toată sâmbăta. 

— Apropo, l-am găsit pe medicul lui Jakob Ahlbin? întrebă 
Peder în timp ce Alex își punea paltonul. 

Întrebarea îi aminti lui Alex că primise un mesaj cu o seară în 
urmă, dar uitase complet de el. 

— La naiba! Da, a sunat ieri, destul de târziu. Fusese plecat, 
tocmai se întorsese. Dar avea de gând să ne trimită fișa lui 
Jakob Ahlbin prin fax. 

Peder ieși ca să verifice faxul din biroul Ellenei. Reveni cu un 
teanc mic de hârtii. 

Îmi cer scuze că n-am fost disponibil. vă rog să mă sunati la 
numărul de mobil de mai jos. Vreau să vorbesc cât mai curând 
cu poliția despre această problemă. Cu stimă, Erik Sundelius. 

Peder transpirase deja, îmbrăcat cum era de plecare. 

— Să coborâm la mașină, zise Alex. Îl sun pe drum. 

Erik Sundelius răspunse la al doilea apel. Ca să pară politicos, 
Alex se scuză că sună atât de dimineaţă. Era aproape zece, oră 
la care unii încă nu erau treji. 

Erik Sundelius păru ușurat că poate vorbi cu poliţia. 

— În sfârșit! Am încercat să iau legătura cu dumneavoastră 
de îndată ce am ajuns acasă și am văzut știrile. Sper că ne 
putem întâlni în persoană ca să discutăm pe îndelete. Un singur 
lucru aș vrea să vă spun acum. 

Alex așteptă. 

— L-am tratat pe Jakob Ahlbin mai bine de doisprezece ani, 
zise Erik Sundelius și trase adânc aer în piept. Și vă spun cu 
toată sinceritatea că nici în ruptul capului nu ar fi făcut ceea ce 
susţin ziarele. Niciodată nu și-ar fi ucis soţia. Niciodată nu s-ar fi 
sinucis. Aveţi cuvântul meu de specialist. 


145 


Pentru prima oară după mai multe luni, Fredrika Bergman se 
trezi odihnită. Noaptea nu-i adusese nici măcar un singur 
coșmar. Se trezi devreme, pe la șapte. Spencer dormea alături 
de ea. lar vioara stătea în cutia ei, pe podea. Acordată acum. 
Era o dimineaţă binecuvântată din mai multe puncte de vedere. 

Spencer era foarte atrăgător, cum stătea acolo. Chiar și 
culcat, părea neobișnuit de înalt. Părul cărunt, de obicei 
pieptănat perfect, era ciufulit. 

Se cuibări sub plapumă, lipindu-se de trupul lui cald. Simţi un 
junghi în stomac la gândul cinei cu părinţii ei. Spencer fusese de 
acord să o însoţească. 

— O să fie un fel de test, mormăise el înainte să adoarmă. 

Ca și cum ar fi trebuit să joace rolul lui lov. 

Fără să vrea, se duse cu gândul la serviciu, la cazul Ahlbin și 
la ultimul e-mail primit de Jakob înainte de a muri. 

Nu uita cum a sfârșit lov; mai e timp să te răzgândești și să 
faci ce trebuie. Nu mai căuta. 

Bucuroasă că problemele de serviciu îi alungaseră presimţirile 
rele legate de cina cu părinţii ei, cobori cu grijă din pat. Gravidă 
sau nu, avea sprinteneala în sânge. 

Fătul se întinse, un protest tăcut față de mișcările neașteptate 
ale mamei. 

Biblia era chiar la mijlocul raftului, ușor de recunoscut după 
cotorul roșu și literele aurii. Surprinsă de greutatea ei, se așeză 
și începu să o răsfoiască. lov, omul care avea propria lui carte în 
Biblie. 

Textul era destul de complicat. Lung și scris într-o limbă care 
presupunea interpretarea constantă a sensurilor. Povestea însă 
era simplă. Satan îl provoacă pe Dumnezeu, care îl consideră pe 
lov drept omul cel mai neprihănit. Nimic surprinzător în faptul că 
lov e cel mai neprihănit, spune Satan, de vreme ce Dumnezeu |- 
a dăruit cu atâtea. Atunci Dumnezeu îi dă dreptul lui Satan să-i 
ia lui lov bogăţiile, sănătatea și toţi cei zece copii, ca să-i 
demonstreze că lov îi va rămâne la fel de credincios. 

La naiba. Vechiul Testament era plin de povești de un sadism 
absurd. 

Până la urmă, lov iese cu fața curată din aceste încercări. La 
un moment dat, are o urmă de îndoială privind motivul pentru 
care Dumnezeu îl supune acestor cazne, dar, în cele din urmă, 
își cere iertare. Și e răsplătit regește. Dumnezeu îi dă de două 

ori mai multe vite decât avea la început și încă douăzeci de copii 
ca să-i înlocuiască pe cei zece luaţi de Satan. 

Totul e bine când se termină cu bine, se gândi Fredrika ironic. 

Și din nou își repetă mesajul primit de Jakob. 

«= mai e timp să te răzgândești și să faci ce trebuie. 

Işi frământă creierii ca să înțeleagă cum se lega asta de 
soarta lui lov. 

Jakob Ahlbin nu era ca mine, se gândi ea. Nu avea nevoie să 
caute în Biblie ca să înțeleagă ce voia să spună expeditorul. 
Lucru pe care îl știa și expeditorul. 

__Se ridică și începu să măsoare camera cu pași mari. 
Intrebarea era cât de familiară îi era Biblia expeditorului. Dacă 
citeai e-mail-ul cu atenţie, îl puteai interpreta ca pe o invitaţie la 
negocieri. Un îndemn de a se răzgândi. De a face exact ce 
trebuie. lov se îndoise, apoi își ceruse iertare. Și fusese răsplătit. 

Fredrika se opri brusc. 

Aranjamentul rămânea o opţiune chiar și în acel ultim mesaj. 
Dar Jakob Ahlbin îl refuzase. Nu luase în seamă avertismentul lor 
de a înceta să mai caute. 

Dar ce anume căuta? Și cum de știau ceilalți că vicarul nu 
vrea să se tocmească? Cercetările dovediseră că Jakob Ahlbin 
nu răspunsese la niciunul dintre e-mai/-urile primite. 

Probabil că îl contactaseră și altfel. 

Fredrika se concentră. Și își aminti că găsiseră amprentele lui 
Tony Svensson pe ușa de la intrare. 

(J 

Alex hotărî să vorbească mai întâi cu Erik Sundelius și apoi cu 
Ragnar Vinterman. 

Erik Sundelius, șeful secției de psihiatrie din cadrul spitalului 
Danderyd din Stockholm, îi primi în biroul lui. Era o încăpere 
mică, dar mobilată în așa fel încât să exploateze spaţiul la 
maximum. Rafturile fixate de-a lungul unuia dintre pereţi erau 
ticsite de cărţi. Pe peretele din dosul mesei de scris era o 
fotografie mărită, în nuanţe cafenii, a traficului intens dintr-o 
intersecție, cu mașini care așteptau la semafor. 

— Ciudad de Mexico, îi lămuri el, urmărind privirea lui Alex. Eu 
am făcut fotografia, acum câţiva ani. 

— Foarte frumoasă, remarcă Alex, înclinând din cap și 
întrebându-se dacă tot aici își primea și pacienții. 

— Acesta este biroul meu. Cabinetul este de partea cealaltă a 
coridorului, zise medicul, răspunzând întrebării lui nerostite, și 
se așeză comod pe scaun. Dar trebuie să recunosc că, în ultimii 
ani, contactul meu cu pacienţii a fost mai limitat. Din nefericire. 

Alex îl privi cu atenţie. De-a lungul carierei, nu prea avusese 
de-a face cu psihologi și psihiatri, motiv pentru care felul în care 
ar fi trebuit să arate o astfel de persoană era rezultatul unei 
prejudecăţi, dar, în multe privinţe, Erik Sundelius nu arăta deloc 
cum s-ar fi așteptat el. Arata mai degrabă ca un medic de 
familie, cu părul pieptănat cu grijă și cărare pe o parte. 

— Jakob Ahlbin, zise Alex grav. Ce ne puteți spune despre el? 

Medicului păru să-i cadă fața. Se uită întâi la Alex, apoi la 
Peder. 

— Era bolnavul cel mai sănătos pe care l-am văzut în viaţa 
mea. 

Erik Sundelius se aplecă spre ei și își împreună mâinile pe 
masă, dând impresia că nu știe cum să continue. 

— Sigur că avea și crize. Foarte serioase. Îndeajuns de 
serioase ca să fie supus tratamentului cu șocuri electrice. 

Peder tresări la auzul acestui gen de tratament, dar, spre 
ușurarea lui Alex, nu făcu niciun comentariu. 

— In ultimii trei ani am observat o schimbare. De parcă ar fi 
scăpat de o mare povară. Era, desigur, foarte preocupat de 
soarta refugiaților, dar cred că solicitările din ce în ce mai dese 
de a ţine conferinţe pe acest subiect îi făcuseră să vadă într-o 
lumină nouă cauza la care ţinea atât de mult. O dată chiar m-am 
dus să-l ascult. A fost extraordinar. Își alegea bătăliile cu grijă și 
le câștiga pe cele care trebuia câștigate. 

Un zâmbet ușor se insinuă pe faţa lui Alex, sub fruntea 
încrețită. 

— Imi puteţi da un exemplu de astfel de bătălii? Mă tem că 
despre domeniul acesta avem prea puţine informații. 

Erik Sundelius oftă. 

— Păi, cu ce să încep? E de la sine înțeles că poziţia lui 
radicală faţă de problemele legate de migrații a provocat 
nemulţumirea anumitor facţiuni din societate. Și a avut 
repercusiuni asupra familiei și relaţiilor lui profesionale. 

Peder, care lua notițe, ridică ochii din carnet. 

Sven Ljung, se gândi Alex fără să vrea. Cel care îl găsise pe 
Jakob împușcat în cap. 

— Cel mai îngrijorător aspect, desigur, l-a constituit impactul 
pe care activitatea lui l-a avut asupra relaţiei cu fiica mai mică, 
spuse Erik Sundelius. 

— Cu Johanna? întrebă Alex, surprins. 

Psihiatrul înclină din cap, obosit. 

— Jakob a suferit mult fiindcă nu putea să redreseze relația cu 
ea. 
Fotografiile din casa din Ekerö. Fiica mai mică, absentă din 
fotografiile de familie. 

— Johanna Ahlbin i-a întors spatele tatălui ei când el i-a primit 
pe refugiaţi în biserică? întrebă Alex. 

— Nu, înainte, din câte știu eu. Fata nu i-a împărtășit opiniile, 
de unde și, inevitabil, conflictul dintre ei. 

— Informaţiile noastre arată că Johanna s-a înstrăinat de 
familia ei și pentru că nu era la fel de credincioasă, spuse Peder. 

— Da, asta era altă problemă, confirmă Erik Sundelius. Pe de 
altă parte, Jakob era cu atât mai bucuros că fiica lui mai mare, 
Karolina, îi sprijinea fără rezerve campania în favoarea 
refugiaților și împărtășea credinţa familiei, chiar dacă nu cu 
aceeași devoțiune. Jakob pomenea mereu despre asta în timpul 
ședințelor noastre, despre satisfacția pe care i-o producea 
evoluţia Karolinei. 

Alex ridică din sprâncene, simțind cum crește tensiunea în 
Peder. 

— Dar presupun că fiica mai mare era și ea o povară pentru 
un om cu o boală cronică, zise el. 

Medicul se încruntă. 

— Cum adică? 

— Mă refer la dependenţa ei de droguri. 

Preţ de o clipă, Erik Sundelius păru că izbucnește în râs, apoi 
se înnegură la faţă. 

— Karolina? Dependentă de droguri? spuse el și clătină din 
cap. Imposibil. 

— Din păcate, nu, zise Alex. Am văzut raportul de după 
autopsie și certificatul de deces. Cadavrul avea toate semnele 
unui consum prelungit de droguri. 

Erik Sundelius se uită când la Alex, când la Peder, fără să-i 
vină să creadă. 

— Adică e moartă? 

Era clar, medicul nu citise ziarele cu atenţie. Alex hotărî să-i 
explice cum stau lucrurile. Îi spuse cum fuseseră găsiţi cei doi, 
despre biletul scris probabil de Jakob Ahlbin și despre moartea 
fiicei lui care se pare că îl împinsese să-și ucidă soţia și apoi să- 
și ia viaţa. 

Erik Sundelius ascultă în tăcere. Când, în sfârșit, vorbi, o făcu 
gâtuit, de prea multă furie sau durere. Din nou Alex crezu că 
medicul va izbucni în râs. 

— OK, zise Erik Sundelius punând mâinile pe masă. Să le luăm 
pe rând. Mai întâi de toate, pot să văd și eu biletul lăsat de 
Jakob? 

Alex încuviinţă din cap, scoțând foaia de hârtie din geantă. 

Erik Sundelius citi mesajul scris la calculator și se uită la 
semnătura de mână. Apoi împinse biletul de parcă l-ar fi ars. 

— Semnătura este a lui Jakob. Dar restul... 

Alex dădu să spună ceva, dar medicul ridică mâna. 

— Lăsaţi-mă să termin. Jakob a fost pacientul meu foarte 
mulţi ani. Credeţi-mă - biletul acesta nu a fost scris de el. Nimic 
nu e în regulă, nici tonul, nici conţinutul. Chiar dacă și-ar fi pus 
în minte să facă ce scrie aici, nu ar fi formulat așa. Cui i se 
adresează? Nimănui. Nici Johannei, să zicem, nici unui bun 
prieten. Doar cuvinte goale pentru toată lumea și pentru nimeni. 

Medicul făcu o pauză ca să-și tragă răsuflarea. 

— Cum spuneam, trebuie să mă credeţi când afirm că Jakob 
nu putea face așa ceva. E o mare greșeală să credeţi asta. 

— Nu credeți nici că a făcut-o după ce a auzit de moartea 
fiicei lui? 

Erik Sundelius nu se mai putu abţine. Hohotul de râs pe care îl 
ținuse în el atâta timp explodă în sfârșit. 

— Absurd! Absolut totul! 

Luă din nou biletul, părând că încearcă să se potolească. 

— Dacă, am zis dacă, Jakob ar fi aflat de moartea Karolinei, 
sigur i-ar fi spus soţiei lui. Și ar fi venit la mine - întotdeauna 
venea când se întâmpla ceva care îi tulbura echilibrul mental. 
Întotdeauna. Aș spune chiar că, în privinţa asta, încrederea lui în 
mine era fără margini. 

— Vorbiţi de parcă am avea toate motivele să ne îndoim că a 
primit vestea morţii Karolinei, observă Alex. 

Medicul aruncă foaia de hârtie pe masă. 


— Exact asta și fac. Uneori Karolina venea și ea aici, cu tatăl 
ei. Și mama ei. 

— Ca pacientă? întrebă Alex, nedumerit. _ 

— Nu, nu, nu, răspunse Erik Sundelius, încruntându-se la el. În 
niciun caz. Doar ca să-și îmbărbăteze tatăl. Intreba mereu cum 
se simte și ce tratament făcea. Mi se pare de neconceput să-mi 
fi scăpat faptul că se droga de mai bine de zece ani. 

Alex schimbă o privire cu Peder. 

— Îmi pare rău, dar nu putem exclude această posibilitate, 
zise Peder. În primul rând, fata e moartă și, în al doilea rând, 
există raportul de după autopsie, semnat de un medic cu care s- 
a discutat deja. 

— Cine a identificat-o? întrebă Erik Sundelius, mijindu-și ochii. 

— Sora ei, Johanna, replică Alex. A găsit-o leșinată și imediat 
a chemat ambulanţa. Apropo, ne chinuim de ceva vreme să dăm 
de ea. 

Erik Sundelius clătină din cap. 

— Îmi pare rău, nu se leagă. Spuneţi că Johanna a fost acasă 
la Karolina? întrebă el, repetând gestul. În toţi anii în care Jakob 
a venit aici, Johanna l-a însoţit o singură dată. Era atât de mică 
atunci, încât probabil n-a avut de ales. Și a fost aici fiindcă așa 
trebuia. Mi-am dat seama ce are de cum am văzut-o. Și, după 
cum spunea și Jakob, surorile nu erau foarte apropiate. Un alt 
motiv de tristețe pentru el. 

Medicul ezită. 

— Nu știu ce idee v-aţi făcut despre Johanna, dar impresia pe 
care mi-am făcut-o eu, din ceea ce mi-a spus Jakob, e că ceva 
nu era în regulă cu ea. 

Urmă o pauză. Creierul lui Alex funcționa la capacitate 
maximă, procesând toate aceste informații. 

— Suferea și ea de depresie? 

Erik Sundelius strânse din buze, părând că întrebarea nu-i 
prea convine. 

— Nu. Nu e vorba de depresie. Dar subliniez că pe Johanna 
am întâlnit-o de vreo două ori. Nu era numai distantă, cum o 
credea Jakob. Era plină de furie și dispreţ faţă de familia ei, 
atitudine pe care nu șovăia s-o ascundă. Ce-mi povestea Jakob 
despre ea m-a făcut să cred că nu e întreagă la cap. 

— Poate că avea un motiv bine întemeiat, spuse Alex. Să fie 
furioasă. 

Erik Sundelius înălță din umeri. 

— Mda, dacă avea un motiv, acesta nu era deloc clar, nici 
măcar pentru Jakob. Oricum, singurul lucru pe care îl pot spune 
este că starea de agitaţie continuă a fiicei lui îl făcea să sufere 
profund. 

Alex hotărî că trebuie să pună capăt discuţiei. 

— În concluzie, ceea ce spuneţi dumneavoastră e... 

— Că sub niciun chip nu susţin teoria potrivit căreia Jakob 
Ahlbin și-a ucis soţia și apoi și-a luat și el zilele. Bineînțeles, nu 
pot pretinde că o persoană care e moartă e și în viață, dar vă 
pot spune cu mâna pe inimă că fata nu era dependentă de 
droguri. 

— Păreţi foarte sigur, remarcă Alex. _ 

— Și sunt, spuse Erik Sundelius hotărât. Intrebarea e cât de 
siguri sunteţi dumneavoastră de concluziile pe care le trageţi. 

În timp ce vorbea, medicul întoarse capul și privi pe fereastră. 
De parcă s-ar fi așteptat să-l vadă pe Jakob Ahlbin venind prin 
zăpada topită. 

o... 

larna preferase să vină în mai multe reprize. La prima 
ninsoare, când anul de-abia începuse, crezuse că gata, a sosit. 
Dar se înșelase. 

Oftă, simțindu-se brusc foarte obosit. 

Era ciudat că Jakob înțelesese prea târziu cât de gravă era 
problema lui, dar, într-o anumită măsură, așa era el. Uneori 
avea impresia că omul hotărâse, înțelept, să-și trăiască viaţa 
după înțelesul numelui său de botez: Jakob, un nume 
controversat, de origine ebraică, despre care unii susțineau că 
ar însemna „să aibă în pază”. Ce ironie a sorții că, atunci când a 
avut nevoie de ajutor, nimeni n-a sărit să-l salveze. 

Speraseră să găsească o soluţie înainte ca situația să scape 
de sub control. Se bazaseră că Jakob va acţiona cu cap, dar n-o 
făcuse. Jakob era o persoană impulsivă, sentimentală și, în clipa 
în care se apuca de ceva, nimic nu-i stătea în cale. Noroc că 
aflaseră despre amenințările pe care i le trimisese organizaţia 
Fiii Poporului și hotărâseră să se folosească de ele ca să-l sperie 
de tot. Jakob însă luase urma prăzii și nu se lăsase dus de nas. 

S-a terminat așa cum trebuia, își spuse el mai târziu. Cu un 
dezastru, care ar fi fost și mai mare dacă Jakob ar fi fost lăsat să 


152 


afle și mai mult din ceea ce îi atrăsese atenţia, fapt care, la 
început, nu-i displăcuse deloc. 

— Ăsta e un adevărat punct de cotitură. Am o veste 
fantastică! spusese el, convins că vorbește cu un prieten. 

Dar prietenul rămăsese șocat și își exprimase dorinţa de a ști 
mai mult. Din păcate, Jakob tăcuse mâlc, simțind poate că 
prietenul lui juca la două capete. De aceea identitatea sursei lui 
iniţiale rămăsese necunoscută. Singura problemă care mai 
trebuia rezolvată. 

Apoi sună telefonul. 

— Am găsit un nume, spuse vocea. 

— În sfârșit, zise el, simțindu-se mult mai ușurat decât ar fi 
vrut să recunoască. 

Câteva clipe, vocea de la celălalt capăt rămase tăcută. 

— E un tip din Skärholmen pe care l-a vizitat poliţia. Ar putea 
fi cel pe care-l căutăm. 

Își notă cu grijă cele câteva detalii pe care i le transmise 
vocea. Apoi multumi și închise. 

Așadar, roțile se învârteau, cele mai multe dintre ele. Mâine, o 
altă margaretă va trebui să plătească, iar luni va reveni 
protagonista acestei drame. Abia aștepta sosirea ei. 

Clătină din cap. Uneori, doar gândul la ea îl băga în sperieţi. 
Ce fel de femeie era? O femeie dispusă să sacrifice atât de mult 
- și atât de multe vieţi - într-un singur scop trebuia tratată cu 
toată precauţia. Oamenii normali nu făceau ce făcuse ea. Apoi 
suferinţa îl copleși din nou, regretul că totul ar fi putut fi altfel. 
Dacă evenimentele nu s-ar fi derulat atât de rapid. Dacă toată 
lumea ar fi respectat regulile. 

Dacă s-ar fi putut baza pe ceilalți. 

o... 

Peder Rydh îl sună pe Ragnar Vinterman ca să-l anunţe că 
sunt în drum spre el chiar în momentul în care Fredrika îl suna 
pe Alex. 

— Sunt la birou, spuse ea cu o nerăbdare pe care Alex nu o 
mai deslușise în vocea ei de luni întregi. 

— Ce cauţi acolo? întrebă el răstit, gândindu-se la starea ei de 
sănătate. 

— Mi-a venit o idee și unde pot cugeta mai bine la ea decât în 
birou? E legată de amenințările primite de Jakob. 


Alex ascultă cu atenţie concluziile Fredrikăi despre e-mail-uri 
și conţinutul lor. 

— Deci ești convinsă că nu Tony Svensson le-a trimis pe cele 
provenite din alte computere, zise el sceptic. 

— Da, absolut. Pe de altă parte, s-ar putea ca Tony Svensson 
să fi știut că mai existau și alţii care puneau presiune pe Ahlbin. 
Cred că trebuie să-l interogăm din nou, să aflăm adevăratul 
motiv pentru care s-a dus la Jakob acasă, de ce l-a căutat. Poate 
că a fost doar un mesager, cu sau fără voia lui. 

— Mesagerul unei persoane care nu voia să-și dezvăluie 
identitatea? 

— Exact. Asta ar explica și de ce Tony Svensson i-a făcut o 
vizită lui Jakob Ahlbin când Ronny Berg era deja în arestul 
poliţiei. Am omis să-l întrebăm asta - Tony Svensson trebuie să 
fi minţit în legătură cu motivul pentru care a fost acolo. 

Alex înghiţi în sec. Încă de la început, Fredrika demonstrase 
cât de rapid putea trece de la o ipoteză la alta, cât de pertinente 
îi erau concluziile. Dacă femeia asta ar fi avut pregătire de 
poliţist, Alex ar fi spus că e născută pentru așa ceva. Dar nu 
avea, în consecință nu știa ce termen să folosească pentru harul 
ei. Intuiţie, poate? 

Fredrika se folosi de tăcerea lui ca să continue: 

— Așa că am verificat din nou lista cu apelurile telefonice 
efectuate de Tony Svensson ca să văd dacă mi-a scăpat ceva. Și 
am descoperit că l-a sunat de două ori pe Viggo Tuvesson. 

— Da? făcu Alex nedumerit, dar mulţumit că, în sfârșit, Peder 
își închisese mobilul. Cine mai e și ăsta? 

— Un coleg de-ai noștri. 

Alex frână brusc la semafor. 

— De unde știi? Adică ești sigură? 

— Sunt sigură, răspunse Fredrika și lui Alex i se păru că 
zâmbește. Tony l-a sunat pe telefonul de serviciu. Am dat de 
numărul lui în registrul nostru de telefoane. 

În spatele lor claxonă o mașină și Peder îi aruncă lui Alex o 
privire surprinsă. 

— E verde, anunţă el, crezând că inspectorul-șef nu observase 
schimbarea. 

Alex mută repede piciorul de pe frână pe accelerator. 
Transmisia automată era o binecuvântare pentru specia umană, 
chiar dacă afecta mediul înconjurător. 

— Ei, drăcie, mormăi el. Dar ar putea fi și o explicaţie logică. 
Nu trebuie neapărat să aibă legătură cu cazul nostru. E prima 
oară când aud de Viggo Tuvesson ăsta. 

Peder ridică o sprânceană și ascultă cuvintele lui Alex cu mult 
interes. 

— Lucrează în cartierul Norrmalm, spuse Fredrika. El și încă 
un agent au sosit primii la fața locului după ce soţii Ljung au 
găsit cadavrele și au anunţat poliţia. 

Alex simţi cum i se usucă gura și îi aruncă o privire lui Peder, 
care abia aștepta să afle ce-i spusese Fredrika. A 

— OK, zise Alex. Ne ocupăm de asta luni, la prima oră. Inainte 
să pleci acasă, scrie, te rog, un rezumat la tot rahatul ăsta - 
scuză vocabularul unui inspector-șef extrem de obosit - și lasă-l 
pe biroul meu. 

În caz că nu vii luni, dădu el să spună. 

— Se rezolvă. În caz că nu vin luni. 

Alex zâmbi. 

În timp ce se îndreptau spre Bromma, Alex îl puse la curent 
pe Peder cu tot ce aflase de la Fredrika. 

— Are uneori niște intuiții de rămâi cu gura căscată, observă 
Peder fără să vrea. 

— Cu siguranţă, îl aprobă Alex. 

Ca și cum niciodată nu ar fi pus la îndoială competența 
Fredrikăi, deși cam asta făcuse în primele ei luni acolo. 

Ragnar Vinterman nu-i mai aștepta pe treptele de la intrare. 
Fură nevoiţi să bată mult și tare în ușă înainte ca vicarul să le 
deschidă. 

Alex și Peder se înțeleseseră în mașină cum să poarte 
discuţia. Dintre toţi oamenii cu care vorbiseră până atunci, 
Ragnar Vinterman era singurul care mai credea că Jakob Ahlbin 
se sinucisese. Tot el era cel mai convins că fiica lui Jakob, 
Karolina, avea o problemă cu drogurile. Oricum ar fi dat-o, 
Ragnar Vinterman îl cunoscuse mult prea îndeaproape pe Jakob 
Ahlbin pentru ca impresiile și opiniile lui să poată fi ignorate. 

— Mă tem că de data asta nu vă pot sta prea mult la 
dispoziţie, le spuse el, invitându-i în bibliotecă, unde își 
propusese să discute cu ei. Tocmai am fost sunat de o enoriașă 
- soţul ei a murit după o lungă suferință. Trebuie să mă duc la 
ea. 

Alex înclină din cap. 


— Și noi sperăm să nu vă reținem prea mult, îl asigură el pe 
vicar. Dar au apărut câteva probleme și am vrea să le clarificăm 
cu ajutorul dumneavoastră. 

Veni rândul lui Ragnar Vinterman să încline din cap. 

Alex îl privi cu atenţie. Cu spatele drept, cu mâinile pe brațele 
fotoliului. Un adevărat vânător, gata de acţiune. Înarmat până-n 
dinți. Situaţia i se părea cunoscută, ca o scenă dintr-un film. 

Nașul, se gândi Alex și fu cât pe-aci să izbucnească în râs. Ca 
într-o negociere în stil italian, cu pistoalele pe masă. 

Alex era derutat de schimbarea de atitudine a vicarului. Dar 
nici el nu avea chef de compromisuri; voia răspunsuri clare la 
întrebările lui. Era sigur că și Peder, o prezenţă tăcută alături de 
el, simțea la fel. 

— Ultima oară când ne-am întâlnit am discutat despre 
dependenţa de droguri a Karolinei Ahlbin, începu Alex, 
sprijinindu-se cu spatele de canapea. Aţi putea aprecia când a 
început să consume droguri? 

Ragnar Vinterman se sprijini și el cu spatele de canapea. Avea 
o privire aproape obraznică. 

— După cum cred că v-am spus foarte clar data trecută, 
practic, tot ce știu, știu de la Jakob. Prin urmare, mi-e foarte 
greu să vă spun cu precizie. 

Se uită lung la Alex ca să se asigure că e ascultat și înţeles. 
Ceea ce și era. 

— Dar, hazardându-mă într-o mare măsură, aș zice că 
problemele ei au început la sfârșitul adolescenţei. 

— Adică a luat direct droguri tari? 

— Asta n-o pot spune. 

Bate în retragere, se gândi Alex. Își dă seama că ce ne-a spus 
poate fi contrazis. 

— Deci Jakob v-a povestit frecvent despre asta? întrebă el. 

— Da, răspunse Ragnar Vinterman hotărât. 

— Câţi ani a ascuns Jakob imigranţi ilegali la Eker6? întrebă 
Alex, de parcă ar fi fost o continuare firească a discuţiei despre 
dependența de droguri a Karolinei. 

— Mă tem că nici asta nu știu, răspunse vicarul punând picior 
peste picior. 

— Dar știaţi că o făcea? 

— Toată lumea ştia, răspunse Ragnar Vinterman sec. 


— Dar ultima dată când am fost aici n-aţi vrut să pomeniţi 
despre asta... 

— Am crezut că, în general, nu avea nicio relevanţă. Și nici n- 
am vrut să știrbesc reputaţia lui Jakob în faţa poliţiei. 

Alex zâmbi. 

— Câtă nobleţe, remarcă el fără să vrea. 

Ragnar Vinterman se întunecă la faţă, dar Alex continuă: 

— V-aţi implicat și dumneavoastră în activităţile lui? 

— Niciodată. 

— Dar cei din parohie? 

— Sincer, nu știu. 

Alex simțea cum crește frustrarea în el. Aruncă o privire spre 
Peder. 

— Acum, că aţi avut câteva zile de gândire, rămâneţi la 
convingerea că Jakob s-a sinucis? întrebă Peder. 

Vicarul rămase tăcut. Işi schimbă expresia și se gârbovi, de 
parcă o umbră i-ar fi trecut prin faţa ochilor. 

— Da, zise el clar. Rămân. 

Cu o nerăbdare prost disimulată, Alex se aplecă înainte. 

— Spuneţi-ne de ce. 

Ragnar Vinterman, imitându-l din nou pe Alex, se aplecă și el 
înainte. 

— N-aș zice că am fost prea apropiat de Jakob. Am fost 
apropiaţi cât pot fi doi colegi. Ne făceam confidenţe în fiecare zi 
și aveam aceleași opinii despre foarte multe chestiuni legate de 
credinţă. Prin urmare, cred că l-am cunoscut bine pe Jakob. Și 
credeţi-mă pe cuvânt - nu era deloc într-o formă bună. Absolut 
deloc. 

— Psihiatrul lui e de altă părere, spuse Alex pe un ton firesc. 

Ragnar Vinterman râse disprețuitor. 

— Erik Sundelius? Mi-am pierdut repede încrederea în el. Și 
eu, și Marja l-am implorat pe Jakob să-și schimbe medicul. Dar 
Jakob era atât de încăpățânat... 

— De ce aţi vrut să-și schimbe medicul? 

— Omul ăsta e iresponsabil. Nu-și adapta metodele sub niciun 
chip, chiar dacă Jakob nu răspundea la tratament. Recunosc că 
eram atât de îngrijorat încât m-am hotărât să văd ce hram 
poartă. 

Asta ne mai lipsea, un vicar care o face pe detectivul, se 
gândi Alex obosit. 

— Și ce-aţi aflat? întrebă Peder. 

— Că am avut dreptate. Primise două avertismente de 
malpraxis din partea Colegiului Medicilor pentru - staţi să-mi 
amintesc - „utilizarea unor metode riscante” în tratarea 
pacienţilor cu tulburări psihice grave; în fiecare caz, pacientul a 
sfârșit prin a se sinucide. În plus, doctorul a fost acuzat de 
uciderea amantului soției lui. 

Văzând surpriza de pe chipurile celor doi, vicarul se lăsă cu 
spatele pe canapea, vizibil satisfăcut. 

— Dar, desigur, poliţia știa asta, adăugă el blajin. 

Nu, se gândi Alex, scrâșnind din dinţi. Nu știam. 

e 

— La naiba, exclamă Alex exasperat după ce porni motorul și 
ieși prea repede cu spatele de pe aleea din fața casei parohiale. 
Cum dracu' ne-a scăpat asta? 

— Păi, n-am avut niciun motiv ca să-l verificăm, nu? replică 
Peder și își privi telefonul mobil care tocmai începuse să sune. 

Ylva. Rareori îi dădea o veste bună când îi telefona. 

— Peder, Isak are temperatură mare, spuse ea îngrijorată. lar 
pe burtică i-a apărut o urticarie. Îl duc la spital și aș vrea să ai tu 
grijă de David cât sunt acolo. 

Teama îl luă pe nepregătite. Fiul lui era bolnav, iar el era 
departe. Îl copleși din nou sentimentul de culpabilitate. 

— Vin cât pot de repede, zise el răgușit. Sunt în mașină, cu 
Alex. Îl rog să mă lase în drum spre sediu. 

Alex îl privi întrebător când închise telefonul. 

— Unul din băieţi e bolnav. Poţi să mă lași acasă la Ylva? Dacă 
Fredrika e la sediu, poate vă duceţi împreună la familia Ljung... 

Alex înclină din cap. 

— Bine. 

Pe drumul spre ceea ce cândva fusese căminul lui Peder și al 
YIvei, Peder își revăzu viaţa pentru a o suta oară. Vestea că Pia 
Nordh voia să se mute cu antipaticul de Joar parcă nu mai era 
atât de importantă. „Poţi să mă lași acasă la Ylva?”, îl întrebase 
pe Alex. De parcă ar fi fost o adresă oarecare. 

Fusese o vreme când simţea că inima era gata-gata să-i sară 
din piept. Cât timp trecuse de când nu mai iubise cu atâta 
patimă pe cineva? 

Telefonul îi sună din nou. De data asta era fratele lui. 

— Saluuut, spuse Jimmy tărăgănat, ca de obicei. 


— Salut, răspunse Peder și îl auzi cum râde. 

Uneori era o adevărată binecuvântare că Jimmy se înveselea 
atât de ușor, nu-ţi trebuia prea mult ca să-l faci fericit. 

— S-a întâmplat ceva, zise Jimmy emoţionat. 

Peder râse și el. „S-a întâmplat ceva” putea însemna orice, de 
la vizita familiei regale până la un nou abajur în camera lui. 

— Mi-am făcut o prietenă. 

Peder rămase mut. 

— Poftim? făcu el uluit. 

— O prietenă. În toată regula. 

Peder scoase un hohot de râs fără să vrea. 

— Te bucuri? întrebă Jimmy plin de speranţă. 

Simţi cum o căldură plăcută i se răspândește în corp și îi 
dezleagă nodurile care îl chinuiau de-atâta vreme. 

— Sigur. Cum să nu fiu fericit? M-ai făcut să uit de toate 
necazurile. 

e 

Puțin mai târziu, Fredrika și Alex ajunseră în fața blocului 
familiei Ljung de pe Vanadisplan. Zona Vasastan îi plăcuse 
întotdeauna, îi spuse Alex Fredrikăi într-un acces neobișnuit de 
candoare. Hotărâse, împreună cu Lena, ca, la bătrâneţe, să-și 
cumpere o căsuţă chiar în această parte a orașului, un fel de 
refugiu, ca să nu prindă mucegai în casa lor din Vaxholm. 
Fredrika rămase contrariată când văzu cum Alex se întunecă la 
față când vorbea despre el și soția lui. 

Asta trebuie să fie, se gândi ea. Are probleme cu soţia. 

Alex o luă înainte în timp ce urcau pe aceleași trepte pe care 
urcaseră Fredrika și Joar cu câteva zile înainte. 

Găsiră ușa apartamentului întredeschisă când ajunseră pe 
palierul familiei Ljung. Alex bătu autoritar și imediat apăru Elsie 
Ljung. 

— Am lăsat ușa deschisă ca să auzim când veniţi, spuse ea. 

Intrară în camera de zi, unde aștepta soţul ei. Arătau amândoi 
obosiţi și nefericiți. 

— Vă asigur că stăm doar cât e necesar, zise Alex așezându- 
se într-unul din fotoliile din jurul unei măsuţe. 

— Dorim mult să vă ajutăm, oftă Sven Ljung, desfăcându-și 
brațele dramatic. Mai ales că toată presa vorbește despre asta. 
Aţi găsit-o pe Johanna? 


— Nu, din păcate, răspunse Alex. Dar sperăm să ia legătura 
cu noi de îndată ce află vestea. 

Cei doi soţi schimbară o privire și înclinară din cap. Da, sigur 
va lua legătura cu poliţia, păreau ei să spună. 

— Mai avem câteva întrebări despre relaţia dumneavoastră cu 
familia Ahlbin, zise Alex cu o voce calmă, dar fermă. Și am vrea 
să vi le punem separat. 

Cei doi nu răspunseră în niciun fel, drept care Alex continuă: 

— Dacă vorbesc cu domnul Ljung aici, Fredrika poate vorbi cu 
doamna Ljung în altă cameră. Ca să nu mai veniţi la secţie. 

Alex zâmbea, dar mesajul era foarte limpede. Cei doi priviră 
derutați și neliniștiţi. Alex îi asigură că aceasta era procedura 
standard în astfel de împrejurări. 

Fredrika și Elsie se duseră în bucătărie, închiseră ușa și se 
așezară la masă. Pe moment, fătul nu dădea niciun semn de 
nerăbdare. 

Cred că dormi, se gândi Fredrika, încercând și nereușind să-și 
împiedice un zâmbet. 

— Primul? întrebă Elsie arătând spre burta Fredrikăi. 

Zâmbetul se transformă într-o grimasă. Nu-i plăcea să 
vorbească despre copil cu străinii. Dar răspunse cu un „da” ca 
să nu pară nepoliticoasă. 

Câteva clipe, se temu că femeia mai în vârstă va începe să-i 
povestească despre vremea când era ea însăși gravidă, dar, din 
fericire, nu avu parte de așa ceva. 

— Jakob și Marja Ahlbin, spuse Fredrika cu o voce mai 
autoritară decât ar fi vrut, ca s-o avertizeze că alte întrebări 
despre copilul ei nenăscut nu erau binevenite. 

Elsie arăta încordată și nesigură pe ea. 

— Cum a fost relaţia dintre familiile dumneavoastră în ultima 
vreme? 

Elsie părea că nu-și găsește cuvintele. 

— Cam la fel cum a fost în ultimii ani, răspunse ea în cele din 
urmă. Nu la fel de bună ca înainte, dar îndeajuns de bună ca să 
ne putem întâlni din când în când. 

— Dar din ce motiv? De ce n-a mai fost la fel de bună? 

Elsie privi stânjenită. 

— Cred că Sven vă poate spune mai multe. El s-a certat cu 
Jakob. 

— De la ce? 

Femeia mai în vârstă nu răspunse. 

Fredrika își îndulci vocea: 

— Nu trebuie să vă temeţi că-mi spuneţi niște lucruri care par 
delicate, zise ea atingându-i braţul. Promit să fiu cât se poate de 
discretă. 

Elsie rămase tăcută. Robinetul picura în chiuvetă. Fredrika se 
ridică și îl închise bine. 

— S-au certat acum câţiva ani, spuse Elsie cu glas pierit. Din 
cauza... activităților lui Jakob. 

Fredrika așteptă. 

— Faptul că ascundea refugiaţi, explică Elsie. Sau că avea de 
gând să-i ascundă. 

— Și soţul dumneavoastră a obiectat? 

— Hm, n-a fost chiar atât de simplu. Sven mai degrabă... e un 
tip foarte practic, s-a gândit că Jakob risca prea mult. Fără să 
primească ceva în schimb. 

Fredrika se încruntă. 

— Bănuiesc că Jakob nu primea bani fiindcă ascundea 
imigranţi ilegali... 

— Bineînţeles că nu, răspunse Elsie pe un ton mai hotărât. 
Dar tocmai de aceea lui Sven i se părea că nu e deloc echitabilă 
intenţia lui Jakob de a-și pune casa la dispoziţia unor oameni 
care se ascundeau de poliție. Fără să câștige nimic. Sven credea 
că mulţi dintre cei care ajungeau aici aveau resurse financiare. 
La urma urmei, în ziua de azi te costă o avere ca să ajungi în 
Suedia. De aceea Sven credea că, dacă tot dădeau atâţia bani, 
sigur le mai rămânea ceva. Jakob s-a albit la față și l-a făcut 
nebun și egoist. 

Cu toată îndreptăţirea, se gândi Fredrika. Dar își ţinu gura. 

— N-am mai vorbit decât după un an, zise Elsie și își drese 
vocea. Dar locuiam atât de aproape încât, uneori, dădeam nas 
în nas. După ce ne-am întâlnit așa de câteva ori, treptat am 
început să ne vizităm din nou. Și era bine. Sigur, nu la fel de 
bine ca înainte. 

Era frig în bucătărie și Fredrika simţi un fior pe șira spinării. Se 
uită peste notițe și imediat îi sări ceva în ochi. 

— Aţi spus „intenţia lui Jakob de a-și pune casa la 
dispoziţia...” 

— Da. 

— Dar presupun că Jakob făcea deja asta, nu avea doar 
intenţia să o facă. 

Elsie privi derutată o clipă, apoi clătină din cap. 

— Nu. Niciuna, nici alta. Făcuse asta cândva și acum voia să o 
facă din nou. 

— Nu înțeleg. 

— Jakob și Marja s-au ocupat mult de grupurile de refugiaţi în 
anii '70 și '80, când au făcut parte dintr-o reţea care oferea 
adăpost unor astfel de persoane. Printre altele, ascundeau 
refugiaţi în subsolul casei lor din Eker6. Au continuat așa până 
prin anii '90, cred că până în 1992. Apoi s-au gândit la o 
implicare mai discretă. Până acum câţiva ani, când Jakob a 
conceput un nou sistem. Dar nu l-a mai pus în aplicare. 

Fredrika se întrebă dacă nu cumva Elsie știa mai mult decât 
spune. Era puţin suspect că repeta cuvântul „cred” doar ca să 
ofere o informaţie foarte exactă, cum ar fi anul 1992. Dar 
curiozitatea avu câștig de cauză și renunţă la bănuiala că ar fi 
ceva în neregulă. 

— De ce nu l-a mai pus în aplicare? 

— Nu știu, răspunse Elsie evaziv. Dar cred că ideile lui au 
produs disensiuni în cadrul familiei. Marja nu era nici pe departe 
la fel de înfocată ca Jakob. Pe urmă am auzit că fetele au preluat 
casa din Ekerö. Din câte știu eu, niciuna nu era implicată în 
activităţile tatălui. Johanna în niciun caz. 

— Am înțeles că Johanna nu împărtășea punctul de vedere al 
tatălui în această chestiune. 

Elsie cobori vocea. 

— Sven nu vrea să vorbesc despre asta, crede că trebuie 
păstrată o anumită discreţie, dar eu am să vă spun, din moment 
ce familia Ahlbin aproape că nu mai există. Luam odată cina la 
ei, cam pe vremea când Jakob intenţiona să-și reia vechile 
activități. Erau și fiicele lor acolo. Când am început să vorbim 
despre refugiaţi și situaţia lor, am avut senzaţia că stăm pe un 
butoi cu pulbere. 

— Cum adică? 

— Johanna și-a ieșit din fire. Nu mai ţin minte din ce cauză, 
probabil din mai multe. A izbucnit în lacrimi și a plecat de la 
masă. Jakob părea și el zdruncinat, dar știa să se stăpânească. 

— Și nu v-aţi dat seama despre ce era vorba? 


162 


— Nu, deloc. Părea a fi ceva care se întâmplase cu mulți ani în 
urmă; oricum, Johanna își vizita familia foarte rar. Mi-aduc 
aminte că la un moment dat a strigat: „lar vrei să distrugi 
totul?” Dar nu știu ce-a vrut să spună cu asta. De unde să știu? 

Elsie râse gâtuit. 

— Atunci s-a certat Sven cu Jakob, conchise ea. 

Fredrika puse picior peste picior, schimbându-și centrul de 
greutate. Ce bine va fi când se va naște copilul și corpul ei va 
redeveni ce a fost. 

Apoi ochii îi căzură pe mâna lui Elsie, care se albise strângând 
un pahar cu apă. Mâna îi tremura tare. In plus, un ochi i se 
zbătea, mai să-i sară din orbită. 

Vrea să-mi spună ceva, își dădu seama Fredrika, și se hotărî 
să aștepte. 

Dar Elsie nu spuse nimic, drept care Fredrika încercă să o 
ajute. 

— Sunteţi sigură că nu mai știți nimic? întrebă ea în șoaptă. 

Elsie își ţuguie buzele și clătină din cap. Mâna încetă să-i mai 
tremure. 

— Ce-mi puteţi spune despre Karolina, cealaltă fiică? insistă 
Fredrika, oarecum resemnată. 

Ochii lui Elsie se umpleau de lacrimi. 

— Spun ce-am mai spus. E imposibil să fi murit din cauza unei 
supradoze. 

Și totuși a murit, se gândi Fredrika. Ce naiba ne scapă despre 
moartea ei? 

— Dar în ultimii ani n-aţi mai fost atât de apropiaţi. Poate că 
n-aţi văzut ce trebuia văzut. 

Elsie clătină din cap. 

— Nu, zise ea calm. Am văzut ce trebuia văzut. O vreme, 
Karolina a fost prietena lui Måns, fiul nostru mai mic. 

— Dar... 

— Știu, data trecută nu v-am spus nimic despre asta. Poate 
fiindcă e un subiect foarte delicat, poate fiindcă am așteptat 
amândoi atât de mult de la relaţia asta. lar în ziua în care aţi 
fost aici eram întorși pe dos... 

— Înţeleg, spuse Fredrika încercând să-și ascundă iritarea. 

Faptul că unii hotărau cu de la sine putere ce merită spus 
poliţiei și ce nu avea mai multe consecinţe nefaste decât și-ar fi 
închipuit. 

— Dar acum nu mai sunt împreună, fiul dumneavoastră și 
Karolina... 

Elsie clătină din cap și începu să plângă. 

— Nu. Și-mi pare rău. Karolina n-a mai putut suporta, Mâns 
avea prea multe probleme, iar noi am înțeles-o. Dar dorința 
noastră cea mai fierbinte a fost ca fata să rămână lângă el. Ca 
să-l ajute să scape. 

— De ce anume? 

— De dependenţă, răspunse Elsie printre hohote de plâns. De 
asta știu că fata nu avea nimic de-a face cu drogurile. Dar a 
purtat cu ea toate problemele lui Mâns, ca pe o cruce. Până într- 
o zi, când n-a mai suportat. Atunci l-a părăsit, s-a mutat într-un 
apartament de una singură. Mi-e dor de ea ca de propriul meu 
copil. Și Sven îi simte lipsa. 

— Dar Mâns? 

— Când relaţia lor a devenit serioasă, fiul meu și-a revenit, a 
început să muncească și să se ferească de tentaţii. Dar... din 
clipa în care otrava aia ţi-a pătruns în sânge, se pare că nu mai 
poţi scăpa de ea. S-a apucat din nou și azi e doar umbra a ceea 
ce era atunci, în primele zile alături de Karolina. E de 
nerecunoscut. 

Fredrika se gândi mult, cântărindu-și cuvintele. 

— Doamna Ljung, spuse ea într-un târziu. Oricum am da-o, 
Karolina e moartă. Propria ei soră a identificat-o. 

— In cazul ăsta, cred că ar fi mai bine să vă gândiţi la ea ca la 
Lazăr din Biblie, cel pe care lisus l-a readus la viaţă, zise Elsie 
scoțând o batistă din buzunar. Fiindcă în sufletul meu știu că 
fata asta n-a murit în urma unei supradoze. 

Fredrika o privi neîncrezătoare. Indoiala o făcu să-și adune 
gândurile. Elsie îi ascundea ceva, simţea asta cu toată ființa ei. 
Și, de parcă lov nu ar fi fost de ajuns, iată că acum poliţia avea 
și un Lazăr pe cap. 

o... 

Tableta mică, albă, îl irita la fel de mult ca o muscă ce-i dădea 
târcoale în timpul nopţii. O privi furios, aproape dorindu-și să se 
dizolve de la sine. 

— Trebuie s-o iei seara, înainte de culcare, îi spusese blondul 
care vorbea araba. Altfel, mâine ai să fii prea obosit ca să-ţi duci 
misiunea la îndeplinire. 

Îl lăsaseră în noul apartament cu o seară în urmă și 
reveniseră azi după-amiază ca să discute din nou planul pentru 
ziua de mâine. Deși nefericit, acum simţea și o mare ușurare. 
Călătoria lui se apropia de sfârșit, curând va fi un om fără 
datorii, își va putea chema soția lângă el și chiar va putea lua 
legătura cu familia ca să o asigure că totul e în regulă. Și cu 
prietenul lui, care îl aștepta în Uppsala. 

Faptul că prietenul lui îl aștepta acolo, undeva, îngrijorat că 
nu știe unde este, îl neliniștea la culme. Cei de aici îi puseseră în 
vedere să nu-și informeze sub niciun motiv prietenii și rudele 
despre ţara în care pleacă. lar el încălcase regula. Promisese și 
nu se ținuse de cuvânt. Dă, Doamne, ca prietenul lui să nu 
încerce să-l caute. Ar fi un adevărat dezastru dacă ar începe 
cineva să pună întrebări și să-i dea în vileag prezenţa ilegală în 
această ţară. Pedeapsa ar fi severă dacă oamenii de aici ar afla 
că le-a înșelat așteptările, știa asta prea bine. 

Inima îi bătea cu putere, în ton cu starea lui de neliniște din 
ce în ce mai profundă. Abia se însera; cum va rezista până 
mâine? Ar fi preferat să termine totul azi, pentru ca noaptea să 
fie una a eliberării. Dar gânduri ca acestea erau total nerealiste, 
din păcate. 

Vor veni și-l vor scoate de acolo la ora nouă dimineaţa. Își va 
cunoaște complicele care va conduce mașina. Amândoi vor 
merge la locul unde vor comite jaful. Citi biletul pe care îl 
lăsaseră pe măsuţă: „Vâsterâs”, care în arabă nu însemna 
nimic. Se întrebă ce însemna în suedeză. 

După comiterea jafului, împreună cu complicele se va 
întoarce la Stockholm și se va întâlni cu ceilalți aproape de 
mingea de golf, uriașă, pe care o văzuse din cealaltă mașină. 
Globul. După ce va lăsa prada, va fi un om liber. 

— O să faci asta pentru compatrioţii tăi, îi spuseseră ei. Fără 
banii ăștia n-am avea cum să-i ajutăm. Statul suedez nu vrea să 
ne plătească pentru ceea ce facem, de asta luăm bani de la 
oamenii care au deja prea mulţi. 

Era o logică familiară, de mult cunoscută. Luai de la bogaţi și 
dădeai la săraci. În copilărie auzise tot felul de povești despre 
asta. Mai ales din gura bunicului, singurul din familie care fusese 
în SUA. Povești incredibile despre cât de mulți bani aveau 
americanii și ce făceau cu ei. Despre mașini late cât fluviul Tigru 
și case cât palatul lui Saddam, unde locuiau oameni obișnuiți. 

Despre universitate, la care putea merge oricine, dar care costa 
o grămadă de bani. Și despre uriașele terenuri petroliere care 
nu erau deținute de stat. i 

De m-ar vedea bunicul acum, se gândi Ali. Intr-o ţară aproape 
la fel de bogată ca America. Doar puţin mai friguroasă. 

Se înfioră și se făcu ghem pe canapea. Nu că ar fi văzut vreo 
mașină sau vreun palat atât de mari. Dar nu conta, fiindcă știa 
la fel ca oricare și era absolut convins: Suedia era cel mai bun 
loc în care o putea lua de la capăt. 

Se încruntă din nou spre tabletă, știind că va trebui să o ia. 
Altfel nu va putea dormi. Un somn sănătos era condiţia ca a 
doua zi să iasă totul bine. 

De dragul soţiei și al copiilor lui. Al tatălui și al bunicului. 

o... 

În timp ce ieșeau din apartament ca să meargă acasă la 
părinţii ei, Fredrika Bergman se gândi dacă nu ar fi mai bine să 
renunţe la vizită. Spencer însă, văzându-i ezitarea, o luă ușor de 
braţ și o conduse afară, apoi la mașină. 

Și astfel relaţia lor intră într-o nouă fază. 

Întotdeauna fuseseră doar ei doi. Singuri, într-un balon de 
sticlă, fără petreceri, fără prânzuri în familie. Spaţiul în care 
respirau în voie, unde își reîncărcau bateriile și își reîmprospătau 
pofta de viață. Un spaţiu în care acum trebuia să încapă și un 
copil nenăscut, și socrii. Ceea ce, desigur, era foarte ciudat, 
fiindcă Spencer, spre deosebire de Fredrika, avea deja un set de 
socri. 

— Eu când am să-ți întâlnesc părinţii? întrebă ea când 
Spencer opri în faţa casei în care își petrecuse copilăria. 

— De preferat, niciodată, dacă nu te deranjează, răspunse el 
pe un ton firesc, deschizând portiera. 

Aroganţa lui o făcu să izbucnească în râs. 

— Sper că nu te lasă nervii tocmai acum, spuse Spencer 
îngrijorat și dădu ocol mașinii ca să deschidă portiera de pe 
partea ei. 

Fredrika i-o luă înainte, deschizând portiera înainte ca 
Spencer să ajungă acolo. 

— Vezi, pot cobori și singură, zise ea mimând triumful. 

— Nu văd rostul, mormăi Spencer, pentru care era o 
chestiune de principiu ca bărbaţii să deschidă portiera femeilor 
care îi însoțeau. 

Să deschidă portiera celeilalte, se gândi cu răutate Fredrika, 
dar își ţinu gura. 

Își văzu mama pe geamul de la bucătărie, care dădea spre 
stradă. Despre ele lumea spunea mereu că seamănă ca două 
picături de apă. Fredrika îi făcu din mână. Mama îi răspunse la 
fel, dar, judecând după expresia ei - chiar dacă se pregătise 
pentru tot ce era mai rău -, rămase șocată să-și vadă fiica 
însărcinată alături de un bărbat cam de o seamă cu soţul ei. 

— E totul în regulă? întrebă Fredrika strecurându-și mâna în 
mâna lui Spencer. 

— Sper că da, răspunse el, strângându-i mâna ușor. Nu poate 
fi mai rău decât alte lucruri de care am avut parte în același 
context. 

Fredrika nu-și dădu seama ce vrea să spună. 

J 

Atmosfera se încordă în clipa în care Fredrika acceptă un 
pahar cu vin care nu îi fusese oferit. 

— Fredrika, exclamă mama ei, oripilată. Sper că în starea ta 
nu bei alcool! 

— Dumnezeule, mamă! Pe continent, femeile gravide beau de 
când se știu. Ministerul Sănătății din Marea Britanie tocmai și-a 
schimbat recomandările: femeile gravide pot bea două pahare 
pe săptămână fără nicio grijă. 

Cuvintele Fredrikăi nu o liniștiră deloc pe mama ei, căreia 
puţin îi păsa de ultimele descoperiri ale cercetătorilor britanici. 
Mama își privi fiica de parcă aceasta și-ar fi pierdut minţile și 
clătină din cap în timp ce Fredrika ducea paharul la gură și 
sorbea din el. 

— Mmm, făcu Fredrika, zâmbind apreciativ spre tatăl ei, care 
privea și el extrem de contrariat. 

— Sper că n-ai căpătat darul băuturii de când lucrezi în poliţie, 
spuse el îngrijorat. 

— Pentru numele lui Dumnezeu! strigă Fredrika, neștiind dacă 
să râdă sau să plângă. 

Părinţii ei o priviră lung, dar nu mai spuseră nimic. 

Felul în care ședeau la masă îi aminti Fredrikăi de păpușile ei, 
cum le aranja când era mică. Mama și tata de o parte a mesei, 
invitaţii de cealaltă. 

Sunt invitată, se gândi ea, fascinată. În casa părinţilor mei. 

Încercă să-și aducă aminte când le făcuse cunoștință cu 
cineva ultima oară. Demult, tare demult. Cu zece ani în urmă, 
mai precis. Și bărbatul se numea Elvis, fapt care o amuzase la 
culme pe mama ei. 

— Înţeleg că lucraţi la Universitatea din Uppsala, zise tatăl ei. 

— Întocmai, spuse Spencer. Poate părea absurd, dar se 
împlinesc 35 de ani de când predau acolo. 

Spencer izbucni în râs, nebăgând în seamă că părinţii ei se 
schimbaseră la față. 

Ar trebui să aibă multe puncte comune, se gândi Fredrika. La 
urma urmei, Spencer e doar cu cinci ani mai mic decât tata. 

Din nou simţi aceeași pornire să râdă, ca și în mașină. Tuși 
discret. Își rugă mama să-i dea sosul, care mergea atât de bine 
cu friptura delicioasă. Își complimentă tatăl pentru calitatea 
vinului, dar imediat își dădu seama de greșeală: le reamintise că 
bea alcool. Tatăl ei întrebă cum merge treaba la serviciu și 
Fredrika îi răspunse că totul e în regulă. Mama ei dori să afle 
dacă doarme mai bine acum, iar ea răspunse că da, uneori, dar 
de cele mai multe ori nu. 

— Sper că nu trebuie să dormi singură în fiecare noapte, 
spuse mama ei privindu-l pe Spencer cu înțeles. 

— Uneori dorm, răspunse Fredrika pe un ton neutru. 

— Zău? făcu mama ei. 

— Aha, făcu tatăl ei. 

Apoi rămaseră tăcuţi. Absența oricărui sunet poate fi o 
binecuvântare sau un blestem, în funcţie de context. In cazul 
acesta nu exista nicio îndoială: cina fără cuvinte se îndrepta 
spre dezastru. 

Fredrika era exasperată. La ce se așteptaseră părinţii ei? 
Știau că Spencer e căsătorit, știau că adesea dormea singură, 
știau că își va crește copilul, în cea mai mare parte a timpului, 
într-o familie monoparentală. Un aranjament neconvențional, 
desigur, dar nu și singurul din istoricul familiei lor. Unchiul 
Fredrikăi, de exemplu, fusese îndeajuns de curajos ca să-și 
recunoască homosexualitatea în anii '60. Și familia îl tratase 
întotdeauna ca pe un egal. 

Apoi, Spencer puse câteva întrebări politicoase despre 
pasiunea mamei Fredrikăi pentru muzică, motiv pentru care 
atmosfera din jurul mesei se mai destinse. Tatăl ei se duse în 
bucătărie după un nou platou cu cartofi, iar mama ei puse un 

disc pe care îl cumpărase la mâna a doua cu doar câteva zile în 
urmă. 

— Vinil, spuse ea. Cel mai bun. 

— De acord cu dumneavoastră, zise Spencer și adăugă 
disprețuitor: N-aș cumpăra un CD pentru nimic în lume! 

Mama Fredrikăi zâmbi și de data aceasta zâmbetul îi ajunse în 
privire. Fredrika se mai relaxă un pic. Spărseseră gheaţa și 
temperatura începea să crească. Tatăl ei, încă deranjat că acest 
ginere avea aproape vârsta lui, își drese glasul și întrebă: 

— Mai vrea cineva vin? 

Întrebarea lui suna mai mult a rugăminte. 

Continuară să vorbească de una, de alta, cuvintele venind 
mai ușor pentru toţi, chiar și pentru tatăl Fredrikăi. 

Fredrika parcă ar fi vrut să mai bea un pahar. Undeva, un 
ucigaș se plimba în libertate, iar ei nu știau dacă individul își 
terminase treaba sau dacă uciderea lui Jakob și a Marjei era 
doar începutul. 

Se duse cu gândul la fiica lor, Johanna, care între timp trebuie 
să fi aflat de pe Internet despre moartea părinţilor. Apoi la 
Karolina, cea pe care Elsie Ljung o numise Lazăr. 

O zi de odihnă, mâine, își spuse Fredrika. Dar luni, la prima 
oră, de asta vreau să mă ocup. Dacă e în viaţă, de ce naiba n-a 
luat legătura cu nimeni? 

Îi veni o idee. Două surori. Una atestă moartea celeilalte și 
pleacă din ţară. Dar niciuna nu e moartă. 

Un alibi extraordinar pentru amândouă. 

Oare acest caz cutremurător să fie atât de simplu? Karolina și 
Johanna să fie ucigașele pe care le caută poliţia? Oare fiicele 
erau cele care trăgeau toate sforile și aranjaseră lucrurile cu 
atâta precizie? 

Fredrika simţi că o ia ameţeala și își dădu seama că, dacă nu 
ia măsuri drastice, la noapte nu va închide un ochi gândindu-se 
la crimele acelea. 

Să apeleze din nou la vioară? Puțin exerciţiu ar liniști-o. Puțin. 
Altfel ar fi o pierdere de timp. 

Își goli încet paharul de vin. 

Suntem deja în criză de timp, se gândi ea. Avem nevoie de o 
nouă pistă. Și trebuie s-o găsim pe Johanna, cât mai repede. 


e DUMINICĂ, 2 MARTIE 2008 


BANGKOK, THAILANDA 


Apartamentul era mic și înăbușitor. Soarele era împiedicat de 
draperiile groase, ca un scut împotriva privirilor iscoditoare. De 
parcă te-ai fi putut uita într-un apartament de la etajul patru. 

Măsură fără încetare spaţiul dintre camera de zi și bucătărie. 
Băuse toată apa, dar nu îndrăznea să iasă ca să-și mai cumpere 
sau să bea de la robinet. Deshidratarea și lipsa somnului își 
spuneau cuvântul, încercând să o împingă în prăpastia pe a 
cărei margine știa că abia se ţine. O prăpastie fără fund, care 
ameninţa să o înghită de vie. Încerca să fie atentă la fiecare pas, 
ca și cum nu ar fi avut încredere că podeaua îi poate suporta 
greutatea. 

Trecuseră două zile de când aflase din presa online că familia 
îi murise, probabil victimă a unui ucigaș. Nici nu-și mai amintea 
primele ore de după aflarea veștii. Văzând-o cum plânge în 
hohote, proprietarul cafenelei se hotărâse să închidă și să o ia 
acasă la el. Soţia lui îi pregătise canapeaua și amândoi făcuseră 
cu rândul ca să o vegheze toată noaptea. Plânsese încontinuu, 
simțind că înnebunește de durere. 

Spaima însă o făcuse să-și vină în fire. Acum înţelegea ce i se 
întâmplă. Cineva încerca metodic, sistematic să-i distrugă viaţa 
și trecutul, să-i desființeze familia. Se întrebă care era motivul 
acestor acţiuni și simţi cum intră în panică. Groaza și teama o 
făcură să vadă lucrurile mai limpede, silind-o să se gândească la 
un plan. Când soarele răsări deasupra Bangkok-ului, în acea 
dimineaţă de duminică, era calmă și stăpână pe sine. Ştia exact 
ce are de făcut. 

Nu-și putea explica tragedia prin care trecea, dar de un lucru 
tot își dădea seama: dispariţia ei juca un rol esenţial în această 
afacere. Oamenii nu puneau la cale scenarii de coșmar, cu crime 
și conspirații, fără un motiv temeinic. Simţea că ea și tatăl ei 
erau ţinta, mai puţin mama și sora. Poate fiindcă amândoi erau 
atât de implicaţi în problemele imigranţilor. Poate și din cauza 
acestei călătorii care avusese drept scop strângerea de 
informaţii. Informaţii care acum erau pierdute. 

Era absurd, se gândi ea. Tot ce se întâmpla. 

Faptul că nu avea nici acte, nici bani îl sperie pe traficantul la 
care apelă. 

— Ai încălcat legea? întrebase el îngrijorat. Dacă ai încălcat-o, 
nu te pot ajuta. 

II cunoscuse în primele zile. Pornise pe urmele reţelelor de 
traficanţi, încercând să-și dea seama cum operează în 
Thailanda. | se părea absurd, de neînțeles, ca imigranţi din 
Orientul Mijlociu să ajungă în Europa via Thailanda. Avusese 
nevoie de câteva zile ca să-i câștige încrederea, să-l convingă că 
nu are nicio legătură cu poliţia și că venise în Thailanda din 
proprie iniţiativă. 

— Ce caută fiica unui vicar în toată treaba asta? întrebase el 
dispreţuitor. 

— Face parte dintre cei care îi primesc în Suedia, răspunsese 
ea cu ochii plecați. Tatăl ei a ascuns ani la rând imigranţi ilegali, 
iar acum fiica îi calcă pe urme. 

— Atunci ce părere ai despre mine? întrebase el plin de 
îndoială. Pe mine mă interesează doar banii. 

— Mi se pare rezonabil, răspunsese ea nu foarte convinsă. Din 
moment ce-ţi asumi riscuri enorme și poţi putrezi în închisoare. 
De aceea mi se pare rezonabil să primești bani pentru așa ceva. 

Așa îi câștigase încrederea. Traficantul o lăsase să-l 
însoțească, să întâlnească falsificatori de pașapoarte și furnizori 
de documente de călătorie, indivizi angajaţi în activităţi 
subversive la aeroporturi sau dispuși să găsească adăposturi 
sigure. Reţeaua avea mulţi membri, acţiona discret și era ţinută 
sub observaţie de o poliţie coruptă, care nu avea niciun interes 
să o scoată din circulaţie. lar cei care întreţineau reţeaua erau 
fugarii, disperaţi, care lăsau în urmă ani întregi de haos și 
dezintegrare, abandonându-se în mâna unor infractori fără 
scrupule. 

Femeia făcuse fotografii și adunase informaţii. Angajase un 
interpret și vorbise cu mai multe persoane implicate, cărora le 
explicase că scopul ei era să prezinte o imagine corectă a 
tuturor părţilor, că majoritatea suedezilor habar n-aveau despre 
ce se întâmplă cu adevărat și că ar fi în avantajul tuturor ca 
această dramă să fie cunoscută de toţi. Celor care câștigau bani 
din traficul de imigranţi le promisese că nu le va dezvălui 
identitatea, oferindu-le perspectiva publicităţii indirecte şi, 
inevitabil, majorarea tarifelor pentru serviciile lor. Ca și cum 

tarifele nu ar fi fost și așa foarte mari; ca și cum imigranții ar fi 
putut apela la serviciile altora. g 

Bangkok-ul fusese destinația finală. Işi începuse călătoria în 
Grecia, una dintre principalele ţări de tranzit ale Europei, unde 
se documentase asupra tratamentului la care erau supuși 
imigranții și a felului în care ajungeau în Europa. Apoi trecuse 
prin Turcia, Damasc și Amman. In Siria și lordania se aflau peste 
două milioane de refugiaţi irakieni. Opțiunile lor erau extrem de 
reduse; dacă reveneau în ţară, deveneau „imigranţi interni” - 
fără casă și fără posibilitatea de a începe o viaţă nouă. Din cele 
două milioane și jumătate de imigranţi, foarte puţini își 
continuau drumul spre Europa. Printr-o multitudine de mijloace, 
cei mai mulţi preferau, totuși, să tranziteze Turcia. Motiv pentru 
care și ea se întorsese în Turcia, însoţind o familie ca să observe 
fenomenul îndeaproape. 

In momentul în care familia respectivă îi spusese cum credea 
că va trăi în Suedia, o podidise plânsul. Familia visa la un viitor 
luminos, cu servicii bănoase, cu școli bune pentru copii. Cu case 
și grădini și o societate care să-i întâmpine cu brațele deschise - 
așteptări care în cel mai bun caz puteau trece drept nerealiste. 

— Suedia are nevoie de mână de lucru, îi spusese capul 
familiei cu multă convingere. De asta știm c-o să ne fie mai ușor 
când o să ajungem acolo. 

Dar ea, ca toți cei care cunoșteau situaţia din interior, știa 
prea bine că foarte puţine dintre sperantele familiei vor fi 
împlinite și că nu peste mult timp familia se va trezi la realitate, 
îngrămădită într-un apartament minuscul dintr-un cartier 
mărginaș, așteptând la nesfârșit, pasivă și apatică, hotărârea 
unei Agenţii de Imigraţie care în ultimă instanţă putea fi și 
negativă. Caz în care începea fuga adevărată. Fuga de 
deportare. 

li telefonase tatălui ei acasă și îi spusese, printre lacrimi, că 
acum înţelegea ce anume îi frânsese inima când se implicase în 
această luptă disperată pentru reabilitarea condiţiei umane. 

Și iat-o acum, într-unul dintre apartamentele sigure din 
Bangkok, fugind din calea unui dușman despre care nu știa 
nimic. Singurul lucru care o consola cât de cât era discuţia pe 
care o avusese cu tatăl ei la telefon. 

Gândindu-se retrospectiv la călătoria pe care o făcuse, își 
dădu seama că ultima etapă fusese cea care declanșase 

catastrofa abătută asupra ei. Se vorbea despre o nouă cale dea 
ajunge în Suedia din Irak, Siria și Iordania. Mici indicii, fără 
legătură între ele, nimeni nu confirma nimic. Dar ceea ce auzise 
se potrivea cu ce ajunsese și la urechile tatălui ei, în Suedia. Că 
pe scenă apăruse un nou operator, a cărui metodă presupunea 
un alt set de valori și sume mai mici de bani. Cineva care oferea 
o modalitate mai simplă de a ajunge în Europa, dacă promiteai 
să nu spui nimic despre aranjament înainte de plecare. Dar, 
desigur, oamenii din când în când mai scăpau câte ceva, motiv 
pentru care se și aflaseră aceste amănunte. 

Noile rute treceau prin Bangkok sau Istanbul. Și întotdeauna 
cu avionul, niciodată pe uscat. Asta o pusese pe gânduri, fiindcă 
traficul de persoane pe calea aerului era mult mai riscant. Dar, 
pe de altă parte, noua reţea părea să accepte foarte puţini 
clienţi. Niciuna dintre persoanele pe care le abordase nu 
cunoștea pe cineva care să fi plecat așa, totul se baza pe 
zvonuri. La Istanbul mai fusese de două ori, iar Bangkok-ul i se 
păruse locul potrivit în care să-și termine călătoria. De aceea, 
într-o ultimă încercare de a contacta pe cineva care lucra pentru 
noul operator, se dusese acolo. Se interesase ici și colo, dar fără 
niciun rezultat. Sau, cel puţin, fără rezultate de care să fie 
conștientă. Fapt care la fel de bine putea fi și răspunsul la 
ghicitoare: se apropiase prea mult, fără să-și dea seama. 

Abia se ţinea pe picioare de oboseală și era copleșită de 
durere. Luă un pix și o foaie de hârtie și se întinse pe patul din 
dormitor. Aerul era stătut, abia respirabil, iar căldura de afară 
era aproape de nesuportat. Corpul ei însă părea să se fi 
deconectat, refuzând să mai reacționeze. Se ghemui și închise 
ochii. Când era mică, acesta era trucul la care apela ca să scape 
de gândurile negre. 

Protectorul ei, traficantul de fiinţe umane, rămăsese surprins 
să o revadă atât de curând. 

— Am nevoie de ajutor, spusese ea și îl convinsese să o 
asculte. 

Îi va da banii când se va întoarce în Suedia. Dar, când 
încercase să obțină detalii despre depozitele ei bancare și să 
transfere bani în Bangkok, banca o informase că toate conturile 
ei erau blocate, iar ea nu putea fi persoana despre care susţinea 
că este. În consecință, plata trebuia să mai aștepte, lucru 

acceptat de protectorul ei. Poate că omul o vedea ca parte dintr- 
un proiect bănos, fiindcă îl încântase ideea de a o ajuta. 

Cât despre ea, avea un singur gând - să ajungă acasă. Cu 
orice preț. Fiindcă, deși credea că această catastrofă care o 
lovise era legată de propriile ei cercetări, începea să creadă că 
situaţia era mult mai complicată. Adevărul putea fi mai aproape 
de ea și familia ei, mult mai personal. 

Adormi brusc și se trezi când afară era din nou întuneric. 

lar coșmarul continuă. 


STOCKHOLM 


Îi așteptă în locul convenit, la câteva sute de metri de Glob. 
Uriașa minge de golf era luminată fabulos, iar el zâmbea cu 
toată gura. Inima îi bătea cu putere, iar adrenalina îl făcea să 
vadă totul extrem de clar în seara aceea. In sfârșit își atinsese 
ținta, călătoria se încheiase și acum putea să-și achite datoria. 
Ridică ochii spre cerul limpede, împânzit de stele, cu o senzaţie 
de ușurare aproape dureroasă. Mda, fericirea doare când e prea 
mare. 

O mașină neagră, o marcă pe care nu o recunoscu, se opri 
lângă trotuar. Geamul se rulă în jos și o persoană din interior îi 
făcu semn să-și vâre geanta în portbagaj și să urce pe bancheta 
din spate, în dreapta. Se conformă imediat. Deschizând portiera, 
văzu că celălalt loc din spate era ocupat de femeia pe care o 
cunoscuse la autogară. Femeia privea înainte, impasibilă. 

Trecură printr-un Stockholm rece, de iarnă, scăldat în lumina 
lunii. De data aceasta era aproape sigur că se îndreaptă spre 
nord. Prada era în geanta neagră, căptușită, din portbagaj. 
Aveau încredere în el din moment ce nu se deranjaseră să 
verifice dacă încearcă să-i tragă pe sfoară. 

Acum însă încrederea era reciprocă, motiv pentru care nu 
simți nicio urmă de îngrijorare în timpul scurtei călătorii. Mașina 
ieși de pe șosea și intră în ceea ce părea a fi un fel de parc. In 
ciuda lunii, întunericul era prea dens ca să poată vedea ceva. | 
se spuse să coboare și cobori. Ca și cel care stătea lângă șofer. 
Era tipul cu faţa desfigurată. Motorul continua să duduie. 

Tipul îi arătă ce să facă, fără cuvinte; întinse un deget spre 
parc. Ali se uită în direcţia indicată și i se păru că vede o siluetă, 

printre copaci. Cineva care îi făcea semn să se apropie. Silueta 
ieși din umbră. Era blondul care vorbea araba. 

Ali se întrebă de ce întâlnirea trebuia să aibă loc într-un parc 
pustiu, la miezul nopţii. Poate că înţelegerea lor era prea secretă 
ca să fie discutată de faţă cu alţii. Porni hotărât spre vorbitorul 
de limbă arabă. Tipul cu faţa desfigurată îl urmă, la doi pași de 
el. 

— Presupun că totul a mers bine, spuse blondul când Ali se 
apropie de el. 

Apoi zâmbi, iar Ali îi zâmbi și el, larg. 

— A mers extraordinar de bine, confirmă el cu nerăbdarea 
unui copilaș de cinci ani care vrea să-i impresioneze pe cei din 
jur. 

— Ești un ochitor foarte bun. Alţii ar fi dat greș cu o ţintă care 
se mișca atât de iute. 

Ali se simţi foarte mândru. 

— Ce să fac, am mulți ani de antrenament. 

Blondul înclină din cap, mulţumit. 

— Da, știu, de asta te-am și ales. 

Blondul făcu o pauză, părând că nu știe cum să continue. 

— Vino cu mine, zise el în cele din urmă, arătând cu capul 
spre pădure, unde, printre copaci, se vedea strălucind un lac. 

Ali simţi un junghi în inimă. 

— Vino. Mai e un singur lucru de rezolvat. 

Blondul zâmbi cu atâta căldură încât Ali se liniști pe loc. 

— Când pot să-mi văd familia? întrebă el, luându-se după 
blond, spre poiană. 

— Curând, foarte curând, răspunse blondul și se întoarse spre 
el. 

O clipă mai târziu, răsună o împușcătură. Şi călătoria lui Ali se 
încheie. 


e LUNI, 3 MARTIE 2008 


Pe coridor era mare vânzoleală când Fredrika Bergman sosi 
luni la serviciu. Ellen Lind îi zâmbi larg, chiar în faţa biroului ei. 
— Ce radioasă ești! Dormi mai bine acum? 

Fredrika înclină din cap și îi întoarse zâmbetul, simțindu-se 
aproape stânjenită și neștiind de ce. Nu știa nici de ce dormea 
mai bine. Poate că efectul cinei în familie fusese mai profund 
decât se așteptase. Poate și cântatul la vioară îi fusese de 
ajutor. Acum, că începuse să cânte, nu se mai putea opri. 
Memoria era în degetele ei și, chiar dacă mai greșea, piesele 
veneau de la sine. 

Prin comparaţie, Alex arăta de parcă nu ar fi dormit prea bine 
când, peste câteva minute, deschise ședința din Bârlog, 
recapitulând noutăţile apărute în weekend. 

Se duce la vale, se gândi Fredrika îngrijorată. lar noi nu facem 
nimic să-l ajutăm. 

Peder și Joar se așezaseră cât mai departe unul de celălalt și 
priveau fix înainte. Grupul își pierduse unitatea în doar câteva 
zile. Fredrika observă cu ușurare că, de data aceasta, conflictul 
nu se învârtea în jurul ei. 

— Am verificat ce ne-a spus Ragnar Vinterman despre Erik 
Sundelius: avertismentele oficiale din partea Colegiului Medicilor 
și acuzaţia de omor prin imprudenţă. Sunt corecte, spuse Peder. 
Intrebarea e cât de importante sunt pentru cazul nostru. 

— Trebuie să fie importante? întrebă Fredrika. Trebuie să 
conteze faptul că psihiatrul lui Jakob Ahlbin a tratat alti doi 
pacienţi cu atâta neglijenţă încât aceștia s-au sinucis? Noi nici 
acum nu știm dacă Jakob s-a sinucis sau și-a omorât soția. 

— Nu, zise Alex calm. Nu știm. Pe de altă parte, nu știm nici 
ce credem că s-a întâmplat. 

Fredrika privi neîncrezătoare. 

— M-am tot gândit la surorile Ahlbin, spuse ea. Şi m-am 
întrebat dacă nu cumva am făcut greșeala de a separa cele 
două ciudățenii, dacă le pot numi astfel. 

Ceilalţi se uitară la ea nedumeriţi, drept care Fredrika se grăbi 
să explice: 

— Vorbim mereu de parcă elementele obscure din cazul ăsta 
n-ar avea nicio legătură între ele. Jakob Ahlbin pare să-și fi 
împușcat soția și apoi să se fi împușcat, dar noi tot nu credem 
că s-a întâmplat așa. Johanna Ahlbin pare să fi dispărut de pe 
fața pământului, dar noi nu suntem foarte siguri. Există și 
câteva lucruri care nu se potrivesc în ceea ce privește moartea 
Karolinei Ahlbin, dar nici aici nu putem pune punctul pe i. 

Fredrika făcu o pauză ca să-și tragă sufletul. 

— Dacă toate lucrurile astea se leagă?... Asta am vrut să 
spun. 

Cu bărbia rezemată în palmă, Alex arăta cu zece ani mai în 
vârstă. 

— Mda, făcu el. Sunt foarte sigur că nimeni de la masa asta 
nu și-a închipuit că lucrurile nu se leagă. Problema e că nu 
vedem cum se leagă. Tu ce crezi? 

— Eu cred că nu Karolina a murit, răspunse Fredrika, foindu- 
se pe scaun. Știu că pare o nebunie. 

— Dar a fost identificată chiar de sora ei, zise Peder, 
încruntându-se. Care s-a legitimat cu permisul de conducere. 

— Cât de greu e să faci rost de un permis de conducere fals, 
dacă ai nevoie de așa ceva? întrebă Fredrika, retoric. Și care 
sunt șansele ca un medic să-și dea seama că nu e autentic? 
Karolina Ahlbin a fost identificată de o soră de care nu am reușit 
să dăm până acum. lar dacă și Karolina e în viață, știm că nici 
pe ea n-am văzut-o. Asta e problema crucială, din punctul meu 
de vedere. De ce nu iau legătura cu noi dacă toată presa e plină 
de articole despre familia lor? 

Nu răspunse nimeni. Văzuseră cu toţii ziarele de dimineață - 
pline de articole care acopereau pagini întregi despre tragedia 
familiei Ahlbin. De data aceasta, jurnaliștii reușiseră să găsească 
și fotografii ale celor două fete. 

„UNDE ESTE JOHANNA AHLBIN?”, titra unul dintre ziare, 
sugerând că și ei i se întâmplase ceva. 

— Înţeleg ce vrei să spui și s-ar putea să ai dreptate, spuse 
Alex. Dar anomaliile astea ar putea avea explicaţii mai puţin 
dramatice. Karolina Ahlbin n-a luat legătura cu noi pentru 
simplul motiv că e moartă. Johanna nu a făcut-o fiindcă nu a 
aflat ce s-a întâmplat. Dar sunt de acord că, dacă nu apare până 
la mijlocul săptămânii, trebuie să luăm alte măsuri. 

— Cu alte cuvinte, bănuiţi că i s-a întâmplat și ei ceva? 
întrebă Joar. 

— Fie i s-a întâmplat ceva, fie, așa cum spune Fredrika, are 
motivele ei să se ferească de poliţie. 

Alex se întoarse spre Fredrika. 

— Să trecem la altceva. Cred că ai avut dreptate în privinţa 
conţinutului e-mairurilor și a faptului că Tony Svensson ar fi 
putut fi contactat de cel care a scris e-mairurile care n-au fost 

trimise de pe computerul lui. Am vorbit cu procurorul și putem 
să-l interogăm din nou. Vreau să se ocupe Joar și Peder de asta. 

Alex ridică ochii, în care se putea citi o furie abia stăpânită. 

— Împreună, adăugă el. S-a înțeles? 

Cei doi înclinară din cap. 

— Fredrika o să se ocupe de biblioteca din Farsta, continuă 
Alex. Vreau să analizăm tot ce ţine de moartea Karolinei. Să 
aflăm dacă s-a interesat cineva de cadavru; trebuie să fie 
înmormântat, nu? Poate că a avut un amic despre care încă n- 
am auzit. Să luăm din nou legătura cu spitalul și să aflăm cât 
mai multe. 

Fredrika aprobă din cap, mulţumită de felul în care gândea 
șeful. 

Alex privi în jur confuz. 

— Pe moment, cam asta e, zise el. 

— Dar cum rămâne cu polițistul? obiectă Peder. Cel din 
Norrmalm, cunoștința lui Tony Svensson. 

— De ăsta mă ocup eu, răspunse Alex. Ne întâlnim din nou 
aici după-amiază la patru. 

Fură întrerupţi de un ciocănit viguros. Un detectiv de la 
Departamentul de Anchete Penale vâri capul pe ușă. 

— Tocmai am primit niște informaţii despre Muhammad 
Abdullah, cu care aţi vorbit în Skärholmen săptămâna trecută, 
anunţă el cu ochii la Alex. 

— Zău? făcu Alex, deranjat de întrerupere. 

— E mort, adăugă detectivul. leri a plecat în interes de afaceri 
și nu s-a mai întors. Soţia lui a alertat poliţia azi-noapte, dar abia 
dimineaţă s-a mișcat ceva. Muhammad Abdullah a fost găsit 
împușcat în cap, într-o mașină parcată nu departe de locuinţa 
lor. 

Fredrika simţi un amestec de durere și disperare. Omul se 
purtase frumos, fusese cooperant, chiar dacă viaţa îi era 
ameninţată. lar acum era mort. 

Alex înghiţi în sec. 

— Ei, drăcia dracului, mormăi el. 

— Și asta nu e tot, continuă detectivul. leri-seară, un tip care 
făcea jogging a dat peste un cadavru aruncat în lacul din 
Brunnsviken, unde se aleargă de-a lungul malului. Bărbatul n-a 
fost identificat, dar, după primele indicii, se pare că a fost 
împușcat cu aceeași armă ca și Muhammad Abdullah. 

Alex avusese parte de o noapte lungă și chinuitoare, treaz 
lângă soţia lui, așteptând să se facă ziuă. Gândul la Lena îl 
ardea ca un fier roșu. Își promisese că va încerca să aibă o 
discuţie decisivă cu ea, dar nu fusese în stare să o facă. Sau nu 
avusese curajul. 

Dacă e bolnavă, dacă are Alzheimer? se întrebă el posomorăt. 
Ce mă fac? 

Teama îl paraliza. Ar fi vrut ca Lena să-i spună ce s-a 
întâmplat, fiindcă el era prea slab ca să facă primul pas. 

Fredrika intră în biroul lui ca o furtună, cu burta înainte. Era 
montată din nou, cu doaro lună până la soroc. 

— Voiam să te anunţ că mă duc la spital. 

— Semn bun, remarcă Alex. 

— Am sunat la biblioteca din Farsta. Cei de acolo au promis că 
mă sună și ei. N-au găsit informaţia pe computer, dar o caută în 
registrele lor. 

Un membru al echipei tehnice bătu la ușă, în spatele 
Fredrikăi. 

— Intră, spuse Alex. 

— Am descoperit ceva în timp ce verificam abonamentul de 
telefon al familiei Ahlbin. 

— Ce anume? 

— O cerere de desființare a abonamentului la telefonul fix, 
trimisă companiei Telia cu o săptămână înainte de crime, prin 
care familia Ahlbin solicită încheierea abonamentului începând 
cu ziua de marţi, 26 februarie, adică ziua morţii lor. 

— Cine a semnat cererea? întrebă Alex. 

— Jakob Ahlbin. Tot el a sunat și a anulat contractul pentru 
telefonul mobil în ziua în care a murit. 

— Și mobilul soţiei? 

Tehnicianul își drese vocea. 

— Telefonul ei a fost activ până miercurea trecută, dimineața, 
când contractul a fost anulat. Nu știm de către cine. 

— L-a folosit cineva? 

Tehnicianul înclină din cap. 

— De când îl avem aici, operatorul a înregistrat doar două 
apeluri către el; unul de la un număr neidentificat din Bangkok și 
unul de la un enoriaș care, evident, nu știa că e moartă. 

— Bangkok? repetă Fredrika, surprinsă. 

— Da. 

— Așadar, și-a anulat abonamentul, zise Alex. De ce oare? 

— Chiar el a făcut-o, interveni Fredrika. 

— Chiar și așa, dacă el a făcut-o... 

— Ceea ce e puțin probabil, continuă Fredrika. Mai curând a 
făcut-o aceeași persoană care a anulat și abonamentul Marjei, 
puțin mai târziu, nu? 

— E foarte posibil să anulezi abonamentul altei persoane, zise 
tehnicianul. Singurele informaţii solicitate de companie, ca să fie 
sigură că cel care sună e abonatul, sunt simple: codul numeric 
personal și adresa. 

Alex înclină din cap și se încruntă. 

— Întrebarea e de ce a fost atât de importantă anularea 
abonamentelor, zise el iritat. 

Tehnicianul se retrase în timp ce un om de serviciu trecea 
prin faţa ușii. Fredrika îi făcu semn că poate intra în biroul ei. 

Alex luă raportul despre cele două crime de noaptea trecută. 
Bărbatul găsit în lacul din Brunnsviken murise probabil doar cu o 
oră înainte de a fi descoperit de alergător. Ucigașul probabil nu- 
și închipuise că la miezul nopţii mai poate alerga cineva prin 
parcul Haga și nici nu se așteptase ca omul să fie descoperit 
atât de curând. Cât despre Muhammad Abdullah, acesta murise 
cu două ore înaintea celuilalt. 

Aceeași armă, același făptaș, se gândi Alex. Deci un făptaș 
rătăcitor. 

De parcă i-ar fi citit gândurile, Fredrika spuse: 

— Cred că e vorba de același făptaș în ambele cazuri. 

Alex așteptă o clipă, apoi întrebă: 

— Și legătura cu Jakob Ahlbin? Dacă există așa ceva. 

— Da, trebuie să existe, replică Fredrika, gânditoare. Cred că 
amândoi trebuia reduși la tăcere, asta e legătura. 

Alex făcu ochii mari. 

— Dar de ce? 

— Asta nu înțeleg, răspunse Fredrika frustrată. Muhammad 
Abdullah a recunoscut că era speriat și acum, privind în urmă, 
știam că avea și de ce. Pe de altă parte, și Jakob Ahlbin avea 
motiv să se teamă - întrebarea e dacă știa și de ce. 

— Exact. Și de ce era Muhammad Abdullah atât de îngrozit? 
Fiindcă era convins că deţinea informaţii periculoase și că, mai 

curând sau mai târziu, poliția îi va descoperi legăturile cu 
traficanţi. 

— Și a avut timp să-i transmită lui Jakob aceste informaţii 
periculoase despre noua reţea care se ocupă de traficul de 
imigranţi. 

— Unul dintre e-mail-uri îl avertiza pe Jakob să nu mai caute. 
Să însemne asta că Jakob căuta să obţină informaţii de care ar fi 
trebuit să se ferească? 

— Așa se pare. 

— Dar asta să fie legătura? întrebă Alex cu îndoială în glas. 
Pentru refugiaţi, existența unei variante mai ieftine și mai sigure 
era un mare avantaj. Așa nu mai trebuia să se lase pe mâna 
unor gangsteri. 

— Ai dreptate. Ar fi nefiresc ca traficanţii de refugiaţi să fie 
generoși și, în același timp, să ucidă vicari. 

Omul de serviciu își termină treaba și îi făcu un semn 
prietenos Fredrikăi în timp ce trecea prin faţa ușii lui Alex. 

— Bărbatul care a fost călcat de mașină în faţa universităţii! 
exclamă Fredrika în clipa următoare. 

— Cel care a jefuit banca? 

— Întocmai. Se prea poate ca și el să fi intrat în ţară după 
metoda „nouă”, potrivit lui Muhammad, deci putem presupune 
că știa cum funcţionează reţeaua. De aia a și fost ucis. 

Alex privi nesigur. 

— Și cel din parcul Haga? 

— Nu știu, răspunse Fredrika simțind cum îi bate inima cu 
putere. Dar cred că e și acolo o legătură... Deocamdată nu-mi 
dau seama care anume. 

Alex se ridică în picioare și se uită la ceas. 

— Încerc să dau de polițistul din Norrmalm care îl cunoaște pe 
Tony Svensson, spuse el hotărât. Să sperăm că până diseară 
Departamentul ne oferă noi amănunte despre crimele astea. 
Între timp, te rog să afli tot ce are legătură cu moartea Karolinei. 

— Am înţeles, să trăiţi, spuse Fredrika la fel de hotărâtă și sări 
de pe scaun cu o agilitate surprinzătoare. 

Alex nu-și putu reține un zâmbet larg. lat-o pe adevărata 
Fredrika Bergman. 

o... 

Pentru a doua oară, și la scurt timp, Tony Svensson fu supus 

unui nou interogatoriu. De data aceasta se dovedi mai puţin 

cooperant, privindu-i sfidător pe Peder Rydh și pe Joar Sahlin la 
intrarea acestora în sala de interogatorii. 

— Am spus deja tot ce aveam de spus, tună el. Clar? Asta e 
tot! 

Apoi se proțăpi pe scaun, își încrucișă braţele și se încruntă la 
ei. 

Dincolo de această demonstraţie de forţă și aroganță, Peder 
desluși altceva: teamă. Și speră ca și nefericitul de Joar să-și dea 
seama de asta. 

Peder era cât se poate de mulţumit de felul în care începuse 
săptămâna. Cel mai mult îi plăcea că lucrurile se precipitau, mai 
uita de necazuri. Ultimele evenimente însemnau și că se amână 
întâlnirea cu psihologul. 

— Ne ocupăm de asta când avem timp, hotărâse Alex, 
promiţându-i că o va suna chiar el pe Margareta Berlin, ṣefa de 
la Resurse Umane. 

Și astfel Peder își putea concentra toată atenţia asupra lui 
Tony Svensson. 

— Mai avem doar câteva întrebări, zise el calm. 

Tony Svensson continuă să-i privească furios. 

— Nu mai spun nimic, șuieră el. 

Nu-i adevărat, se gândi Peder sarcastic, vorbești nonstop. 

— Ai vreun motiv deosebit? întrebă Joar. 

A înţeles, se gândi Peder. Întrebarea e dacă o dă iar în bară. 

— Motiv deosebit ca să ce? se răsti Tony Svensson. 

Insul era, totuși, dispus să comunice - voia doar niște garanții. 

— Ai vreun motiv deosebit să refuzi să discuţi cu noi? întrebă 
Joar, accentuând fiecare cuvânt. 

Nicio reacţie. Tony Svensson tăcu mâlc. 

— Eu cred că lucrurile au decurs cam așa, zise Joar 
aplecându-se peste masă. Data trecută ai fost destul de calm 
fiindcă știai că voiam să discutăm numai despre dintele pe care 
îl aveai împotriva lui Jakob Ahlbin. Și fiindcă știai că aici erai 
acoperit. Ultimele e-mail-uri n-au fost trimise de tine, fapt pe 
care, mai devreme sau mai târziu, tot îl aflam. 

Joar se opri, încercând să-și dea seama după faţa lui Tony 
dacă mergea la ţintă. 

— Dar de data asta ești speriat fiindcă, pe neașteptate, vrem 
să vorbim despre altceva și știi la fel de bine ca noi că sunt doar 
câteva subiecte care ne interesează. 

Se lăsă din nou pe spătarul scaunului, semn că era rândul lui 
Tony să vorbească pentru a restabili echilibrul de putere din 
jurul acelei mese. Dar Tony nu spuse nimic, cu o figură greu de 
descifrat. 

— Noi credem că ai fost acasă la Jakob Ahlbin fiindcă el se 
amesteca din nou în afacerile tale și mai credem că te-a trimis 
cineva acolo, spuse Peder liniștit. Și singurul lucru pe care vrem 
să-l știm este cine e acea persoană și ce anume trebuia să faci 
sau să spui. 

Incercă să surprindă privirea lui Tony Svensson, trecându-și 
mâna peste masă ca și cum ar fi vrut să șteargă un fir de praf 
invizibil. 

— Jakob Ahlbin și soţia lui au fost împușcați în cap, continuă el 
pe un ton neutru, dar coborând vocea ca să-l facă să se 
relaxeze. Și mie, și colegului meu ne vine foarte greu să nu te 
bănuim că ai fost complice la crimă, asta dacă, bineînțeles, nu 
ne dai niște motive serioase ca să ne îndoim. 

Tony Svensson refuză în continuare să vorbească, drept care 
avocatul îi atinse mâna discret. Tony își trase brațul repede. 

La naiba, se gândi Peder. Au băgat frica în el și acum se teme 
mai mult de cei pentru care lucrează decât de închisoare. 

— Ce-au spus că-ţi vor face dacă începi să ciripești? întrebă 
Joar, de parcă i-ar fi citit gândurile lui Peder. Te-au ameninţat 
că-ţi închid gura pentru totdeauna? Sau c-or să se mulțumească 
să-ţi tragă o bătaie bună? 

Tony Svensson rămase tăcut, dar Peder îl văzu cum 
scrâșnește din dinţi. 

— Am înţeles din dosarul tău că ai o fiică, riscă el o altă 
întrebare. 

Și provocă o reacție foarte fizică. 

— Să nu vă atingeţi de ea! urlă Tony Svensson, sărind în 
picioare. Să nu vă atingeţi de ea! 

Joar și Peder înțepeniră pe scaunele lor. 

— Te rog să stai jos, zise Joar cu blândeţe. 

Peder încercă să-l facă pe Tony să-l privească în ochi. 

— Pe ea vor să ţi-o ia? întrebă el. Pe ea vor să ţi-o ia dacă 
ciripești? 

Tony Svensson se lăsă să cadă pe scaun ca un balon spart. Nu 
se uită nici la unul, nici la celălalt, doar se sprijini cu coatele pe 
masă și își lăsă capul în mâini. 

— Despre asta e vorba, Tony? întrebă Joar. 

Și, în sfârșit, Tony Svensson înclină din cap drept răspuns. 

Peder răsuflă ușurat. 

— O putem ajuta, Tony, spuse el. Vă putem ajuta pe amândoi. 
Dacă ne spui tot ce știi. 

— Ne puteţi ajuta pe dracu, zise Tony răgușit. Cum puteţi voi 
să ne apăraţi de ei? N-aveţi nicio șansă. 

Peder și Joar schimbară o privire pentru prima oară de când 
începuse interogatoriul. 

— Ba avem, îl contrazise Peder hotărât. Și încă foarte bine. 
Mult mai bine decât ai putea-o face tu. 

Tony Svensson râse fără chef. 

— Dacă puteţi crede așa ceva, habar n-aveţi despre ce e 
vorba, zise el printre dinţii încleștaţi. Singura mea speranţă de a 
supravieţui și a-mi proteja fiica e să nu vă spun nimic. Aţi 
înțeles? Dacă vreți să mă salvaţi, lăsaţi-mă să plec de aici, cât 
mai repede. 

Avocatul făcu o mișcare discretă, zgâriind podeaua cu 
scaunul. 

— Vrem doar un nume, spuse Joar. Asta e tot - de rest ne 
ocupăm noi. 

— Dacă vă dau numele, n-o să mai fie niciun „rest”, tună Tony 
Svensson. Nu știu niciun nume. Știu doar o faţă hidoasă. g 

— E de ajuns și asta, zise Peder. Măcar îl poți identifica. Iți 
arătăm mai multe fotografii și, dacă-l recunoști... 

Hohotul de râs, aspru, al lui Tony Svensson îl întrerupse brusc 
și ricoșă din pereţii goi. 

— Să mă uit la fotografii? spuse el posomorât. Voi, ăștia din 
poliţie, habar n-aveţi pe ce lume trăiţi. Nu de unul ca mine aveţi 
nevoie, ameţiților. 

Peder se aplecă spre el. 

— Dar de cine avem nevoie? întrebă el încordat. 

Tony Svensson strânse din buze. 

— Nu mai scot o vorbă, mormăi el. 

Peder șovăi. 

— OK. Atunci spune-ne despre ce a trebuit să faci. 

Tony Svensson asculta încordat. 

— Dacă nu vrei să ne spui cine era persoana de contact, 
spune-ne cel puţin ce misiune ţi-a dat. 

Urmară câteva clipe de tăcere în care Tony Svensson se gândi 
la propunerea lui Peder. 

— A trebuit să nu mai trimit e-mail-uri, spuse el în șoaptă. 
Floare la ureche, fiindcă, așa cum vă spuneam, lucrurile se 
rezolvau de la sine. Dar, pe urmă, mi-a mai cerut ceva... Să mă 
duc la vicar acasă, să sun la ușă și să-i dau un plic. 

— Ştii ce conţinea plicul? 

Tony Svensson clătină din cap. Arăta deznădăjduit acum. 

— Nu, dar trebuia să i-l dau chiar în ziua aia. 

— Și i l-ai dat chiar lui Jakob? 

— Da. A rămas surprins când m-a văzut, pe urmă și-a dat 
seama că nu-i în legătură cu Ronny Berg. 

Joar bătu ușor cu degetele în masă. 

— A citit scrisoarea de faţă cu tine? 

Tony zâmbi disprețuitor. 

— Cam așa ceva. l-a sărit muștarul, mi-a spus să le spun celor 
care m-au trimis să se gândească de două ori înainte să-l 
amenințe. A spus și că, după ce plec, o să ardă scrisoarea. 

— Cu ce te-ai ales după ce-ai făcut toate astea? întrebă 
Peder. 

Tony Svensson îl privi drept în ochi. 

— Cu viața. Și, dacă am noroc, dacă joc cum îmi cântă ei, și 
fata mea la fel. 

— Deci te-au ameninţat că-i fac rău dacă nu asculţi ce-ţi spun 
ei? întrebă Peder, de data aceasta cu blândeţe în glas. 

Tony Svensson înclină din cap, cu ochii plini de lacrimi. Joar 
părea concentrat; apoi se îndreptă de spate și își trase umerii 
înapoi. 

— E în mâna lor, conchise el, aproape fascinat. Au luat-o ca 
garanţie c-o să-ţi îndeplinești misiunea. 

Peder se uită de la Joar la Tony Svensson. 

— Așa e? întrebă el. 

— Așa e, răspunse Tony înnegurat. Și nu știu cum or să 
reacționeze când or să afle că am venit iar aici. 

e 

După ce încheiară interogatoriul, Peder și Joar spuseră că au 
nevoie de câteva minute ca să se consulte înainte să-i dea 
drumul acasă. 

— Nu cred că blufează, zise Peder de îndată ce rămaseră 
singuri. 

Ura nemăsurată pe care o simţea pentru colegul lui îi afecta 
judecata. Singurul lucru care îi mai atenua resentimentele era 
gândul la ceea ce se întâmplase în weekend, când fiul lui se 
îmbolnăvise, iar el petrecuse seara de sâmbătă și aproape toată 
duminica alături de Ylva. 

— E important să fim împreună la nevoie, îi spusese el când 
Ylva se întorsese de la spital și îl găsise în bucătărie, unde 
pregătea cina pentru toţi. 

Ca și cum ar fi fost în continuare o familie. Ca și cum ar fi fost 
și acum împreună. 

Ylva nu avusese nimic împotrivă și, pentru prima oară după 
atâta timp, petrecuseră o seară liniștită împreună. El o întrebase 
cum merge treaba la serviciu, ea răspunsese că merge mult mai 
bine. Peder se bucurase, dar nu fusese în stare să vorbească și 
despre el. Niciodată nu suportase să se simtă inferior faţă de ea 
și nici de data aceasta nu făcuse excepţie. 

Vocea lui Joar îl readuse brusc la realitate. 

— Nici eu nu cred că blufează. Poate ar trebui să luăm în 
serios chestia asta cu ameninţarea, dar... 

— Dar ce? 

— Nu sunt foarte sigur că fiica lui e ţinută ostatică, așa cum 
pretinde el. 

— Eu sunt, zise Peder hotărât, fără să se gândească prea 
mult. 

Ceea ce îl aduse din nou în avantaj pe Joar. 

— Zău? Gândește-te mai bine, Peder. De ce să-și asume riscul 
- uriaș - de a-i lua fiica încă de la început? Dacă-i dau drumul, 
fata îi poate identifica pe toţi. Ceea ce înseamnă că o să 
trebuiască s-o omoare și așa devin ucigași de copii. Mulţi bandiți 
nu s-ar încumeta să facă așa ceva. 

— Dar, la naiba, banda asta e departe de a fi normală. 

— Adevărat. De asta și povestea lui Svensson pare mai greu 
de crezut. Indivizii ăștia sunt prea inteligenţi ca să se răzbune 
pe un copil. Nu mă îndoiesc că l-au ameninţat, dar până să-și 
pună ameninţarea în practică e cale lungă. 

— Cu alte cuvinte, Tony Svensson minte că fiica lui a fost 
răpită ca să nu-l mai presăm? 

— Exact. Și să-l lăsăm în pace. 

Peder cugetă câteva clipe. 

— Nu prea pare a fi o opţiune... să-l lăsăm în pace. 


— Aici ai dreptate, spuse Joar cu înverșunare. De asta propun 
să închei tu formalităţile cu cei doi, iar eu să urc la Departament 
și să-i conving pe cei de acolo să pună pe cineva să-l 
urmărească pe Tony când iese de aici. Bănuiesc c-o să se ducă 
direct acasă, la fata lui, ca să vadă dacă totul e în regulă. Pe 
urmă nu m-ar surprinde deloc dacă l-ar suna pe unul din tipii ăia 
ca să-l asigure că nu ne-a dat nicio informaţie importantă. 

Preţ de o clipă, Peder se simţi relaxat. Telefonul lui Tony 
Svensson era deja ascultat. Poate că până la sfârșitul zilei vor 
avea numele câtorva dintre cei care îl amenințau. 

o... 

În ultima vreme, se întâmpla din ce în ce mai rar ca Spencer 
Lagergren și soţia lui Eva să fie acasă la amiază și să ia prânzul 
împreună. Spencer habar nu avea ce anume o făcuse să 
propună un prânz în doi chiar în ziua aceea, dar știa că nu e 
deloc bine să nu-i facă pe plac. 

In clipa în care deschise ușa îl întâmpină un amestec de 
mirosuri apetisante. 

— Ai și început, remarcă el când intră în bucătărie. 

— Bineînţeles, răspunse Eva. Decât să aștept până te întorci... 

Spencer era conștient că relaţia cu Eva era un adevărat 
mister pentru iubita lui, Fredrika Bergman, și uneori avea chiar 
el această senzaţie. Turnura total absurdă pe care o luase 
relația, acum, că aștepta un copil de la altă femeie, era din ce în 
ce mai greu de controlat. Dar, desigur, îi fusese imposibil să nu-i 
spună Evei despre ea și despre schimbările ce aveau să se 
producă în viaţa lui. Aproape chiar de la început începuseră 
amândoi să aibă relaţii extraconjugale, dar, în ultimă instanţă, 
Spencer luase decizia să menţină legătura cu aceeași persoană 
ani de zile. Știa că asta o deranja pe soţia lui, care niciodată nu- 
și prelungise prea mult propriile aventuri. Pe de altă parte, și pe 
el îl deranja că amanţii ei fuseseră atât de numeroși. Și, uneori, 
atât de tineri. Nu că ar fi avut vreun motiv întemeiat ca să 
obiecteze împotriva felului în care își alegea ea partenerii. 

— Ne vedem atât de rar în weekend, încât m-am gândit că n- 
ar fi rău să stăm puţin și împreună, măcar la prânz, spuse ea 
veselă. 

Mielul la tavă și cartofii sfârâiau în cuptor, iar pe masa din 
bucătărie trona un bol plin cu salată. Spencer se întrebă dacă e 
bine să mănânce așa ceva. Oare Eva nu se purta cam ciudat? 

— Văd că te-ai întrecut pe tine, zise el deschizând frigiderul ca 
să scoată o sticlă de vin. 

— Dragul meu, mai trebuie și asta câteodată, replică Eva cu 
asprime în glas. Altfel o dai dracului de viaţă. 

Spencer se încordă. În treizeci de ani de căsătorie, soţia lui 
vorbise așa doar de cinci ori. Dar nu comentă. 

— Nu ești de acord? întrebă ea pe un ton care nu admitea să 
o contrazici. 

— Ba da, răspunse el repede, dar neconvingător, de parcă nu 
ar fi înţeles prea bine întrebarea. 

Degetele ei lungi apucară strâns sticla de oţet balsamic. 
Absolut obligatoriu la salată. 

— Cum a fost în weekend? întrebă ea trântind sticla pe masă. 

Gestul ei îi fu de ajuns ca să priceapă că ceva nu e în regulă. 
Închise ușor frigiderul și se întoarse spre ea. Și o văzu de partea 
cealaltă a mesei. 

Întotdeauna fusese frumoasă. Zveltă și elegantă. Trecerea 
anilor nu părea să o fi afectat. Părul des era pieptănat pe spate, 
aranjat simplu, clasic. Ca de obicei, o buclă scăpată de sub 
agrafă îi atârna pe faţă. Avea ochii mari, verzi, oceane în care 
pupilele semănau cu niște insule pustii. Pomeţi înalţi și buze 
pline. Cu alte cuvinte, era un temnicer cu vino-ncoa. 

Spencer își înăbuși un oftat. Fiindcă, din nefericire, asta și era, 
de treizeci de ani. Temnicerul lui, crucea pe care trebuia să o 
poarte. 

Îi întâlni privirea și tresări. Temnicerul lui plângea. Doamne 
sfinte, când plânsese ultima oară? În urmă cu cinci ani, când 
tatăl ei avusese un atac de cord? Tare ca piatra, trecuse de 85 
de ani, și mult prea zdravăn pentru ca Spencer să spere într-o 
minune. Deși era o naivitate din partea lui să-și închipuie că 
moartea acelui diavol bătrân l-ar salva în vreun fel. Socrii care 
poposeau în iad se întorceau întotdeauna. 

— Spencer, trebuie să mă informezi și pe mine, zise ea, calm. 
Nu mă poţi lăsa pe dinafară. 

Spencer se încruntă, gata să se apere. 

— Dar nu ţi-am ascuns nimic, niciodată. Ti-am spus despre 
Fredrika și despre copil. 

Eva râse spart. 

— Dumnezeule, Spencer, ai fost plecat aproape tot weekendul 
fără să-mi spui unde te duci. 

Nu știam că-ţi pasă, se gândi el obosit. 

— Poate că așa pare, dar n-a fost în intenţia mea, răspunse el 
și își drese glasul. Cum ţi-am mai spus, Fredrika are probleme cu 
sarcina și... 

— Și cum o să fie mai târziu? La asta te-ai gândit? Stai cu 
copilul o dată la două săptămâni, cum ţi-ai planificat? || iei cu 
tine când ieșim la restaurant cu prietenii? Cum ai să-l prezinţi? 

Eva clătină din cap și deschise cuptorul ca să vadă în ce 
stadiu se află friptura. 

— Parcă am mai vorbit despre asta, spuse Spencer cu glas 
pierit. 

Eva închise cuptorul cu furie. 

— Poate ai vorbit tu. Dar n-am vorbit noi... Dacă mai există 
noi. 

Spencer dădu să spună ceva, dar Eva își îndreptă degetul 
arătător spre el, semn că trebuie să tacă. 

— M-am resemnat cu faptul că și tu și eu simțim de mult timp 
nevoia să avem alţi parteneri ca să nu ne luăm lumea în cap, 
șopti ea și trase adânc aer în piept. Dar să faci un copil cu altă 
femeie... 

Eva își duse mâna la gură și, pentru prima oară în ultimii ani, 
Spencer simţi nevoia să o ia în brațe. 

— Cum am ajuns în situaţia asta, Spencer? întrebă ea 
plângând. Cum de ne-am împotmolit în relaţia asta în care 
niciunul nu e fericit și nu ne mai iubim? 

Cuvintele ei îl izbiră în plin. Simţi cum i se usucă gura. 

Era clar că Eva habar nu avea ce făcuse tatăl ei. 

Dar trebuie să-mi pese? gândi Spencer. Ce poate fi mai rău 
decât asta? 

o... 

Fredrika Bergman se strecură în spatele volanului și porni 
spre spitalul Danderyd. Cazul atinsese punctul de fierbere tot 
weekendul, iar acum, luni, pur și simplu explodase. La modul 
pozitiv. Incă două cadavre, unul legat direct de moartea 
reverendului Ahlbin și a soţiei lui. Un suspect care, în opinia lui 
Joar și a lui Peder, părea mai mult un martor-cheie. Un psihiatru 
care încerca să convingă poliția că pacientul lui nu-și luase 
viaţa, deși de-a lungul carierei greșise diagnosticul nu de puţine 
ori. Și doi preoţi, Sven Ljung și Ragnar Vinterman, care păreau 

să o cunoască pe Johanna Ahlbin, dar aveau păreri total opuse 
despre ea. 

După ce vizitaseră familia Ljung, în weekend, Fredrika și Alex 
își comparaseră notițele și ajunseseră la concluzia că Elsie 
fusese mai sinceră decât soţul ei. De exemplu, Sven nu scosese 
o vorbă despre dependenţa de droguri a fiului lor și despre 
faptul că prietena acestuia, Karolina Ahlbin, îi stătuse alături 
vreme de câţiva ani. De fapt, Alex îl sunase în aceeași zi ca să-l 
întrebe direct de ce ascunsese acest amănunt și primise 
următorul răspuns: „Fiindcă îmi este rușine că nu mi-am jucat 
rolul de părinte cum trebuie. lar acum rușinea e și mai mare 
fiindcă, ascunzând adevărul, am împroșcat-o cu noroi și pe 
Karolina”. 

Fredrika aflase numele și adresa fiului lor, dar rămăsese 
dezamăgită când văzuse că, pe moment, băiatul era internat 
într-o clinică de dezintoxicare. Potrivit mamei lui, clinica se afla 
în afara Stockholm-ului, iar băiatul refuza să coopereze cu 
personalul, ca și orice contact cu exteriorul. După toate 
probabilitățile, ultima supradoză îi afectase creierul, dar medicii 
încă se contraziceau pe acest subiect. Date fiind împrejurările, 
Fredrika renunţase să-l mai considere un martor-cheie. 

Spitalul Danderyd era cel la care urma să nască în primăvara 
aceea, motiv pentru care păși cu emoție înăuntru. Dar mirosul 
de spital o aduse repede cu picioarele pe pământ. Oare de ce 
interiorul acestor clădiri avea un miros atât de neplăcut? Era ca 
și cum moartea se furișase prin sistemul de ventilație și sufla în 
ceafa celor care intrau și ieșeau pe ușă. îi 

Telefonul mobil o anunţă că a primit un mesaj. Il scoase din 
buzunar: mama o anunţa că Spencer le făcuse o impresie 
plăcută. 

Rușinată, strecură telefonul în buzunarul hainei. Mama ei nu 
era obligată să înțeleagă sau să accepte stilul ei de viaţă. Dar 
era frumos dacă o făcea. După weekend, totul părea mult mai 
simplu, dar și mult mai dificil. Părinţii ei avuseseră dreptate să o 
întrebe cum se va descurca singură după nașterea copilului. 
Spencer o va sprijini financiar, desigur, dar Fredrika știa că va fi 
dezamăgită din punct de vedere practic și emoţional. Un bărbat 
de aproape 60 de ani, care era pentru prima oară tată, nu avea 
cum Să-i ofere un cămin. 


Fredrika vorbise deja la telefon cu Goran Ahlgren, medicul de 
gardă în ziua în care fusese adusă la spital Karolina Ahlbin. La ei 
în cabinet intra acum. Medicul era chipeș, constată Fredrika fără 
să vrea și se trezi că îi zâmbește un pic prea larg. Din nefericire, 
medicul îi zâmbi la fel și o măsură din cap până-n picioare cu 
ochii lui ageri, de un albastru închis. Fredrika estimă că are între 
50 și 55 de ani. 

— Karolina  Ahlbin, spuse ea, încercând să-și ascundă 
cochetăria de la început cu un ton cât se poate de profesional. 
Erați aici când a fost adusă la Urgenţe. 

Medicul înclină din cap. 

— Da. Dar mă tem că nu am alte informaţii faţă de cele pe 
care vi le-am dat la telefon. 

— Între timp, au intervenit fapte noi care, într-un fel, complică 
situația, replică Fredrika, încruntându-se. Foarte multe persoane 
care au cunoscut-o pe Karolina ne-au asigurat că tânăra nu s-a 
atins niciodată de droguri. 

Göran Ahlgren ridică mâinile. 

— Îmi bazez opinia doar pe ce am văzut și am constatat, zise 
el împăciuitor. Tânăra era într-o stare deplorabilă, avea toate 
semnele unei dependențe îndelungate. 

— Am înţeles, spuse Fredrika și își deschise geanta. Dar, ca să 
mă asigur... 

Scoase două fotografii. 

— Asta este femeia care a venit în ambulanţă și s-a prezentat 
drept sora Karolinei Ahlbin? 

— Da, confirmă Göran Ahlgren fără ezitare. 

Ușurată, Fredrika băgă la loc fotografia Johannei Ahlbin. 

— Și asta este femeia care a murit din cauza unei supradoze? 
întrebă ea arătând cealaltă fotografie. Identificată de sora ei 
drept Karolina Ahlbin? 

Medicul luă fotografia în mână și se schimbă la față. 

— Imposibil, mormăi el. 

— Poftim? zise Fredrika, încercând să nu arate cât de 
nerăbdătoare era. 

Goran Ahlgren clătină din cap. 

— Nu, spuse el uluit. Mai bine zis, nu știu. 

— Cum adică, nu știți? întrebă Fredrika cu asprime în glas, 
recuperând fotografia de la medic. 

— Adică nu sunt sigur. Femeia din fotografie seamănă cu cea 
care a murit aici, dar... 

Medicul oftă resemnat. 

— Nu, nu este aceeași persoană, recunoscu el. 

Fredrika strânse tare carnetul în mână. 

— Sunteţi sigur? 

— Nu, trebuie să verific. Azi. E pentru prima oară când mi se 
întâmplă așa ceva. Am urmat toate procedurile, dar... 

Fredrika îl întrerupse, nerăbdătoare și emoționată: 

— Femeia avea vreo rană pe corp? 

— Cum adică? 

— Avea vreo rană care să indice o altă cauză a morții? 

— Nu. Am citit raportul medicului patolog. Nu s-a constatat 
niciun fel de anomalie contrară patologiei normale a acestei 
femei. 

— Patologie normală, repetă Fredrika simțind cum o trece un 
fior pe șira spinării. Dar cauza concretă a morţii a fost o 
supradoză de heroină? 

— Da, în termenii cei mai simpli. 

— Și-a administrat-o singură, în apartamentul ei? 

Goran Ahlgren o privi lung. 

— Asta nu știu. Tot ce știu e că a venit aici cu ambulanta și că 
sora ei a găsit-o în apartament. Modalitatea în care a luat drogul 
nu a contat pentru tratamentul pe care i l-am aplicat aici. 

Fredrika știa că așa stau lucrurile, dar polițiștii care fuseseră 
chemaţi la spital ar fi trebuit să se intereseze. Era treaba lor, nu 
a spitalului, să stabilească dacă nu cumva era vorba de o 
tentativă de omor. Oare cât de mult își dăduseră silința ca să 
cerceteze împrejurările în care murise Karolina? 

— Se poate ca altcineva să-i fi administrat drogul? întrebă 
Fredrika nu foarte convinsă. 

— Da, se poate, răspunse Goran Ahlgren. Dar de ce s-o facă? 

Fiindcă trebuia să dispară. 

Fredrika își dădu seama că deja pierduse prea mult timp. 

— Vreau un test ADN al cadavrului Karolinei Ahlbin. Vreau să 
fiu absolut sigură că ea a fost cea care a murit aici în urmă cu 
zece zile. 

— Se rezolvă, spuse medicul repede. Dar avem nevoie de o 
mostră de ADN ca să putem face comparația. 

— Puteţi începe comparându-i ADN-ul cu cel al părinţilor ei. 
Ceea ce nu ar trebui să fie prea greu: sunt toţi sub același 
acoperiș. 

o... 

Uitându-se pe geam, în drum spre secția de poliţie din 
cartierul Normalm, Alex Recht constată că avea parte de 
aceeași vreme câinoasă. Il găsise ușor pe polițistul al cărui 
nume apăruse în ancheta legată de moartea lui Jakob și a Marjei 
Ahlbin. După câteva telefoane date superiorului acestuia, aflase 
că polițistul cu pricina tocmai încheia un raport la secţie. 

— Țineţi-l acolo, spusese Alex. Vin imediat. 

Erau doar câţiva pași de la sediul central până la secţia din 
Normalm. Două clădiri perete în perete, cu un culoar între ele 
care înlesnea contactul dintre cele două lumi fără a ieși în 
stradă. 

Lena îl sună ca să-l anunţe că se duce acasă, fiindcă nu îi este 
prea bine. Îngrijorat, Alex simţi și un pic de iritare. Oare de ce în 
ultima vreme soţia lui își făcuse un obicei din a-i spune unele 
lucruri și a păstra tăcerea asupra altora? Și ce naiba se întâmpla 
cu el? Să nu spună nimic, zile întregi. 

Se strădui să-și alunge gândurile legate de Lena. Acum era 
altceva, acum trebuia să se concentreze pe obligaţiile de 
serviciu. 

Îl găsi pe Viggo Tuvesson în birou, aplecat asupra tastaturii 
computerului. Alex își drese vocea, tare, și bătu în tocul ușii. 
Viggo Tuvesson avu nevoie de o secundă ca să se întoarcă și, la 
vederea lui Alex, un zâmbet îi lumină fața, semn că tocmai 
dăduse cu ochii de un prieten vechi pe care nu-l mai văzuse de 
multă vreme. 

— Alex Recht, exclamă el atât de tare încât Alex tresări, 
neobișnuit să-și audă numele întreg rostit cu atâta forță. Ce 
onoare! 

Alex nu se putu abţine să-l privească lung și să se întrebe cu 
ce greșise de fusese desfigurat în halul acela. Cicatricea pornea 
de la buza de sus spre nas, care era îndoit. 

Doamne sfinte, se gândi Alex. Medicii ăia nu puteau să-l 
îndrepte cum trebuie? 

Alex se așeză obosit pe scaunul din faţa lui Viggo Tuvesson. 
Picior peste picior, sprijinindu-și bărbia în mână, era clar că mai 

tânărul lui coleg ţinea să controleze discuţia încă de la început, 
chiar dacă Alex era superior în grad. 

Alex tuși din nou, încercând să înfrunte ochii aceia triști, dar 
plini de energie, care pur și simplu îl fascinau. Ca niște ochi de 
monstru. 

— Ai fost și dumneata la apartamentul lui Jakob și Marja 
Ahlbin când cei doi au fost găsiţi morţi, zise el pe un ton 
autoritar, ca să-i dea de înțeles că el e cel care pune întrebările. 

— Da, răspunse Viggo Tuvesson, calm. 

— l-ai cunoscut pe cei doi în timpul vieţii? 

Întrebarea păru să-l prindă pe Viggo Tuvesson cu garda jos. 
Calmul făcu loc surprizei. 

— Nu-mi amintesc. 

— Nu i-ai întâlnit deloc? În alte împrejurări, desigur. 

— Citisem în ziare despre reverendul Ahlbin, răspunse Viggo 
Tuvesson rar. Dar, cum spuneam, nu l-am cunoscut personal. 

— Mda, cum spuneai, replică Alex la fel de rar. 

Viggo Tuvesson își schimbă poziţia, lovindu-se cu genunchiul 
de masă. Se strâmbă de durere. 

— Am auzit că grupul dumneavoastră se ocupă de caz, zise 
el. 

— Da, de asta și sunt aici. 

— Vă ajut cu toată plăcerea, spuse Viggo, schițându-și din nou 
zâmbetul straniu. 

— Suntem foarte recunoscători, zise Alex mult prea 
nonșalant. Tony Svensson. Îl cunoști? 

Viggo înclină din cap. 

— Dacă vă referiţi la Tony Svensson care face parte din 
organizaţia Fiii Poporului, da, îl cunosc. 

— Poţi să-mi spui cum l-ai cunoscut? 

— O parte din afaceri și le face aici, pe parcela mea. Așa ne- 
am intersectat. 

— Ce fel de afaceri? 

Viggo Tuvesson râse scurt. 

— L-am bănuit că vinde alcool minorilor, la Odenplan, dar n- 
am reușit să dovedim nimic. 

Alex își aminti vag că auzise de cazul cu pricina. 

— L-ai interogat? 


194 


— Bineînţeles, dar n-a scos o vorbă. Și ne-a cam tratat de sus. 
Un tip foarte isteț. Cunoaște bine legile. Știe, ca să zic așa, care 
sunt portițele. 

Cum a făcut cu e-mail-urile, se gândi Alex. A știut exact cum 
să le formuleze ca să nu poată fi luate drept ameninţări. 

— Când a fost asta? 

Viggo Tuvesson ridică din umeri. 

— Nu-mi mai aduc aminte, dar, dacă vreţi, pot să verific. Să 
fie un an de atunci. 

— Și de atunci? Ai mai vorbit cu el? 

Se priviră din nou, încercând să-și ghicească intenţiile 
ascunse. 

— Da. M-a sunat de câteva ori la birou. 

— In ce problemă, dacă nu sunt prea indiscret? 

— Voia să-l dea în gât pe un fost membru al rețelei lui, un tip 
care avea de gând să comită un jaf de unul singur. Evident, 
chestia asta nu i-a căzut deloc bine lui Tony. 

Viggo Tuvesson stătea cu mâinile pe genunchi. 

— Bănuiesc că Tony Svensson e implicat și el în cazul Ahlbin. 

— Exact, spuse Alex. De asta am vrut să verific dacă îl ai cu 
ceva la mână. 

Un pretext cusut cu aţă albă. Era clar ca lumina zilei că Alex 
venise aici ca să afle ce fel de legătură era între Viggo Tuvesson 
și Tony Svensson. Dar Viggo nu comentă. 

— Promit să vă caut dacă apare ceva nou. Îmi pare rău că vă 
dezamăgesc, dar, pe moment, n-am cum să vă dau și alte 
informații. 

— Se mai întâmplă, zise Alex ridicându-se în picioare. 
Mulţumesc, oricum. 

Dădu mâna cu Viggo Tuvesson și se îndreptă spre liftul care 
avea să-l ducă înapoi, pe culoar. Nu numai că era dezamăgit de 
ce-i spusese Viggo. Potrivit lui Ronny Berg, când discutase cu 
Peder, Jakob Ahlbin informase poliţia despre jaful care se punea 
la cale, nu Tony Svensson. Numele lui Viggo nici nu apărea în 
contextul acela. 

Alex își scoase telefonul și îl sună pe Peder. 

— Cum vă descurcaţi? L-aţi lăsat să plece pe Tony Svensson, 
sau mai pot să-l întreb ceva? 


După ce Fredrika se întoarse de la spital, Alex hotărî ca 
împreună să-i facă o vizită văduvei lui Muhammad Abdullah, în 
Skärholmen. 

— Crezi că vrea să ne vadă? întrebă Fredrika, neliniștită. S-ar 
putea să dea vina pe noi pentru moartea soțului ei. 

— Cred, totuși, că așa se cuvine. Și mă bucur că mergi cu 
mine, fiindcă ai mai fost acolo. 

Pentru a doua oară în decurs de câteva zile, porniră spre 
Skärholmen. Alex simţea deja presiunea timpului. 

— Bună ideea cu ADN-ul, remarcă el. Când primim rezultatul 
preliminar? 

— Până diseară ar trebui să aflăm dacă femeia moartă se 
înrudea cu Jakob și Marja Ahlbin. Ceea ce ar fi suficient. Dacă 
nu, trebuie să găsim o probă din ADN-ul Karolinei în 
apartamentul ei, ca să-l compare cu ce au ei acolo. Dar sunt 
aproape sigură că testele o să demonstreze că moarta nu era 
Karolina. 

— Asta o să creeze mare deranj, mormăi Alex. 

— l-am găsit pe polițiștii care s-au dus la spital ca să constate 
moartea Karolinei. N-au avut niciun motiv să se îndoiască de 
declaraţia surorii ei, motiv pentru care au vorbit doar cu 
personalul de la Urgenţe și cu echipajul ambulanţei. Dat fiind că 
autopsia n-a scos la iveală nimic neobișnuit, au considerat că 
totul e în regulă. 

O concluzie în multe privinţe extrem de discutabilă, cum prea 
bine știau Alex și Fredrika. Cei doi erau exasperați că un detaliu 
atât de important fusese trecut cu vederea. De atâţia oameni. 

— Trebuie să comunicăm presei semnalmentele celor două, 
zise Fredrika referindu-se la Karolina și Johanna Ahlbin. Știm că 
Johanna a venit cu femeia în ambulanţă și, dacă intenţionat a 
declarat că străina era sora ei, o să trebuiască să dea o 
grămadă de explicații. 

Alex zâmbi. 

— Și ce justificare avem ca să comunicăm semnalmentele 
Karolinei? 

Fredrika izbucni în râs. 

— Trebuie să ne facem griji în privinţa ei? 

Alex se trezi că râde și el. Atât timp cât între Peder și Joar 
existau fricţiuni și atât timp cât Fredrika părea stabilă și destul 
de odihnită, prefera compania ei, nu a celor doi. Poate că doar 

își imagina, dar sarcina ei adusese un fel de armonie între ei. 
Sau poate că Fredrika avea prea multe pe cap ca să-și mai arate 
colții la serviciu. 

Auzi cum îi sună telefonul. Era Peder. 

— Tony Svensson s-a ambalat bine când i-am spus ce-am 
aflat, zise el dintr-o suflare. A spus că n-a sunat pe niciun poliţai 
ca să-l dea în gât pe Ronny Berg. 

— Şi l-ai crezut? întrebă Alex stând ca pe ace. 

— Bineînţeles. Dar asta nu înseamnă că n-au comunicat din 
alte motive. 

— De comunicat, au comunicat. l-ai pomenit de Viggo 
Tuvesson? L-ai întrebat dacă-l cunoaște? 

— Nu. M-am gândit că, pe moment, nu e nevoie să dezvăluim 
numele când știm că cineva îl ameninţă pe Tony, dar nu știm ce 
învârte Viggo ăsta. L-am întrebat numai dacă are legături cu 
poliția municipală și mi-a zis că nu. Nici în cartierul Norrmalm, 
nici în altă parte. 

— Excelent. Excelent, spuse Alex, închise telefonul și se 
întoarse spre Fredrika. La naiba. Până la urmă, se pare că 
polițistul ăsta e băgat în ceva necurat. 

e 

Fredrika avusese dreptate: soția lui Muhammad Abdullah nu 
se arătă deloc entuziasmată de vizita lor. De data aceasta nu-i 
mai servi nici cu ceai, nici cu fursecuri, unde mai pui că 
apartamentul era plin de oameni. Fredrika avu nevoie de câteva 
minute de diplomație ca să o convingă să stea de vorbă cu ei, în 
bucătărie, doar ei trei. 

Limbajul ei corporal nu exprima decât neîncredere și 
animozitate când se așeză la masa din bucătărie. Fredrika își 
dădu seama că plânsese, dar femeia își păstră cumpătul pe 
toată durata discuţiei. 

— l-am spus să aibă grijă, să nu vă spună nimic, zice ea cu o 
voce tremurată. Dar nu m-a ascultat. 

— De ce trebuia să aibă grijă? întrebă Fredrika, prudentă. 

— Fiindcă Yusuf n-a mai ajuns aici, răspunse ea, referindu-se 
probabil la insul călcat de mașină la universitate. L-am tot 
așteptat, dar n-a dat niciun semn de viaţă. Pe urmă am simțit, 
pur și simplu am simţit că ceva nu-i în regulă cu așa-zisa rețea 
care l-a ajutat să ajungă aici. 

— Soţul dumneavoastră cunoștea mai multe persoane care se 
ocupau cu așa ceva, nu? întrebă Alex cu blândeţe în glas. 

— Da, dar nu făcea parte din organizaţie, răspunse femeia pe 
un ton hotărât. Ar fi fost prea riscant. 

— A vorbit cu vreuna din aceste persoane despre noua reţea? 
întrebă Fredrika. 

Văduva clătină din cap. 

— Nu. Niciodată. Yusuf ne-a spus că trebuie să păstrăm 
secretul. De aceea ne-am speriat când a dispărut. 

— Dumneavoastră sau soțul dumneavoastră aţi primit vreo 
ameninţare? întrebă Alex. 

— Nu, răspunse văduva aproape în șoaptă. Din câte știu eu. 

Alex căzu pe gânduri. Jakob Ahlbin primise ameninţări înainte 
de a fi ucis. Poate că, într-adevăr, cineva încercase să negocieze 
cu el. Dar Muhammad Abdullah fusese împușcat în plină stradă, 
fără avertisment. 

— M-am uitat peste e-mai/-urile și scrisorile soțului meu. N-am 
găsit nimic. 

— V-aţi uitat și peste SMS-uri? 

Femeia clătină din cap. 

— Avea telefonul la el când a ieșit și de atunci nu l-am mai 
văzut. 

Ciudat, se gândiră în același timp Fredrika și Alex, fiindcă 
poliţia nu găsise niciun telefon asupra cadavrului lui Muhammad 
Abdullah. 

— De ce a ieșit aseară? întrebă Fredrika. 

— Muhammad a primit un telefon. În timp ce ne uitam la 
televizor. Convorbirea a durat vreo treizeci de secunde, pe urmă 
soțul meu a spus că trebuie să iasă fiindcă a intervenit ceva. 

— V-a spus cine a sunat? 

— Nu, dar nu era ceva neobișnuit. Din când în când, îl mai 
sunau cunoscuţi de-ai lui și trebuia să iasă ca să rezolve câte 
ceva. Niciodată nu l-am întrebat ce și cum. De dragul copiilor, 
mi s-a părut că e mai bine să fie implicat doar unul dintre noi. 

Fredrika o înţelegea prea bine. Dar dispariţia telefonului le 
îngreuna mult ancheta. Dacă l-ar fi găsit, ar fi putut verifica cine 
îl suna pe Muhammad și pe cine suna acesta sau dacă SMS-urile 
conţineau și ameninţări. 

— Și când v-aţi dat seama că ceva nu e în regulă? 


— După câteva ore. De obicei, nu întârzia atât de mult când 
ieșea să stea de vorbă cu cineva. 

— Și atunci aţi sunat la poliţie? 

— Da, dar mi s-a spus că soţul meu nu lipsea de prea mult 
timp pentru ca poliţia să ia vreo măsură. Așa că, după ora zece, 
am ieșit să văd dacă plecase cu mașina sau pe jos... 

Femeia nu reuși să-și încheie fraza și înghiţi în sec, de câteva 
ori. 

— Și nu l-aţi găsit? întrebă Fredrika, blând. 

Văduva clătină din cap. 

— Cred că am ieșit tocmai când era ucis. 

Apoi cuvintele ei aproape că îi răniră pe cei doi: 

— Am fost acolo unde l-au găsit. Zăcea cu fața în zăpadă. 
Primul gând care mi-a trecut prin minte a fost că răcește dacă 
mai stă așa. 

Ochii negri ai femeii străluceau de lacrimi. Dar lacrimile 
rămaseră la locul lor. Durerea avea atâtea feţe și se exprima în 
atâtea feluri... Uneori chiar te făcea mai frumos. 

(J 

Peder Rydh trecu de mai multe ori peste notițele luate la 
ultimul interogatoriu al lui Tony Svensson. Gândurile i se 
învălmășeau în minte ca niște musafiri care se vânzolesc prin 
casă. 

Era neîndoielnic că Tony Svensson și organizaţia Fiii Poporului 
avuseseră un conflict major cu Jakob Ahlbin. Și era la fel de clar 
că acest conflict se rezolvase și că persoana aflată în dispută cu 
Jakob Ahlbin, înainte de moartea acestuia, era Ronny Berg, aflat 
acum în închisoarea din Kronoberg. Dar Ronny Berg avea alibi 
pentru momentul în care fuseseră comise cele două crime, ceea 
ce însemna că, dacă, totuși, se afla în spatele lor, angajase pe 
cineva ca să le comită. Ceea ce nu părea foarte plauzibil. 

Pe de altă parte, trebuia să ia în considerare și anomaliile din 
jurul morții Karolinei Ahlbin, motivul care ar fi provocat 
disperarea tatălui ei. Ce naiba să mai facă dacă se dovedea că 
nu Karolina fusese cea care murise? 

Peder își frământă creierii. Grupul lor avansase câteva ipoteze 
de lucru. De exemplu, faptul că amenințările trimise lui Jakob 
Ahlbin de pe contul organizaţiei Fiilor Poporului, de pe alte 
computere decât cel al lui Tony Svensson, erau direct legate de 
moartea reverendului. 

Dar oare acesta era adevărul? se întrebă Peder. Poate era 
doar un raţionament greșit. 

Al treilea, dacă așa stăteau lucrurile. Nu era vorba de 
sinucidere, nu erau de vină Tony Svensson și organizaţia Fiii 
Poporului. Și poate nici misteriosul autor al e-mai/-urilor. 

Dar nu avea sens. Toate lucrurile acestea se legau, chiar dacă 
pe moment Peder nu-și dădea seama cum anume. 

Fredrika le atrăsese atenţia colegilor săi asupra faptului că 
misteriosul autor al e-mail-urilor părea să cunoască Biblia, 
îndeajuns ca să se folosească de anumite aluzii care să-l 
provoace pe Jakob. 

Deci putea fi cineva din cadrul Bisericii? 

Peder simţi un gol în stomac. Și cum rămânea cu insul călcat 
de mașină în fața universităţii care acum, după uciderea lui 
Muhammad Abdullah, era și el legat, chiar dacă subtil, de cazul 
Ahlbin? El ce rol juca? 

Alex le spusese lui Peder și Joar despre ultima teorie a 
Fredrikăi, anume că victimele erau reduse la tăcere ca să nu 
dezvăluie un secret extrem de important. Un motiv clasic, dar 
Peder nu înţelegea nici în ruptul capului ce secret putea fi atât 
de important ca să ducă la uciderea mai multor oameni. 

Se hotărî să recapituleze toate datele problemei. Il auzi pe 
Joar pe coridor. Vorbea cu cineva foarte apropiat, după tonul 
cald al vocii. Peder își lipi degetele de tâmple, încercând să-și 
țină gândurile în frâu. Dacă se gândea la Pia Nordh acum, nu 
mai ajungea la nicio concluzie. Se concentră asupra notițelor 
luate la interogatoriul lui Tony Svensson. 

Și imediat îi săriră în ochi cuvintele: „Nu de unul ca mine aveți 
nevoie, ameţiţilor”. Răspunsul lui Tony la propunerea lui Peder și 
Joar de a se uita la câteva fotografii ca să recunoască persoana 
care l-a silit să participe la conspirația împotriva lui Jakob Ahlbin. 
La ce se referise? Simţi cum i se iuțește pulsul. Tony dădea de 
înţeles că poliția nu avea fotografia persoanei respective fiindcă 
aceasta nu era un infractor cunoscut, spre deosebire de Tony. 
Cuvintele „nu de unul ca mine” căpătau un alt înțeles dacă îţi 
lăsai imaginaţia în voie. Nu de unul ca mine... ci de unul ca voi. 
La asta făcea aluzie? Așadar, în cazul acesta era amestecat și 
un polițist. 

Și mai mulți preoți. 

Era greu să se gândească la alte categorii de persoane care 
să aibă mai puţin în comun cu Tony Svensson decât cele două. 

Peder accesă pe computerul lui listele cu convorbirile 
telefonice. Într-adevăr, Tony Svensson îl sunase pe Viggo 
Tuvesson, de trei ori, dar Viggo nu îl sunase niciodată. Cel puţin, 
nu de pe telefonul lui. În plus, toate cele trei apeluri fuseseră 
făcute după ce Tony Svensson încetase să-i mai trimită e-mail- 
uri lui Jakob Ahlbin, altcineva luându-i locul. Peder accesă alte 
liste, de data aceasta cu absolut toate convorbirile telefonice ale 
lui Tony Svensson. Se poate să fi fost sunat de la alt număr în 
perioada de graţie pe care o puteau lega de Viggo Tuvesson? 

Administratorul grupului făcuse o treabă extraordinară 
identificând numerele cele mai frecvente. Dar erau o mulţime 
de apeluri de la telefoane mobile, neînregistrate, cu cartelă, 
motiv pentru care proprietarii sau cei care le foloseau erau 
imposibil de stabilit. În ultima lună, Tony Svensson fusese sunat 
de la cincisprezece astfel de numere. Poate că unul dintre ele 
aparţinea bărbatului - sau femeii - care îl abordase și îl silise să 
joace un rol dublu... Poate un poliţist sau poate un vicar. Cineva 
care nu era ca Tony Svensson. 

Peder închise fișierul Excel cu numerele de telefon. Va trebui 
să o ia de la capăt, dintr-o altă perspectivă. In clipa aceea, Joar 
bătu la ușă. Peder nu spuse nimic, doar îl privi cât mai crunt. 

— Au sunat cei de la filaj, spuse Joar scurt. Am avut dreptate: 
fiica lui Tony Svensson e liberă ca pasărea cerului. Tony s-a dus 
direct la școala la care învață ea. 

— Foarte bine, zise Peder la fel de scurt. 

— Și a dat două telefoane cât a fost cu fiica lui. 

Peder așteptă încordat. 

— Unul fostei soţii, mama fetei, celălalt unei persoane cu un 
mobil neînregistrat. 

Peder oftă. Ceea ce era de așteptat. 

— Dar cel puţin am stabilit cu aproximaţie unde se afla 
deţinătorul telefonului când a primit apelul, iar după lista cu 
toate apelurile telefonice efectuate de respectivul am dedus 
unde a petrecut ziua de azi. 

— Unde? întrebă Peder, fremătând de nerăbdare. 

— Aici, în Kungsholmen. În zona sau chiar în blocul Kronoberg. 

— În secţia de poliţie Norrmalm, de exemplu? 

Joar zâmbi. 


— E greu de spus, dar poate chiar acolo. 
a 

Pe drumul de întoarcere dinspre Skärholmen, Fredrika 
Bergman avu o idee. 

— N-am putea să mergem la Ekerö ca să aruncăm o privire 
prin casa fetelor? 

— De ce? întrebă Alex surprins. 

— Fiindcă eu încă n-am văzut-o, răspunse Fredrika simplu. 
Cred că m-ar ajuta să le înţeleg mai bine pe Karolina și pe 
Johanna. 

— Cu alte cuvinte, ești sigură că amândouă sunt implicate în 
uciderea părinţilor? 

Fredrika își puse mâinile pe burtă. 

— Poate. 

Alex îi telefonă procurorului și obținu permisiunea de a intra în 
casă, drept care trecură întâi pe la sediu ca să ia cheia casei pe 
care, între timp, băieții de la echipa tehnică o multiplicaseră. O 
jumătate de oră mai târziu, opriră mașina în faţa casei. 

Alex se încruntă când coborâră din mașină. 

— A mai fost cineva aici, zise el arătând spre urmele de roți 
din zăpada care tocmai începea să se topească. 

— Nu sunt urmele lăsate de tine când ai fost aici? 

— Nu, sunt de la o altfel de mașină, răspunse Alex și începu 
să fotografieze urmele cu telefonul mobil. 

Fredrika privi în jur, inspirând aerul rece și bucurându-se de 
liniște. 

— Ce loc frumos, exclamă ea. 

— Era și mai frumos înainte, spuse Alex băgând telefonul în 
buzunar. Acolo era o poiană, adăugă el arătând dincolo de casă. 
Dar, desigur, consiliul local a vândut-o unor dezvoltatori 
imobiliari. 

— O poiană, repetă Fredrika și privi visătoare. Ce atmosferă 
idilică trebuie să fi fost să-ţi petreci copilăria aici. 

Alex se apropie de casă. Zăpada era tare pe alocuri. Lacătul 
scrâșni când întoarse cheia în el și ușa se deschise cu un 
scârțâit timid. 

— Hai, intră, zise Alex lăsând-o pe Fredrika prima. 

Ca întotdeauna, era fascinant să pătrunzi într-o casă străină. 
Fredrika participase la mai multe percheziţii și adesea încercase 
să-și închipuie ce fel de oameni trăiau acolo. Dacă erau fericiţi 

sau nefericiţi, săraci sau bogaţi. Din păcate, motivul prezenţei 
poliţiei acolo era adesea mult prea evident. Interiorul semnala 
nefericirea sau izolarea socială, iar stratul gros de praf domnea 
peste tot. 

Casa surorilor Ahlbin nu făcea parte din această categorie. 
Era plăcută, primitoare, chiar dacă era doar o casă de vacanţă. 
Alex se duse direct în bucătărie, iar Fredrika trecu dintr-o 
cameră într-alta, mai întâi la parter, apoi la etaj. Paturile erau 
făcute, dar sub cuverturile groase cearșafurile miroseau a 
umezeală. Garderobele erau goale, cu excepția unor articole de 
îmbrăcăminte de stradă, toate pe măsura lui Jakob Ahlbin. 
Camerele erau mobilate cu gust, atât cât trebuie, și aveau 
personalitate. Privirea Fredrikăi fu atrasă de o floare presată, în 
ramă, agăţată de perete. Se apropie de ea ca să o vadă mai 
bine. O margaretă, atât de veche și de fragilă încât dădea 
impresia că se va dezintegra dintr-o clipă într-alta. Singură pe 
un perete gol. 

Oare de ce? se întrebă Fredrika, trecând în cealaltă cameră. 

Se uită la toate fotografiile de familie expuse pe pereți sau pe 
scrinuri, la toate jucăriile și încălţările de copii care trebuie să fi 
aparţinut fetelor când erau mici. Ca și colegii ei, remarcă 
dispariţia Johannei Ahlbin din fotografii. În unele apărea, în altele 
nu. 

Să fie ceva simbolic? se gândi Fredrika. Să fi devenit Johanna 
un membru mai puţin important al familiei? Dacă da, de ce? Sau 
tocmai ea se rupsese de familie? 

Fredrika se apucă să examineze fotografiile în mod 
sistematic. Mai întâi pe cele de la etaj, apoi pe cele de la parter. 
Le scoase din rame și verifică dacă nu aveau vreo dată sau vreo 
însemnare pe spate. Constată cu satisfacție că persoana care le 
înrămase fusese foarte metodică, scriind aproape pe fiecare. 

„Jakob, Marja, Karolina și Johanna, toamna lui '85”. 

„Jakob și Johanna pregătind șalupa pentru iarnă, '89”. 

„Marja și Karolina când a îngheţat fântâna, '86”. 

Fredrika era atât de absorbită de fotografii încât nu auzi când 
Alex se apropie de ea. 

— Ce faci? întrebă el, făcând-o să tresară. 

— Uite, spuse ea ridicând o fotografie. Cineva le-a datat pe 
toate. 

Alex îi urmări fascinat degetele lungi, fragile, în timp ce 
Fredrika desfăcea în tăcere ramă după ramă. După ce termină, 
ar fi fost imposibil să-ți dai seama că cineva luase fotografiile de 
pe pereţi, le scosese din rame și le pusese la loc, exact cum 
erau la început. 

— În 1992 se schimbă ceva, zise ea cu multă convingere, 
plesnind din palme ca să scape de praf. 

Apoi arătă spre o fotografie. 

— Aici. Familia sărbătorește solstițiul de vară, în 1992. Se 
pare că a fost ultimul solstițiu care i-a găsit împreună aici. 

Fredrika arătă spre șirul de fotografii din rândul de sus. 

— Au fost aici în fiecare an după nașterea Karolinei. Doar ei, 
se pare, nimeni altcineva. Doar Jakob, Marja și fetele. 

Alex desprinse fotografia din 1992 și o privi gânditor. 

— După Elsie și Sven Ljung, cam atunci Jakob a renunţat să 
mai ascundă refugiaţi, zise el. 

— Întocmai. Dar nu ne-au spus și de ce. 

— Nu, zise Alex și puse fotografia la loc. 

Colega lui însărcinată ridică iar degetul magic și arătă spre 
altă fotografie. 

— Aici e cealaltă, pe care a menţionat-o Elsie. 

Alex se uită la fotografie. 

— Este ultima în care apare Johanna, a fost făcută în 2004. 
Datele se potrivesc. Un grătar în grădină. 

— Ce s-a întâmplat în 2004? 

— Atunci a început Jakob Ahlbin să spună că ar vrea să 
ascundă din nou refugiaţi. Fapt care se pare că a deranjat-o 
mult pe Johanna. Apoi Sven și Jakob s-au certat fiindcă Sven a 
propus ca Jakob să scoată ceva bani din asta. 

— Dumnezeule, mormăi Alex. Să profiţi de pe urma nefericirii 
oamenilor, cum de i-o fi venit așa o idee? 

Podeaua din pin scârţâia la fiecare pas pe care îl făceau de-a 
lungul peretelui. 

— Atunci a început totul, când a ascuns refugiați în subsol, 
spuse Alex simțind un nod în gât. Dar nu-mi imaginez cum. 

Fredrika se înfioră. 

— Trebuie neapărat s-o găsim pe Johanna Ahlbin, zise ea. 
Simt că am intrat în criză de timp. 

— Și eu la fel. Ca și cum am fi aproape de un dezastru și nu 
putem mișca nici măcar un deget ca să-l evităm. 


204 


Fredrika își încheie nasturii la palton pe care îi descheiase în 
timp ce colindase prin casă. 

— Dar cel puţin acum știm când a început totul, spuse ea. Aici 
s-au certat membrii familiei Ahlbin și tot aici a venit cineva ca să 
ia arma crimei. Totul a început aici, în 1992. 

o... 

Se însera când Alex și Fredrika ajunseră înapoi la 
Kungsholmen. Alex își spunea mereu ce absurd era ca ziua să se 
termine atât de repede, în mijlocul după-amiezii, în multe luni 
ale anului. Şi să nu se întunece de-a binelea în timpul verii. La 
latitudinea asta nu era niciun fel de moderație. 

Işi convocă grupul pentru o ședință-fulger înainte de a pleca 
toţi acasă. Fredrika se văzu nevoită să iasă din sală, ca să 
răspundă la telefon. 

— Dacă nu aveți nimic împotrivă, aș vrea să încep prin a 
declara defunctă pista cu extremistul de dreapta, zise el. 

Nimeni nu obiectă. 

— Singurul lucru pe care l-am aflat despre extremiști și 
amenințările venite din partea lui Tony Svensson și a Fiilor 
Poporului e că au atras atenţia altcuiva, o persoană care s-a 
folosit de conflictul dintre Fiii Poporului și Jakob Ahlbin ca să-și 
ascundă crimele, conchise Alex. 

Dădu să mai spună ceva, dar ușa se izbi de perete și Fredrika 
intră cu o privire triumfătoare. 

— Hai, spune-ne, o îndemnă Alex. 

Peder îi oferi un scaun, dorind ca Fredrika să stea lângă el, și 
nu lângă Joar. Joar se strâmbă, iar Alex își înăbuși un oftat. 

— O simplă analiză a sângelui a demonstrat că femeia, 
dependenta de droguri, nu se înrudește nici cu Marja, nici cu 
Jakob. 

— Măi să fie, făcu Peder. 

— Fapt care, cel puţin teoretic, exclude ideea că ar fi Karolina 
Ahlbin. Sigur, fata ar fi putut fi adoptată. Nu că ar fi foarte 
posibil, dar acum spitalul s-a asigurat că are toate datele. Mai 
precis, cei de acolo au făcut ceea ce ar fi trebuit să facă de la 
bun început: să ceară cópii după fișa stomatologică. Și, într- 
adevăr, femeia nu este Karolina Ahlbin. 

— Ei drăcia dracului, exclamă Joar aruncând pixul pe masă. 

Alex privi spre el. Era prima oară când îl auzea vorbind astfel. 
Peder îi aruncă și el o privire, dar nu încruntată. 

Îl știe și așa, se gândi Alex. Numai eu am rămas în urmă. 

Telefonul mobil al lui Peder începu să sune. 

— Fratele meu, spuse Peder repede, închizând telefonul. 
Toată ziua m-a sunat, nu știu ce-i cu el. 

— Dacă vrei să-i răspunzi, poţi să ieși un pic, spuse Alex, care 
știa de situaţia lui Jimmy, dar nu voia să comenteze. 

Peder clătină din cap. 

— Deci acum știm sigur că sora Karolinei a identificat în mod 
deliberat o altă femeie drept sora ei, zise Alex. Dar nu știm 
nimic despre ea, în ciuda faptului că vestea morţii părinţilor ei a 
apărut în toate ziarele... Ce ne spune asta? 

— Ori e moartă, ori, dintr-un motiv sau altul, nu poate lua 
legătura cu noi. Poate o ţine cineva cu forța, undeva, răspunse 
Peder. 

— Ori poate face parte din conspirație, adăugă Joar. 

Fredrika își drese glasul. 

— Trebuie să existe un motiv pentru care îi convine să fie 
considerată moartă. Am fost în apartamentul ei - pare să nu fi 
călcat acolo de săptămâni întregi. 

— Dar ce face cu serviciul? întrebă Ellen, care rareori lua 
cuvântul la ședințe. 

— E jurnalist  liber-profesionist, răspunse Fredrika. Sau 
încearcă să fie. Până acum nu s-a descurcat prea bine din punct 
de vedere financiar, dacă judecăm după ultima declaraţie de 
venituri. Ceea ce, apropo, se potrivește destul de bine cu 
dependența de droguri. 

— Oricum, cineva s-a dat peste cap - cu sau fără 
consimțământul ei - ca să ne facă să credem că e moartă, 
observă Joar. Dar de ce? 

— Pentru ca moartea părinţilor ei, așa-zisa sinucidere, să pară 
mai plauzibilă, sugeră Peder. 

— Sau ca să omoare doi iepuri dintr-o singură lovitură, 
adăugă Fredrika. Dacă ne întoarcem la ipoteza noastră de lucru 
- Jakob a fost ucis ca să i se închidă gura pentru totdeauna -, 
poate a existat un motiv să i se închidă gura și Karolinei. Mai 
multe persoane ne-au spus că era foarte apropiată de tatăl ei. 

Alex oftă și se ciupi de faţă. 

— Dar de ce s-o ucidă și pe Marja? 

Nu răspunse nimeni. 

— De ce trebuie s-o omori pe soţia celui pe care încerci să-l 
reduci la tăcere? lar argumentul potrivit căruia ucigașul a fost 
surprins s-o găsească acasă nu ţine, fiindcă ar fi putut să-l 
omoare pe Jakob cu altă ocazie. 

— Poate că era ceva urgent, zise Peder. Și, dacă vrei să arate 
a sinucidere, în afară de casa victimei nu prea sunt alte locuri 
din care să alegi. 

— Dar cum rămâne cu biletul de adio? întrebă Fredrika. Cum 
arăta? Credeţi că a fost scris din timp? 

— A fost printat de pe computerul lui Jakob, replică Joar. 
Documentul a fost salvat pe hard-disk chiar în ziua aceea și 
aproape de momentul în care s-au comis crimele. Cel puţin așa 
arată computerul. 

— Hai să schițăm profilul ucigașului, spuse Alex cu o voce 
ușor tensionată. Joi, cineva înscenează moartea Karolinei. 
Cineva se duce la Ekerö și intră în casă neobservat ca să ia 
arma crimei. Marţi, cineva se duce acasă la Jakob și Marja cu un 
plan bine pus la punct și îi împușcă pe amândoi în cap, după ce 
mai întâi îl forțează pe Jakob să-și semneze biletul de adio. Ce 
concluzii putem trage din toate astea? 

Înainte ca ceilalţi să încerce să răspundă, Alex le-o luă înainte: 

— Unu. Ucigașul îi cunoaște pe cei doi Ahlbin extrem de bine. 
Doi. Ucigaşul are acces la apartamentul familiei Ahlbin și la casa 
fiicelor; e clar că a intrat acolo fără să forțeze ușa și doar în 
primul caz a fost lăsat să intre fără probleme. Trei... Trei. 
Ucigașul cunoștea familia Ahlbin de ceva vreme, fiindcă s-a 
folosit și de starea de sănătate a lui Jakob, și de faptul că fiica lui 
preferată era Karolina. 

Alex făcu o pauză. 

— Patru, zise Fredrika. Ucigașul a crezut - sau cel puţin a avut 
motiv să creadă - că fiica preferată a lui Jakob nu va dezminţi că 
e moartă. 

Ceilalţi o priviră lung. 

— Așa e, spuse Alex rar, aprobând din cap, însă Peder se 
arătă derutat. Dar de ce n-au omorât-o? Dacă era vital ca ea să 
dispară, și cred că putem presupune asta, de ce n-au scos-o din 
circulaţie pentru totdeauna? 

Fredrika păli. 

— Poate au scos-o. Poate din cauza asta n-avem niciun semn 
de la ea. 


Joar clătină din cap. 

— Nu, nu are sens. De ce s-o omori de două ori? De ce să n-o 
omori din prima și apoi să folosești moartea ei pentru a motiva 
faptul că Jakob și-a omorât soţia și apoi s-a sinucis? După 
mintea mea, mai plauzibil e ca fata să fi făcut parte din 
conspirație. 

— Fiindcă n-au avut când sau fiindcă fata face parte din toată 
înscenarea asta, spuse Alex hotărât. Altceva nu se potrivește. 

— Dacă ţinem cont de bunele relaţii în care era cu tatăl ei, 
poate că răspunsul cel mai aproape de adevăr este că n-au 
putut pune mâna pe ea când trebuia ucisă, zise Fredrika cu 
capul lăsat pe o parte și cu o mână pe burtă. 

— Corect, zise Alex. Dar mai rămâne întrebarea unde era în 
momentul ăla și unde este acum. Am vorbit cu mulţi dintre 
prietenii ei? 

— Încă n-am avut timp, răspunse Peder cu o voce obosită. N- 
am considerat-o o prioritate fiindcă, pur și simplu, am crezut că 
e moartă. Și a fost destul de greu să-i găsim; n-am avut acces la 
convorbirile ei telefonice și nici la e-mail-uri. Unde mai pui că nu 
are niciun loc de muncă stabil, nu? 

— Dacă anunţăm presa că o căutăm și îi dăm și 
semnalmentele, ne ia lumea de idioţi, spuse Alex cugetând la 
pasul următor. Dar aș băga mâna în foc că presa o să afle 
oricum. 

— Dacă nu spunem la nimeni, n-are cum să afle, obiectă Joar. 

— Dacă presa nu află de aici, află de la spital, zise Alex 
strâmbând din nas. Și asta până diseară, mai mult ca sigur. 

Fredrika se aplecă în faţă. 

— Atunci să i-o luăm înainte, propuse ea. 

— Cum? 

— Organizăm o conferinţă de presă. Așa dăm primii vestea. 
Logica de bază a presei. Dacă vrei exclusivitatea unei știri și a 
detaliilor ulterioare, fii primul care o dă. 

Alex privi spre Ellen. Ziua de lucru era departe de a se 
încheia. 

— Poţi să vorbeşti cu departamentul de informații și să 
întocmiţi împreună un comunicat de presă? Intre timp, eu încerc 
să obțin aprobarea eșaloanelor superioare. 

Alex se uită din nou la ceas. 

— Să zicem că o ţinem peste două ore, la șase. Până atunci, 

să ne asigurăm că nu transpiră nimic. 
e 

Comunicarea cu presa era, evident, din ce în ce mai populară, 
dar, din păcate, Alex Recht ratase toate ocaziile de a se pregăti 
pentru aşa ceva. Motiv pentru care se simți destul de 
dezorientat când își ocupă locul pe podium pentru a da piept cu 
jurnaliștii. 

La început făcu o scurtă declaraţie care s-ar putea rezuma 
astfel: poliţia primise date noi care dovedeau, fără niciun dubiu, 
că nu fiica lui Jakob și a Marjei Ahlbin murise joia trecută înainte 
ca părinţii ei să fie găsiţi morţi în apartamentul lor. În acest 
context, orice informaţie privind locul în care se aflau Karolina și 
Johanna Ahlbin devenea extrem de prețioasă. Niciuna dintre ele 
nu era bănuită că ar fi încălcat legea; poliţia avea nevoie de 
ajutorul lor ca să înţeleagă mai bine împrejurările în care le 
muriseră părinții. 

— Nici măcar Johanna? întrebă unul dintre jurnaliști. Cum să 
n-o bănuiţi de nimic? Sigur știa că femeia cu care venise la 
spital nu era sora ei. 

Alex sorbi din paharul cu apă, chiar dacă nu-i era sete deloc. 

— Acesta este, într-adevăr, un detaliu pe care trebuie să-l 
clarificăm, răspunse el cu o voce cât mai autoritară. Trebuie să 
aflăm exact de ce o femeie necunoscută a fost identificată drept 
Karolina Ahlbin în urmă cu o săptămână. 

Fredrika stătea chiar în spate, observând cum se comportă 
șeful. Una peste alta, se gândi ea, Alex se descurca destul de 
bine. 

Tocmai în clipa în care Alex punea capăt conferinţei de presă, 
ea auzi cum îi vibrează telefonul mobil în buzunar. Părăsi repede 
sala, ca să poată vorbi în voie. _ 

O speranţă vagă că ar putea fi Spencer se ivi din senin. In ziua 
aceea nu vorbiseră și acum îi era dor de el. 

La naiba, se gândi ea obosită. Dorul după Spencer era ca 
dorul după un Crăciun cu zăpadă. Dacă se împlinește, se 
împlinește, nu are niciun rost să speri mai mult decât trebuie. 

Când scoase telefonul, văzu că nu era Spencer, ci un coleg de 
la Divizia Naţională. Acesta se prezentă drept unul dintre 
anchetatorii care lucrează la o serie de jafuri comise asupra 

unor mașini blindate care transportau bani, în care se părea că 
fusese implicat și Yusuf, tipul omorât la universitate. 

— Am găsit ceva care s-ar putea să vă intereseze, zise el. 

Fredrika ciuli urechile. 

— Când cazul a ajuns la noi, am cercetat din nou locul faptei 
și am descoperit un telefon mobil cu amprentele mortului. Era la 
aproape 25 de metri de cadavru, deci probabil că îi sărise din 
buzunar în momentul în care îl izbise mașina. 

Fredrika auzi un pocnet; recepţia nu era prea bună în locul în 
care se afla. 

— Am extras toate informațiile din telefon, iar de la compania 
de telefoane am luat toate datele despre convorbirile avute de 
proprietar. Telefonul a fost folosit doar de câteva ori și în toate 
cazurile apelurile au venit de la telefoane cu cartelă, 
neînregistrate. 

— Da? 

Fredrika auzi foșnet de hârtii. 

— Sven Ljung, zise anchetatorul într-un târziu. 

— Sven Ljung? repetă Fredrika uluită. 

— Da, el este abonatul care a fost sunat de pe telefonul mobil 
al victimei accidentului de mașină. Ljung a fost sunat; două 
convorbiri scurte. 

Fredrika se  concentră, emoţionată, încercând să pună 
lucrurile cap la cap. 

— Când a fost sunat Sven Ljung? 

— Cu două zile înainte de comiterea jafului. 

Fredrika trase adânc aer în piept. Cercul părea să se închidă, 
dar tot nu înțelegea situaţia. 

— A, încă ceva, spuse anchetatorul. Pe hainele victimei am 
găsit urme de vopsea metalică, argintie, care din întâmplare e și 
culoarea Mercedes-ului lui Sven Ljung. 

— Le-aţi analizat ca să vedeți dacă provin de acolo? întrebă 
Fredrika, neștiind dacă așa ceva era posibil din punct de vedere 
tehnic. 

— Ne-am gândit să le analizăm - deși nu e neapărat 
semnificativ, sunt o sumedenie de mașini de culoarea asta -, 
dar, când am aflat că Sven Ljung a anunţat poliţia că i-a dispărut 
mașina cu o seară înainte de comiterea crimei, ne-am gândit că 
lucrurile devin din ce în ce mai interesante. 


Fredrika simți cum gândurile i se învălmășesc în minte și tot 
ce avea legătură cu Spencer e împins într-un fel de sală de 
așteptare mentală. 

— Aţi vorbit cu el? Cu Sven Ljung? întrebă ea cu vocea 
răgușşită de emoție. 

— Încă nu, dar o s-o facem cât de curând. 

Cei doi mai schimbară câteva cuvinte despre posibilitatea ca 
Sven Ljung să fie complice la crimă și, prin extensie, la uciderea 
lui Jakob și a Marjei. Apoi încheiară discuţia și Fredrika își vâri 
telefonul în buzunar. 

jurnaliștii se îngrămădeau să iasă din sala pe care Fredrika 
tocmai o părăsise. Era clar, conferinţa de presă se terminase. 
Apoi telefonul îi sună din nou. 

Spencer, se gândi Fredrika automat. 

Din nou greșit. 

— Un lucru foarte ciudat, spuse cunoștința ei din echipa 
tehnică. Am verificat din nou e-mai-urile lui Jakob Ahlbin și am 
văzut că a primit unul de la fiica lui, la câteva zile după ce-a 
murit. Ca și cum ar fi în viaţă. 

Fredrika strânse telefonul cu toată puterea. 

— De la care fiică? întrebă ea încet, ca să nu fie auzită de 
jurnaliștii care treceau pe lângă ea. 

— De la Karolina, răspunse tehnicianul, nedumerit. Dar tipa 
asta e moartă, nu? 

Fredrika îi ignoră obiecţia. 

— Eşti bun să-mi citeşti e-mail-ul. 

— „Tată, Îmi pare rău că-ți spun asta prin e-mail, dar nu 
primesc niciun răspuns când te sun pe mobil. Aici e un dezastru 
total. Sunt blocată în Bangkok, într-o situatie fără ieșire. Am 
nevoie de ajutor imediat. Te rog să-mi răspunzi de îndată ce 
primesti mesajul! Cu drag, Karolina.” 

Bangkok. Deci Karolina a fost cea care a încercat să o sune pe 
mama ei. Fredrika simți cum o podidesc lacrimile. 

— Deci nu știa, șopti ea, mai mult pentru sine. 

— Alo? strigă tehnicianul. Nu-i așa că nu Karolina a trimis e- 
mail-ul? Doar e moartă, nu? 

În mintea Fredrikăi era doar un singur răspuns la întrebarea 
lui: 

„Lazăr”. 

BANGKOK, THAILANDA 


Fără să știe de propria-i moarte și înviere, Karolina Ahlbin se 
urcă într-un avion cu destinaţia Stockholm chiar în seara aceea. 
Paralizată de convingerea că se întoarce în orașul ei natal ca să- 
și îngroape toată familia, aproape că nu mai simţea presiunea 
situaţiei în care se afla. Potrivit traficantului, întreaga poliție 
thailandeză fusese alertată, iar fotografia ei apăruse în toate 
ziarele de acolo. Prin urmare, nu putea părăsi apartamentul și 
trebuia să se împace cu gândul că este izolată de fluxul de știri 
despre moartea părinţilor și a surorii ei în Suedia. 

Aliatul ei, traficantul de fiinţe umane, se mișcase rapid din 
clipa în care îi solicitase ajutorul. Dar totodată recunoscuse că 
șansele de reușită erau scăzute. Modul lui de operare obișnuit, 
atunci când îi ajuta pe imigranţi să plece din Bangkok spre 
Suedia, era obţinerea pașaportului unei persoane care să 
semene cât mai mult cu imigrantul respectiv. Dacă imigrantul se 
afla în posesia unui pașaport autentic, care îi dovedea 
apartenenţa la o ţară din UE, nimic nu-l putea împiedica să intre 
în Europa. 

Faptul că se făcea un comerț masiv cu pașapoarte nu-i era de 
prea mult folos traficantului Karolinei. Pașapoartele pe care le 
putea cumpăra la mâna a doua nu aparţineau unor cetățeni 
suedezi cu părul blond și ochii albaștri, ci unor oameni proveniți 
din alte ţări. De aceea, în momentul în care Karolina îl căutase 
disperată și îl implorase să o ajute să părăsească Thailanda „cât 
mai curând”, traficantul se trezi că are o problemă. După câteva 
ore de gândire, tipul hotărî că singura soluţie era să găsească o 
turistă suedeză care să semene cât de cât cu Karolina și să-i 
fure pașaportul. 

Karolina privise neîncrezătoare fotografia când traficantul îi 
dăduse pașaportul. 

— Oricum nu poţi părăsi Thailanda fără să te deghizezi, îi 
spusese el când o văzuse cum se schimbă la față. La aeroport 
poliția stă cu ochii în patru, după tine și după alţi infractori. 
Piaptănă-te altfel, vopsește-ți părul și pune-ţi alţi ochelari. Așa o 
să ai mai multe șanse să scapi. 

Intocmai ca o păpușă mecanică, făcuse exact ce-i spusese 
traficantul. Işi scurtase părul și îl vopsise. Apoi, ore întregi 

așteptase apatică pe marginea patului. Acum iată că își pierduse 
și înfățișarea. Și tot nu știa de ce. 

O oră mai târziu era la aeroport, cu pașaportul furat în 
buzunar, simțind cum i se ridică pulsul când se apropie de 
ghișeu. Aeroportul gemea de polițiști în uniformă, motiv pentru 
care Karolina se strădui din răsputeri să evite contactul vizual cu 
vreunul dintre ei. Când, în sfârșit, ajunse la poartă, pulsul i se 
mai domoli și tristețea o copleși din nou. 

Am pierdut totul, se gândi ea privind în gol. Identitatea, viața, 
libertatea. Și mai presus de toate - familia. N-o să mai găsesc pe 
nimeni acasă. Mânca-l-ar focul pe cel care a făcut asta. 

Lăsându-se să cadă pe scaunul din avion, jumătate de oră mai 
târziu, și fixându-și centura de siguranță, se simţi prea obosită 
ca să mai plângă. Evadarea ei părea golită de sens. 

Și nu mai avea nicio salvare. 

Am devenit o non-entitate. Sunt un om care nu mai simte 
nimic. 

Își rezemă capul de tetieră și, înainte să adoarmă, ultimul ei 
gând fu: Ajută-mă, Doamne, când am să-l găsesc pe făptaș. 
Fiindcă sunt în stare de orice. 

e 

Într-un alt aeroport, în altă parte a lumii, mult mai aproape de 
Suedia, Johanna Ahlbin se pregătea să urce în alt avion, spre 
Stockholm, neștiind că sora ei se îndrepta spre aceeași 
destinaţie cu un alt avion. 

Dorul de casă crescu în clipa în care închise ochii și își revăzu 
iubitul. Pe cel care îi era mereu alături, cel care jurase să nu o 
părăsească niciodată. Cel care credea că e mai puternic decât 
ea, dar care, de fapt, era atât de fragil. 

Dragostea ei pentru el era de neclintit, în ciuda tuturor 
opreliștilor. 

Singurul bărbat pe care îl acceptase în intimitatea ei, singurul 
om care suferise îndeajuns ca să-i poată păstra secretul fără să 
fie terorizat de el. 

Scumpul meu prinţ al păcii, se gândi ea. 

Și luă o hotărâre, tocmai când căpitanul îi îndemnă pe 
pasageri să-și fixeze centurile de siguranţă și să-și închidă 
telefoanele mobile. 


Va suna la poliție imediat și va anunța că e în drum spre casă. 
O rugă pe centralistă să-i facă legătura cu cel care ţinuse 
conferința de presă pe care o văzuse mai devreme la televizor. 

— Alex Recht, spuse ea. Cu dumnealui aș dori să vorbesc. 
Numele meu este Johanna Ahlbin. Cred că se așteaptă să-l sun. 


e MARTI, 4 MARTIE 2008 


Când se trezi, Alex Recht avu senzaţia că aceasta era ziua 
despre care mai târziu va spune că i-a schimbat viaţa. Cel puţin 
astfel și-o va aminti el, la sfârșit, când va rămâne singur: 
certitudinea pe care o simţise în minte și corp în clipa în care 
deschisese ochii, cu zece minute înainte să sune ceasul 
deșteptător. 

Se dădu jos din pat, încet, și se îndreptă cu pași ușori spre 
bucătărie ca să-și facă prima cafea a zilei. Nu avu puterea s-o 
privească pe Lena în timp ce ieșea din dormitor. Numai dacă se 
uita la spatele ei și simţea un junghi în inimă. Când se întorsese 
ieri de la serviciu o găsise atât de obosită încât abia schimbase 
o vorbă cu el. li spusese că o doare capul și se culcase înainte 
de opt, la doar câteva minute după ce intrase pe ușă. 

Acum însă era dimineaţă și munca îl atrăgea ca un miraj în 
deșert. Amintirea telefonului Johannei Ahlbin, primit puţin după 
ora șapte cu o seară în urmă, îi făcu inima să bată mai tare. În 
câteva cuvinte, tânăra se scuzase că nu luase legătura cu 
poliţia. Alex se scuzase și el pentru faptul că Johanna aflase din 
presă despre moartea părinţilor ei. Și pentru că poliţia nu o 
găsise la timp. Johanna era conștientă că poliţia făcuse toate 
eforturile, dar și că, în parte, era și vina ei. La care Alex 
adoptase un ton mai ferm, informând-o că poliţia voia să discute 
cu ea cât mai curând posibil. 

— Vin acolo mâine, promise ea. 

lar acum era mâine. 

Tocmai își pusese paltonul când își dădu seama că Lena era în 
spatele lui, pe hol. Tresări. 

— M-ai speriat, mormăi el. 

Lena zâmbi, dar ochii îi erau la fel de lipsiţi de viaţă ca o 
întindere de apă înghețată. 

— Scuze, spuse ea pierit. 

Apoi își drese glasul și continuă: 

— Trebuie să vorbim, Alexander. 

Dacă nu ar fi știut deja că ceva nu e în regulă, acum sigur ar fi 
înțeles. Lena îi mai spusese Alexander doar o singură dată, când 
se cunoscuseră. 

Alex știu instinctiv că nu vrea să audă ce avea să-i spună 
soția lui. 

— Vorbim diseară, zise el, deschise ușa și ieși. 

— E bine și diseară, răspunse ea cu o voce înăbușită. 

Alex închise ușa fără să spună la revedere și se îndreptă spre 
mașină. De cealaltă parte a ușii, chiar în clipa în care răsuci 
cheia în contact și tură motorul, Lena se lăsă să cadă la podea și 
începu să plângă, mult. Cel puţin în clipa aceea, nu exista 
dreptate pentru niciunul dintre ei. 

e 

Fredrika Bergman simţi că ceva nu merge și, treptat, se lăsă 
cuprinsă de neliniște. Acum dormea bine noaptea, somnul însă 
nu-i aducea nici armonia, nici raționalitatea dorită, doar mai 
multă energie pentru a-și pune gândurile în ordine. Spencer îi 
răspunsese la telefon cu o seară în urmă, dar păruse cu mintea 
în altă parte și vorbise puţin, dincolo de vestea neașteptată că 
va fi plecat până miercuri seara. Până atunci nu se vor vedea și 
nici nu vor putea vorbi la telefon. li spusese în treacăt unde 
pleacă și încheiase brusc, urându-i noapte bună și asigurând-o 
că vor vorbi din nou curând. 

Firește, din cauza sarcinii, emoţiile ei erau mai volatile decât 
de obicei, dar schimbarea de atitudine a lui Spencer o 
descumpăni și din alte motive. Poate că, până la urmă, făcuse o 
greșeală ducându-l acasă la părinţii ei... Nu că Spencer i-ar fi dat 
de înțeles așa ceva. Dar, pe de altă parte, cina luată împreună 
avusese un efect miraculos asupra mamei ei, ale cărei 
comentarii despre copil și tatăl lui erau acum numai pozitive, ori 
de câte ori Fredrika vorbea cu ea. 

Oare nevoia de a-și alunga neliniștea o trimisese la serviciu 
atât de dimineaţă? Oricum, la șapte și jumătate era deja acolo. 
Coridorul lor era pustiu, dar își dădu seama că Peder și Joar 
sosiseră înaintea ei. Se hotări să intre la Peder. 

— Ceva nou de la Divizia Naţională despre Sven Ljung? 

— Nu, așteaptă să primească mai multe informaţii ca să le 
pună cap la cap. 

— De unde așteaptă? 

Peder oftă. 

— De la bancă, de exemplu. Despre tranzacţiile bancare. 
Întotdeauna merită să verifici dacă e vorba și de bani. 

Fredrika se duse în birou la ea, fiind urmată la scurt timp de 
Joar. 

— Interesant e-mail-ul primit ieri de la amicul nostru Lazăr, 
spuse el referindu-se la Karolina Ahlbin. Mai ales că sora ei a 
dat, în sfârșit, un semn de viaţă aseară, târziu. 

— De acord, zise Fredrika, scoţându-și paltonul și aplecându- 
se să deschidă computerul. 

— Deși ar putea fi o încercare să ne inducă în eroare. Poate 
doar o face pe inocenta. 

— Întrebarea e de ce încearcă să o facă pe inocenta și faţă de 
cine. 

— Trafic de stupefiante. 

— Poftim? 

— După conferinţa de presă, am primit noi informaţii prin fax 
de la Ambasada Suedeză din Bangkok. Acolo sunt cu șase ore 
înaintea noastră. 

Fredrika luă foaia de hârtie din mâna lui Joar și o citi din ce în 
ce mai surprinsă. 

— L-a sunat cineva pe acest Andreas Blom, care zice că a 
vorbit cu ea când fata a cerut ajutorul ambasadei? 

— Nu, răspunse Joar. Am așteptat să vii tu. 

— ÎI sun imediat, zise Fredrika întinzându-se după receptor. 

Își aruncă din nou privirea peste fax și așteptă ca cineva să 
răspundă. Karolina Ahlbin era cunoscută de poliţia thailandeză 
sub numele de „Therese Björk”. 

Poate că prefera să i se spună Therese, și nu Lazăr, se gândi 
Fredrika exasperată. 

e 

Peder primise dispensă specială ca să mai amâne câteva zile 
ședința cu psihologul. Răsuflă ușurat la sfârșitul convorbirii cu 
Margareta Berlin, șefa de la Resurse Umane. Femeia părea mai 
rezonabilă acum, dar Peder nu avea timp să analizeze dacă 
schimbarea ei de atitudine se datora propriei lui schimbări. 


Ylva îi trimise un mesaj: fiul lui se simţea mult mai bine. 
Răsuflă din nou ușurat și răspunse că se bucură. Abia lăsă 
telefonul pe masă că primi un alt SMS. 

Ce-ar fi să iei masa cu noi diseară, dacă ai timp? Băieţii vor să 
te vadă. Ylva. 

Răspunse repede, fără să se gândească: 

Bună idee! Încerc să fiu acolo cel târziu la şase! 

În clipa următoare regretă că trimisese mesajul. Cum dracu să 
promiţi că poţi fi acolo cel târziu la șase - habar nu avea cum va 
evolua cazul Ahlbin până la sfârșitul zilei. 

Fir-ar să fie! Stăpânirea de sine de care făcea atâta paradă îi 
cedă, dându-i la iveală dezorientarea totală. Și în minte îi veniră 
cele mai detestabile cuvinte: Nimic n-o să meargă. Cu nicio 
femeie. Trebuie să iau o hotărâre. 

Pe moment nu-i era foarte clar ce fel de hotărâre trebuie să 
ia. Dar știa că nu era deloc un semn bun că a lua cina cu familia 
sa i se părea o obligaţie, o corvoadă. Ca și cum numai munca 
avea sens pentru el. 

Furios fără niciun motiv, înșfacă telefonul și îl sună pe unul 
dintre cunoscuții lui de la Divizia Naţională care se ocupau de 
crima dublă de duminică seara. 

— Noutăţi despre crima din parcul Haga? întrebă el. 

— Nu, nimic. De aia ne-am gândit să dăm fotografia victimei 
în presă, poate o recunoaște cineva. 

— Nu i-aţi găsit nici amprentele? 

— Nu. Dar s-ar putea să avem altceva. De fapt... avem 
altceva. 

Peder era numai urechi. 

— Mașina lui Sven Ljung a fost găsită lângă Märsta de către o 
femeie ieșită la plimbarea de dimineață. 

— Bingo! strigă Peder cu mai mult entuziasm decât ar fi vrut. 

— Nu te ambala. Cineva a dat foc mașinii, care a ars bine 
până să ajungem noi acolo. 

Peder simţi cum îi cade fața. O mașină arsă însemna indicii 
extrem de puţine. 

— Măcar știm că are o legătură cu cazul, sau cazurile, zise el 
hotărât. Altfel persoana care a luat-o nu s-ar fi deranjat să-i dea 
foc. 

— Probabil că nu... Mai e un lucru pe care l-am descoperit. 

— Ce anume? 

— Se prea poate ca mașina asta să fi fost folosită la jafurile 
asupra mașinilor blindate, nu numai la cel din Uppsala, ci și la 
cel semnalat de presă în Văsteras, comis la sfârșitul săptămânii. 
În cazul Uppsala avem doar declaraţiile unor martori cum că ar 
fi vorba de o mașină argintie, dar în cazul Văsteras avem și 
câteva cifre din numărul mașinii, care se potrivesc cu cele din 
numărul mașinii lui Ljung. 

Peder închise plin de satisfacție. Mașina lui Sven Ljung părea 
că fusese implicată în mai multe jafuri și crime. Așadar, plasa se 
strângea, își zise Peder zâmbind. 

e 

În Bangkok era după-amiază când Fredrika dădu în sfârșit de 
Andreas Blom. Diplomatul părea cel puțin tulburat și își exprimă 
profunda îngrijorare cu privire la informațiile de pe biroul lui. 

— Trist este că a stat aici, chiar în fața mea, și a insistat că se 
numește Karolina Mona Ahlbin, spuse el cu accentul lui cântat, 
din Norrland. Și că are nevoie de alt pașaport fiindcă fusese 
tâlhărită în plină stradă. Dar când am telefonat Fiscului din 
Suedia, cei de acolo mi-au spus că e imposibil ca tânăra să fie 
ceea ce pretindea că este, fiindcă femeia cu numele și codul ei 
numeric personal era moartă. 

— Dar nu vi s-a părut ciudat că tânăra avea numele și codul 
numeric personal al altei persoane? 

— Doamne, Dumnezeule, am făcut tot ce mi-a stat în putință. 
Și nu e nimic neobișnuit ca oamenii aflaţi în situaţia ei să 
folosească două identități. 

În clipa aceea, Fredrika păru înclinată să accepte ideea că 
fata vicarului era, totuși dependentă de droguri. In ciuda 
neregulilor legate de pașaportul ei, dovezile păreau de 
netăgăduit. 

— Îmi puteţi spune exact care era problema ei? 

— I se luaseră toate obiectele de valoare, adică banii, 
pașaportul și biletele de avion, îi dispăruseră toate lucrurile din 
camera de hotel... Deși în privința hotelului a păstrat tăcerea 
până când am confruntat-o cu celelalte informaţii pe care le 
aveam. 

— Aţi sunat la hotelul la care spunea că stă? Nu mă refer la 
hotelul în care i-au fost găsite drogurile și i-au fost confiscate 
bagajele. 


— Sigur că da, răspunse Andreas Blom. Dar după ce-a plecat. 
Cei de acolo nu i-au susţinut în niciun fel declarația. Au spus că 
minte și că apăruse în holul hotelului, de-abia ţinându-se pe 
picioare și spunând că a fost tâlhărită și că stă la hotelul acela. 
Dar niciun membru al personalului nu a recunoscut-o, iar 
numele ei nu se afla în evidenţa hotelului. 

— Am înţeles, zise Fredrika pe un ton calm. Am înţeles, dar să 
încercăm altfel... 

Se întrerupse, dându-și seama că aceasta era o chestiune pe 
care ar fi trebuit să o discute cu un coleg, nu cu un diplomat din 
Thailanda. Trase adânc aer în piept și continuă: 

— De ce a sunat la poliţie dacă peste doar câteva ore urma să 
fie căutată de poliţie pentru deţinere de droguri? 

— Poftim? făcu Andreas Blom. 

— Descinderea poliției la hotelul în care se presupune că a 
stat tânăra a avut loc la doar câteva ore după ce aceasta a 
plecat de acolo. Momentul în care tânăra a reclamat tâlhăria, 
potrivit faxului trimis de dumneavoastră, a coincis cu sosirea 
poliţiei la hotel. De ce a sunat la poliţie și a atras atenţia asupra 
ei într-o conjunctură atât de delicată pentru ea? 

— Dar, dacă a fost cu adevărat tâlhărită, avea nevoie de un 
nou pașaport ca să poată ajunge acasă... 

— Exact. Și avea nevoie de o copie după raportul oficial al 
poliţiei privind pașaportul furat înainte ca Ambasada suedeză 
să-i elibereze unul nou. Dar de ce a sunat la poliţie tocmai 
atunci, și nu mai devreme? 

Andreas Blom rămase tăcut. 

— Da, bună întrebare, recunoscu el în cele din urmă. 

Și, când văzu că Fredrika nu spune nimic, continuă: 

— Nu este treaba Ambasadei să-și dea cu părerea dacă o 
persoană e vinovată sau nu; tot ce putem face este să-i oferim 
unei persoane aflate în situaţia Karolinei Ahlbin cele mai bune 
sfaturi. 

— Îmi dau seama de asta, replică Fredrika repede, deși 
bănuia că tânăra nu primise tot sprijinul de care avea nevoie. 

Încheie discuţia politicos și se întoarse la notițele ei. Apoi 
răsfoi hârtiile primite prin fax din Bangkok. O copie după 
pașaportul găsit în camera de hotel în care se presupunea că ar 
fi stat Karolina Ahlbin. Alias Therese Bjork. Cu fotografia 
Karolinei. Dar cum de...? 

Fredrika îl sună din nou pe Andreas Blom. 

— Mă scuzaţi că vă deranjez iar. Voiam să vă întreb dacă de 
atunci v-aţi uitat mai cu atenţie la pașaportul despre care aţi 
crezut că este al Karolinei, cel care, de fapt, era al Theresei 
Björk. 

— Paşaportul e la poliția thailandeză. Dar, de la dispariția ei, 
ținem legătura - de curând ne-au anunţat că e un fals. 

Fredrika medită la răspunsul lui Andreas Blom. O tânără care 
e declarată moartă în Stockholm și apoi apare în Bangkok cu un 
pașaport fals, ce aparține unei persoane aflate în evidența 
populației din Suedia. Cine ar îndrăzni să se gândească la așa 
ceva? 

Cineva care ştia că Therese Björk nu va observa sau nu va 
avea nimic împotrivă ca identitatea ei să fie folosită pentru a 
distrage atenția de la o rețea de traficanţi de droguri din 
Thailanda. 

În minte îi încolți o bănuială care i se părea din ce în ce mai 
plauzibilă. În mai puţin de două minute obţinu detaliile 
personale ale Theresei Björk de la Evidenţa Populaţiei. Așa află 
că Therese era cu un an mai mică decât Karolina Ahlbin și locuia 
cu mama ei. 

Instinctul îi spuse să caute codul numeric personal al Theresei 
în banca de date a poliţiei. Tânăra apărea în mai multe cazuri și 
avea condamnări pentru câteva delicte minore. Fredrika verifică 
și lista de suspecți. Therese figura și acolo, fiind bănuită de 
molestarea unui bărbat care, susținea ea, încercase să o 
violeze. 

După o clipă de ezitare, ridică receptorul și formă numărul. 
Mai avea timp înainte de ședința matinală din Bârlog. Cineva 
răspunse după al cincilea apel. 

— Mă numesc Fredrika Bergman. Aș putea să vă pun câteva 
întrebări despre fiica dumneavoastră, Therese? 

o... 

Pentru prima oară după zeci de ani, simțea că acţionează 
decisiv și proactiv în problema care îi marcase întreaga viaţă de 
adult. Prea mulţi ani trecuseră deja, iar ideea probabil că-i 
venise mult prea târziu. Dar nu acesta era lucrul cel mai 
important; Spencer Lagergren se hotărâse. lar în călătoria în 
care tocmai pornise trebuia să fie singur. 

Nimeni nu trebuie să știe, își zise el. Cel puţin, nu acum. 

Plecă din Uppsala spre Stockholm, apoi mai departe, spre 
Jönköping. Norii păreau să facă loc și unui pic de soare. O zi de 
iarnă frumoasă la început de martie. Observă, nu fără ironie, că 
își alesese un moment foarte plăcut pentru a-și pune planul în 
aplicare. 

Fără să vrea, gândurile i se întoarseră la primele zile 
petrecute cu Eva. Senzaţia de solidaritate împărtășită de 
amândoi, visurile pe care hotărâseră să le transforme în 
realitate, toate acestea dispăruseră demult. Uneori se întreba 
dacă o iubise vreodată, dar nu foarte des. Sigur că o iubise, ar fi 
absurd să susțină contrariul. Problema era că dragostea lui se 
înălțase pe cea mai nesănătoasă fundaţie. Confundase pasiunea 
cu atracţia în modul cel mai păgubos sau dezastruos cu putinţă. 
De parcă ai putea întreține dragostea o viaţă întreagă doar cu 
dorinţa fizică. De parcă ai putea păstra dorinţa fizică după ce 
petrecerea a luat sfârșit și s-a instalat rutina, după ce corpul, 
care a fost un teritoriu al explorării și aventurii, nu mai are 
niciun secret pentru tine. 

Nu reușea să-și aducă aminte care dintre ei făcuse primul pas 
înapoi. Ferecase atât de multe zile și nopţi din trecutul lor în 
acel subsol numit Uitare. 

Cum de ne-am făcut-o cu mâna noastră? 

Cea mai mare parte din vină îi aparţinea, fără doar și poate, 
socrului său. Acesta știa secretul cel mai întunecat al lui 
Spencer, secretul atât de odios încât niciodată nu-l împărtășise 
părinţilor sau prietenilor. Faptul că aflase, chiar înainte de a se 
logodi, că era tatăl unui copil pe care îl aștepta o altă femeie. 
Drept care cumpărase o casă în alt oraș universitar, într-o altă 
parte a ţării, transferându-se din Lund în Uppsala. Și o lăsase 
baltă pe cealaltă femeie, deși mai avea timp să facă gestul 
corect, preferând varianta care i se părea mult mai atrăgătoare. 

Copilul nu se născuse. Hotărârea lui Spencer o făcuse pe 
Josefine să-l avorteze, un păcat în zilele acelea. Ironia sorții, sau 
poate pedeapsa ei, Spencer și soţia lui nu au putut avea copii. 
Trei avorturi spontane fuseseră urmate de ani întregi de 
încercări nereușite. Până când fuseseră nevoiţi să privească 
adevărul în față: un viitor fără copii. Poate fusese și un fel de 
binecuvântare, căci, între timp, renunţaseră să-și mai dorească 
un copil. 

Apoi în viaţa lui apăruse Fredrika. Dar o dezamăgise și pe ea. 

Spencer simţi cum i se pune un nod în gât. O femeie atât de 
frumoasă și de inteligentă, care ar fi cucerit orice bărbat - dacă 
ar fi avut mai multă încredere în ea -, dar care se întorsese 
mereu la el. 

De fiecare dată. De fiecare dată s-a întors la mine. 

Poate că ar fi trebuit să spună nu. Și ea la fel. Atunci cu 
siguranţă ar fi renunţat să se mai întoarcă la el. 

Pur și simplu n-am putut nici eu, nici ea, se gândi el. Pur și 
simplu n-am putut refuza ceva mult mai bun decât ceea ce 
aveam deja. Singurătatea. 

o... 

— Au trecut ceva ani de când nu-mi mai este dor de fiica mea, 
zise simplu mama Theresei Björk. 

Ca și cum ar fi fost lucrul cel mai firesc din lume. Ca și cum ar 
fi existat o linie despărțitoare, unde grija părintească lăsa loc 
înstrăinării și discordiei. 

— Sigur, încă o mai iubesc, continuă ea pe același ton. Și 
plâng seara că nu mai e cu mine. Dar nu mi-e dor de ea. Din 
cauza ei. 

Fredrika ar fi preferat să-i facă o vizită, să o vadă pe Ingrid 
BjOrk. Acum, ideea de a ceda pornirii de a-i telefona i se părea 
neinspirată. Dar, judecând după vocea ei, Ingrid Björk nu se 
arăta deranjată. Putea face faţă unei conversații despre cea mai 
importantă persoană din viaţa ei chiar și la telefon. . 

Eu, una, n-aș fi putut, își spuse Fredrika obosită. In clipa asta 
nu știu dacă aș putea face faţă la ceva. 

— Când au început lucrurile să meargă anapoda? 

Ingrid Björk se gândi puţin. 

— A, demult, încă de când era în primii ani de liceu, răspunse 
ea foarte convinsă. 

— Atât de demult? 

— Da, așa cred. Therese nu avea astâmpăr; unele lucruri pur 
și simplu nu-i dădeau pace. Și eu, și tatăl ei am făcut tot 
posibilul s-o ajutăm. Dar n-a fost de-ajuns. 

Femeia continuă să vorbească despre fiica ei. Despre fetiţa 
care s-a transformat într-o adolescentă iresponsabilă, scăpată 
de sub control, cu trupul dominat de o minte răvășită. Și despre 
primul ei prieten care a dus-o pe căi greșite, și despre prima ei 
vizită la psihiatru. Ani de zile în care au trecut pe la o grămadă 
de psihologi și terapeuţi, niciunul capabil să o salveze pe fată 

sau căsnicia părinţilor. Ingrid Björk încercă să-i spună cum a 
luptat ca să-și salveze fiica de la pierzanie și cum, până la urmă, 
s-a văzut silită să recunoască, inevitabil, că nu o va putea 
recupera niciodată. 

— Așa văd eu lucrurile, zise ea cu gravitate. Fata asta nu mai 
e a mea, e a drogurilor. 

— Dar oficial locuiește cu dumneavoastră, nu? 

— Așa e, dar ce folos? Nici nu știu de când n-am mai văzut-o. 
N-a mai trecut pe aici din clipa în care nu i-am mai dat niciun 
ban. 

Fredrika simţi un junghi în inimă. Aceste cuvinte, care îi 
spuneau că îţi poţi pierde copiii chiar dacă sunt în viaţă, erau de 
neconceput în lumea ei. 

— De ce m-aţi sunat ca să-mi puneţi toate întrebările astea? 

Întrebarea femeii îi întrerupse șirul gândurilor. 

Cu degete agile, Fredrika extrase dosarul din teancul de pe 
masă. Raportul autopsiei persoanei despre care se credea că 
este Karolina Ahlbin. 

— Fiindcă mă tem că știu exact unde se află fiica 
dumneavoastră în acest moment, răspunse ea calm. 

e 

În Bârlog domnea o atmosferă febrilă când Fredrika intră în 
ultima clipă și luă loc la masă. 

— Înainte de discuţia cu Johanna Ahlbin, vreau să vedem ce 
nelămuriri avem, cu ce ne-ar putea ajuta fata asta, zise Alex. Pe 
urmă vreau să stabilim pe ce trebuie să ne axăm în discuţia cu 
ea, care ar fi abordarea cea mai avantajoasă pentru noi. 

— Am reușit să aflu identitatea femeii pe care iniţial am luat-o 
drept Karolina Ahlbin, interveni Fredrika, temându-se că Alex va 
continua în același ritm alert și nu îi va da timp să anunţe vestea 
cea mare. 

Ceilalţi o priviră cu surprindere. 

— Femeia care a murit în urma unei supradoze cu aproape 
două săptămâni în urmă se numește Therese Björk. Tocmai am 
vorbit cu mama ei la telefon. 

— Therese Bjork? repetă Joar. Numele pe care Karolina Ahlbin 
l-a folosit în Thailanda? 

— Da. 

Peder clătină din cap, încercând să găsească o logică. 

— Ce mai înseamnă și asta? 

— Poate că Johanna și Karolina au pus totul la cale împreună, 
sugeră Alex. Karolina nici nu a folosit numele ăsta prea mult. 

— Nu l-a folosit deloc, spuse Fredrika iute. 

— Cum adică? 

— Ea nu a folosit numele ăsta; Ambasada suedeză i-a pus în 
față toate datele primite de la autorităţile thailandeze, care 
intraseră în posesia pașaportului fals. 

— Dar de ce să aibă un pașaport fals cu toate datele astea 
dacă nu știa cine e Therese Björk? întrebă Peder derutat. 

— Nu știu, răspunse Fredrika cu o privire exasperată. Karolina 
a negat cu vehemenţă în faţa celor de la ambasadă că ar fi stat 
la hotelul în care a descins poliţia thailandeză. 

— Cu alte cuvinte, tu crezi că n-a făcut parte din conspirația 
împotriva lui Jakob Ahlbin, ci mai curând a fost o victimă, zise 
Joar. 

— Cam așa ceva. Deja ne-am gândit și la varianta asta, nu? 
Cineva a vrut s-o înlăture, dar n-a reușit. Incă de la început, 
persoana respectivă a vrut s-o omoare, dar, dintr-un motiv sau 
altul, nu a reușit. 

— Adică cineva a omorât-o pe Therese Björk pentru ca fata 
asta, Karolina Ahlbin, să fie declarată moartă în Suedia, în timp 
ce Karolina era anihilată acolo, în Thailanda? întrebă Alex, 
departe de a fi convins. 

Fredrika bău puţină apă și înclină încet din cap. 

— Dar de ce? strigă Alex. De ce? 

— Asta cred că ar trebui s-o întrebi pe Johanna, răspunse 
Fredrika. Până la urmă, ea e cea care a spus că moarta e 
Karolina și a pus totul în mișcare. 

Peder clătină iar din cap. 

— Atunci cum rămâne cu Sven Ljung? întrebă el. Ce rol au 
jucat el și mașina lui? 

— Poate n-au jucat niciun rol, insistă Fredrika. Poate este 
exact cum am crezut la început: cele două cazuri n-au nicio 
legătură între ele. 

— Imposibil, spuse Joar. Au prea multe puncte comune. 

— Oare? întrebă Fredrika, sceptică. 

Vocea ei se stinse la auzul degetelor lui Alex care băteau 
darabana pe masă. 

— Nu trebuie să fie prea multe ca să ni se pară greu de 
ignorat, zise el cu ochii la Fredrika. Suntem aproape siguri că 

mașina lui Sven Ljung a fost implicată în uciderea lui Yusuf în 
fața universităţii și în jafurile comise asupra mașinilor blindate 
din Uppsala și Vâsteras. Și mai știm că Yusuf era prieten cu 
Muhammad din Skärholmen și că acesta luase legătura cu Jakob 
Ahlbin. 

— Care a fost găsit mort în apartamentul lui de însuși Sven 
Ljung, adăugă Fredrika oftând. Știu, știu. Probabil că are 
legătură cu toate astea, dar nu-mi dau seama cum anume. 

— Ce spun cei de la Divizia Naţională? îl întrebă Joar pe Peder, 
neuitând să se încrunte. Cât mai așteaptă până solicită un 
mandat de arestare? 

Peder se întunecă la față văzând că Joar i se adresează chiar 
lui. 

Hm, se gândi Fredrika. Se au tot ca șoarecele cu pisica. 

— Au sunat chiar înainte de ședință, răspunse Peder. Până în 
prânz primesc mandatul, pe urmă îl aduc pe Sven Ljung pentru 
un prim interogatoriu după-amiază. 

— Din momentul ăsta vreau să mă ţineţi la curent cu fiecare 
mișcare a Diviziei, zise Alex hotărât. Peder, vreau să participi și 
tu la interogatoriu. 

Cu entuziasmul unui cerșetor care tocmai a primit un ban 
fiindcă a deschis o poartă, Peder promise că va suna la Divizie 
de îndată ce se termină ședința. 

— În privinţa discuţiei cu Johanna Ahlbin, vreau să fie Fredrika 
de faţă, spuse Alex. Ea o să fie vioara întâi. 

Liniște totală. 

Ca întotdeauna, se gândi Fredrika. Tăcere de moarte ori de 
câte ori primesc o misiune mai importantă. _ 

Știa că Alex va adăuga ceva pentru a restabili echilibrul. Intr- 
adevăr, peste doar câteva secunde șeful continuă: 

— În primul rând, fiindcă la o discuţie cu o tânără precum 
Johanna mi se pare important să fie prezentă o colegă. 

Fredrika rămase cu privirea aţintită asupra lui Peder și a lui 
Joar ca să le vadă reacţia. Nimic. Abia când Alex începu să 
vorbească din nou i se păru că Peder face o grimasă. 

— În plus, Fredrika se pricepe la chestii din astea la fel de 
bine ca toţi de aici. Spun asta ca să nu interpretaţi greșit 
hotărârea mea. 

Fredrika se întoarse uimită spre Alex, iar acesta îi adresă un 
zâmbet strâmb. 

E un progres, își zise ea, și simţi că o ia cu ameteală. 
Instinctiv, ca în orice altă situaţie în care era fericită sau tristă, 
își duse mâna la burtă pentru ca, în aceeași clipă, să-și dea 
seama că nu-și mai simţise de mult copilul mișcându-se. 

Totul e în regulă, se gândi ea repede ca să-și înăbușe senzaţia 
de teamă. Doarme. 

Drept care se sili să-i zâmbească lui Alex, în ciuda neliniștii 
care o măcina știind că Spencer plecase atât de în pripă. 

Telefonul din buzunar vibră în surdină, făcând-o să se 
controleze. leși iute din sală ca să răspundă. Era bibliotecara din 
Farsta. 

— Îmi cer scuze că am întârziat atât de mult. 

— Nicio problemă, replică Fredrika încercând să pară 
dezinvoltă. 

— Am verificat listele de la momentul respectiv, continuă 
bibliotecara și își drese vocea. 

Fredrika ascultă încordată. 

— Deși nu sunt sigură că aceasta e persoana pe care o 
căutați, adăugă bibliotecara. Se pare că la computerul acela a 
fost o doamnă între două vârste. 

— Aha, făcu Fredrika. Aveţi numele și data nașterii? 

— Le am pe amândouă, răspunse bibliotecara vădit 
satisfăcută. Femeia s-a născut în ianuarie 1947 și se numește 
Marja. Marja Ahlbin. 

e 

Fredrika se repezi înapoi în Bârlog și îl opri pe Alex, care ieșea 
ultimul de acolo. 

— Marja Ahlbin a fost cea care a închiriat computerul din 
Farsta de la care s-a trimis e-mail-ul. 

— Dumnezeule mare! exclamă Alex. 

Fredrika îl privi drept în ochi. 

— Dacă am judecat greșit toată tărășenia asta? Dacă Jakob 
chiar și-a împușcat soţia, dar în legitimă apărare, și apoi n-a 
putut supraviețui faptei și a scris biletul de adio? 

— Atunci ce loc are moartea Karolinei în scenariul ăsta? 

— Nu știu, recunoscu Fredrika, începând să numere în minte 
de câte ori rostise cuvintele acelea în ultimele zile. 

— Nu știm absolut nimic, mârâi Alex. Și m-am săturat până 
peste cap să fiu mereu cu un pas în urmă. 

— Ce zici, se poate ca Marja să fi fost implicată în 
amenințările adresate lui Jakob? 

— În clipa asta habar n-am de nimic, mormăi Alex. 

Fredrika se încruntă. 

— Am să verific și asta, spuse ea, pe un ton la fel de hotărât 
ca și Alex. 

— Ce anume? întrebă el, derutat. 

— Știm de unde au fost trimise e-mairurile care n-au pornit 
de pe computerul de acasă al lui Tony Svensson. De la un 
magazin Seven-Eleven. Am să mă interesez la compania de 
telefoane la care era abonată Marja ca să văd dacă și-a folosit 
mobilul la bibliotecă sau la magazin în zilele respective. 

— Chiar te rog. Și încearcă să obţii datele cât mai curând 
posibil. Avem nevoie de cât mai multe informaţii când o să ne 
confruntăm cu Johanna Ahlbin. 

— Știu. Fiindcă ea e singura care poate rezolva cazul. Sau 
sora ei. 

eoo 

Într-o anchetă, rareori descoperi ceva important încă de la 
început, Peder Rydh învățase lecţia de-a lungul timpului. Dar, de 
când se alăturase grupului condus de Alex, unele cazuri aveau 
ceva deosebit. Ceva care le făcea să se deruleze rapid și apoi să 
explodeze într-o orgie de indicii aparent fără nicio legătură între 
ele și piese de puzzle al căror loc nu-l găseai și pace. 

Îmi place, se gândi el. La naiba, nici nu cred că aș putea trăi 
fără așa ceva. 

Se strădui să nu arunce nici măcar o privire spre Joar în timp 
ce intra în birou și închidea ușa după el. Urmând instrucţiunile 
lui Alex, își sună cunoștința de la Divizia Naţională și întrebă cât 
mai durează până îl arestează pe Sven Ljung, fiindcă voia să 
participe și el la interogatoriu. 

— Îl aducem după prânz. De aseară e ţinut sub supraveghere; 
nici el, nici soţia lui n-au părăsit apartamentul. 

— Adică de ieri n-au mai ieșit deloc? 

— Așa se pare. 

— Mda, cel puţin nu încearcă să fugă din ţară. 

Detectivul de la Divizia Naţională schimbă subiectul: 

— Am primit, în sfârșit, informaţiile despre situaţia financiară 
a lui Sven Ljung, zise el pe un ton care promitea și mai mult. 

Peder așteptă. 


— Se pare că în ultimii ani amicul nostru Sven a avut 
probleme serioase la capitolul financiar. Apartamentul e ipotecat 
- de fapt, a fost reipotecat în decembrie - și, în plus, tipul 
datorează sume mari unor companii de credit. Acum doi ani a 
vândut, împreună cu soţia lui, o casă de vacanţă pe bani 
frumoși, care bani însă se pare că au dispărut. 

Peder asculta cu atenţie. Datorii. Bani. Vechea poveste. Oare 
și de data asta să fie la fel de simplu? 

— Dar din ce trăiesc el și soţia lui? 

— În principal din pensii. 

— Adică sunt strâmtoraţi, remarcă Peder. 

— Ca să folosim un eufemism. Și nici soţia lui nu are cine știe 
ce. 

— Dar au avut casa de vacanţă. 

— Sigur, răspunse detectivul și chicoti. Din care s-au ales cu 
un profit deloc neglijabil, un milion de coroane. Bani care au 
dispărut și ei. 

Asta nu e tot, se gândi Peder. Știm unde s-au dus banii, dar 
pe moment nu ne putem aminti unde anume. 

— Noi am pornit de la ideea că Sven s-a băgat în chestia cu 
jaful doar fiindcă era pe drojdie cu finanțele, continuă detectivul. 

— Dar cum rămâne cu uciderea lui Yusuf, în fața universităţii? 

— Bănuiesc că au vrut să scape de unul din complici pentru 
ca poliţia să nu mai caute în altă parte, veni răspunsul simplu. 

Prea simplu. 

— La cine te referi când spui că au vrut? întrebă Peder 
nedumerit. 

Interlocutorul lui începea să-și piardă răbdarea. 

— Păi, mai mult ca sigur Sven Ljung nu a pus la cale toate 
astea de unul singur, răspunse el foarte rar, de parcă s-ar fi 
adresat unui copil, nu unui coleg experimentat. 

— Aţi găsit numele vreunui complice? 

— Încercăm să găsim. Te sunăm de îndată ce aflăm ceva. 

Peder dădu să închidă, dar își aminti că Alex îi mai dăduse o 
sarcină. 

— Poate afli ceva despre Marja Ahlbin în timpul anchetei. 

— Dar femeia asta e moartă, nu? 

— Da, dar s-ar putea să descoperi că se cunoșteau mai 
demult. 

Simţi cum i se usucă gura când rosti aceste cuvinte. Alex îi 
spusese că Marja era în spatele unora dintre amenințările 
trimise lui Jakob. 

Marja și Sven, se gândi el. Din cauza voastră vi s-au 
destrămat familiile? 

e 

Fredrikăi îi plăceau puzzle-urile încă de mică. Pe primul, cu o 
mie de piese, îl rezolvase pe când avea zece ani. Cum spunea 
bunicul ei, avea ochiul format pentru detalii și o memorie de 
elefant. 

„Magie”, o numise mama ei, mângâindu-i părul. 

Alex îi dădu cincisprezece minute ca să-și pregătească 
numărul de magie înainte de întâlnirea cu Johanna Ahlbin. Noile 
informaţii primite de la Divizia Naţională fuseseră deja 
încorporate în anchetă, care de o săptămână părea că prinsese 
viteză și acum se apropia de deznodământ. 

— A mers repede, remarcă Alex. 

Fredrika nu avea cum să-l contrazică. Într-adevăr, mersese 
repede și acum puteau răsufla ușuraţi că, în sfârșit, o puteau lua 
la întrebări pe această enigmatică Johanna Ahlbin. 

De ce i-ai părăsit la nevoie? se gândi Fredrika. Și ce rol a jucat 
mama ta în toată treaba asta? 

Această întrebare o încurca cel mai mult. Motiv pentru care 
telefonase din nou la bibliotecă și întrebase care erau regulile 
acolo. Bibliotecara fusese foarte fermă. Toţi cei care solicitau un 
computer ca să intre pe Internet trebuia să-și decline 
identitatea. Caz în care era imposibil ca altcineva decât Marja să 
fi trimis e-mail-ul. 

Echipa tehnică verificase din nou convorbirile Marjei și 
constatase că, într-unul din cele două momente critice, femeia 
se aflase în apropierea magazinului Seven-Eleven. Fredrika 
sunase la magazin, dar cei de acolo nu aveau cum să afle cine 
închinase un computer anume. 

Dovezi indirecte, se gândi Fredrika. Uneori te alegi numai cu 
astea. 

Dacă excludea implicarea Marjei în tot ceea ce se întâmplase, 
Johanna apărea ca cel mai probabil făptaș. Părinţii ei nu ar fi 
ezitat nicio clipă să o primească în casă; pe de altă parte, unii 
dintre apropiații familiei pomeniseră de relaţia încordată pe care 
o avea cu tatăl ei. Și, într-un fel, Jakob Ahlbin părea a fi cel pe 

care voiau să-l incrimineze toţi. Potrivit așa-zisului bilet de adio, 
Jakob, nu Marja, fusese cel care apăsase pe trăgaci. Și tot Jakob 
fusese ținta amenințărilor, nu Marja, deși soția lui ar fi putut fi 
cea care i le trimisese. 

O mișcare bruscă a fătului îi întrerupse șirul gândurilor. 

— Doamne, ce m-ai speriat, șopti Fredrika, trecându-și 
mâinile peste burtă. 

Ochii i se umplură de lacrimi și simţi că se înăbușă. Prea 
multe se întâmplau în același timp. Copilul, serviciul, Spencer. 
Luă o înghiţitură de apă și simţi cum corpul absoarbe lichidul. 
Mereu stresată și îngrijorată. Niciodată mulţumită cu adevărat, 
doar pe moment. 

Evident, copilul trebuia să fie prioritatea ei. Și Spencer putea 
fi, dacă se străduia mai mult. Mototoli furioasă o bucată de 
hârtie și o aruncă în coș. Dar alesul inimii ei nu prea se 
străduia... lar acum plecase cu treburi despre care nu suflase o 
vorbă. 

Așa că, acum cel puţin, n-am să mă mai gândesc la el, hotărî 
Fredrika și se întoarse la notițele ei. 

Privi lung lista cu cele câteva întrebări pe care le pregătise 
pentru Johanna Ahlbin. 

Am căutat-o mai multe zile, răstimp în care ar fi trebuit să o 
căutăm și pe Karolina, se gândi Fredrika - pe a doua poate chiar 
cu mai multă râvnă. 

Unde era Karolina? Tot în Thailanda? Și ce legătură avea 
Thailanda cu cazul acesta? La Ambasadă, Karolina declarase că 
e victima unui complot, că nu e Therese Bjork și că nici măcar 
nu a călcat în hotelul în care poliţia îi găsise lucrurile. 

Fredrika își adună hârtiile și se pregăti să coboare în sala de 
interogatorii. Când închise ușa biroului îi veni o altă idee. 

De ce nu știa nimeni unde e Karolina, de ce toţi cei care o 
cunoșteau luaseră de bună vestea morții ei în Stockholm? Elsie 
și Sven nu puseseră la îndoială faptul că tânăra se afla în ţară. 
Nici Ragnar Vinterman, nici psihiatrul lui Jakob Ahlbin. E 
adevărat, poliția nu stătuse de vorbă cu absolut toţi prietenii și 
toate cunoștințele Karolinei. Dar, chiar și după ce numele și 
moartea ei ţinuseră prima pagină a ziarelor, nimeni nu venise la 
poliţie ca să spună că fata era, de fapt, în străinătate, deci nu 
putea fi moartă în spital. 

De ce a plecat din ţară fără să spună nimănui? se întrebă 
Fredrika. Și când se va întoarce? Dacă se va întoarce... 

Un gând neașteptat o făcu să se clatine pe picioare. Exista o 
persoană, pe care o trecuseră cu vederea, care putea răspunde 
la acele întrebări. O persoană pe care poliţia nu o contactase 
fiindcă o considerase insignifiantă, dar care fusese foarte 
apropiată de Karolina. _ 

Reveni în birou și se lăsă să cadă pe scaun. In mai puţin de un 
minut găsi numărul pe care îl căuta. Așteptă răbdătoare în timp 
ce telefonul suna, la nesfârșit. 

e 

Zăpada începu să cadă cu câteva ore înainte de prânz. Cu 
ochi obosiţi, privi cerul de la fereastră. Cerul, locul în care se 
spunea că își are sălașul Dumnezeu, cel care o uitase de atâtea 
ori. 

Nu mă aleg cu nimic din dragostea pentru Tine, se gândi ea 
posomorâtă, fără niciun pic de teamă. 

Puţini oameni o considerau bătrână, o judecată nici pe 
departe îndreptăţită. Æra bătrână, obosită și nefericită după 
atâţia ani plini de greutăţi și complicaţii. În primii ani ai 
calvarului apelase la ajutorul Bisericii și al lui Dumnezeu, care 
veghea asupra tuturor, dar, până la urmă, se săturase de 
rugăciunile care nu-i erau ascultate și nu-și mai împreunase 
mâinile în clipa când enoriașii începeau să se roage în biserică. 

— Nu mă ascultă niciodată, îi șoptea ea soţului, când acesta îi 
dădea un cot discret. 

La început se certaseră pe tema aceasta fiindcă soțul ei nu-i 
accepta cuvintele grele adresate Celui-de-Sus. 

— Asta e blasfemie, îi șuiera el la ureche. Mai ales în biserică! 

Dar ce putea face? Cei doi fii pe care îi născuse și, la început, 
îi văzuse ca pe o binecuvântare se dovediseră a fi un blestem, o 
rană adâncă a sufletului. Crezuse că vor fi puternici și prieteni la 
toartă, dar ajunseseră la fel de diferiți precum Cain și Abel. lar în 
ultimul timp îi vedea tot mai rar. Fiului mai mare nu-i prea 
simţea lipsa, dat fiind că îi făcuse atâta rău fratelui mai mic. Fiul 
mai mic însă îi lipsea. Întotdeauna fusese mai fragil, mai derutat 
și mai la locul lui, mult mai bun decât orice alt membru al 
familiei; niciodată nu se împăcase cu gândul că e pe locul doi, în 
umbra fratelui mai mare, care reușise în viaţă. 


Prea târziu mi-am dat seama de asta, se gândi ea în timp ce 
privea cum fulgii de zăpadă cădeau din cerul cenușiu. lar acum 
nu mai era nimic de făcut. 

Era atât de adâncită în gânduri, încât nu auzi pașii din spatele 
ei. 

— La cete uiţi? 

— La dracu’. 

Bărbatul tuși ușor. Ochii lui albaștri căutară altceva, în josul 
străzii. Apoi se opriră asupra unei mașini, parcate lângă trotuar. 

— De ieri stau acolo, remarcă el atât de încet încât, pe 
moment, femeia nu-i înțelese cuvintele. 

— Cine? întrebă ea într-un târziu, nedumerită. 

Un deget obosit se îndreptă spre ea. 

— Trebuie să stăm de vorbă. Nu mai e mult și se duce totul 
naibii. 

Femeia îl privi îndelung. 

— Știu, zise ea simțind cum ochii i se umplu de lacrimi. Știu 
tot. 

o... 

Primul lucru care îi frapă pe Alex și pe Fredrika fu că Johanna 
semăna prea puţin cu cea din fotografiile văzute în casa din 
Ekerö. Rămaseră amândoi surprinși când văzură o femeie înaltă, 
atrăgătoare, cu părul lung, blond, care îi aștepta, punctuală, în 
holul mare al sediului poliţiei. Dar în primul rând îi impresionară 
calmul și autocontrolul ei, calităţi pe care fotografiile rareori le 
scot în evidenţă. 

Nu e chiar imaginea unei femei care tocmai și-a pierdut 
întreaga familie, se gândi Fredrika. 

Momentul în care Johanna dădu mâna cu ei și îi salută păru 
aproape ireal. După atâtea zile de tăcere, iat-o, pe neașteptate, 
în fața lor. 

— Îmi pare rău că am fost atât de greu de găsit, spuse ea 
când intrară în sala de interogatorii. Dar, credeți-mă, am avut 
motive întemeiate ca să mă ţin deoparte. 

— Am vrea mult să le auzim, replică Alex cu o politeţe pe care 
Fredrika nu i-o recunoștea. 

Se așezară la masa din mijlocul încăperii. Fredrika și Alex pe o 
parte, Johanna Ahlbin pe cealaltă. Fredrika o privi fascinată. 
Pomeții înalţi, gura mare, frumos conturată, ochii cenușii, de 

oțel. Jacheta bej îi cădea drept de pe umerii largi. Singurele 
bijuterii pe care le purta erau cerceii simpli, din perle. 

Fredrika încercă să-i descifreze expresia. Tot ce simţea și 
fusese nevoită să suporte trebuie să fi lăsat urme. Dar, oricât îi 
scrută faţa, tot nu desluși nimic. Brusc, simţi cum o cuprinde o 
senzație de disconfort. 

Instinctul îi spunea că ceva nu e în regulă. 

Spre ușurarea ei, Alex trecu direct la subiect. 

— După cum poate că-ţi dai seama, am ţinut foarte mult să 
dăm de tine. De aceea prima noastră întrebare e: Unde ai fost în 
ultimele... 

Alex se opri, încruntându-se. 

— ... șapte zile, continuă el. Unde ai fost începând cu ziua de 
marţi, 26 februarie? 

Foarte bine, se gândi Fredrika. Acum va trebui să ne spună 
unde a fost în noaptea crimei. 

Dar răspunsul Johannei fu atât de rapid și de scurt încât îi 
descumpăni pe amândoi. 

— Am fost în Spania. 

Alex tresări fără să vrea. 

— În Spania? repetă el. 

— In Spania. Pot dovedi cu documentele de călătorie. 

O clipă de tăcere. 

— Și ce-ai făcut acolo? întrebă Fredrika. 

Din nou tăcere. Johanna părea că se gândește cum să 
răspundă și, pentru prima oară, părea că resimte efectele celor 
întâmplate. 

S-a prefăcut, bănui Fredrika. S-a străduit atât de mult să se 
prefacă, încât s-a detașat total de emoţii. 

— Intenţia mea a fost să merg acolo în interes de afaceri, 
spuse ea șovăitor. Imi luasem deja liber de la serviciu... 

Se întrerupse și își privi mâinile. Degete lungi, înguste, cu 
unghiile nevopsite. Fără inel de logodnă, fără verighetă. 

— Bănuiesc că sunteți la curent cu implicarea tatălui meu în 
problemele legate de refugiaţi, continuă ea. 

— Da, răspunse Alex. 

Johanna luă paharul cu apă din fața ei și sorbi din el de câteva 
ori. 

— Ani la rând am avut o atitudine ambivalentă în privinţa 
asta, își începu ea povestea. Dar toamna trecută s-a întâmplat 
ceva care a schimbat totul. 

Tânăra trase adânc aer în piept. 

— Am făcut o călătorie în Grecia; trebuia să încheiem o 
afacere cu un client important. Am mai rămas câteva zile ca să 
mă bucur de vremea caldă de acolo, înainte să revin la frigul din 
Suedia. Atunci i-am văzut. 

Fredrika și Alex așteptară continuarea din ce în ce mai curioși. 

— Refugiații soseau noaptea cu bărcile, continuă Johanna 
aproape în șoaptă. In perioada aceea nu dormeam prea bine, 
așa mi se întâmplă când sunt stresată. Într-o dimineaţă m-am 
gândit să fac o plimbare până în port din satul în care stăteam. 
Și i-am văzut. 

Clipi de câteva ori și schiţă un zâmbet care i se prefăcu în 
grimasă. 

— A fost o scenă atât de umilitoare, atât de degradantă. Și 
atunci m-am gândit - nu, nu m-am gândit - am simţit cât de 
mult greșisem în toți acei ani. Cât de mult îl nedreptăţisem pe 
tata. 

Râse scurt, sec și imediat păru că vrea să plângă. 

— Dar știți cum e. Părinţii noștri sunt ultimii cărora le facem 
concesii, drept care am preferat să nu-i spun tatei că mi-am 
schimbat părerea. Am vrut să-i fac o surpriză, să-i demonstrez 
că schimbarea mea e radicală. Și am vrut să-i demonstrez 
angajându-mă ca jurisconsult, voluntar, pentru o organizaţie cu 
sediul în Spania care acordă sprijin imigranţilor. Timp de cinci 
săptămâni, în februarie și martie. 

Cinci săptămâni, exact concediul pe care și-l luase de la 
serviciu. 

Văzând-o că se oprește, Alex încercă să o ajute: 

— Dar n-a mers. 

Johanna Ahlbin aprobă din cap. 

— Da, n-a mers. Karolina m-a convins să fac altceva. 

Fredrika se foi pe scaun, aceeași senzaţie copleșitoare că 
Johanna nu mersese cu povestea până la capăt. 

— Ce anume s-a întâmplat? întrebă ea cu blândeţe în glas. 

— Totul s-a dus de râpă, răspunse ea, brusc foarte obosită. 
Karolina... 

Se întrerupse din nou, dar își reveni și continuă: 

— Karolina își jucase foarte bine rolul de fiică credincioasă, 
bună la toate. Cea care se interesa întotdeauna de ce făcea 
tata... Dar, când am descoperit că totul e o prefăcătorie, mi-am 
pierdut până și bruma de interes pe care o aveam față de 
activităţile tatălui meu. 

— În ce sens era o prefăcătorie? întrebă Fredrika, amintindu-și 
de toate declaraţiile care confirmau cât de devotată era Karolina 
cauzei susținute de Jakob Ahlbin. 

— An de an ne oferea același spectacol, răspunse Johanna cu 
privirea înnegurată. Era entuziasmată de campaniile tatălui meu 
și îi împărtășea principiile fără rezerve. Dar nimic nu era 
adevărat. În realitate, așa-zisul ajutor pe care i-l dădea tatălui 
meu sau prietenilor lui consta pur și simplu în telefoane 
anonime la poliție în care dezvăluia locurile în care se aflau 
imigranții ilegali și modul de operare al celor care îi aduceau 
aici. 

Incăperea păru că se răcește brusc. Creierul Fredrikăi lucra la 
capacitatea maximă, încercând să proceseze informaţiile oferite 
de Johanna. Oare polițistul Viggo Tuvesson era cel care primea 
telefoanele Karolinei? 

— Am încercat, de nenumărate ori, să-i spun tatei că sora 
mea nu-i cu nimic mai bună decât mine. Că, de fapt, era mai rea 
decât mine, fiindcă minţea cu nerușinare și nu scăpa niciun 
prilej ca să-l înșele. Dar tata nu voia să mă asculte. Ca de obicei. 

Johanna părea înverșunată. Fredrika fu cât pe-aci să o întrebe 
de ce nu plânge, dar se abţinu. Poate că durerea era prea 
personală ca să o împartă cu alţii. 

— Mama ta ce părere avea? întrebă Alex și Fredrika ciuli 
imediat urechile. 

— Mama era undeva la mijloc, răspunse Johanna ușor evaziv. 

— Cum adică? 

— La mijloc, între mine și tata. 

— În privinţa opiniilor? 

— Da. 

— Karolina ce avea împotriva refugiaților? interveni Fredrika și 
apoi se corectă: Ce are Karolina împotriva refugiaților? 

Efectul acestei dezvăluiri, deja apărute în presă, fu cât se 
poate de evident - acum se știa sigur că sora ei este în viaţă. 

Johanna tăcu un minut întreg, iar când, în sfârșit, răspunse, 
cuvintele ei sunară și mai dur: 

— Fiindcă a fost violată de unul dintre refugiații pe care tata îi 
ascundea în subsolul casei din Ekerö. 

— Violată? repetă Alex pe un ton ușor sceptic. N-am găsit 
niciun document în arhiva noastră referitor la vreun viol. 

Johanna clătină din cap. 

— N-a făcut reclamaţie la poliţie. Nu se putea, au insistat și 
mama, și tata. Ar fi periclitat întreaga operaţiune. 

— Și atunci ce-au făcut? întrebă Fredrika, neștiind prea bine 
ce vrea să afle. 

— Au făcut ce făceau de obicei, răspunse Johanna tăios. Totul 
a rămas în familie. Apoi, brusc, tata a pus capăt operaţiunii. 

Fredrika se gândi la casa din Ekerö și își dădu seama că Alex 
făcea același lucru. Fotografiile de pe pereţi, datate până la un 
anumit solstițiu de vară de la începutul anilor '90. Johanna 
dispărând din fotografii ca o fantomă. De ce Johanna, și nu 
Karolina? 

— Ne poţi spune când anume a avut loc violul? întrebă Alex, 
deși știa care va fi răspunsul. 

— Solstițiul de vară din 1992. 

Fredrika și Alex înclinară din cap, fiecare notându-și data în 
carnet. Imaginea devenea din ce în ce mai clară, dar încă nu era 
foarte limpede. 

— Ce s-a întâmplat după aceea? întrebă Fredrika. 

Mai ușurată acum, după ce le povestise despre acel 
eveniment nefericit, Johanna păru că se relaxează oarecum. 

— După aceea, casa din Ekerö a fost ca un blestem pentru 
noi... și am început s-o evităm cu toţii. Nu numai fiindcă tata 
încetase să mai ascundă refugiaţi. Parcă murise întreaga familie. 
Nu ne-am mai dus să sărbătorim solstițiul acolo; mergeam doar 
când și când, pentru o săptămână sau un weekend. Mama și 
tata voiau s-o vândă, dar până la urmă s-au răzgândit. 

— Karolina cum se simţea? 

Pentru prima oară de când discutau, furia își făcu loc pe fața 
Johannei. 

— Se simțea groaznic, după cum probabil că bănuiţi, dar se 
prefăcea că nu s-a întâmplat nimic. Înainte de viol, situaţia era 
exact invers: eu eram răsfăţata, iar ea era cea care voia să se 
lepede de familie. După viol am început să-i ţin partea, crezând 
că nimic din ceea ce făcea tata nu putea șterge amintirea acelui 

lucru îngrozitor. De aceea vă puteți închipui cât de uimită am 
fost când am văzut că surorii mele totul i se părea OK. 

— Cred că ai suferit mult, zise Alex pe un ton precaut. 

— Teribil. Și m-am simţit extrem de singură. Aveam senzaţia 
că din vina mea se destrămase familia, nu din vina tatălui sau a 
mamei mele. Sau a Karolinei. 

— Ce te deranja cel mai mult? întrebă Fredrika. 

— Exact ce v-am spus înainte, șopti Johanna. Faptul că, deși 
Karolina s-a schimbat după aceea și a recunoscut în fața mea că 
îi dispreţuia pe imigranții care veneau în Suedia, părinţilor le 
spunea altceva. 

Nu numai lor, se gândi Fredrika, ci și prietenilor de familie și 
cunoştinţelor ei. 

— In consecinţă, te-ai înstrăinat de familie, ca să zicem așa. 

Johanna înclină din cap. 

— Da, asta s-a întâmplat. Nu suportam ipocrizia. Și nici nu le 
simţeam lipsa. Nu foarte mult. Mai ales după ce tata a început 
să vorbească din nou despre intenţia de a adăposti refugiați... 
eu am fost singura din familie care s-a opus. 

Fredrika și Alex se priviră scurt, neștiind cum să procedeze în 
continuare. Impresia lor despre Karolina se schimbase radical în 
mai puţin de o oră. Dar, cu siguranţă, mai aveau multe de 
lămurit. 

În clipa aceea, Fredrika observă tatuajul de pe încheietura 
mâinii Johannei, aproape ascunsă de ceas. O floare. Sau, mai 
precis, o margaretă. Oare unde întâlnise cuvântul acesta? Apoi 
își aminti floarea presată, singurul ornament de pe unul dintre 
pereţii dormitorului. 

Johanna urmări privirea Fredrikăi și încercă să-și ascundă 
tatuajul sub cureaua ceasului. Prea târziu însă, curiozitatea 
Fredrikăi era deja stârnită. 

— Ce semnificaţie are margareta? întrebă ea direct. 

— E un memento, răspunse Johanna cu vocea răgușită și o 
expresie ambiguă. Și Karolina are una. 

— Un memento pentru ce? 

— Pentru legătura noastră de sânge. 

O legătură de sânge atât de complicată încât simbolul ei 
trebuia ascuns sub ceas, reflectă Fredrika. 

Alex rupse tăcerea: 


— Johanna, trebuie să ne spui și restul. Ziceai că ţi-ai luat 
cinci săptămâni de concediu ca să mergi în Spania, dar te-ai 
răzgândit din cauza Karolinei. Ce anume s-a întâmplat? 

Johanna se îndreptă de spate cu graţia unei balerine. 

— Vreţi să știți de ce am identificat o femeie moartă drept 
sora mea, cu toate că știam că nu e ea? 

— Bineînţeles. 

— Vă pot da un răspuns simplu: fiindcă așa m-a rugat ea. 

— Cine te-a rugat? 

— Karolina. 

Din nou tăcere. 

Ochii Johannei se umplură de lacrimi pentru prima oară de la 
începutul interogatoriului. La vederea lor, Fredrika simţi aproape 
o ușurare. 

— Fiindcă ajunsese într-o situaţie atât de încurcată încât pur 
și simplu trebuia să dispară de pe faţa pământului. Cel puţin așa 
s-a exprimat ea. 

— Ţi-a dat detalii? 

— Nu, deși numai Dumnezeu știe cât de multe întrebări i-am 
pus. lar și iar. Dar n-a vrut să răspundă, spunea doar că o 
ajunsese trecutul din urmă și că avea doar o singură soluţie. Mi- 
a explicat care era planul ei, ideea că lumea trebuie să o 
considere moartă. Misiunea mea era să chem o ambulanţă și s-o 
identific pe drogata aia drept sora mea. Și să plec din ţară. Așa 
că am plecat în Spania. 

— De unde știai că e o drogată, femeia care a murit în locul 
surorii tale? 

— De la Karolina. Dar se vedea și cu ochiul liber. Că se droga 
la greu. 

— Era în viaţă când ai ajuns în apartament? 

— Nu părea, dar cred că era. Altfel echipajul ambulanţei n-ar 
fi încercat s-o salveze. 

— Cred că te-ai speriat, nu glumă. 

Johanna rămase tăcută. 

— De ce ai ajutat-o să recurgă la o stratagemă atât de 
spectaculoasă precum înscenarea propriei morţi dacă nu era 
pregătită să-ţi spună care era motivul? întrebă Alex. 

O urmă de zâmbet își făcu loc pe faţa impasibilă a Johannei. 

— Legătura dintre surori se poate întinde oricât, fără să se 
rupă. Nu m-am gândit că, atunci când mi-a spus că trecutul o 

ajungea din urmă, se referea la episodul acela din miezul verii. 
Dar, când mi-am dat seama, am hotărât să stau mai mult în 
Spania. 

incertitudinea o făcu pe Fredrika să strângă pixul și mai tare. 

— Cum adică? 

Johanna se aplecă peste masă de parcă Fredrika ar fi spus o 
gogomănie. 

— Altfel cum să-mi explic tot ce s-a întâmplat? Altfel de ce să 
fi făcut tot ce-a făcut? 

Linia dintre sprâncenele lui Alex se transformă într-un crater. 

— Ce anume crezi că a făcut? 

— Cred că i-a omorât pe mama și pe tata. lar acum vrea să 
mă omoare și pe mine. Ca să ne pedepsească pentru că n-am 
fost acolo când viaţa i-a fost distrusă, în poiana de lângă casa de 
vacanţă. 

o... 

— Crezi că are nevoie de protecţie? întrebă Fredrika în timp 
ce ușa liftului se deschidea ca să-i lase să coboare la etajul lor. 

— Greu de spus, mormăi Alex. Al naibii de greu. 

— Cel puţin acum știm că am avut dreptate amândoi, zise 
Fredrika aproape veselă. 

Alex o privi lung. 

— Că totul a început la casa de vacanţă din Ekerö, așa am 
spus amândoi. 

Alex se uită la ceas. Timpul zburase, ca de obicei. Era trecut 
bine de prânz - Peder mai avea puţin și pleca la Divizia 
Naţională ca să participe la interogatoriul lui Sven Ljung. Se opri 
și dădu adunarea în Bârlog în doi timpi și trei mișcări. Nimeni nu 
îndrăzni să iasă agale din birou la auzul ordinului. Doar Fredrika 
intră cu pas săltat în chicinetă ca să-și ia un sanaviș. 

Bineînţeles, se gândi Alex. Femeia e însărcinată, deci trebuie 
să mănânce. 

— Ce informaţii avem ca să le coroborăm cu versiunea ei? 
întrebă Joar de îndată ce Alex îi puse la curent cu declaraţia 
Johannei. 

— Prea multe nu avem, recunoscu Alex. Dar nu avem prea 
multe nici ca să-i contrazicem versiunea. 

— O arestăm? întrebă Peder. Pentru obstrucţionarea anchetei 
sau pentru rolul jucat în moartea Theresei Björk, oricât de mic ar 
fi el? 


239 


Alex oftă. 

— Încă nu suntem absolut siguri de toate informaţiile pe care 
le deţinem, răspunse el. În ceea ce privește obstrucţionarea 
anchetei, o poate explica prin teama de ceea ce ar fi putut face 
sora ei după ce a aflat de uciderea părinţilor. lar când vine vorba 
de identificarea intenţionat greșită, și acolo probele sunt 
insuficiente. Johanna nici n-a putut să ne spună cum a murit 
Therese Björk; susține că Therese era deja în apartamentul 
surorii ei când a ajuns acolo. 

— Tocmai aici cred că ar trebui să insistâm, interveni 
Fredrika. O femeie care, din câte știm noi, nu avea nimic de-a 
face nici cu Karolina, nici cu Johanna a fost luată de ambulanţă 
din apartamentul Karolinei și, ulterior, a murit la spital. Din acest 
motiv apartamentul Karolinei este un loc în care s-ar fi putut 
comite un delict. Când putem intra în el? 

Joar îi zâmbi precaut. 

— Bravo, zise el. Dar nu cred că echipa de criminaliști s-ar 
alege cu prea mult din apartamentul Karolinei. Am fost deja 
acolo și, tot căutând cheia de la casa din Ekerö, probabil că am 
distrus toate probele, dacă a existat așa ceva. 

— Mai degrabă, Johanna a urmat întocmai instrucţiunile 
surorii ei. După ce a identificat-o greșit pe Therese Bjork, s-a 
întors în apartament și a șters toate urmele, adăugă Alex, 
amintindu-i Fredrikăi despre finalul discuţiei cu Johanna. 

— Johanna știa că sora ei este în Thailanda? întrebă Joar. 

Alex înclină din cap. 

— Da, dar nu știa de ce. Când i-am spus că sora ei era căutată 
de poliţie pentru posesie de droguri, a avut următorul 
raţionament: Karolina avea nevoie de bani ca să-l plătească pe 
cel angajat să-i ucidă părinţii. 

În încăpere se așternu tăcerea. 

— Trebuie neapărat s-o luăm la întrebări și pe Karolina Ahlbin, 
zise Peder. 

— Da, spuse Alex și inspiră adânc. Și aș îndrăzni să afirm că, 
până nu aflăm ce-a făcut Karolina în ultimele săptămâni, suntem 
cu mâinile legate. 

Fredrika păru că vrea să intervină, dar se opri. 

— V-a spus ceva despre rolul jucat de mama ei în toată 
povestea asta? întrebă Joar. 

— Niciun cuvânt, răspunse Alex. 

— Atunci trebuie să vedem ce ne aduce interogatoriul lui Sven 
Ljung, zise Joar, privindu-l chiorâș pe Peder. Poate aflăm ceva și 
despre rolul jucat de Marja. 

Fredrika își învinse nehotărârea și spuse: 

— Erik Sundelius. Medicul lui Jakob. 

— Ce-i cu el? întrebă Alex. 

— Ela dat de înțeles că Johanna este instabilă mintal. 

— Așa e, spuse Alex. Pe de altă parte, după cum știm, 
medicul ăsta a omis câteva informaţii preţioase despre propria 
lui persoană. Motiv pentru care nu-mi dau seama cât preţ putem 
pune pe ce ne-a povestit el. 

— De acord, zise Fredrika. Dar și alte persoane ne-au spus că 
Johanna nu e foarte sănătoasă, deci nu putem fi foarte siguri. 

— In ce sens? 

— În sensul că ori Johanna, ori Karolina sunt îndeajuns de 
dezechilibrate mintal ca să-și ucidă ambii părinţi. 

e 

Când era mai tânără, Fredrika se întrebase de multe ori dacă 
ar fi fost mai bine să aibă o soră în locul fratelui cu care 
crescuse. În copilărie plânsese în timp ce citea Sora mea dragă, 
povestea scrisă de Astrid Lindgren, iar la maturitate regretase 
că nu are o soră căreia să-i împărtășească gândurile și 
aspiraţiile. Revăzându-și notițele luate în timpul discuţiei cu 
Johanna, își aduse aminte de toate miturile inspirate de legătura 
deosebită care ar exista între două surori. 

Nu știam nimic despre Johanna, se gândi Fredrika, din ce în ce 
mai fascinată. Și tocmai când ne-am îndreptat atenţia asupra ei, 
iată că ne-a căutat chiar ea. 

Reveni la una dintre primele ei teorii, anume că cele două 
surori își omorâseră părinţii împreună. 

Dar din ce motiv? Luate separat, fiecare soră avea un motiv, 
dar, dacă vina era împărţită, motivul era departe de a fi foarte 
clar. 

Motivul Karolinei, cum îl prezentase Johanna, nu era greu de 
înţeles. Cât de zdruncinată trebuie să fii după o experienţă ca a 
ei! Îndeajuns de zdruncinată ca să-i manipulezi pe cei din jurul 
tău, după spusele Johannei. 

Fredrika însă era în continuare sceptică: cineva trebuie să-și fi 
dat seama ce era în capul ei, nu? Familia Ljung, reverendul 

Vinterman sau psihiatrul. Sau, de ce nu, părinţii ei. Chiar nimeni 
nu-i pusese la îndoială loialitatea faţă de tatăl ei? 

Gândul o făcu să se înfioare. Când voiau să le facă rău altora, 
imaginaţia oamenilor nu cunoștea limite. Fredrika începea să o 
vadă pe Karolina Ahlbin cu alţi ochi. O Karolina afectată de 
probleme la care Fredrika nu se gândise până acum. Johanna, 
care dispărea încet-încet din tabloul de familie, în cele din urmă 
pierzând totul, înstrăinându-se de toţi. O tânără extrem de 
vulnerabilă, care avea din ce în ce mai mult nevoie de protecţie. 

Citi ultimul fax primit de la Bangkok. După toate 
probabilitățile, Karolina Ahlbin era tot în Thailanda, un fapt 
îmbucurător, de altfel. Dar, dacă ea pusese la cale uciderea lui 
Jakob și a Marjei, sigur avea capacitatea de a contacta ucigași 
plătiți chiar și de la distanță. 

Ori e dezechilibrată mental, cum zice sora ei, ori... 

Fredrika lăsă foaia de hârtie pe masă și privi spre fereastră, la 
ninsoarea de afară. 

Ori și Karolina era o victimă a conspirației care dusese la 
uciderea tatălui ei. 

Și a mamei ei. 

Dar de ce? 

Fredrika se uită repede la ceas. Era aproape două, iar Spencer 
încă nu o sunase. 

Se simţea asaltată de greutăţi din toate părţile. Și, în același 
timp, era conștientă de un pericol iminent. 

Ceva ne scapă aici, se gândi ea, încercând să nu se lase 
copleșită de oboseală. Ceva important, sunt absolut sigură de 
asta. 

Înghiţi în sec, cu o senzaţie de strangulare. Ar trebui să se 
ducă acasă și să lase cazul în seama celor mai rezistenți decât 
ea. Să se ducă acasă și să se culce. Sau să cânte la vioară. 

Cu gândul la muzică, își simţi braţul ca pe o prelungire a viorii. 
Ştia că e pregătită să-și sfideze până și cea mai neînsemnată 
părticică a corpului. 

Zbârnăâitul telefonului fix o făcu să tresară. 

— Fredrika Bergman. 

Tăcere, apoi o respirație grea. Apoi Fredrika își dădu seama 
cine este. 

— Måns Ljung? întrebă ea, încercând să nu pară prea 
nerăbdătoare. 

Din nou o respiraţie grea și un mormăit. Apoi, brusc, mult mai 
clar: 

— Aţi sunat în legătură cu Lina? 

— Da, și mă bucur că mă suni, răspunse Fredrika și auzi un 
râset strepezit. 

— Mama v-a spus că nu pot fi găsit la telefon? 

Da, se gândi Fredrika. Și am fost destul de naivă ca s-o cred. 

Tocmai cuvintele mamei lui convinseseră poliția să nu-l 
interogheze pe Mâns, chiar dacă acesta fusese prietenul 
Karolinei mai mulţi ani. 

— Sunt internat într-o așa-zisă clinică de dezintoxicare, dar, 
dacă e vorba de Lina, vă stau oricând la dispoziţie. Îmi cer scuze 
că nu sunt în voce... m-am pricopsit cu o infecție. 

Pe Fredrika nu o interesa câtuși de puţin starea lui de 
sănătate. Cel mai important lucru era că poate discuta cu el. 

— Nu-i nimic, zise ea cu o voce cât se poate de neutră. Ceea 
ce aș vrea să știu este dacă Lina - Karolina - a încercat să ia 
legătura cu tine în ultima săptămână. 

Tăcere. 

— De ce întrebaţi? 

Cu receptorul într-o mână și cu cealaltă mână pe burtă, 
Fredrika trase adânc aer în piept. 

— Fiindcă mă tem că a dat de belea. 

Altă ezitare. 

— Săptămâna trecută m-a sunat ca să-mi ceară ajutorul. 

— Ţi-a spus despre ce e vorba? 

— Mi-a spus că nu poate da de Jakob și de Marja și că nu 
poate veni acasă fiindcă se pare că cineva i-a închis contul de e- 
mail și i-a contramandat rezervarea la avionul cu care trebuia să 
plece din Thailanda. 

Karolina trebuie să-și fi dat seama, se gândi Fredrika. De asta 
s-a speriat. 

— Ştiai că e acolo? Adică în Thailanda. 

Urmă un scurt acces de tuse și Fredrika avu impresia că Mâns 
lasă receptorul din mână. 

— Nu, răspunse el într-un târziu. În ultima vreme nu prea am 
ținut legătura... 

Dar avea încredere în tine, Måns. 

— Cum voia să o ajuţi? 

— Voia să dau de Jakob. Și să-i aranjez călătoria spre casă. 

Fredrika îl auzi cum se smârcâie. 

— Dar nu eram în cea mai bună formă ca s-o pot ajuta. 

— l-ai spus asta? 

Un oftat. 

— Nu. Și nu i-am spus nici că tatăl ei e mort. Pur și simplu n- 
am avut curaj. Cel puţin nu la telefon. 

— Și atunci ce-ai făcut? întrebă Fredrika, exasperată, 
punându-se în pielea Karolinei. 

— L-am sunat pe fratele meu, e un tip foarte practic, răspunse 
Mâns cu vocea pierită. Și i-am spus Karolinei să aștepte. Dar, 
până să o sun eu, ceva s-a întâmplat, fiindcă n-a mai răspuns. 

— Ţi-a trimis vreun e-mail? 

— Poate - acum îmi verific mesajele mai rar. 

Fredrika se trezi că respiră la fel de greu ca și Mâns. 

— Și fratele tău? întrebă ea, aproape în șoaptă, temându-se 
că va izbucni în lacrimi. El ce-a făcut? 

— M-a sunat ca să-mi spună că nu prea avea ce să facă. 
Karolina trebuia sa-și cumpere alt bilet de avion. Și m-a sfătuit 
să nu-i spun nimic despre Jakob la telefon. 

judecat, se gândi Fredrika. Un frate judecat. 

Și puse o ultimă întrebare: 

— Fratele tău cu ce se ocupă? 

Următoarea întrebare rămase suspendată, nerostită. Este și el 
dependent de droguri, la dezintoxicare? 

— S-ar putea să-l cunoașteți. E poliţist. 

Fredrika zâmbi de propria-i prejudecată, departe de a fi 
întemeiată. Dar zâmbetul se transformă în grimasă când Mâns 
adăugă: 

— Îl cheamă Viggo. Viggo Tuvesson. 

o... 

Simţind că se mișcă precum un mărfar în linie dreaptă, Peder 
acoperi cu pași hotărâți ultimii metri până la sala de 
interogatorii în care aștepta Sven Ljung. Colegul lui de la Divizia 
Naţională, Stefan Westin, care urma să conducă interogatoriul, îi 
spuse că arestarea decursese fără probleme. Elsie și Sven 
tocmai își luau cafeaua când poliţia sunase la ușă, de parcă s-ar 
fi așteptat să vină cineva ca să-i ia de acolo. Elsie suspina când 
îi scoseseră soţul din apartament, dar nu protestase în niciun 
fel. 

— Părea destul de resemnată, conchise Stefan Westin. 

Peder își punea mari speranţe în interogatoriul care stătea să 
înceapă. Simti un junghi în piept când intră în sală și dădu mâna 
cu Sven Ljung. 

Era extrem de mulţumit că el, și nu Joar fusese trimis să 
asiste la acest interogatoriu. La urma urmei, trebuia să 
recupereze o parte din terenul pierdut în ultimele zile. Pe de altă 
parte, știa că trebuie să recâștige încrederea colegilor. Cum 
stăteau lucrurile acum, era la îndemâna tuturor să-l 
disprețuiască și să-l discrediteze. Trebuie, trebuie, trebuie să mă 
autodepășesc. 

Stefan Westin se pregăti să pună primele întrebări. Fiind 
prima dată când îl vedea, Peder rămase surprins de cât de 
obosit și de bătrân arăta Sven Ljung. Aruncă o privire pe furiș 
peste notițele lui. Sven încă nu împlinise 65 de ani. Relativ 
tânăr, în opinia lui Peder. Dar era clar că îl rodea ceva. Arăta 
prea trist, prea deprimat. 

De parcă ar fi fost în doliu, după o pierdere grea, secretă. 

Vocea lui Stefan Westin îi întrerupse șirul gândurilor. 

— Acum zece zile ai anunţat poliţia că ţi s-a furat mașina. Ai 
idee cine ar putea fi făptașul? 

Sven nu răspunse. 

Peder ridică o sprânceană. Mai văzuse același gen de tăcere, 
în timpul interogatoriului luat lui Tony Svensson. Dacă și Sven 
Ljung tăcea de frica Dumnezeu știe cui, interogatoriul avea să 
fie foarte dificil și fără prea multe rezultate spectaculoase. 

Sven începu să vorbească. 

— Nu, niciuna. 

Liniștea se așternu din nou în încăpere. 

— Dar ești sigur că mașina a fost furată? întrebă Stefan. 

Sven aprobă încet din cap. 

— Da. 

— Cum ai descoperit că lipsește? 

— Am avut nevoie de ea vineri dimineață, acum aproape 
două săptămâni. Nu era pe stradă, unde o lăsasem cu o zi în 
urmă. 

Brusc, Sven păru că se chircește. Că se dezumilă. 

— Avem dovezi incontestabile că mașina ta a fost implicată în 
două jafuri armate asupra unor mașini blindate, ca și într-o 
crimă, comisă în perioada în care susţii că a fost furată, zise 


245 


Stefan Westin și Sven păli la față. Eşti bun să-mi spui unde te 
aflai la datele și orele următoare? 

Sven nu răspunse imediat când i se puseră în faţă mai multe 
date. Se gândi un timp, apoi spuse că, fără excepţie, la datele 
respective fusese acasă, în apartament, cu soția lui. Doar ei doi. 

Stefan pretinse că reflectă la răspunsul lui Sven. 

— Îl cunoști pe Yusuf? întrebă el, referindu-se la insul călcat 
de mașină în faţa universităţii. 

Sven clătină din cap. 

— Nu. 

Picioarele scaunului zgâriară podeaua când Stefan Westin se 
ridică și se întinse peste masă. 

— Dar noi știm că te-a sunat, zise el calm. De câteva ori. 

— Poate era doar un cunoscut de-ai tăi, atâta tot, adăugă 
Peder când văzu că Sven nu spune nimic. 

— Exact, zise Stefan. Un cunoscut care s-a întâmplat să fie 
călcat de mașina ta în faţa universităţii. Se mai întâmplă și 
lucruri din astea, nu? 

Stefan se uită la Peder și ridică mâinile. 

În clipa următoare, Sven nu-și mai putu reţine lacrimile. 

Lacrimi tăcute, demne într-un fel. 

Timpul se opri în loc, iar Peder nici nu îndrăzni să miște. 

— Jur că n-am văzut mașina din momentul în care i-am 
constatat dispariţia, zise Sven într-un târziu. 

— Te credem, Sven, spuse Stefan. Dar nu putem crede că nu 
știi cine a luat-o. Nu putem crede nici că ţi-a fost furată; noi 
credem că ai dat-o cu împrumut. Mai mult sau mai puţin de 
bunăvoie. 

— Și ai anunţat că ţi-a fost furată ca să nu fii suspectat de 
nimic, adăugă Peder cu blândeţe în voce. 

O voce pe care o păstra pentru fiii lui. Și pentru Jimmy. 

Gândul la Jimmy îl lovi ca un trăsnet. Dumnezeule, de câte 
zile nu mai vorbiseră? Jimmy îl sunase de mai multe ori... lar el 
nu răspunsese, de fiecare dată. 

Bărbatul în vârstă din faţa lor își șterse lacrimile de pe obraji 
și îi privi hotărât. 

— Pe cuvântul meu că nu știu cine mi-a luat mașina și în ce 
scop. 

— Sau știi și nu ai curaj să ne spui, zise Stefan fără 
menajamente. 

Sau nu vrei, se gândi Peder. Din prea multă loialitate. 

— Dar cum l-ai cunoscut pe Yusuf cred că ne poţi spune, zise 
el cu voce tare. 

Sven cugetă câteva clipe. 

— Avea numărul meu de la niște... cunoștințe comune. Dar a 
fost o greșeală. Nu cu mine voia să vorbească. 

Stefan și Peder ciuliră urechile. Cunoștinţe comune? 

— Cum se numesc aceste cunoștințe? 

O nouă ezitare. 

— Jakob Ahlbin. 

Ochii lui Sven priveau în toate părțile, dar vocea îi era fermă. 

Minte atât de bine încât e și el convins de ce spune, se gândi 
Peder. 

— Exclus, spuse Stefan cu atâta asprime încât Sven se albi 
din nou la faţă. 

Văzând că Sven continuă să tacă, Stefan zise calm: 

— Să ştii că nu câştigi nimic dacă  obstrucţionezi 
interogatoriul. Poate doar o oră sau un minut. Nu ţi-ar fi mai 
ușor dacă ne-ai spune toată povestea? 

Ochii lui Sven se umplură iar de lacrimi. 

— Mi-ar trebui foarte mult timp, răspunse el în șoaptă. 

Peder și Stefan se lăsară ostentativ pe spătarele scaunelor. 

— Avem timp berechet, Sven. 

eoo 

Totul a început când Jakob Ahlbin a zis că ar vrea să ofere din 
nou adăpost imigranților ilegali. Johanna Ahlbin s-a înfuriat la 
culme, iar Sven și Jakob s-au certat după ce Sven i-a sugerat 
vicarului că ar putea face bani din treaba asta. Jakob l-a făcut 
egoist pe Sven, iar Sven i-a spus că e laş și de o modestie 
prostească. 

— Aveam nevoie de bani, recunoscu Sven. Mereu am avut, 
sau cel puțin de când Mâns a devenit dependent de droguri. 
Năravurile lui antisociale ne-au costat o grămadă de bani. Deşi 
furturile și delapidările lui ne-au adus în pragul nebuniei, n-am 
avut inima să-i închidem ușa în nas. Odată chiar a reușit să se 
convingă, să mă convingă și pe mine, că e pe calea cea bună și 
că vrea să pornească o afacere. Pentru care avea nevoie de 
bani. Dar bineînţeles că totul s-a dus de râpă, iar eu și mama lui 
n-am mai știut la cine să apelăm după ce am pierdut câteva 
sute de mii de coroane. 


247 


Sven făcu o pauză, apoi continuă obosit: 

— Până atunci nu mă gândisem că activităţile lui Jakob ar 
putea aduce bani din ascunderea refugiaților. Dar mi-am dat 
seama că așa ceva e foarte posibil, din moment ce oamenii 
plăteau atât de mult ca să ajungă aici... credeam că trebuie să 
aibă ceva cheag. Așa că am vorbit cu un prieten apropiat... și 
ne-am pus pe treabă. 

Sven întoarse capul ca să tușească. 

— Am ascuns refugiații în căsuțe de vacanţă, departe de aici, 
pe care le-am închiriat la preţuri mai mici decât sumele pe care 
le încasam de la ei. 

— Ai făcut mulţi bani? întrebă Peder. 

— Da, dar tot nu îndeajuns, răspunse Sven trist. 

— Cu cine te-ai asociat? întrebă Stefan. 

O altă informaţie pe care Sven se codea să o furnizeze. Dar, 
când în sfârșit veni, răspunsul fu unul la care Peder și Stefan ar 
fi trebui să se aștepte. Și totuși, Peder rămase surprins. 

— Ragnar Vinterman. 

Uluiţi, Stefan și Peder făcură ochii mari, în timp ce Sven 
continuă poticnit: 

— Ragnar voia să extindă operaţiunea fiindcă avea nevoie de 
și mai mulţi bani. Pierduse mult în urma unor investiţii și 
speculaţii neinspirate în străinătate. Eu însă am simţit... da, am 
simţit că nu e bine. Și i-am spus că vreau să mă retrag. Am 
simțit nu numai că nu e bine din punct de vedere moral, ci și 
fiindcă era prea riscant să implicăm și mai multe persoane în 
afacere. Traficanţi, translatori de încredere, falsificatori de 
documente. 

Sven tăcu. 

Peder își dădu seama că se apropie de un moment după care 
va fi mult mai greu să scoată ceva de la Sven. 

— Și cum a reacţionat Ragnar când i-ai spus că vrei să te 
retragi? 

— S-a înfuriat. 

— În ce consta operaţiunea extinsă propusă de el, la care nu 
ai vrut să iei parte? 

Neliniștea și stresul puneau stăpânire pe Sven. 

— Trafic de refugiaţi, răspunse el. 

Peder își ţinu răsuflarea. 

— Altfel. 

— Cum adică „altfel”? întrebă Stefan răstit, dar Peder își 
păstră calmul. 

Acuși vine, speră el. Ultima piesă din jocul nostru de puzzle. 

Când începu să vorbească, Sven păru că nu se mai oprește, 
deși ocolea cu îndemânare toate punctele sensibile, unde ar fi 
trebuit să furnizeze mai multe amănunte. Nume, de exemplu. 

— Ragnar considera că refugiații plătesc îngrozitor de mult ca 
să ajungă în Suedia din, să zicem, lrak sau Somalia și că ar 
trebui să atragem indivizi aleși pe sprânceană oferindu-le o 
modalitate mai ieftină de a călători până aici. 

— In schimbul a ce? întrebă Stefan, sceptic. Oferta mi se pare 
extrem de generoasă. 

Râsul lipsit de veselie al lui Sven sună straniu. 

— Generoasă, repetă el, privind furios. Credeţi-mă, pentru o 
faţă bisericească, Ragnar Vinterman habar nu are ce înseamnă 
cuvântul ăsta. Nu, planul lui Ragnar era să ademenim câte un 
refugiat care să primească documente false și să comită un 
delict la comandă. Indivizi aleși cu grijă, cu pregătire militară. 
Care urmau să fie trimiși acasă pentru ca nimeni să nu-i poată 
prinde pe făptași sau să ajungă până la noi. 

— Jafurile asupra mașinilor blindate care ne-au dat de furcă în 
ultimele luni, începu Stefan și Sven înclină repede din cap. 

Peder știa despre jafurile cu pricina. Planificate cu minuţie și 
însoțite de accese de violență total străine altor jafuri. 

— Am refuzat să iau parte la așa ceva, dar, când am văzut 
reportajele despre jafuri, mi-am dat seama că operaţiunea 
începuse deja. 

Fruntea lui Stefan se încreţi și mai mult. 

— Spuneai că planul prevedea trimiterea refugiaților acasă... 

Sven înclină din cap. 

— Atunci de ce, în cel puţin două cazuri, aceștia au fost găsiţi 
morţi în zona Stockholm-ului? 

— Nu știu, răspunse Sven speriat de moarte. 

— Dar trebuie să fi discutat cu Ragnar Vinterman despre asta, 
insistă Peder. 

Sven înclină iar din cap. 

— Dar numai atunci când Ragnar a venit la mine ca să se 
asigure că-mi ţin gura. Și când m-a sunat Yusuf. A luat numărul 
de la un membru al rețelei care nu știa că m-am retras. Ragnar 
a avut grijă să nu se afle. 

Ceva trebuie să o fi luat razna, își spuse Peder în timp ce 
făcea bilanţul, escaladarea violenţei și a crimelor generate de 
afacerea lui Ragnar Vinterman în ultimele două săptămâni. 

— Dar ce rol a jucat Jakob Ahlbin? întrebă el. Ştia de noua 
operaţiune? 

— Nu, nu i-am spus nimic. Dar cred că... 

Peder și Stefan așteptau încordați. 

— Mă tem că a mirosit ceva. Și, naiv cum era, s-a dus la 
Ragnar și i-a spus că a auzit de o nouă rețea de traficanţi care a 
început să opereze în Suedia. 

— O reţea mult mai generoasă decât celelalte, zise Peder. 

— Exact, spuse Sven. 

— Și de aici a pornit totul, rezumă Stefan. 

— Cred că da. Dar nu știu nimic sigur. 

Stefan aşteptă o clipă și încercă din nou: 

— Cine naiba ţi-a luat mașina, Sven? 

— Nu știu. 

— E absolut imposibil ca Ragnar să fi acţionat de unul singur. 
Cine mai era cu el? întrebă Peder. 

Sven însă își pusese lacăt la gură și cei doi își dădură seama 
că se apropiau de sfârșitul interogatoriului. 

— Dacă te-a ameninţat cineva..., începu Peder. 

Sven se închisese în el ca într-o carapace. 

Peder se hotărî să încerce altceva. 

— Potrivit raportului Poliţiei, întocmit după ce tu și Elsie ați 
găsit cadavrele lui Jakob și al soţiei lui, primul care a sosit la fața 
locului a fost un poliţist pe nume Viggo Tuvesson. De ce nu ne-ai 
spus că e fiul tău? 

— Nu mi s-a părut necesar, răspunse Sven. 

— Potrivit unor informații recente, Viggo a sosit la 
apartamentul familiei Ahlbin după ce l-ai sunat tu pe mobil. De 
ce n-ai sunat la numărul de urgenţă? 

Sven oftă. 

— Mi-a fost mai ușor să-l sun direct pe Viggo. 

— Viggo face parte din rețeaua lui Ragnar Vinterman? întrebă 
Peder fără menajamente și văzu cum Sven păleşte din nou la 
faţă. 

— Nu-mi imaginez cum ar putea, răspunse Sven calm, dar 
Peder și Stefan văzură că ocolește adevărul. 


Peder hotărî să-l preseze în continuare, punând o nouă 
întrebare: 

— Dar Johanna și Karolina Ahlbin? Au făcut și ele parte din 
reţea? 

Sven se chirci pe scaun, pălind și mai tare. 

— Nici la întrebarea asta nu pot răspunde, zise el în șoaptă. 

— Dar Marja? insistă Peder, înțelegând brusc cu ce situaţie 
îngrozitoare se confruntase Jakob în ultimele ore de viață. A 
făcut și ea parte din reţea? 

Sven clătină din cap. 

— Atunci cine făcea parte, Sven? întrebă Peder exasperat. 
Cine i-a ucis pe Marja și Jakob sau a pus să fie uciși? 

Tăcere. 

Peder se sili să adopte un ton mai blând. 

— Ți-e teamă, Sven? 

Bărbatul mai în vârstă înclină din cap. 

Apoi se lăsă pe spătarul scaunului și nu mai spuse nimic. 

o... 

Existau metode de a obţine informaţii și fără ajutorul lui Sven 
Ljung. Revăzând analiza apelurilor telefonice întreprinsă de 
poliţie de-a lungul anchetei, după identificarea altor numere, 
echipa lui Alex Recht putea descoperi noi contacte. Marja îl 
sunase pe Ragnar Vinterman de câteva ori, chiar și târziu în 
noapte, când părea puţin probabil să discute chestiuni de 
serviciu. Și, după obţinerea noilor liste cu apelurile către și de la 
telefonul lui Ragnar Vinterman, după o cerere expresă adresată 
companiei de telefonie mobilă, Vinterman putea fi legat și de 
insul ucis în faţa universităţii, și de Muhammad din Skărholmen, 
împușcat duminică seara. 

Două numere neînregistrate apăreau în toate listele de 
apeluri, ceea ce, alături de faptul că nici Johanna, nici Karolina 
Ahlbin nu figurau printre contactele respective, constituia o 
nouă sursă de frustrare. 

e 

— Nici afurisitul de Viggo Tuvesson de la poliția din Normalm 
nu apare pe liste, tună Alex Recht când se adunară toți în 
Bârlog, fiecare cu o ceașcă de cafea în mână, pe la cinci și 
jumătate seara. Nu-l avem cu nimic la mână, doar că, din când 
în când, a luat legătura cu Tony Svensson. Și faptul că e fiul lui 
Sven. 

— Dar n-a justificat în mod plauzibil faptul că a luat legătura 
cu Tony Svensson, nu? adăugă Fredrika. 

Alex mormăi ceva nedeslușit și îi aruncă o privire fioroasă. 

— Tu n-ar trebui să pleci acasă? 

— Nu, e-n ordine. Mai stau puţin. 

Peder se tot uita la ceas, îngrijorat. 

— Tu vrei să pleci acasă? îl întrebă Alex. 

Peder îl privi abătut. 

— Păi, în seara asta trebuia să iau masa cu Ylva și băieţii, 
dar... 

— Du-te! strigă Alex, făcându-i pe ceilalţi să tresară. Du-te 
acasă și mănâncă. Te sun dacă am nevoie de tine. 

Peder mai mult zbură din sală. Închise ușa în urma lui, dar, 
după două secunde, o deschise și spuse: 

— Mulţumesc. 

e 

— Ce ziceți, putem fi siguri acum de ce-a murit Jakob Ahlbin? 
întrebă Joar retoric. 

— Nu, răspunse Fredrika tocmai când Alex spunea „Da”. 

Cei doi se priviră surprinşi. 

— A fost ucis ca să nu spună ce știe, cum ai crezut tu, zise 
Alex iritat și încruntat, însă Fredrika clătină din cap. Singura 
întrebare e cine l-a ucis. 

— Dar cum rămâne cu Marja? obiectă Fredrika. De ce a 
trebuit să moară și ea? La urma urmei, ar trebui să pornim și de 
la ipoteza că făcea parte din rețeaua lui Vinterman. 

Alex arăta dărâmat. În înţelegere cu Departamentul de 
Anchete Penale, solicitase imediat supravegherea lui Ragnar 
Vinterman ca să fie sigur că acesta nu va încerca să fugă în 
clipa în care va auzi de arestarea lui Sven Ljung. 

— Poate că moartea Marjei nu a fost premeditată, zise el cu 
asprime în glas. 

Fredrika își țuguie buzele, dar rămase tăcută. 

— OK, să discutăm asta, propuse Joar hotărât. Cine a avut 
motiv să-l ucidă pe Jakob, sau pe Jakob și pe Marja? 

— Ori reţeaua lui Vinterman, ori una din fiice, răspunse 
Fredrika. 

— Karolina? întrebă Alex. 

— Nu, una din ele. Până nu aud și cealaltă versiune, mă abţin 
să trag o concluzie. 

— Atunci..., începu Alex, dar Ellen îl întrerupse cu un ciocănit 
în ușă. 

— Scuze, spuse ea. Tocmai a sosit un fax de la poliţia 
thailandeză. E urgent. 

Alex îl citi îngrijorat. 

— La naiba! Autorităţile thailandeze sunt aproape sigure: 
Karolina Ahlbin a părăsit Bangkok-ul ieri-seară cu un avion de 
Stockholm. Și cu pașaportul altcuiva. Au obţinut informaţia de la 
un traficant de persoane care operează din Bangkok. După ce l- 
au strâns bine cu ușa. 

Neliniștea puse stăpânire pe toţi cei din sală. 

— Asta ce înseamnă? întrebă Fredrika abia șoptit. 

— Înseamnă că, dacă thailandezii nu greşesc, Karolina e deja 
în Suedia, răspunse Alex posomorât. Și că, indiferent de rolul pe 
care l-a jucat în toată tărășenia asta, este extrem de 
surescitată. Ferească Dumnezeu când o găsi-o pe Johanna. 

— Ei, drăcie! exclamă Joar în șoaptă. 

— Dar unde se poate duce? întrebă Fredrika, agitată. Trebuie 
să se ascundă, e acuzată de delicte grave. 

Alex o privi lung. 

— N-avem altă soluție decât s-o dăm în urmărire generală. 
Semnalmentele și tot tacâmul. Măcar pentru binele ei, dacă nu 
pentru altceva. 

e 

Timpul, în sfârșit, îi ajunsese din urmă, până aici le fusese. 
Elsie știa că Sven va evita până în ultima clipă să își asume 
responsabilitatea. Drept care se ridică hotărâtă de la masa din 
bucătărie, unde rămăsese de când Sven fusese luat de poliţie, și 
se duse în hol. 

Ar fi trebuit să fac asta cu ani în urmă, se gândi ea cu 
înverșunare. Dar se spune că niciodată nu e prea târziu să 
îndrepţi un lucru pe care l-ai făcut prost. 

În timp ce se chinuia să-și pună paltonul gros, ochii îi căzură 
pe una dintre fotografiile de familie de pe perete. Ciudat că, deși 
fusese în apartamentul lor de trei ori, poliția nu-l recunoscuse pe 
Viggo în fotografia aceea. Dar Viggo arăta altfel atunci, un om 
cu faţa intactă. 

Simţi cum o podidesc lacrimile. 

Poliţia trebuie să-și fi dat seama ce rol joacă Viggo, își zise ea 
în timp ce își trăgea pe cap căciulița de lână. Chiar dacă nu știe 

sigur ce-a făcut, trebuie să știe că a fost implicat în toate aceste 
grozăvii. 

Mângăâie fotografia cu degetele tremurânde. Cândva fuseseră 
o familie adevărată, unită, avuseseră grijă unii de alţii și își 
doriseră tot binele din lume. Dar totul părea atât de departe 
acum. Între timp, Mâns se abandonase drogurilor, cât despre 
Viggo... Oftă adânc. Viggo întotdeauna alesese drumul cel mai 
anevoios. Îi surprinsese cu dorinţa lui de a intra în poliţie, dar și 
cu refuzul de a scăpa prin operaţie de cicatricea care îi desfigura 
faţa. 

— E marca mea înregistrată, le spusese el când aduseseră 
vorba despre asta. 

— Cine zice asta? întrebase Elsie derutată. 

— Cea pe care o iubesc, replicase el și le întorsese spatele, 
ocupându-se de altceva. 

Încercaseră zadarnic să afle mai multe de la el. Refuzase să le 
spună cu cine se întâlnea și să o invite acasă. Trecuseră luni, 
apoi ani. Viggo nu mai pomenise despre ea, dând de înţeles că 
totul se terminase. 

Dar Elsie își cunoștea fiul și, în timp, îi încolţise o bănuială. 
Plină de emoție, se postase lângă intrarea în blocul lui, vara 
trecută, și foarte curând bănuielile îi fuseseră confirmate când îl 
văzuse ieșind de mână cu o femeie pe care Elsie ar fi 
recunoscut-o de la o poștă. 

— Femeia asta nu face nimic gratis, încercase ea să-și 
convingă fiul. Să nu care cumva să crezi că este exact cum zice. 
E bolnavă la cap, Viggo. Bolnavă rău. 

Dar Viggo nu o ascultase, dimpotrivă, îi spusese că are tot 
dreptul să-și vadă de viaţa lui. Ce-i putea răspunde o mamă din 
ziua de azi? 

Elsie își vâri hotărâtă cheile în poșetă și deschise ușa. Spera 
că polițiștii nu plecaseră cu toţii acasă. Mai ales femeia aceea, 
gravidă, poate că mai era la secţie. Părea să înțeleagă unele 
lucruri chiar și fără ca Elsie să le rostească. 

Am crezut că am grijă de ei, că-i feresc de tot ce e mai rău, se 
gândi ea obosită. Când, de fapt, pregăteam terenul pentru 
prăbușirea noastră. 

leși pe palier și ridică privirea. 

Icni de spaimă când văzu cine stătea acolo. 

— Tu? întrebă ea înainte ca niște braţe surprinzător de 

puternice să o împingă înapoi în apartament. 
o... 

Zăpada care căzuse în cursul după-amiezii transformase 
drumul într-un adevărat patinoar și, dacă s-ar fi gândit mai bine, 
ar fi oprit undeva, ca să petreacă noaptea la un hotel. Dar, de 
când plecase, se concentrase asupra singurului fapt care merita 
toată atenţia: va avea o întrevedere cu socrul lui, îi va bate cu 
pumnul în masă și, în sfârșit, va scăpa de tirania lui. Drept care 
apăsă pe acceleraţie. Ştia bine drumurile de ţară din Smâland; 
se schimbau prea puţin de-a lungul anilor. Trecu prin mai multe 
sate și orășele, simțind cum îi vin lacrimile pe măsură ce 
amintiri pe care le credea dispărute de mult ieșeau din nou la 
suprafață, umplându-i sufletul de durere. 

Am fost un prost. 

Dăduse două telefoane importante înainte să plece din 
Uppsala. Prima dată își sunase șeful, ca să-l anunţe că va lipsi 
câteva zile. A doua oară vorbise cu Eva - îi spusese că o va 
părăsi la întoarcerea din călătorie. Il surprinsese tăcerea ei, iar 
ultimele ei cuvinte îl lăsaseră fără replică: 

— N-o să-ţi lipsesc deloc, Spencer? 

N-o să-ţi lipsesc deloc. 

Cuvintele acestea aproape că-i frânseseră inima. 

Nici nu-ți închipui cât de multe mi-au lipsit în toţi anii ăștia, se 
gândise el și închisese telefonul. 

Dar în căldura mașinii simțea că nu-i lipsește nimeni și nimic. 

— Ai ajuns la o răscruce și trebuie să te hotărăști încotro vrei 
s-o apuci, îi spusese tatăl lui când se mutase din Lund, cu ani în 
urmă. Nu prea îmi dau seama cum vezi tu lucrurile și se pare că 
nici tu nu vrei să-mi spui, dar un lucru vreau să știi - în ziua în 
care ai să simţi nevoia să vorbeşti cu cineva, îți stau la 
dispoziţie. 

O viață de om trecuse de când Spencer își repezise tatăl și tot 
nu-și dădea seama cât de mult rău îi făcuse. 

Am fost lacom, recunoscu în sinea lui. Am vrut totul și nu m- 
am ales nici măcar cu jumătate. Fiindcă atât meritam. 

La un moment dat, în lungile ore ale călătoriei, gândurile i se 
îndreptară spre Fredrika Bergman. Se prefăcea că nu-i place să-i 
deschidă portiera, deși era clar că altfel i-ar fi făcut observaţie. 
Oare cum ar fi viaţa de zi cu zi alături de ea? Chiar voiau să se 

permanentizeze fiecare în viaţa celuilalt sau vor descoperi ceea 
ce mulţi alţii, aflaţi în aceeași situaţie, descoperă în clipa în care 
hotărăsc să stea împreună? Că a trăi împreună e doar o 
propunere atrăgătoare atât timp cât nu e pusă în practică? 
Oamenii se pricep de minune să se autoiluzioneze. Nu simt lipsa 
a ceea ce au deja, ceea ce înseamnă că nici nu apreciază ce au. 

Gândul îl făcu să tresară. Poate că Fredrika, fiind atât de 
sinceră, îi va spune că nu-l vrea lângă ea așa cum își închipuie 
el. 

Atunci ce naiba am să fac? se întrebă Spencer, derutat. Unde 
naiba am să mă duc? 

Poate că povara acestor gânduri era prea mult pentru el, 
fiindcă, pe neașteptate, pierdu controlul mașinii. Avu nevoie de 
câteva secunde ca să-și dea seama că patina pe gheaţă, 
derapajul ducându-l pe partea cealaltă a drumului. O clipă mai 
târziu, zgomotul ascuţit produs de ciocnirea dintre cele două 
vehicule se reverberă de-a lungul drumului forestier, sub cerul 
nopţii din care fulgii de zăpadă continuau să cadă. Martorii 
văzură cum cele două mașini se izbesc, intră una într-alta și ies 
de pe drum, lovindu-se de trunchiurile tari ale copacilor care 
străjuiau acolo de ani de zile. 

Apoi se lăsă tăcerea. 

LA 

Când se făcu ora șase, Fredrika se duse în chicinetă ca să-și 
încălzească o plăcintă. Alex veni după ea, dând impresia că nu 
prea vrea să plece acasă. 

— N-o găsim pe Johanna Ahlbin și pace, se plânse el, 
exasperat. 

— Nici măcar la numărul nou de mobil pe care ni l-a lăsat? 

— Nu. 

Cuptorul cu microunde dădu semnalul și Fredrika își scoase 
cina. 

— Poate ar fi mai bine să trimitem o mașină la ea ca să 
verifice dacă nu s-a întâmplat ceva, sugeră Fredrika. 

— Am și trimis-o. Mi s-a raportat că nu le-a deschis nimeni și 
că era întuneric în apartament. Vecinii n-au văzut și n-au auzit 
nimic. 

Alex se așeză în faţa Fredrikăi, care începuse să mănânce. 

— Oare de ce Sven Ljung n-a vrut să ne dea numele celorlalţi 
membri din reţeaua lui Vinterman? zise el, gândind cu voce tare. 

Fredrika mestecă și înghiţi. Plăcinta parcă era din cauciuc și 
își pierduse gustul. 

— Ori e speriat de moarte, ori nu vrea să fie considerat 
trădător. 

— Așa m-am gândit și eu. Sau poate că încearcă să protejeze 
pe cineva, nu fiindcă ar fi prea speriat. 

— Pe Viggo, fiul lui, de exemplu, zise Fredrika. Tatăl care-și 
apără fiul, schema clasică. 

Alex înclină din cap, încet. 

— Ai dreptate. Știi, am vorbit cu Viggo, dar n-a suflat o vorbă 
că e fiul lui Ljung sau că, practic, a crescut ușă în ușă cu Jakob și 
Marja Ahlbin și s-a jucat cu fiicele lor. Dimpotrivă, a susținut că 
nici nu le cunoaște. 

Fredrika își lăsă furculita și cuțitul pe masă. 

— Dar știm sigur că cea care s-a „jucat” destul cu fiul lor 
Mâns a fost Karolina, începu ea. 

— Și? 

— Știm și cât au avut de-a face fetele astea cu Viggo? 

Alex se gândi câteva clipe, apoi răspunse: 

— Nu sunt sigur. Nu cred că cei de la tehnic au reușit să 
verifice listele cu apeluri telefonice; de-abia le-au primit. 

Fredrika mai înghiţi o bucată de plăcintă. 

— Cred că o să găsim ceva acolo, zise ea. S-ar putea ca toată 
chestia asta să fie mult mai bine ticluită decât ne închipuim noi. 
De exemplu, am verificat când anume și-a schimbat Viggo 
numele de familie și am descoperit că a făcut-o în anul în care a 
intrat la academia de poliţie. 

— Măi să fie! Oare s-a implicat încă de la început, când 
rețeaua a pornit să ia bani de la imigranții ilegali pe care îi 
ascundea, în 2004? 

— Se prea poate. Și, pentru ca poliţia să nu ajungă la el, în 
caz că tatăl lui era prins, a avut grijă să-și schimbe numele. 

— O stratagemă care a funcţionat destul de bine, mormăi 
Alex. 

— N-aș zice. Uite cum discutăm despre asta, știind că a dat 
greș. 

Alex zâmbi strepezit. 

— Dar nici n-avem dovezi suficiente ca să-l arestăm. 

— N-am putea să-l ţinem sub supraveghere? 

Zâmbetul acoperi toată fața lui Alex. 

— Asta și facem, de o oră. Se pare că nu s-a mișcat din 
apartamentul lui. 

— Poate că așteaptă instrucţiuni... 

— Poate. 

e 

El răspunse după al doilea apel. 

— Plec chiar acum, îl anunţă ea. 

— OK. Vrei să vin cu tine? 

Femeia rămase tăcută. 

— Încă nu, răspunse ea într-un târziu, dar atât de șovăielnic 
încât își dădu seama că sigur se va lua după ea. 

Îi era teamă pentru ea, aceeași senzaţie pe care o avea ori de 
câte ori femeia făcea un lucru nesăbuit. 

— S-ar putea să fie periculos, zise el. 

— Știu, replică ea pe același ton. 

— Ai grijă. 

— Ca întotdeauna. 

Rămaseră tăcuţi, iar tensiunea momentului îl făcu să 
scrâșnească din dinţi. Trebuie s-o întrebe. 

— Ai trecut pe la mama? 

O auzi cum se oprește în loc. 

— Da. 

— Și? 

Altă pauză. 

— Nu era acasă. 

— La naiba. Deci e cu un pas înaintea noastră... 

Femeia îl întrerupse, spunând hotărât: 

— Nu ne rămâne decât să sperăm că o să fie bine. 

— Și să ne pregătim pentru tot ce e mai rău. 

Rămase privind pe fereastră mult timp după ce încheiară 
convorbirea. Își încleștă maxilarele și se hotărî. Era mult mai 
bine pregătit decât ea pentru o confruntare fizică, de asta și 
alcătuiau o echipă atât de redutabilă. Ea era strategul, ea 
stabilea planul de luptă, în timp ce el avea grijă să rezolve 
problemele neprevăzute. Una câte una. 

Luă hotărârea dintr-un simplu impuls. Nu va aștepta în 
apartamentul lui ca ea, femeia iubită, să-și apere viaţa în teatrul 
de război, unde, demult, căpătase o rană atât de adâncă și 
învățase să privească fiecare necunoscut cu cea mai mare 
prudenţă și suspiciune. 

e 

Fredrika își aranja hârtiile, pregătindu-se să plece acasă, când 
auzi telefonul. Centralista o anunţă că o anume Elsie Ljung o 
aștepta la intrare. Era foarte agitată și spunea că e ceva urgent. 

Fredrika tocmai hotărâse că e cazul să mai aibă grijă și de ea 
și de copilul ei nenăscut. Avusese o senzaţie ciudată în timp ce 
discuta cu Alex în chicinetă. Fătul părea că își schimbase poziţia, 
ca și cum își aduna toate puterile pentru ceva iminent. 

— Sper că nu vrei să ieși chiar acum, murmură ea. 

Dar grija faţă de copil era în continuare pusă în umbră de 
imposibilitatea de a vorbi cu Spencer. Telefonul lui suna în gol. 
Epuizarea care îi pusese stăpânire pe corp și minte îi zădărnicea 
eforturile de a găsi o explicaţie logică. Spencer fusese atât de 
secretos înainte de plecare, ceea ce nu-i stătea în fire. 

Receptorul îi atârna greu în mână în timp ce vorbea cu 
centralista. Elsie Ljung avusese, totuși, curaj să vină la poliţie în 
afara orelor de program. Oare voia să scape de o povară, să 
mărturisească ceva? 

Scutură de câteva ori din cap, ca să se limpezească, și intră la 
Alex. 

— Ce zici, mergem împreună? întrebă el. Pot să mai rămân 
puţin. 

— Știu și eu... Se pare că a cerut să vorbească doar cu mine. 
Simt că vrea să-mi spună ceva important. 

— Atunci aștept aici. 

Fredrika înclină ușor din cap și ieși din birou, aruncând o 
privire pe fereastră. Ningea cu fulgi mari. Frumoasa lor capitală 
era din nou înveșmântată în alb. Și imediat îi veni un gând: în 
seara asta nu e bine să ieși cu mașina. Drumurile pot fi 
înșelătoare. 

e 

Karolina simțea că ține maşina pe drum doar din reflex. 
Trecuse pe aici de atâtea ori, abia așteptând să ajungă acolo și 
să se abandoneze pereţilor calzi ai casei și tuturor amintirilor ei. 
Amintiri amestecate, desigur, unele groaznice, pe care, dacă i-ar 
fi stat în putere, le-ar fi șters din istorie. Tatăl ei spunea că este 
imposibil să schimbi trecutul, dar poţi să încerci să te raportezi 
altfel la el. Rănile arată unde ai fost, nu încotro te îndrepți. 


Gândul la tatăl ei începu să o doară, făcând-o să lăcrimeze. 
Cum de o luaseră toate razna? Cum de plătiseră un pret atât de 
mare? _ 

Părea că știe răspunsul. Nu foarte precis, doar vag. In timp ce 
avionul ateriza pe aeroportul Arlanda, în dimineața aceea, își 
dăduse brusc seama că dezastrul care se abătuse asupra 
părinţilor ei nu avea nicio legătură cu călătoria ei sau cu 
interesul pe care îl manifesta tatăl ei faţă de problemele 
imigranţilor. Revelația îi pulsa în tot corpul, în ton cu roțile 
avionului care săltau pe pistă. 

Asta e o chestie personală, se gândi ea. 

În clipa în care înţelese cum stăteau lucrurile, înţelese și cine 
îi era dușmanul. Într-o bătălie nimic nu e mai de preţ decât 
cunoașterea adversarului. Și, dintre toți adversarii posibili, pe 
acesta îl cunoștea cel mai bine. 

Sună din nou la numărul de la care încercase, panicată la 
culme și ca o dovadă incontestabilă a naivităţii ei totale, să 
obţină ajutor pe când era în Bangkok. Și din nou telefonul sună 
iar și iar până când îi răspunse robotul. Dar acum știa - simțea - 
dușmanul la celălalt capăt, știa că stătea acolo, cu telefonul în 
mână și nu răspundea. În cele din urmă, îi auzi vocea ca de 
gheaţă: 

— Ne întâlnim acolo unde a început totul. Vino singură. 

[] 

Pentru prima oară în viața lui de adult, Alex nu voia să 
meargă acasă. Simţi un junghi în piept și se gândi la tatăl lui, 
care supraviețuise unui atac de acord cu câţiva ani în urmă. 

— Să știi că este ereditar, își avertizase el fiul. Ai grijă, Alex, 
ascultă-ţi corpul când încearcă să-ţi spună ceva. 

Dar munca trebuia să treacă înaintea grijilor pe care și le 
făcea în privinţa sănătăţii. Primise un telefon de la Lena, care îl 
întrebase când vine acasă. 

— Mai târziu, mormăise Alex închizând, cu acea senzaţie 
sâcâitoare că toate îi merg pe dos, dar amânând din nou 
momentul adevărului. 

Poliţiștii care îl filau pe Viggo Tuvesson sunaseră imediat după 
aceea. Tuvesson plecase de acasă și se îndrepta spre 
Kungsholmen, cu mașina. 

— Poate vine la serviciu, spusese Alex nu foarte convins, 
văzând că e trecut de șapte. Să nu-l scăpați din ochi. 

Câteva minute mai târziu, telefonul sună din nou. Viggo 
Tuvesson părea că nu vrea să vină la sediu; ieșea din oraș, pe 
Drottningholmsvăâgen. 

Alex se gândi imediat la Ragnar Vinterman. 

— E în drum spre Bromma, zise el agitat. Țineţi legătura cu 
echipa din Bromma și vedeți dacă n-a ieșit și Vinterman. 

Dar Vinterman stătea bine-mersi în casa parohială și, în 
consecinţă, echipa de filaj de acolo nu avea nimic de raportat. 

Alex era îngrijorat că Johanna Ahlbin dispăruse iar de pe 
radarul poliției. Poate că dăduse și ea de bucluc, instinctul însă îi 
spunea că e vorba de altceva. 

Se uită la teancurile de rapoarte împrăștiate pe birou ca niște 
piese de puzzle amestecate. Un vicar care voia să facă totul în 
spiritul și litera legii, dar care practic își distrusese familia. Alte 
două feţe bisericești care, din cauza dificultăţilor financiare, nu 
mai aveau nimic sfânt în ele. Un poliţist intrat atât de adânc în 
rahat încât e de mirare că nu zburase din sistem până acum. Și 
două surori care păreau să fi pierdut amândouă ceva în ajunul 
solstițiului de vară, în urmă cu cincisprezece ani. 

Gândurile i se întoarseră la casa din Ekerö, când fusese acolo 
cu Fredrika. Fotografiile datate, Johanna care alesese un alt 
drum, îndepărtându-se de familie... Poate împreună cu mama ei. 
Karolina, care rămăsese în sânul familiei, în ciuda agresiunii 
violente la care fusese supusă. 

Dar n-ar fi putut fi și invers? se întrebă Alex. Johanna să fie 
victima violului și să întoarcă spatele familiei? lar Karolina să 
devină favorita tatălui ei? 

Simţi cum pulsul i se întețește. Dar cine i-a ucis? Cercetările la 
locul faptei nu le oferiseră niciun indiciu; toate amprentele și 
celelalte urme duceau la Jakob și Marja, la Elsie și Sven Ljung 
sau la polițiștii și echipajul ambulanţei chemate la apartamentul 
familiei Ahlbin. În plus, la momentul crimei, atât Johanna, cât și 
Karolina erau plecate din ţară. 

Alex se uită din nou peste raportul întocmit de criminaliști, 
concentrat la maximum. Dar poate că Sven Ljung a intrat pur și 
simplu în apartament și i-a ucis pe Jakob și Marja... Își dădu 
seama că e un raţionament greșit înainte de a-l încheia. Și se 
opri asupra numelui care sărea imediat în ochi. Numele celui 
care ar fi scăpat de orice bănuială dacă n-ar fi fost atât de 

neglijent încât să folosească telefonul de la serviciu ca să pună 
la cale crimele abominabile pe care voia să le comită. 

Zbârnâitul telefonului de pe birou îl făcu să tresară. 

— Nu merge la Bromma, raportă polițistul. 

— Atunci unde merge? 

— La Ekerö. 

Astfel Alex obţinu ultimul indiciu de care avea nevoie, dându- 
și seama cu groază unde puteau fi surorile Ahlbin. 

Puse capăt convorbirii și, ca în transă, sună unitatea centrală 
de comandă. Și ceru ca toate mașinile disponibile să fie trimise 
la casa de vacanţă din Ekerö a familiei Ahlbin. 

o... 

Privind în urmă, în seara aceea nu existase nicio linie clară de 
demarcaţie între perioada în care se simţise în siguranță și 
momentul în care totul în jurul ei se prăbușise. Ca o ironie a 
sorții, ea însăși amânase clipa fatală, nerăspunzând la primul 
apel de pe telefonul de acasă al lui Spencer. 

Dacă tot am așteptat o zi întreagă, să facă bine să aștepte și 
el cât discut cu Elsie Ljung, hotărâse Fredrika furioasă. 

Alex o sună pe mobil tocmai când umplea două pahare cu 
apă, unul pentru ea și unul pentru vizitatoarea ei, după ce 
intraseră în sala de interogatorii. Șeful o puse la curent cu 
ultimele noutăţi în doar câteva cuvinte, avertizând-o că seara s- 
ar putea sfârși foarte prost. De fapt, Alex nici nu trebuia să-i 
spună asta; Fredrika își putea imagina și ea cum se putea 
încheia confruntarea dintre cele două surori. 

— Te duci acolo? întrebă ea. 

— Sunt în garaj cu Joar și doi agenţi de la Departament. 
Mergem cu echipa de intervenţie rapidă. Tu încearcă să afli de 
la Elsie ce rol joacă Viggo în toată afacerea asta. Și de care soră 
ar trebui să ne ferim cel mai mult. 

— Amândouă par la fel de duse cu capul, mormăi Fredrika, 
mai relaxată decât ar fi vrut să fie. 

— N-aș zice, replică Alex, părând că răsuflă cu greu. Eu cred 
că Johanna a minţit. Ea a fost victima violului din vara aia, de 
unde și ura pe care o simte față de familia ei. 

Când să pună capăt discuţiei, Alex adăugă: 

— Dacă n-am reușit să-ţi dau de înţeles până acum, aș vrea 
să te asigur că o să-ţi simt lipsa cât timp o să fii în concediu de 
maternitate. 

Cuvintele îi veniseră de la sine, din simpla nevoie de a la rosti 
înainte de a urca în mașină și a părăsi sediul. Fredrikăi i se puse 
un nod în gât, dar reuși să se stăpânească și să înceapă discuţia 
cu Elsie. Dar nu înainte de a-și închide telefonul mobil. 

— Așadar, cărui motiv îi datorăm vizita dumneavoastră? 
întrebă ea așezând paharele pe masă. 

e 

Ca multe alte persoane care se pricep să spună o poveste, 
Elsie avea o memorie excepțională, amintindu-și până și cele 
mai mici detalii. 

— În vara aceea ne-am dus la Ekerö fără să anunţăm, voiam 
să le facem o surpriză, începu ea cu o voce joasă. Ştiam de la 
Marja și Jakob cum petrec ei solstițiul de vară, doar în familie. 
Noi ne făcuserăm alte planuri, dar a intervenit altceva și, dacă 
băieții noștri tot se înțelegeau atât de bine cu fetele lor, ne-am 
zis că o să fim bine primiţi chiar și dacă mergem acolo fără să 
fim invitaţi. 

Familia Ahlbin chiar fusese luată prin surprindere. Amintirile 
din seara aceea îi erau și acum proaspete în minte lui Elsie. 

— În aceeași seară, târziu, pe drumul de întoarcere, știam o 
grămadă de lucruri despre felul în care trăiau Jakob și Marja, 
lucruri pe care nici nu ni le imaginaserăm. Habar nu aveam că ei 
ascundeau refugiaţi și nici că sănătatea lui Jakob era precară. 
Marja hotărâse să nu cheme nici doctorul, nici poliţia; spunea 
că, dacă fetele se ţineau departe de casa de vacanţă, cu timpul 
rănile au să se lecuiască, iar amintirile au să se estompeze. A 
fost o nebunie curată. 

Elsie părea furioasă, drept care Fredrika simţi și ea cum o 
cuprinde exasperarea. Dar învățase să nu judece oamenii prea 
repede sau prea aspru. Cine știe ce experienţe nefericite din 
trecut o făcuseră pe Marja să se comporte așa? 

— Dar parcă numai una dintre fete a fost... agresată, nu? 
spuse Fredrika auzind-o că folosește pluralul. 

— Depinde cum priveşti lucrurile, replică Elsie încordată. 
Karolina era distrusă, bineînțeles, Johanna însă spumega de 
mânie, de parcă lumea se prăbușise în jurul ei când văzuse că 
singurele măsuri pe care le luau părinţii erau să-i scoată pe 
refugiați din casă și să se întoarcă în oraș. 

Fredrika înghiţi în sec. 

— Deci, până la urmă, Karolina a fost cea violată... 

— Sigur, iar mai târziu, când a crescut și s-a îndrăgostit de 
Måns, fiul nostru, ei doi au discutat mult despre ce s-a întâmplat 
în seara aia. 

Elsie descrise cu o privire tristă perioada în care Karolina 
venea la ei acasă, ca o adevărată noră. 

— Karolina se pricepea de minune să exprime totul în cuvinte, 
spuse ea cu ochii plini de lacrimi. Când era mică, nu știa ce să 
creadă despre „musafirii de la subsol”, cum îi numeau părinţii 
ei. lar în primii ani de după viol i-a urât, firește, cu înverșunare 
pe toţi imigranții care îi ieșeau în cale. Apoi însă s-a întâmplat 
ceva și s-a schimbat. 

Elsie șovăi și, după câteva clipe, adăugă: 

— Spuneţi-mi dacă vă zic niște lucruri pe care le știți deja. 

— Vă ascult cu toată atenţia, zise Fredrika, socotind în minte 
câte minute mai avea Alex până să ajungă la Ekerö. 

— Karolina a avut un accident de mașină imediat după ce și-a 
luat permisul de conducere. Mergea la niște rude din Skâne și, 
în timp ce traversa un pod, mașina a derapat pe polei, a rupt 
parapetul și a căzut în apă. Fata n-ar fi scăpat de acolo dacă n- 
ar fi văzut-o un tânăr care se afla în apropiere. Tânărul s-a 
aruncat în apă și nu s-a lăsat până n-a deschis portiera și a scos- 
o din mașină. 

— Tânărul acela era imigrant? 

Elsie zâmbi printre lacrimi. 

— Din Palestina. Apoi Karolina n-a mai putut gândi ca înainte. 
S-a împăcat cu ceea ce i se întâmplase în vara aceea și a trecut 
de partea tatălui ei. Oricum, vreme de câţiva ani, i-a arătat din 
plin cât de mult îl ura și îl învinovăţea pentru ce i se întâmplase. 
Credeţi-mă, Jakob a plătit cu vârf și îndesat. 

— De la asta s-a îmbolnăvit? 

— Bineînţeles. Prima dată i s-a făcut atât de rău încât a 
trebuit să cheme ambulanţa. Marja a fost singura care l-a vizitat 
la spital. 

În mintea Fredrikăi încolţi o bănuială. 

— Dar Johanna? 

Elsie trase încet aer în piept. 

— Mda, povestea ei este cu mult mai tragică decât a 
Karolinei. A fost răsfățata tatei până s-a făcut mare. lar când 
Jakob a dezamăgit-o atât de crunt pe Karolina, după viol - 
fiindcă, oricum ai privi-o, tot trădare se cheamă -, Johanna i-a 

ținut partea surorii ei. Ani la rând. Până la accidentul Karolinei și 
schimbarea ei. În momentul acela, Johanna s-a trezit într-o 
situaţie fără ieșire. Relaţia cu Jakob se răcise și iată cum, pe 
neașteptate, sora ei o înlocuia în inima lui. Cred că Johanna s-a 
simțit părăsită de toți. 

Fredrika se duse cu gândul la fotografiile din casa din Ekerö. 

— Și atunci a întors spatele familiei, murmură ea. 

— Da, sau cel puţin a vizitat-o din ce în ce mai rar. De-abia 
atunci când Jakob și-a făcut cunoscută intenţia de a ascunde din 
nou refugiaţi în casa de vacanţă Johanna s-a hotărât să devină 
dușmanul cel mai înverșunat al familiei. 

Fredrika se încruntă. 

— Cum vă spuneam și data trecută, s-a înfuriat la culme și a 
strigat că nu mai vrea să audă așa ceva în viaţa ei. lar Marja i-a 
dat dreptate. 

Marja. Femeia care s-a furișat în bibliotecă și i-a trimis 
ameninţări soțului ei. 

— Ideea lui Jakob a produs o mare agitaţie în familie, zise 
Elsie oftând. Jakob și Marja au făcut o ultimă încercare disperată 
ca să îndrepte ce se mai putea îndrepta, dăruindu-le fetelor casa 
din Ekerö. Dar a fost prea târziu. 

— Cum adică? întrebă Fredrika, ţinându-și răsuflarea fără să 
vrea. 

Elsie își privi mâinile și își răsuci ușor verigheta. 

— Pe Marja o pierduse deja, șopti ea. Trecuse în tabăra 
cealaltă, colabora cu Ragnar Vinterman în noua reţea. Jakob 
însă a aflat mult mai târziu, când se afla pe buza prăpastiei în 
care voiau să-l arunce Johanna și Viggo. 

Ceasul păru că se oprește. Fredrika aștepta încordată. 

— Viggo? repetă ea, tare. 

— Johanna și Viggo au început să comploteze în momentul în 
care Jakob a venit cu ideea de a reporni vechiul lui proiect. De 
asta am și venit aici. Fiindcă Sven n-ar fi în stare să vi-l dea pe 
Viggo, chiar dacă băiatul ăsta ne-a făcut atâtea necazuri și 
nouă, și fratelui său. 

Dar sigur erau și alte motive, își spuse Fredrika. 

— Am venit și de dragul Linei, confirmă Elsie cu o voce 
răgușită. Pentru că mă tem că o să i se întâmple ceva groaznic. 
Viggo s-a arătat interesat de Johanna mult mai târziu. De fapt, el 
pe Karolina o voia. Și n-a suportat când fata l-a refuzat. 

— Karolina l-a preferat pe Måns? 

— Da, și amândoi au plătit pentru asta. Viggo și-a dat toată 
silința ca Mâns să devină robul drogurilor și să distrugă relaţia 
lui cu Karolina. Și, până la urmă, a reușit. Viggo a vorbit cu șeful 
lui Mâns, Mâns și-a pierdut slujba și n-a mai avut altceva de 
făcut decât să stea acasă toată ziua. Viggo a răspândit tot felul 
de zvonuri despre el, punându-l într-o lumină proastă în faţa 
prietenilor. Mâns a luat-o repede la vale. Bineînţeles că și 
Johanna a contribuit la asta. Deși scopul ei era să se răzbune pe 
Karolina, nu pe el. 

— Pe urmă Viggo a început o relaţie cu Johanna? 

— Da, după ce totul s-a terminat între Karolina și Mâns. Dar 
relația lor a fost foarte discretă, probabil fiindcă nu voiau să afle 
nimeni despre planurile lor. Nici măcar Marja nu știa nimic, deși 
colabora cu ei în cadrul rețelei. Nici eu nu mi-am dat seama că 
sunt împreună decât după câţiva ani. Și n-am suflat o vorbă... 
am discutat doar cu Sven. Am căzut de acord că era treaba lor, 
iar nouă nu ne rămânea decât să vedem cum evoluează. Acum 
îmi pare rău că n-am făcut nimic. 

Fredrika șovăi înainte de a pune următoarea întrebare: 

— Cum aţi descrie starea mentală a Johannei? 

— E bolnavă. Bolnavă rău. Departe de a fi nora pe care mi-o 
doresc. 

— În ultimele zile aţi vorbit cu Karolina? 

Acum era rândul Elsiei să șovăie. 

— A trecut pe la mine. Azi. Era îngrijorată în privinţa lui Mâns 
și voia să știe cum se mai simte. Am încercat să o conving să se 
predea poliţiei, dar mi-a spus că mai întâi trebuie să facă ceva 
foarte important. Să se confrunte cu persoana care a distrus-o. 
Cred că știu unde e acum. 

— Și noi credem că știm, zise Fredrika. 

l-au înșelat pe Jakob și Marja, ca și pe mulţi alţii, se gândi ea. 
Uciderea lui Jakob și a Marjei nu a avut nicio legătură cu vreun 
secret periculos sau cu nevoia de a-i reduce la tăcere. A fost 
doar o perdea de fum, inteligentă, menită să ascundă 
adevăratul motiv: răzbunarea personală. 

o... 

Casa era învăluită în beznă și părea pustie când Karolina opri 
mașina închiriată pe aleea din față. Fără nici cea mai mică 
ezitare, deschise portiera și cobori în zăpadă. Dădu ocol casei 

cât putu de repede și intră pe ușa de la subsol. Câteva clipe mai 
târziu, reveni și descuie ușa de la intrare de cealaltă parte a 
casei. Un val de amintiri se abătu asupra ei când păși înăuntru și 
închise ușa după ea, în întuneric. 

Aici începuse toată povestea și tot aici avea să se sfârșească. 

Mai întâi distruseseră tot ce aveau ea și Måns. Pe Mâns îl 
aduseseră în starea în care nu se mai putea conta pe el, deci 
orice legătură cu el devenea imposibilă. Apoi își duseseră planul 
la îndeplinire, atât de metodic și cu atâta înverșunare încât o 
speriaseră de moarte. _ 

Se îndreptă spre camera de zi. Întinse un braţ și își trecu 
degetele peste toate fotografiile acelea, atât de dragi ei. Ea o 
ajutase pe mama ei să le fixeze pe pereţi. 

Totul începuse să se ducă de râpă atunci, în copilărie, își dădu 
ea seama acum. 

Erau însă unele lucruri pe care nu le înțelegea, de aceea o va 
soma pe sora ei să le lămurească, de îndată ce va sosi aici. 
Karolina se ghemui lângă una dintre ferestrele mari și scrută 
întunericul din faţa casei. Cu toate luminile stinse, nimeni nu o 
putea observa de afară. In plus, așa putea vedea grădina ca în 
palmă. 

Strânse în mâini pușca de vânătoare pe care o încărcase la 
subsol și care acum i se odihnea pe genunchi. Era gata de 
întâlnirea cu sora ei, care trebuia să sosească dintr-o clipă într- 
alta. 

e 

Deși mașina echipei de intervenţie rapidă își menținea cu 
greu echilibrul pe șoseaua alunecoasă, șoferul nu lua piciorul de 
pe acceleraţie. Fredrika îl sună pe Alex când mai aveau zece 
minute până la casa din Ekerö. 

— Elsie a confirmat aproape toate concluziile noastre, plus că 
mi-a spus și alte lucruri, raportă ea. Ascunderea imigranţilor a 
fost încă de la început proiectul lui Viggo și al lui Sven, dar, spre 
deosebire de Sven, Viggo a participat și la operaţiunea iniţiată 
de Ragnar Vinterman. Viggo a fost cel care a luat mașina 
familiei Ljung și a reclamat furtul ei ca să scape de orice 
bănuială că ar fi fost folosită la comiterea unui delict. 

— Ei, drăcie, exclamă Alex. 

— Și asta nu-i totul. Elsie e sigură că Viggo i-a ucis pe Jakob și 
pe Marja, după ce a pus totul la cale cu Johanna. Cei doi sunt 

împreună de câţiva ani, dar n-au spus la nimeni. Și se pare că 
nu Johanna, ci Karolina a fost violată la casa de vacanţă. 

Fredrika se opri ca să respire, iar Alex profită de ocazie ca să 
completeze jocul de puzzle, atât de tragic, cu aceste ultime 
piese. Doi fraţi, două surori. Două familii care s-au dezintegrat și 
copii cu personalități puternice care s-au desprins de ele și au 
vrut să îndrepte lucrurile în felul lor. 

— Dar din ce motiv să-i fi ucis Viggo pe părinţii prietenei lui? 
întrebă el repede. 

— Din răzbunare. Viggo și Mâns au fost cu părinţii lor într-o 
vizită neanunţată la Ekerö în seara în care a fost violată Karolina 
și au aflat totul de la Johanna. Ceea ce nimeni nu știa era că 
amândoi băieţii erau îndrăgostiţi de aceeași fată, Karolina. La 
început n-a fost nicio problemă, fiindcă fata nu-l voia pe 
niciunul. Dar, mai târziu, după ce a plecat la studii, Karolina s-a 
simţit atrasă de Mâns. Într-o încercare disperată de a o face să 
fie a lui, Viggo l-a găsit pe cel care a violat-o pe Karolina, era tot 
în ţară. 

O rafală de vânt lovi mașina în plin, încercând să o scoată de 
pe drum. Alex fu nevoit să se concentreze la maximum ca să 
audă ce spune Fredrika. 

— Confruntarea lui cu violatorul s-a sfârșit într-un mod extrem 
de violent: Viggo a fost crestat pe faţă cu un cuţit și a luat-o la 
fugă. De atunci se pare că a rămas cu o cicatrice oribilă. 

— Credeam că e vorba de o operaţie nereușită de 
palatoschizis, spuse Alex amintindu-și cu amărăciune ce le 
spusese Tony Svensson lui Peder și Joar: 

Nu de unul ca mine aveți nevoie... Nu știu niciun nume... Știu 
doar o fată hidoasă. 

— Asta au crezut toţi cei care l-au întâlnit după aceea, zise 
Fredrika dintr-o suflare. lar familia n-a spus nimic, fiindcă îi era 
rușine de adevărata provenienţă a cicatricei. Incidentul n-a fost 
reclamat la poliţie; violatorul Karolinei avea prea multe motive 
ca să se ferească de oamenii legii. 

— Bănuiesc că fata n-a fost prea impresionată de 
demonstraţia de curaj a lui Viggo. 

— Nu, și asta pare să fi fost unul din motivele care l-au 
determinat s-o ajute pe Johanna să-și pună planul în aplicare. N- 
a iertat familia Karolinei și n-a iertat-o nici pe a lui fiindcă l-a 
condamnat pentru ce-a făcut. Și Johanna a făcut parte din 

rețeaua lui Vinterman, mai mult de-atât, a convins-o și pe mama 
ei să adere, fiindcă Marja se opunea cu vehemență intenției 
soțului ei de a reîncepe activitatea de voluntariat. Simţea că 
refugiații o costaseră atât de mult din punct de vedere personal 
încât nu mai voia să-i ajute gratis. Ragnar a momit-o cu bani, iar 
Johanna sunt sigură că a avut și ea argumentele ei. 

Fredrika înghiţi în sec și adăugă: 

— Mulţi și-au distrus viața în seara aia de vară. 

— Deci Elsie și Sven au știut tot timpul, constată Alex 
posomorât. 

— Trebuie să-i înţelegem. De când i-au găsit morţi pe Jakob și 
Marja, se tem și de umbra lor. Singurul lucru pe care au 
îndrăznit să ni-l spună a fost că sigur Jakob nu a fost făptașul. In 
speranţa că o să aflăm restul. 

— Doamne sfinte, ce trădare din partea Marjei, exclamă Alex 
cu o voce pe care Fredrika nu o mai auzise până acum. 

— N-aș zice. Sunt sigură că Johanna și-a convins mama că 
proiectul nu e deloc riscant. Poate s-a folosit și de reproșurile pe 
care și le făcea Marja în legătură cu trecutul. 

— Şi când Marja a înţeles despre ce e vorba... 

— ... a fost prea târziu. Dar a încercat. Știm că i-a trimis acele 
ameninţări lui Jakob, probabil cu cele mai bune intenţii. Incerca 
să salveze ce mai putea fi salvat. 

Alex se uită pe geamul mașinii la ninsoarea care se învolbura. 
Se gândi la casa din Ekerö, spre care surorile se grăbeau pentru 
bătălia finală. 

— Ar fi putut face mai mult, zise el cu asprime. Dacă ar fi 
făcut, acum poate că cei doi încă ar mai fi în viaţă. 

— Imposibil. Marja era doar un pion în jocul Johannei, care nu 
voia decât moartea părinţilor ei. Și aștepta cea mai bună ocazie. 
e 

La început, Karolina nu fu sigură că sora ei era persoana care 
se apropia de casă. Se rezemă de fereastră, lipindu-și fruntea de 
sticla rece ca să vadă mai bine. Când silueta intră pe alee, 
Karolina crezu că-i stă inima în loc. Chiar era sora ei. 

Johanna nu-și încetini mersul. De fapt, făcea pașii mari, 
dreaptă, cu părul lung lăsat pe spate, traversând grădina și 
urcând treptele de la intrare. Apoi Karolina o auzi cum se 
oprește și văzu cum clanţa se lasă în jos. Ușa se deschise și 
Johanna păși înăuntru, înaltă și zveltă, acoperită de fulgi. Se 

întoarse încet spre Karolina, de parcă ar fi știut tot timpul că 
sora ei stătea ghemuită pe podea, lângă fereastră. 

Apoi apăsă pe comutator și lumina din tavan se aprinse brusc. 

— Stai pe întuneric? spuse ea, observându-i pușca. 

Karolina sări în picioare și îndreptă pușca spre ea. 

— Vreau să știu motivul, zise ea înverșunată, strângând arma 
cu mâinile îngheţate. 

Nici măcar o dată, la toate vânătorile la care participase 
alături de tatăl ei, nu visase că va trebui să-și folosească 
deprinderile astfel căpătate pentru a se apăra. Impotriva 
propriei ei surori. 

— Trădare. 

Karolina clătină din cap. 

— Eşti bolnavă. Ţi-ai distrus toată familia și mai ai curaj să 
spui că tu ești cea trădată. 

Fața surorii ei se schimonosi. 

— Am făcut totul pentru tine după seara aia blestemată, 
șuieră ea. Totul. Mi-am tatuat și o margaretă ca un memento 
veșnic al grozăviei prin care ai trecut. lar tu? Mi-ai întors spatele 
și l-ai asmuţit pe tata împotriva mea. 

Karolina simţi cum o podidesc lacrimile. 

— Tu, dac-ai făcut ceva în viaţă, ai făcut numai pentru tine, 
Johanna. lar pe tata l-ai asmuţit singură împotriva ta. 

— Minti, urlă Johanna făcând-o pe Karolina să tresară. Cum m- 
ai minţit și că nu-ţi pasă nici de Måns, nici de Viggo. 

— Dar eram atât de mici, șopti Karolina neputincioasă. Cum 
poţi să mă învinovățești pentru asta? 

— Viggo a încercat să se răzbune de dragul tău, continuă 
Johanna pe același ton. lar tu i-ai mulțumit alegându-l pe fratele 
lui. 

Numele lui Viggo o făcu să se înfioare pe Karolina. Nu știa că 
și el era amestecat în tot ce se întâmplase. Dar bineînţeles că 
era. Încetul cu încetul, adevărul ieșea la iveală și, brusc, 
Karolina simţi cum o lasă puterile pe măsură ce lucrurile 
deveneau din ce în ce mai limpezi. 

— Aha, acum înţelegi, zise Johanna, mai blând. Recunosc, ai 
reușit să mă impresionezi. Nu numai că ai scăpat din situația aia 
neplăcută din Thailanda, dar te-ai și întors în Suedia ca să afli 
adevărul. 

— Mâns, șopti Karolina. 


— Exact, spuse Johanna și zâmbi. Ce prostie - mare prostie să 
nu-ți dai seama la cine o să apeleze Måns după ce-ai sunat și i-ai 
cerut ajutorul. Tot timpul am fost cu un pas înaintea ta. Am vrut 
ca, măcar o dată în viaţă, să te simţi și tu cum m-am simţit eu, 
invizibilă pentru toţi și pentru toate. 

— Dar tu n-ai fost niciodată invizibilă, protestă Karolina. Tu ai 
fost cea pe care o vedeau toţi. Dumnezeule, am petrecut o 
jumătate din copilărie auzind că trebuie să fiu ca tine. 

Karolina simţi că se înăbușă. Johanna stătea nemișcată, doar 
pumnii i se încleștau și i se descleștau. Fierbea de furie. 

— Tocmai aici e buba. Jumătate din copilărie. Pe urmă situaţia 
s-a schimbat, nu? Dar nu pentru mine. Și nici pentru Viggo. 

De frică și de oboseală, Karolina începu să plângă. 

— Am crezut că de vină e blestemata aia de rețea de 
traficanţi, zise ea printre lacrimi, abia ţinând pușca în mâini. 
Cum de-ai putut s-o atragi și pe mama în jocul ăsta murdar? 

Văzându-i lacrimile, Johanna se întunecă și mai mult la față. 

— Niciodată n-am vrut să vă iert. Pe niciunul. Niciodată. Mă 
crezi sau nu, tot ce s-a întâmplat avea să se întâmple oricum, 
mai devreme sau mai târziu. Dar, când idiotul de tata a început 
să-și vâre nasul unde nu trebuia, lucrurile s-au precipitat și a 
trebuit să ne schimbăm planul. A fost atât de ușor s-o amăgesc 
pe mama, aproape ţi se făcea milă. Era absolut sigură că tata e 
în mare pericol. 

Karolina simţea că pereţii camerei încep să se apropie. lată 
cum vorbea Johanna, cea care pusese la cale uciderea părinţilor 
lor fără nici cea mai mică remușcare! Atât de nebună să fie? 

— Am citit în ziare, spuse Karolina dorind să afle mai multe. Și 
am vorbit cu Elsie. Aţi omorât atâţia oameni. 

Johanna își lăsă capul pe o parte. 

— Recunosc că s-au pierdut mai multe vieţi decât am calculat 
noi la început, dar, când unii nu respectă regulile jocului, nu poți 
să răspunzi tu pentru faptele lor. Deși i-am avertizat să nu 
spună la nimeni că pleacă în Suedia, unii de-abia au așteptat să 
divulge secretul. Așa că nu i-am mai putut trimite înapoi acasă. 

— Cine? Tu și Viggo? 

Johanna surâse batjocoritor, dar nu răspunse. 

— Ce-ai crezut? întrebă Karolina. Că mama și tata o să moară, 
iar eu o să putrezesc într-o închisoare din Thailanda? 

— Mda, ne-ai dat ceva bătaie de cap, zise Johanna pe un ton 
practic. Speram să te întorci acasă înainte să ne ocupăm de 
mama și de tata. Dar ne-am dat seama că ai dat de unul dintre 
cei mai importanţi colaboratori din Bangkok și a trebuit să 
trecem la acțiune. 

— Spre știrea ta, n-am știut că m-am apropiat de adevăr atât 
de mult. 

— Nu, dar asta nu schimbă nimic. A trebuit să ne ocupăm de 
tine imediat, fără întârziere. O provocare pentru toţi, dar cu 
puţină imaginaţie poţi găsi o soluţie la mai toate problemele. A 
fost floare la ureche să-ţi închidem conturile de e-mail - ai avut 
grijă să-i spui tatei parola și numele de utilizator. Unde mai pui 
că și le notase într-un carneţel pe care-l ţinea pe birou. Chiar m- 
a dezamăgit cât de ușor a fost. lar în Bangkok aveam toate 
contactele care să se îngrijească de tine. Tâlhăria, mutatul 
lucrurilor la alt hotel, plasarea drogurilor în cameră, informarea 
poliţiei ca să facă descinderea acolo... 

Johanna se opri o clipă, apoi adăugă: 

— Totul are un preţ. Nimeni nu-mi poate face ce mi-aţi făcut 
voi mie fără să plătească. 

Un preț. Cuvintele se învălmășiră în mintea Karolinei. Se 
gândi iar la Viggo. Viggo, cel care intrase în apartamentul 
părinţilor ei, ridicase pistolul și îi împușcase în cap. Oare în ce 
moment își dăduseră seama că vor muri? Au avut timp să 
înţeleagă de ce? 

— De ce nu ne-ai spus că ești cu Viggo? întrebă Karolina cu 
glas pierit. 

Johanna scoase un hohot sinistru. 

— De ce să vă spun, Lina? Ce era de spus? Că am luat ce-ai 
aruncat tu? De câte ori ne-am văzut în ultimii ani ca să vă fac 
confidente? 

Nu mai era nimic de spus, nimic de adăugat. Se terminase 
totul, acesta era sfârșitul. Totul are un pret. Motiv pentru care 
Karolina abandonă subiectul și întrebă: 

— Unde e Viggo acum? Te așteaptă undeva? 

— E în grădină, răspunse Johanna cu o voce atât de reţinută 
încât Karolina simţi nevoia să-și întoarcă privirea spre fereastra 
mare de lângă ușă. 

Și imediat îi văzu silueta, printre fulgii care cădeau fără 
încetare. Bărbatul care o iubise cândva atât de mult încât 

comisese mai multe crime ca să se răzbune pentru o nedreptate 
peste care Karolina trecuse de mult. 

— N-o să scăpați cu fața curată, nici tu, nici el. Aţi înșelat mult 
prea mulţi oameni și i-aţi făcut părtași la un șir de crime pe care 
refuz să cred că și le-au dorit. 

— Sunt foarte impresionată că tocmai acum, când îţi trăiești 
ultimele clipe din viaţă, te întrebi cum o să reușesc să ies din 
situaţia asta, replică Johanna. 

Dacă lumina nu ar fi fost aprinsă, Karolina ar fi văzut ce ţinea 
Viggo în mâini și poate ar fi tras prima. Dar până la urmă Viggo 
fu cel care trase primul foc, înconjurat de zăpada spulberată de 
vânt, la doar câţiva metri de casă, cu una dintre puștile de 
vânătoare ale tatălui ei proptită în umăr. Ultimul lucru pe care îl 
simți fu amăraciunea. 

o... 

Poliţiștii erau foarte aproape de casă când auziră 
împușcătura. Zgomotul reverberă surd printre copacii îngreunaţi 
de zăpadă și întreaga echipă simţi cum adrenalina îi pompează 
masiv în vene. 

La naiba, își spuse Alex, simțind privirea lui Joar aţintită 
asupra lui. 

Mașinile frânară brusc în zăpadă, iar portierele se deschiseră 
în grabă, lăsând să pătrundă aerul rece. Poliţiştii își ocupară 
poziţiile în jurul casei. Prin radio, detectivii fură informaţi că 
înăuntru păreau a fi două persoane, care discutau. Niciuna nu 
ieși când le somară să o facă. 

Alex se uită spre casă, simțind că se apropie punctul 
culminant.  Înspăimântătoarea casă de vacanţă, leagănul 
nefericirii și al tragediei. Tensiuni nerostite se amestecau în 
aerul rece de seară. Clipi de câteva ori știind că toţi ceilalţi se 
gândesc la același lucru. Dacă se vedeau doar două persoane 
pe fereastră, exista și o a treia, victima împușcăturii pe care 
tocmai o auziseră. 

e 

Johanna se uită la sora ei, întinsă pe podea. O baltă de sânge 
creștea încet de sub ea. Închise lumina și mângâie braţul lui 
Viggo, spunându-i: 

— Mulţumesc. 

Viggo rămase mut lângă ea. 

— Era singura soluție, zise Johanna în șoaptă. Ştii prea bine. 


273 


Îi urmări privirea, spre fereastră, spre luminile mașinilor de 
poliţie și siluetele întunecate care alergau prin zăpadă. 

— N-avem scăpare, spuse el în cele din urmă. 

Johanna privi nesigură, dar nu pentru mult timp. 

— Oricum n-avem unde merge. 

Viggo se întoarse încet spre ea. 

— Atunci ce facem? 

— Facem ce trebuie făcut. 

Se aplecă cu grijă și luă pușca pe care Viggo o lăsase pe 
podea. Orbit de propria lui naivitate și de convingerea că în 
Johanna găsise femeia care să-l iubească, nu reacţionă când 
văzu pușca îndreptată spre el. 

— Niciodată nu m-ai iubit cât ai iubit-o pe ea, zise Johanna cu 
o voce seacă, apăsând pe trăgaci și împușcându-l în piept. 

Apoi, preţ de o clipă, rămase nemișcată, uitându-se la Viggo. 
Nu-i păsa de ce urma să se întâmple; își atinsese scopul. 
Obosită, aruncă arma și se sili să iasă în fugă din casă, în fața 
polițiștilor tăcuți. 

— Ajutor, ţipă ea. Ajutor! A împușcat-o pe sora mea! 

e 

Ragnar Vinterman își dăduse seama că jocul s-a sfârșit înainte 
ca polițiștii să-i sune la ușă. Și simţi doar o mare ușurare când îi 
auzi. Lucrurile o luaseră complet razna. Mai mulţi oameni 
plătiseră cu viaţa pentru lăcomia lui și a altora. 

Adevărul era că, în sinea lui, Ragnar împărtășea opinia 
inocentă a lui Jakob Ahlbin despre așa-numiții refugiaţi care 
ajungeau în Suedia. La început nu simţise defel că îi exploata 
când le făcea rost de hrană și de adăpost în schimbul banilor 
sau când se hotărâse să-și extindă operaţiunea incluzând și 
traficul de persoane. Nici pomeneală de așa ceva. La urma 
urmei, toată lumea își putea permite să achite suma pe care o 
cerea. Nu era o problemă nici pentru el, nici pentru refugiați. 

Dar Sven pusese piciorul în prag și refuzase să mai 
colaboreze. Și în clipa aceea Ragnar începuse să aibă primele 
îndoieli. Spre deosebire de Jakob, Sven era departe de a fi un 
om emotiv sau irațional. Sven era un tip cu picioarele pe 
pământ, care fusese nevoit să se implice în activităţi ilegale ca 
să-i asigure fiului său sumele uriașe de bani pe care i le cerea 
încontinuu. Lui Sven nu-i lipsea judecata, tocmai de aceea 

Ragnar căzuse pe gânduri când Sven îi spusese deschis că s-a 
săturat. 

Marja și Johanna erau problema. Ragnar se întrebase, desigur, 
cum oare două femei din familia lui Jakob se îndepărtaseră atât 
de mult de valorile fundamentale pe care întreaga familie Ahlbin 
le împărtășise cândva. Dar, dacă cele două nu aveau nimic de 
obiectat, de ce să-și facă el griji? 

O singură dată încercase să discute cu Marja, dar femeia se 
arătase deranjată și stânjenită de intenţia lui și evitase să-i 
răspundă la întrebări. Marja voia doar ca Jakob să nu afle ce se 
întâmplă cu adevărat. Și nu aflase decât atunci când unul dintre 
refugiații aleși cu atâta grijă, cărora Johanna le spunea 
margarete, încălcase legea de fier spunându-i unui prieten cum 
a ajuns în Suedia. 

Atunci ne-am pierdut cumpătul, se gândi Ragnar disperat. 
Atunci ne-am transformat în ucigași. 

Planul funcţiona doar de șase luni. Fusese ușor să pună 
bazele unei rețele care să scoată bani de la refugiați, dar mai 
greu să creeze structurile care să aducă în Suedia imigranţi 
ilegali, să-i convingă să comită infracțiuni complexe și apoi să-i 
trimită înapoi acasă. De fapt, trimiseseră numai trei oameni 
până să-și dea seama că va trebui să scape altfel de margarete. 
Oamenii vorbeau prea mult, asta era tot. lar din vorbele lor se 
nășteau zvonuri, ceea ce era inacceptabil. 

Nu va uita niciodată seara aceea când, gata de culcare, 
auzise la radio că doi soți fuseseră împușcați în apartamentul lor 
din Odenplan. Sperase până în ultimul moment că nu se va 
ajunge până acolo. Că Jakob va înţelege. Dar, ca de obicei, Jakob 
nu se lăsase intimidat și atunci, ca să-l reducă la tăcere, se 
apelase la singura soluție. Cât despre Marja... Johanna insistase 
că trebuie să fie și ea eliminată, fiindcă sigur avea să vorbească 
dacă îl ucideau pe Jakob. 

Niciodată nu-i va dispărea din memorie figura impasibilă a 
Johannei când i-a spus că se ocupă ea de părinţii ei. Și niciodată 
nu va primi răspuns la întrebarea care îi chinuia atât de mult 
sufletul de preot: oare ce le lipsește celor care sunt capabili să-i 
ucidă pe cei care i-au făcut? 

Apoi Ragnar auzi soneria și se duse să deschidă ușa. Poliţia îi 
va cere numele celor implicaţi în operaţiune. Femeia care îl 

cunoștea pe falsificatorul de documente, bărbatul care vorbea 
araba, toți cei care trăiau de pe urma traficului de refugiați. 

Voi spune tot, hotărî Ragnar. Fiindcă nu mai am nimic de 
ascuns. 

Deschise ușa fără să spună un cuvânt și se predă, umil, 
poliţiei. Și astfel parohia mai pierdu un slujitor credincios. 

e 

Telefonul sună din nou când Fredrika se pregătea să plece 
acasă. Trecuse de nouă. Alex o pusese deja la curent despre 
cum decurseseră lucrurile - o nebunie pe care abia dacă o putea 
înţelege. Johanna Ahlbin se predase poliţiei, susținând că l-a 
împușcat pe Viggo în legitimă apărare după ce acesta o ucisese 
pe Karolina. Potrivit medicilor, Viggo era mort, iar Karolina avea 
șanse să scape. 

— Acum îi așteptăm cu nerăbdare declaraţia oficială, spusese 
Alex sarcastic și o îndemnase să plece acasă. 

Dar Fredrika nu-l ascultase. Mai întâi își pusese hârtiile în 
ordine, apoi își amintise că trebuie să-i spună cineva și lui Peder 
ce se întâmplase. 

— Tocmai suntem la masă, îi răspunsese el vesel. E și fratele 
meu aici. 

Fredrikăi i se păruse mai liniștit. Sau poate ușor stânjenit. 
Oricum, se bucurase pentru el. Era bine pentru toată lumea 
dacă Peder reușea să-și ordoneze viaţa. 

Vântul se mai potolise, iar ninsoarea încetase când cobori din 
mașină și își puse paltonul. Apoi porni spre casă. Telefonul sună 
și văzu din nou numărul de acasă al lui Spencer. De data 
aceasta răspunse, în același timp îndesându-și căciulița pe cap. 

E ciudat că nu-și folosește mobilul, se gândi ea. 

— Alo? Fredrika Bergman? întrebă o voce de femeie, 
necunoscută. 

Dându-și seama cu surprindere de identitatea celei cu care 
vorbește, Fredrika înlemni pe holul pustiu. 

— Da, răspunse ea într-un târziu. 

— Sunt Eva Lagergren. Soţia lui Spencer. 

Deși bănuise cine o sună, Fredrika simţi nevoia să stea jos. Se 
lăsă să alunece ușor pe podea. Apoi, Eva Lagergren rosti 
cuvintele pe care nimeni nu vrea să le audă: 

— Din păcate, am o veste proastă. 

Fredrika își tinu răsuflarea. 


— Spencer a avut un accident de mașină. E la spital, în Lund. 

Nu, nu, nu. Orice, numai asta nu. 

Deznădejdea o izbi ca un pumn în stomac, drept care se 
aplecă înainte și se prinse de burtă. 

Inspiră adânc. Unu, doi. 

— În ce stare e? întrebă ea abia șoptit. 

Auzi cum cealaltă femeie trage adânc aer în piept. 

— Medicii spun că e într-o stare critică, dar stabilă. 

Eva părea că șovăie, dar continuă printre lacrimi: 

— Ar fi bine dacă ai putea ajunge acolo chiar în seara asta. 
Sigur ar vrea să fii acolo când se trezește. 

e 

Alex avea o senzaţie ciudată, mai că nu jubila, în timp ce se 
întorcea în oraș. Și, fiindcă era prea surescitat ca să meargă 
direct acasă din Ekerö, trecu pe la sediu ca să-și scrie raportul și 
să se calmeze. Fredrika probabil că plecase deja; lumina era 
stinsă în biroul ei și nici urmă de palton. 

Exaltarea nu-l părăsise nici când intră pe aleea care ducea 
spre casă, în Vaxholm. Apoi își aminti că în seara aceea trebuia 
să aibă o discuţie cu Lena și că nu o sunase ca să-i spună că 
întârzie. 

Se uită la ceas. Era trecut de unu. Puţine șanse ca Lena să fie 
trează la ora aceea. 

Dar rămase surprins când o găsi așezată într-un fotoliu din 
camera de zi. Văzu că era plânsă și că slăbise. Mult prea mult. 
Apoi, frica îl făcu să se înfioare, ca o durere fizică. După atâtea 
săptămâni, parcă acum își vedea soția cu adevărat. Slabă, 
palidă și fără vlagă. 

Mi-a scăpat ceva foarte important, ceva îngrozitor. 

— Îmi cer scuze, mormăi el și se așeză pe canapea, cu faţa 
spre ea. 

Lena clătină din cap. 

— Am sunat la centrală și-am aflat ce s-a întâmplat. S-a 
terminat cu bine? 

Întrebarea aproape că îl făcu să râdă. 

— Depinde ce înţelegi prin bine, răspunse el. Dar, în principiu, 
nu, nu s-a terminat cu bine. Absolut deloc. Viitorul grupului 
special e foarte sumbru, ca să nu spun mai mult. 

Lena se foi pe fotoliu, făcând o grimasă, de parcă ar fi durut-o 
orice mișcare. 

— Trebuie să-ţi spun ceva, zise ea cu o voce gâtuită. Un lucru 
pe care l-am aflat demult, dar... pe care nu l-am putut spune. 
Până n-am fost absolut sigură. 

Alex se încruntă, simțind cum neliniștea i se preface în 
panică. 

— Până n-ai fost absolut sigură? 

Ce anume nu-i putea spune celui mai bun prieten al ei? 
Fiindcă asta era el, la fel cum și ea era cea mai bună prietenă a 
lui. Asta era esența căsniciei lor statornice, îndelungate. Relaţia 
lor era bazată pe prietenie. 

Sentimentul de vinovăţie îl străpunse ca un cuţit. Nu ea uitase 
asta; el uitase. 

Am pierdut atâta vreme umblând după fantome încât mi-am 
tocit simţurile, se gândi el disperat. 

Și, chiar înainte ca Lena să-i răspundă, își dădu seama că 
ceea ce îi va spune va schimba totul și îi va răpi toate șansele 
de a-și răscumpăra greșeala aceea grotescă. 

— O să trebuiască să vă părăsesc, zise ea plângând. Pe tine și 
pe copii. Sunt bolnavă, Alex. Medicii spun că nu mai e nimic de 
făcut. 

Alex o privi lung, cu ochii goliți de orice expresie. Încercând să 
înţeleagă toate consecinţele mărturisirii ei, își dădu seama, mai 
limpede ca oricând, că pentru prima oară în viaţă se confrunta 
cu o situaţie pe care nu o va accepta niciodată. Darămite să se 
împace cu ea. 

e 

Adormiră îmbrăţișaţi. Era târziu. Era întuneric și liniște, iar 
afară ninsoarea încetase. Aceea fu ultima zăpadă a iernii, cu 
excepția câtorva scurte ninsori în aprilie. 

Și, când sosi toamna, totul se terminase deja. 


* TOAMNA, 2008 


Inspectorul-șef plin de compasiune 
STOCKHOLM 


— Ei, cum a fost vara, Peder? 


Peder Rydh reflectă. 

— A fost o vară bună, mulţumesc de întrebare. 

— Ai făcut ceva deosebit? 

Peder se lumină la faţă. 

— Am făcut un tur al Italiei cu mașina. Cu băieţii noștri și cu 
fratele meu, Jim. Plină de neprevăzut, dar și de neuitat. 

— Vasăzică ești din nou cu Ylva? 

— Da. Mi-am vândut apartamentul și m-am întors acasă. 

— Și e bine? 

— Foarte bine. 

Urmă o pauză. 

— Ne-am întâlnit de câteva ori înainte de a-ţi lua concediu... 
Mi-aduc aminte că, la început, nu prea ai privit cu ochi buni 
ședințele noastre. 

Peder se foi pe scaun. 

— Părerea mea despre psihologi era cam amestecată. Nu 
știam la ce să mă aștept. 

— Inţeleg. Și acum ce părere ai? 

Peder șovăi o clipă, apoi hotărî că nu are niciun motiv să 
mintă. 

— Experienţa asta m-a ajutat, răspunse el simplu. Mi-am dat 
seama de câteva lucruri. 

— Lucruri de care nu erai conștient înainte? 

Peder aprobă din cap. 

— larna trecută ai avut mai multe divergențe cu unul din 
colegi, Joar. Care mai e situaţia acum? 

— E sub control. Nu mă mai deranjează. 

— Nu? Dar trebuie să lucraţi împreună, nu? 

— Nu, a fost transferat din nou la Agenţia pentru Protecţia 
Mediului. Sau poate că și-a cerut transferul, nu știu exact. 

— Deci aţi rămas numai tu și Alex Recht? 

Tristețea umplu ochii lui Peder de lacrimi. 

— Mda, pe moment e cineva care-i ţine locul. Încă nu s-a luat 
o hotărâre definitivă. Alex e în concediu de câteva săptămâni, 
răspunse el cu vocea stinsă. 

— Vreau să-mi mai spui câte ceva despre tine, Peder. Și să-ți 
pun câteva întrebări. 

Peder așteptă. 

— Care ar fi cel mai rău lucru care ţi s-ar putea întâmpla 
astăzi? 

— Astăzi? 

— Astăzi. 

Peder se gândi. 

— Nu te gândi prea mult, spune ceva spontan. 

— Să o pierd pe Ylva, ăsta ar fi cel mai rău lucru. 

— Și pe băieți? 

— Nici pe ei nu vreau să-i pierd. 

— Dar nu ei au fost primii care ţi-au venit în minte când am 
pus întrebarea. 

— Nu. Dar asta nu înseamnă că nu-i iubesc. Doar că îi iubesc 
într-alt fel. 

— Încearcă să-mi explici. 

Peder trase adânc aer în piept. 

— Nu pot. Dar știu cum este. Dacă m-aș trezi mâine 
dimineaţă și aș descoperi că Ylva nu e lângă mine, n-aș mai 
putea trăi. N-aș putea trece prin ceea ce trece Alex acum. 

Peder rămase fără cuvinte. Ylva îi dăduse o nouă șansă. Acum 
era în puterea lui să o exploateze la maximum. 


BAGDAD, , IRAK 


Farah Hajib se împăcase deja cu ideea că omul pe care îl 
iubea era mort și că nu se va mai întoarce niciodată, când un 
bărbat cu părul cărunt, ce părea că vine din Occident, apăru la 
ușa ei. 

Nu vorbea deloc araba, iar engleza pe care o învățase Farah 
nu-i era de ajuns ca să înțeleagă ce vrea să-i spună bărbatul. De 
aceea îi făcu semn să o însoţească la casa de alături, unde trăia 
vărul ei, fiindcă vărul vorbea bine engleza, lucrase ca translator 
pentru trupele americane. 

Oaspeţii din Occident încă erau o raritate în Bagdad. Cei care 
veneau, totuși, erau aproape toți jurnaliști sau membri ai unor 
misiuni diplomatice îndeajuns de curajoși ca să rămână 
permanent în zonă. Farah însă își dădu seama imediat că 
oaspetele ei era altfel. Era într-o formă fizică excelentă și scruta 
mereu împrejurimile temător, dar și interesat de ceea ce vedea. 

Poliţist, ghici ea. Sau militar. Nu american, poate german. 

Dar nu de comportamentul bărbatului își va aminti Farah, ci 
de tristeţea și durerea nesfârșită pe care i le citi în ochi. O 

tristeţe atât de adâncă încât abia avea curajul să-l privească. Și 
hotărî că era prea ciudat ca să-i aducă vești bune. Vizita la vărul 
ei avea să fie foarte scurtă. 

— Vrea să-ţi dea ceva, spuse vărul ei după ce discută câteva 
minute cu bărbatul. 

— Mie? întrebă ea nevenindu-i să creadă. 

Vărul ei înclină din cap. 

— Dar nici nu-l cunosc. 

— Zice că vine din Suedia și lucrează în poliţie. Dar acum e în 
concediu. Zice că a anchetat moartea logodnicului tău 
primăvara trecută. 

Farah simţi că se înăbușă și privi din nou faţa îndurerată a 
bărbatului mai în vârstă. 

— Zice că, din păcate, nu poate rămâne prea mult, fiindcă 
mai trebuie să vadă pe cineva înainte să plece acasă. Altă 
femeie care și-a pierdut soțul primăvara trecută. Il chema Ali. 

În clipa aceea, soţia vărului ei ieși din bucătărie, curioasă să 
vadă cine e musafirul. 

Străinul înclină din cap spre ea, precaut, și îi spuse ceva 
vărului lui Farah. 

— Te felicită pentru copilul pe care-l aștepți, îi spuse vărul 
soției însărcinate în ultimele luni. Una din colegele lui a născut 
acum câteva luni. lar până la Crăciun o să fie și el bunic. 

Farah zâmbi melancolic, neînțelegând nici acum de ce 
bărbatul acesta venise la ea, așa, ca din senin. 

Apoi străinul vâri mâna în buzunar și scoase un obiect 
minuscul. 

Inelul logodnicului ei. 

Fără să-i mulțumească, luă inelul și îl privi până când 
amintirile care o legau de el o copleșiră și lacrimile începură să-i 
curgă pe obraji. Când ridică ochii spre bărbatul care spunea că e 
poliţist suedez, văzu că plângea și el. 

— Soţia lui i-a spus că ar trebui să vină aici ca să-ţi dea inelul, 
murmură vărul ei, tulburat de lacrimile oaspetelui. 

— Vă rog să-i mulţumiţi și să-i transmiteţi toate cele bune din 
partea mea, zise Farah anevoie. 

Ar fi putut jura că străinul îi zâmbi printre lacrimi. 


MULȚUMIRI 


A îndrăzni să mulţumești e foarte important. Atunci când 
mulțumești cuiva recunoști că persoana respectivă te-a ajutat 
să duci ceva la îndeplinire. Că n-ai făcut acel lucru de unul 
singur. Și că, de fapt, nici n-ar trebui să-l faci de unul singur. 

A scrie o carte e ca și cum ai face o prăjitură foarte 
complicată, în timp ce te lupţi cu mixtura, cu bezeaua și glazura, 
ai nevoie și de alte mâini. Plus timp, energie, motivaţie și 
răbdare. 

Scrisul mi se pare ușor. Cuvintele vin de la sine; nu e nevoie 
să le ademenesc sau să le scot cu forţa. Dar, din păcate, asta nu 
e și o garanţie că vor fi perfecte. Îmi dau seama de îndată ce 
printez textul; simt unde povestea nu se leagă. Și mă lupt cu 
toate literele și cuvintele, încercând să le aranjez cum trebuie. 
Uneori îmi iese. Alteori nu-mi iese deloc. 

Mai întâi, calde mulțumiri tuturor angajaţilor editurii mele din 
Suedia, fantastica Piratforlaget! Sofi, Jenny, Cherie, Madeleine, 
Ann-Marie, Mattias, Lottis, Anna Carin și Jonna - ce m-aș fi făcut 
fără energia și încurajările voastre constante? Îi sunt 
recunoscătoare mai ales Sofiei, directoarea editurii, care îmi 
oferă mereu noi perspective și mă convinge că pot scrie oricâte 
cărţi vreau. Și Annei, redactorul meu de carte, care întotdeauna, 
întotdeauna (repetiţia este intenționată, Anna), are entuziasmul 
de a continua chiar și atunci când mie îmi lipsește, și e drojdia 
care face să crească mixtura numită redactare. 

Multe mulțumiri, de asemenea, tuturor celor de la 
ultracompetenta Agenţie Salomonsson - Niclas, Lyla, Tor, 
Catherine și Szilvia -, care mi-a asigurat un succes enorm peste 
hotare încă de la începutul colaborării noastre, în mai 2009. 
Sunt mândră că mă reprezentaţi! 

Multumiri tuturor prietenilor și cititorilor care mă însoțesc în 
călătoria prin lumea cărților, pas cu pas, aproape ca pe o vedetă 
rock, nu ca pe un scriitor. Ce minunat - nu numai ca-mi citiţi 
cărţile, dar mă rugaţi să le și semnez când le cumpăraţi ca să le 
dăruiţi altor persoane. 

Multumiri Ma/enei și lui Mats, care îmi acordă atât de mult 
timp. 


Multumiri lui Sven-Ake, cel la care apelez mereu când am 
nevoie de informații despre felul în care acționează poliţia. 

Mulţumiri vânzătorilor de la Walter Borgs Jaktbutik, care m-au 
ajutat să aleg arma perfectă. 

Mulţumiri graficienei Nina Leino, datorită căreia cărţile mele 
arată incredibil de elegant. 

Mulţumiri Sofiei Ekholm, care continuă să ocupe un loc 
deosebit în ceea ce scriu. Curând îţi voi supune atenţiei un nou 
manuscris - sper să ai și timp și poftă să-l citești! 

Mulţumiri și familiei, care se bucură fără rezerve de succesele 
mele și cutreieră țara în lung și-n lat ca să fie de faţă când 
vorbesc despre cartea mea sau aștept să dau autografe într-o 
librărie sau alta. 

Mulţumesc mult. 


Kristina Ohlsson 
Bagdad, primăvara lui 2010 

